
Tik po daugelio metų Hamelno žiurkininkas grįžta kitų vaikų. 
Nors jo muzika nutildyta, tūkstančiai seka jam iš paskos: jauni 
ir seni, storuliai ir džiūsnos, visi... Net seprynmyliais batais avin- 
tys ir rimbais šmaukšintys milžinai, net devyngalviai jų šunys. 
Mes - ištremtosios žiurkės, ir žemė gūžiasi po mūsų kojomis. 
Burnose — pavasario kartėlis. Ištisą dieną pliaupia lietus, krinta 
žmonės; kiaurą naktį ežeruose vaitoja undinės. Mums įkandin 
uostinėdamas orą sėlina kraujo spalvos lokys. Nenuleidžiu akių 
nuo kelio, skaičiuoju baltus akmenukus, baimės kaustoma 
spėlioju, kur mus nuves imbiero meduolių trupiniai. 

Ar burtai suveikė? Man regis, taip: rūko sruogos rangosi 
mums apie kojas, gožia bet kokius garsus, ryja žmones aplink 
mus. Ištaikę progą, skuodžiame nosies tiesumu, tempdamiesi 
Šešėlį, ir sustojame tik tada, kai aš ištiesta ranka apčiuopiu 
šiurkščią pušies žievę. Dar žingsnis, kitas, ir mes atsiduriame 
užburtame miške, kur ore justi ledinis raganos alsavimas. Die- 
na aplink mus gniaužiasi. Atitrūkusios nuo medžių supuola 
šmėklos sargybinės, reikalauja pasisakyti vardus, bet mes net 


neprasižiojame, tad jos apsigręžusios nuplevėsuoja į rytus 

debesų užkloto mėnulio link. Susivijusios šaknys raizgo mus, 
spaudžia prie samanų. Gūžiamės tyloje, kurią kartkartėmis 
sutrikdo tik elnių metamų ragų barškesys. 

Prabundame nesuėsti. Saulės sutirpdyto rūko - nė ženklo. 
Kraštovaizdis ištuštėjęs. Pasirodo, netoli mūsų nusigauta: 
matau kelią, bet juo niekas neina. Tyku. Staiga tankmėje 
užkukuoja gegutė. 

— Girdi? 

— Kukulka“, - sako jis ir, stogeliu pridėjęs delną prie kaktos, 
dairosi po medžių viršūnes. 

— Kū kū, - atitariu. Jis vis dar šneka taip juokingai. - Ji 
sako „kū kū“. 

Jis kaip visada trūksmingai gūžteli pečiais. 

— Mes bent jau laisvėje. 

— Tik, kol nesustojame. Eime. 

Šešėlis verksnoja, bet priverčiame jį atsistoti ir, prilaikydami 
iš abiejų pusių, lėtai žingsniuojame pamiške, kol prieiname 
laukus, kur varnai įnirtę kapoja jauniems kviečiams akis. 
Tolėliau po žemėmis virpa ką tik pasodintos bulvės. Tary- 
tum eilėmis išsirikiavusios žalios galvos, pūpso kopūstai. Kai 
parklupę kimbame graužti jų kaukolių, lapai stringa gerklėse. 

Einame ir einame, nors kojos, minant klampų molį, apsun- 
kusios. Galų gale Šešėlis susmunka. Griebiu jam už rankos. 

— Čia nesaugu. Reikia eiti toliau. Jeigu mus pastebės — galas. 

Nesustoti, tik nesustoti. Žinoma, anksčiau ar vėliau mūsų 
pagailės gerieji nykštukai arba minkštaširdė milžino žmona. 


Tačiau baimė jau tapo tokia įprasta palydovė, kad nebeįkvepia 


* Gegutė. (Lenk.) 

mums jėgų. Be to, Šešėlį dabar tenka nešti. Jo galva tabaluoja, 
išplėstos akys — tuščios, kojos vilkdamosi palieka minkštoje 
žemėje dvi skrodes. Jos gali prišaukti mums mirtį. 

— Turėsime eiti vienudu. 

— Ne, - iššvokščia jis. — Aš pažadėjau nepalikti... 

— Aš nieko nepažadėjau. 

— Tad eik. Gelbėkis viena. 

Jis žino, kad viena neisiu. 

— Stovėdami čia ir plepėdami, tik bėdos prisidarysime, — 
atšaunu ir pakišu ranką Šešėliui po pažastimi. Nesuprantu, 
kaip jis, plonas lyg peilio geležtė, gali būti toks sunkus. 

Vėl ilsimės, šįsyk užsiropštę ant samanotos ąžuolo šaknies. 
Saujomis triauškiame pernykštes giles. Pasiekti galime tik ne- 
subrendusias. Šešėlis guli ten, kur jį patiesėme, veidu į dangų, 
matau, jo akys — visiškai baltos. Nei iš šio, nei iš to surinka, 
garsiai kaip niekada, paskui aikteli ir tirtėdamas išleidžia ilgą 
atodūsį. Aš išspjaunu paskutines giles. Šešėlis netrūkčioja, 
nesitąso, kaip esame įpratę matyti jį darant, nesujuda net 
tada, kai koja prispaudžiu krūtinę. Suglemžiu ąžuolo lapų ir 
užmetu Šešėliui ant veido. Danielis stveria man už rankos. 

— Ką darai?! 

— Numirė, - atsakau. 

— Ne! - šaukia jis, bet matau, kad su palengvėjimu parklum- 
pa, norėdamas įsitikinti. — Šitiek ištvėrę, vis tiek dvesiame kaip 
šunys... p0d plotem*. — Jis užspaudžia Šešėliui akis. — Baruch 


dayan emet“*. 

Prie tvoros. (Lenk.) 

Tikriausiai tai kokia nors malda: jo lūpos toliau kruta be 
garso. 

— Mes dar nemirštame, — sakau ir tempiu jam už drabu- 
žio. —- Šešėliai niekada ilgai netraukia. Ir pats žinojai, kad 
jis - beviltiškas. Dabar, vienudu, galėsime keliauti greičiau. 

Jis nusipurto mano ranką. 

— Žemė čia minkšta. Padėk išrausti kapą. 

— Nepadėsiu. Nėra kada. Mums reikia eiti. Jau po vidur- 
dienio. - Matau, kaip jis dvejoja. — Šešėlio niekas neės. Juk 
jis ne iš mėsos. 

Jis stovi kaip stovėjęs, ir aš nueinu. Šiaip ne taip prisiverčiu 
neatsigręžti. Galiausiai jis mane pasiveja. 

Takas vingiuoja tarp lauko ir miško. Sykį užmatome 
kaimą, bet jis pernelyg arti juodojo burtininko buveinės, 
tad nusprendžiame, kad ten nesaugu. Su kiekvienu žingsniu 
einame vis lėčiau, galų gale net saulė mus apleidžia, ir aš 
suvokiu, kad tuoj krisime be jėgų. Miškas praretėja, priešais 
mus nusidriekia laukas — kiek akys užmato, ilgutėlės, lygios 
išsikerojusių augalų lysvės. Sliūkiname tarp jų, vos vilkdami 
kojas. Staiga sumoju: juk tai pupos. 

— Na tai kas? — nusikamavęs vos išlemena jis. 

— Sesilė sakė, jei užmigsi po žydinčiomis pupomis, išprotėsi. 

— Nėr čia jokių žiedų, — šiurkščiai atšauna. 

Vis dėlto jis klysta. Keli pumpurai viršūnėse skleidžia 
baltus vainiklapius, apytėmyje jie atrodo vaiduokliškai, bet 
rytą paaiškėja, kad turime paskubėti — šimtai per naktį iš- 
siskleidusių žiedų, siūruojami vėjo, plevena lyg peteliškės, 


kvėpina šylantį orą. 

— Leisk man dar pagulėti, - šnibžda jis, skruostu įkniubęs į 
žemę; nenori judintis, net nepastebi ranka rėplinančio juodo 
vabalo. — Niekas mūsų čia neras. 

Keičiasi jo kraujosruvų spalva. Pirmiau juodai raudonos, 
dabar jos žalsvėja. Kai jis paprašo pasakos, prisimenu, ką 
Sesilė man pasakojo apie du vaikus, išlipusius iš stebuklingos 
vilkduobės. Jų oda irgi buvo žalia. 

— Tai nutiko Anglijoje, - pradedu pasakoti, - labai seniai, 
per pjūtį. Nelauktai netikėtai, lyg burtais, javų lauko pa- 
kraštyje atsirado berniukas ir mergaitė. Jų oda buvo žalsva, 
drabužiai keisti. — Aš apsižiūriu ir nusijuokiu. — Kai tie vaikai 
prašneko, niekas nesuprato pasakiškos jų kalbos. Pjovėjai 
nuvedė juodu į lordo namus, ir ten jais buvo pasirūpinta, bet 
vaikai nieko nevalgė, ničnieko, kol vieną dieną pamatė tarną, 
išnešantį glėbį pupojų. Štai šiuos jie valgė, bet pačių pupų — 
niekada. 

— Kodėl jie nevalgė pupų, kaip visi žmonės? 

— Sesilė sakė, kad pupose laikosi mirusiųjų sielos. Jeigu 
valgai pupą, gali būti, kad kremti savo motiną ar tėvą. 

— Kvailystė. 

— Aš tik sakau, ką girdėjau iš jos. Tai tikras atsitikimas, bet 
jeigu nebenori... 

— Ne, ne, pasakok toliau, — prašo jis, o aš matau: nors ir 
stengiasi atrodyti narsus, į pupų žiedus žvilgčioja baimingai. — 
Kas nutiko tiems žaliems vaikams? 

— Užvalgę pupojų, jiedu sustiprėjo ir išmoko anglų kal- 
bos. Papasakojo lordui apie nuostabią savo šalį, kur niekas 


neskursta ir visi gyvena amžinai. Mergaitė pasakė, kad vieną 

gražią dieną žaisdami jie išgirdę įstabią muziką ir, eidami jos 
link, atsidūrę tamsioje oloje... 

— Kaip tavo pasakoje apie Hamelno žiurkininką? 

— Taip. — Sutrinku, prisiminusi, kad Sesilės pasakoje 
berniukas numirė, o mergaitė užaugo ir tapo paprasčiausia 
moterimi. — Bet daugiau neatmenu. 

Kelias akimirkas parylėjęs, jis įsmeigia žvilgsnį į mane. 

— Ką darysime? Kur eisime? Į ką kreipsimės? Iki šiol dar 
niekas nėra mums padėjęs. 

— Jie sakė, pagalba ateina. Sakė, jau pakeliui. 

— Ar tuo tiki? 

— Tikiu. Todėl turime eiti jų pasitikti. - Jei ne kraujosruvos, 
jo veidas būtų baltas kaip varškė. Ranka atrodo visai prastai, 
vos pajudinęs ją susiraukia. Lūpų kampučiuose matau kraują. 
Umai mane suima toks pyktis, kad vos tvardausi. — Įmany- 
dama užmuščiau jį! - Sugniaužiu kumščius taip kietai, kad 
nagai susminga į odą. Noriu spiegti, spjaudytis ir spardytis. 
Jis vis dar žiūri į mane klausiamai. — Na žmogų, kuris visa 
tai užvirė. Jei ne jis... 

— Gal negirdėjai, apie ką visi kuždėjosi? Tas žmogus jau 
miręs. — Jis vėl vos pastebimai trūkteli pečiais. - Be to, mano 
tėvas sakė, jeigu ne jis, būtų kas nors kitas. 

— Gal tada čia būtų kas nors kiti, ne mes. 

Jis nusišypso ir suspaudžia man ranką. 

— O mes būtume niekada nesusitikę. 

— Būtume vis tiek susitikę, — piktai atšaunu. — Kaip nors, 
kur nors — kaip senosiose pasakose. Ir vis tiek gaila, kad ne 


aš jį nudėjau. 

— Jis per didelis, pernelyg galingas. 

Krumpliais pasitrinu akis. 

— Tada aš norėčiau būti dar didesnė. Priminčiau jį ir sutrėkš- 
čiau kaip musę. Arba ne — norėčiau, kad jis būtų mažesnis. 
Tada parblokščiau jį ir nutraukčiau galvą arba nudurčiau į 
širdį. — Šiek tiek pasėdime tylėdami. Apgalvoju visus būdus, 
kokiais tik galima nugalabyti ką nors mažumo sulig berniuku 
Nykštuku. — Dabar jau eikime. 

— Leisk man pamiegoti. 

— Eime. Vėliau pamiegosi. 

— Gerai jau, gerai. Bet tada pasek pasaką — vieną tų ilgųjų — 
apie berniuką ir mergaitę, kurie nudobė milžiną. 

Susimąstau. Nė viena senųjų mano pasakų neatrodo pa- 
kankamai baisi, kol galiausiai suvokiu, kad kitokiomis aplin- 
kybėmis milžiną iš tiesų buvo galima užmušti. Ir aš, dėkui 
Hanai, žinau — kur. Netgi žinau — kada. 

— Kartą buvo... - pradedu, ūmai susijaudinusi, bet tučtuojau 
sumoju, kad pradžia netinkama. Pasaka ne tokia. Jis vis dar 
laiko mano ranką. Stipriai trūktelėjusi, išsilaisvinu. — Stokis. 
Nuo šiol pasakosiu tik tada, kai judėsime į priekį. Jei tik 


sustosi, nebeišgirsi nė žodžio. 

Gmundenas prie ramaus, aukštų kalnų apsupto ežero buvo 
nuostabi vasarvietė, kol vieną rytą Matildė sužinojo, kad 
kažkoks generolas Papenheimas 1626-aisiais ten žiauriai 
numalšino valstiečių sukilimą. Ta pavardė suerzino apmaudo 
širšyną. Juk tas padaras — Berta, jaunoji pacientė, kuria Jozefas 
taip rūpinosi, irgi buvo Papenheim. Dėl jos jis nėrėsi iš kailio, 
nepaliaujamai apie ją kalbėjo: valgydamas ir ilsėdamasis, iš 
ryto, perpiet ir vakare, ir netgi tada, kai jo paties žmona taip 
komplikuotai laukėsi. Kur buvo pakastas šuo? Iš tikrųjų ji 
puikiai nutuokė — kur. Ačiū, daktare Jozefai Brojeri. Ir ne ji 
viena. Paklauskite Zigmundo. Jis patvirtins. 

Matildė tiesiog negalėjo nusiraminti. Tai, kad prabėgę jau 
beveik du dešimtmečiai, jai nėmaž nerūpėjo. Kaip ir Jozefo 
kontrargumentai. Kivirčas vis labiau kaito, priekaištai krito vis 
sunkesni, kartėlis vis labiau slėgė, kol galiausiai jis neištvėręs 
grįžo į Vieną be jos. Jei ne senutė vaikų auklė ir, žinoma, 
jaunuolis, namai būtų buvę tušti. 

Čia bent jau tvyrojo tyla. Tikriau Jozefas per daugelį metų 
buvo įpratęs prie garsų už lango ir jo sąmonės nebepasiekdavo 


nei tolimas tramvajų dardesys, nei arklių traukiamų vežimų 

bildėjimas, nei gatvėje įprasti šūkaliojimai, nei spigūs pro šalį 
skubančių tarnaičių balsai. Jis beveik negirdėdavo net vėlyvų 
lėbautojų darkomų neseniai mirusio Štrauso melodijų. 

Kabinete, kur jis konsultuodavo, tylą tarp dviejų vizitų 
trikdydavo tik miegūstas senovinio laikrodžio pulsas — bet 
dabar, iki grįš šeima ir tai reikš oficialią jo atostogų pabaigą, 
joks pacientas pas jį užeiti negalėjo. Tą rytą Jozefas, palinkęs 
prie rašomojo stalo, ne tiek išgirdo, kiek pajuto kažkokį garsą, 
baikštų, švelnų lyg šnabždesys plakimą, 2/legrissimo kontra- 
punktu įsiterpiantį tarp laikrodžio atodūsių. Palaikęs tą garsą 
savo paties dalimi, jis išgąstingai griebėsi už krūtinės. Tačiau 
širdies aritmija čia buvo niekuo dėta, plaštakė apdriskusiais 
sparneliais lyg paklaikusi stengėsi pasprukti pro stiklą, ir tiek. 
Šit kaip jį buvo paveikęs anksčiau nutikęs incidentas, jeigu 
sugaišo šitiek laiko tokiam paprastam dalykui suvokti. 

Atgniaužti merginos pirštams prireikė didžiulių pastangų. 
Tokio siautulingo sangriebio jis dar nebuvo regėjęs. Katė vis dar 
slėpėsi po stalu. Gal jau ir nugaišo, mat iš merginos gniaužtų 
Gudruna, tūžmingai spiegdama, traukė ją už galvos. Gyvu- 
lėlis, nagais kapodamas orą, mirtį pranašaujančios šmėklos 
staugsmu prisidėjo prie bendro triukšmo. Už durų lūkuriavęs 
Benjaminas kaipmat įpuolė į kambarį. Tikras beprotnamis. 
O mergina be žado spoksojo bereikšmiu žvilgsniu, ir tiek. 

Kuo gyvūnas galėjo nusipelnyti tokio žiaurumo? Kačių 
nemėgsta dažnas, kai kam — Napoleonui, Mejerberui, pasilei- 
dėliui Anglijos karaliui Henrikui III - jos kėlė siaubą, bet ar 
daug atsirastų žmonių, kurie, šaltakraujiškai sučiupę gyvuliuką 
už gerklės imtų lyg niekur nieko ją traiškyti? 

Jozefas atsidusęs pakilo nuo stalo ir, neatitraukdamas 
užuolaidos, atidarė langą. Akimirką padvejojęs drugelis — 
Groffer Kohblweifling — vasarinis kopūstų niokotojas, kurio 
giminės kartų kartoms Benjaminas buvo paskelbęs amžiną 
karą, — išskubėjo į neišvengiamą mirtį. Jozefas žiūrėjo, kaip 
peteliškė, grumdamasi su vėjeliu, palei namo sieną plevena 
aukštyn. Ne, vis dėlto ne kopūstinis baltukas: juosvos dėmės 
ant priekinių sparnelių pernelyg didelės, neįprastai išdėstytos, 
net jeigu tai — patelė. Greičiausiai koks nors retas porūšis. Nors 
tai ne taip svarbu. Į galą einantys metai tokias gležnas būty- 
bes rijo be atodairos. Jozefas ore jau užuodė rudenį, sumišus 
medienos dūmų ir grybų, mirties ir dūlėjimo kvapus. Jautė 
kirminų virsmą juodžemyje po supuvusių lapų sluoksniu. 
Keitėsi medžių spalvos. Vienas kitas lapas jau buvo nukritęs. 
Artinantis niūriai žiemai, jį visada apnikdavo melancholija, 
bet niekada nebūdavo tokia gūdi kaip šiais metais, kurie 
ženklino ir šimtmečio, ir jo meilės pabaigą. Matildė nuo jo 
nusigręžė. Jos nuotaikos pasikeis, tas sudėtingas jos vaisin- 
gumo pabaigos laikotarpis praeis, gyvenimas vėl ims tekėti 
sena vaga. Bet tie šiurkštūs žodžiai, tie niekingi kaltinimai... 
Jis piktai timptelėjo sau už barzdos. Jųdviejų santykiai niekad 
nebebus tokie kaip anksčiau. 

Tad ką daryti? Kaip pasitikti senatvę, stokojant jausmų, 
šilumos, ryšio? Na, bent jau vieną patikimą atramą jis turi — 
savo mokslą. Suum esse conservare — savo būtį saugok. Ačiū 
Dievui, turi ir darbą. Lyg tyčia, kad tai pabrėžtų, jam pasitaikė 
intriguojantis atvejis. 


Jozefas vėl atsisėdo ir įsmeigė akis į tuščią puslapį, kol 

kas nesuterštą jokių skausmingų paslapčių, kurias dar reikės 
atskleisti. Faktus — užrašyti. Jis brūkštelėjo vienintelį žodį: 
Frūulein“. Tada pasikrapštė pakaušį ir nužvelgė kasdienius 
savo pašnekovus: senovinį laikrodį, vis sunkiau spėjantį koja 
kojon su laiku; didžiuliais šešiašakiais ragais papuoštą medinę 
elnio galvą į pacientus, kai šių būna, spoksančiomis akimis, 
budriai pastatytomis ausimis; savo tėvo Leopoldo - stebinčio, 
laukiančio — portretą. Prie šio stalo Jozefas praleido daugiau 
nei trisdešimt metų ir dar niekad nebuvo pristigęs žodžio. 
O juk jam tereikėjo išrinkti bet kokį vardą, kuris, paaiškėjus 
merginos tapatybei, būtų iškart pakeistas. Vis dėlto Jozefas 
dvejojo. Tai buvo ne taip paprasta, juk ką nors pavadindamas — 
užvaldai. Kai vardas duodamas kūdikiui, šis įspraudžiamas į 
tam tikrą formą, atitinkančią davėjo lūkesčius. Vardas turi 
išskirti. Pabrėžti žmogaus unikalumą. Pseudonimas — kas 
kita. Tik maskuotė. 

Jozefo atmintyje iškilo vaizdas: jis prisiminė, kaip pirmą 
kartą išvydo merginą ant Benjamino rankų, susuktą į arklio 
gūnią; stambios šios klostės rėmino blyškų, kruviną jos veidą, 
žaizda gerklėje atrodė kaip dar viena burna, plikai nuskustas 
kiaušas glumino, akys buvo atmerktos, tačiau nereginčios, 
sakytum įsmeigtos į liūdną pomirtinę būtį. Jo sąmonėje šmės- 
telėjo nuskintos gėlės vaizdinys. Taigi ir vardas merginai tiktų 
gėlės, beveik malonybinis. Ji buvo tokia blyški, tokia liauna, 
todėl jis nutarė nuo šiol vadinsiąs ją Lelija, mėgstamiausia 


savo gėle. 


Panelė. (Vok.) 

Die Rose, die Lilie, die Taube, die Sonne, 


die liebt ich einst alle in Liebeswonne.* 


Apsisprendimo paakstintas, Jozefas griebė užrašinę ir sus- 


kato rašyti. 


Frūulein Lelija X 

Frūulein Lelijai X turėtų būti maždaug dvidešimt metų, 
jos fizinė būklė gera. Apie ankstesnį jos gyvenimą nieko 
nežinoma. Sprendžiant iš gerai prižiūrėtų rankų ir veido 
bruožų, turėtų būti kilusi iš aukštesnio visuomenės sluoks- 
nio. Ji buvo rasta be drabužių, gulėjo ant plikos žemės prie 
Narrenturm**(1899 m. rugpjūčio 27 d.). Nustatyti, kiek laiko 
ji ten išgulėjo, sunku, bet tikėtina, kad ne daugiau kaip dvide- 
šimt keturias valandas, kadangi moksleiviai prie Kvailių bokšto 
pamėtyti akmenų į žaibolaidį susirenka kasdien. Lelijos būklė 
buvo tokia sunki, kad rastą merginą berniukai iš pradžių palaikė 
negyvėle. 

Per pirminę apžiūrą pacientės širdies ritmas buvo itin lėtas, 
kvėpavimas beveik nejaučiamas. Mergina nesuvokė nei savęs, 
nei aplinkinių, nereagavo į aplinką, nejautė laiko tėkmės. Akys 
buvo atmerktos, tačiau į dirgiklius taip pat nereagavo. Oda ir 
gleivinė atrodė normalios būsenos. Dantų netrūksta, visi sveiki. 
Pacientės galva nuskusta atmestinai. Už ausų ir aplink kairę 
akį - kraujosruvos. Ant kaklo — du negilūs pjūviai vienas prie 


* Tik rožę, leliją, karvelį ir saulę - aš nieko daugiau nemylėjau pasauly. (Vok.) 


** Kvailių bokštas — Vienoje nuo 1784 m. veikusi psichiatrijos ligoninė, viena seniausių 


Europoje. Siuo metu — patanatomijos muziejus. (Vert. past.) 

kito, turbūt padaryti kišeniniu peiliuku. Ant dilbių ir riešų — 
taib pat kraujosruvos, ant kairės rankos mėlynė iš dalies dengė 
įsisenėjusią rašalu užrašytų skaitmenų eilę. Vidinėse šlaunų 
pusėse ir ant sėdmenų taip pat aptikau kraujosruvų, tačiau 
nesenos lytinės prievartos požymių nematyti. Abi mentės nu- 
brozdintos į žemę, akivaizdžiai tempiant merginą už kojų. Be 
sąmonės pacientė išbuvo tris dienas, tuo laikotarpiu nevalgė ir 


nevartojo skysčių, išskyrus kelis vandens šlakus, įlašintus tarp 


lūpų. 


Ūmios pacientės permainos Jozefas nenorėjo nė prisiminti. 
Jis padėjo plunksnakotį ir, viliojamas malonaus dar karštų 
shlishkes kvapo, nuėjo į virtuvę. 

Matildei dar negrįžus, namų ruošai buvo skiriama daug 
mažiau dėmesio, tad tvyrojo beveik scb/ampig“*atostogų 
nuotaika. Užsiropštęs ant aukštos taburetės — čia pat buvo 
skutama ir pjaustoma, plakama ir maišoma, šlakstoma ir 
ragaujama, — jis akimoju grįžo į vaikystę, į tuos laikus, kai 
tėvo namams vadovavo senelė, juolab kad Gudruna irgi žinojo 
daugybę senovinių vengriškų receptų. Pasinaudojęs tuo, kad ji 
nusigręžusi, jis vogčia griebė šiltutėlį mėsėtį, aplietą cukrumi 
bei karamele ir apibarstytą duonos trupiniais. 

— Negalima, - neatsisukdama, rūsčiu balsu, išlavintu au- 
klėjant vaikus, uždraudė Gudruna. — Suskaičiuoti. 

Jozefas neatsakė. Žinojo, kad kalbėti pilna burna senoji 
auklė griežtai draudžia. Ji neprašyta padavė jam puodelį kavos 
ir pridūrė: 


* 


Nerūpestinga. (Vok.) 

— Išviriau ligonei sriubos. 

— Abejoju, ar valgys. 

— Jei supenėsiu, tai ir valgys. - Gudruna stovėjo priešais 
Jozefą, rankomis įsisprendusi į šonus, ir svilino jį akimis. 

— Nelabai gerai brukti valgį jėga, jeigu ji negali nuryti... 

— Negali? - Ji prunkštelėjo. — Nenori. Po šio ryto nekaltos 
išdaigos vis dar ja tikite? Neatsistebiu. Po tokios žiaurybės. 
Tai mergai derėtų gerai iškaršti kailį. Ir laikyti ją užda- 
rytą. 

Jozefas į moteriškės pagiežą nekreipė dėmesio. 

— Dar kelias dienas ji bus savo kambaryje. Manau, pasku- 
bėjome vestis ją čionai. 

— O aš manau, kad ji - mikli artistė, apsimetusi vos ne 
lavonu. Paminėsit mano žodį: išlįs vilkas iš po avelės kailio. 
Ji palauks, kol mums pristigs budrumo, tada įsileis savo ben- 
drininkus ir išvogs sidabrą, o mus išžudys miegančius. Kai 
priplūdo šitiek svetimšalių, Viena jau nebe tas miestas kaip 
anksčiau. Sakau jums tiesiai: įsileidote bėdą į namus. Bet argi 
jūs paklausysite? Aišku, ne. Ar aš teisybę sakau? Aišku, taip. O 
ką pasakys grįžusi šeimininkė? Kažin ar Frau daktarienė Brojer 
norės, kad jos gražiai auklėjamos mergaitės turėtų reikalų su 
mergše, kuri tėra nusipelniusi... 

— Mergina buvo žiauriai užpulta, — pertarė jis, žinodamas, 
kad moteriškės žodžių srautas gali niekada neišsekti. 

Gudruna perkėlė dubenį su s4/isbkes tolėliau ir suburbėjo: 

— Prašyčiau nekelti balso. 

Jozefas jau ketino uždrausti merginą maitinti prievarta ir 


norėjo aiškinti, kaip neapgalvota būtų ją izoliuoti, bet, nešinas 

daržovių prikrauta pintine, įėjo Benjaminas, ir Gudruna visą 
savo pyktį išliejo ant jaunuolio batų. Šiam moteriškės siutas 
buvo nė motais. 

— Herr daktare, kaip ji dabar jaučiasi? 

— O tu iššveisi grindis taip, kad nuo jų būtų galima valgy- 
ti, — nukirto Gudruna ir pridūrė: — Turėtumei rūpintis katės 
sveikata, o ne jos. Jei vargšas gyvulėlis dar gyvas. 

Moteriškė sužaibavo akimis. Jozefas ūmai sumojo, kad iki 
šiol ji katės nemėgo. Jis padėjo tuščią puodelį ir, kai Gudruna 
priėjo su kavinuku, linktelėjo. 

— Dėkoju. 

Šiaip pacientų būklės jis su niekuo neaptarinėdavo, tačiau 
Benjaminas, pats merginą... Leliją... čionai parnešęs, nusipelnė 
teisės klausti. 

— Fizinė jos būklė labai pagerėjusi. Kraujosruv... 

— Aš jam jau sakiau, patakos blunka, - įsiterpė Gudruna. — 
Jau beveik ir nebėr, dėkui man. Ir tie koktūs rėžiai ant kaklo 
beveik užgiję. — Ji piktai sušnirpštė. — Tik rašalo nuo rankos, 
kad ir kaip kaišiau, nenukaišiau. 

— Tas rašalas — tatuiruotė, — užvertęs akis suniurzgė Benjami- 
nas. — Pasakykit jai, Zerr daktare. Mangs ji nesiklauso. - Jis iš 
aukšto dirstelėjo į šeimininkę. — Tai — tatuiruotė. Jos nenukaiši. 

— Su tatuiruotėmis būna jūrininkai, — paniekinamai atšo- 
vė Gudruna. - Kuriems galams — man neįdomu. Bet jaunai 
moteriai ant rankos paišytis tatuiruotę nėra jokio reikalo. 

— Gal dėl grožio, — ryžosi spėti Jozefas. —- Žmonės nuo 
senų senovės puošia savo kūnus tatuiruotėmis. Kadaise odą 


badydavo plonyčiais pagaliukais ar nusmailintais kaulais. 

Įsivaizduoju, kokia tai skausminga procedūra, bet suprantu 
niujorkietį, išradusį tatuiravimo mechanizmą. 

— Jai turbūt iki šiol skauda. - Benjaminas, varstydamasis 
nelemtuosius batus, susiraukė. 

— Kunigų knyga, 19 skyrius, 28 eilutė, - paskelbė Gudru- 
na. — Savo kūno nežeisite įsipjovimais mirusiųjų labui, savo 
odos netatuiruosite jokiais ženklais: aš esu Viešpats. 

Vyrai susižvalgė, bet sakyti nesakė nieko. Jozeto nuomone, 
tie ženklai ant merginos rankos patvirtino Benjamino prielaidą, 
kad ji negali būti žydė. Dabar, kai Vienoje vėl kilo antisemitizmo 
protrūkis: patyčios, šūkiai, gaivališkos grumtynės, žodžiu, nieko 
naujo — tai buvo svarbu. Jozefas įtarė, kad šį kartą neramumus 
politiniais tikslais kurstė pats burmistras Liuėgeris, o dar labiau, 
kaip visada, aštrino tamsuoliai Romos katalikų kunigai, kurie, 
pasitelkę liguistą vaizduotę, skleidė pagražintus prieštvaninius 
mitus apie ritualines žudynes, taip pat ir krikščionių kūdikių 
aukojimą. Hilsnerio procesas Bohemijoje tik pablogino žydų 
padėtį. Ir Anežka Hrūzovą, ir Lelija buvo rastos perrėžta gerkle, 
sudraskytais drabužiais, tas panašumas paskatino Benjaminą 
veikti greitai — jaunuolis pabūgo represijų prieš žydų bendruo- 
menę. Laimė, merginą aptiko jaunesnysis jo brolis su draugu, 
tad po valandos ji jau buvo saugiai paslėpta visų gerbiamo 
gydytojo Brojerio namuose. O Benjaminas nusipelnė pagyros 
už rimtą požiūrį į jųdviejų pokalbius vėlyvais vakarais. 

— Tataigi, — toliau kalbėjo Gudruna, suvariusi peilį į kopūsto 
gūžę, — kokia save gerbianti moteris norės, kad jos riešą puoštų 
žodžiai ar skaitmenys, kai galima mūvėti dailią apyrankę? Kad 


ir kas būtų ši mergina, į laukinę ji nepanaši. 

— Lelija, — pasakė Jozefas. - Nusprendžiau, kad vadinsime 
ją Lelija. 

— Lelija, — it aidas atkartojo Benjaminas, gėrėdamasis 
žodžiu. — Lelija. Ar Lelija jau atsigavo po šio ryto? Kokia jos 
dvasios būklė? 

— Nesvarbu, - atrėžė Gudruna. — Kaip dėl tos sriubos? 

— Nunešiu jai, — atsistojęs tarė Jozefas. 

— Leiskit man. Prie manęs ji valgys kaip didelė, matysit, — 
prižadėjo moteris. 

— Ne. Vandenį ji ėmė tik iš manęs, vadinasi, aš ją ir 
maitinsiu. — Staiga daktarą nuvėrė 4ėj4 vu įspūdis, nugara 
perbėgo virpulys. Kai kas kartojosi. Jis prisiminė, kaip ilgai 
teko niautis su Berta ir kaip ji sutiko imti maistą tik tada, kai 
jis pailgino šaukšto kotą. Gal būtų geriau... bet čia atmintyje 
atgijo Matildės priekaištai, ir jis spjovė į sveiką protą. — Aš ją 
pamaitinsiu, — ištarė jau tvirčiau. 

— Tuomet aš nunešiu padėklą, - taip pat tvirtai pasakė 
Gudruna, nenuleisdama nuo jo akių. — Vienam jums eiti 
negalima. 

Jozefas įsitempė. Akimirką jam pasidingojo, kad Gudruna 
kalba jo žmonos balsu. 

— Jaunosios moters nereikia nuo manęs sergėti, - sumurmėjo 
vengdamas Benjamino žvilgsnio. 

— Herr daktare, man rūpi jūsų reputacija. Juk ponios čia 
nėra. 

Juodu užkopė į viršų, abu sunkiai alsuodami, abu - slegiami 
metų naštos. Jozefas mandagiai pasibeldė į svečių kambario 


duris, o Gudruna ėjo ir įėjo, įrėmusi padėklą į apkūnų klubą. 

Lelija tebesėdėjo, kaip buvo palikta, visiškai tiesi, tuščiomis 
akimis stebeilydama priešais save. Jozefas pastebėjo vienintelį 
skirtumą: kairė ranka laisvai gulėjo skreite. 

— Iš pradžių lašelį vandens, — pratarė jis ir prikišo stiklinę 
merginai prie lūpų. Nesulaukęs atsako, pasėmė šaukšteliu 
vandens ir įbruko tarp lūpų. Vanduo pasiliejo iš burnos 
kampučių, kaklu nuvarvėjo po tamsiai violetiniu audiniu ir 
jau nematomas nutekėjo žemyn. Jozefas nusuko akis į šalį. 
Gudruna buvo apvilkusi Leliją išaugtiniu drabužiu iš šeimos 
podėlio. Tamsi spalva visiškai netiko prie blyškaus merginos 
veido. Auklė galėjo parinkti ir kokį kitą rūbą. Palūkėjęs dak- 
taras vėl pasėmė šaukštelį. 

— Šį kartą teks išgerti, — paliepė Gudruna. — Tik mikliau, 
sriuba aušta. 

— Riksmai čia nepadės. 

— Herr daktare, kas bus, jeigu ji numirs iš bado? Kas 
tada? — Senutė palinko prie Lelijos. - Mergaite mano, kad 
ir kas atsitiko, nėr čia ko sėdėti ir godoti. Tikriausiai pati 
ir prisidirbai. Kas nutiko — nepakeisi. Todėl šok ant kojų ir 
gyvenk, štai kaip aš sakau. 

— Gana, - įsikišo Jozefas. — Nuo šiol prašyčiau Lelijos 
akivaizdoje patylėti. 

— Labai gerai, — atšovė moteriškė. Vis dėlto tiesioginis dak- 
taro draudimas kalbėti nesutrukdė jai gana stipriai pliaukštelėti 
merginai per sprandą. Skausmo toks tekštelėjimas sukelti ne- 
galėjo, ber Lelija sureagavo akimirksniu: garsiai įkvėpė, staigiai 
pakreipė galvą ir pakrutino pečius. Skruostus užliejo švelnus 


laukinių rožių spalvos raudonis. Akys sublizgo. Ji sumirksėjo 

ir sutelkė žvilgsnį — tik ne į priešais sėdintį Jozefą, o kažkur 
tolyn, šiam virš kairiojo peties. 

— Vous ėtes gui? — Lelijos balsas buvo tylus, melodingas, 
daktarui jis išsyk pasirodė labai patrauklus. Jozefas įsižiūrėjo 
merginai į akis, ir jį pakerėjo rainelės — sodriai žaliai mėlynos, 
beveik turkio atspalvio, su gintarinių taškelių žiedais aplink 
vyzdžius. Dabar, kai veidas atgijo, daktaras išvydo įstabų jo 
grožį, tobulai simetriškus bruožus ir proporcijas. Ant atminties 
bedugnės krašto pakibo miglotas paveikslo prisiminimas. Jo- 
zefas pamėgino atsiminti dailininko pavardę. — Vous tes gui? — 
pakartojo mergina ir, nesulaukusi atsakymo, prapliupo: — Ės 
on? Cine esti tu? Kim? - Jos balsas pamažėle stiprėjo. - Kim 
pan jest? Kdo ar tebe? Wer sind Sie? Kas 10? — Lūpos ir toliau 
nesiliovė krutėjusios, bet žodžių Jozefas nebeišskyrė. 

— Frūulein, atsiprašau, aš - Jozefas Brojeris. Esu gydytojas... 

— Jozefas Robertas Brojeris, — ištarė Lelija, pirmą kartą pa- 
žvelgusi tiesiai į jį. - Gimęs Vienoje 1842 metų sausio 15-ąją, 
1858 metais baigęs Akademisches gimnaziją... 

— Visiškai teisingai, — apstulbęs pripažino gydytojas. — O 
kuo vardu jūs? 

— Aš vardo neturiu. — Mergina atkišo jam riešą. —- Tik 
numerį. 

— Numerį? — prunkštelėjo Gudruna. - Kiek dar nesąmo- 
nių?.. 

Jozefas nutildė ją žvilgsniu ir vėl kreipėsi į merginą: 

— Frūulein, vardus turime visi. Jie skiria vienus žmones 


nuo kitų. 


* Kas tu? (Pranc.) 

— Kodėl manote, kad aš - žmogus? — Lelija pasižiūrėjo į 
kairę savo ranką ir, lėtai atlenkusi pirštus, paleido iš saujos 
baltą peteliškę; nė kiek nesužalota, tik šlakuoti sparneliai buvo 
apglamžyti, ji tučtuojau nupleveno aukštyn, į palubę, kur dar 
kelios gentainės braižė netaisyklingas aštuoniukes. — Tokia 
daugybė, — sušnibždėjo mergina. — Tūkstančiai, milijonai, 
po vieną kiekvienai pagrobtai sielai. Jau nebeįmanoma su- 
skaičiuoti. 

— O taip, — pritarė Jozefas, - drugelis nuo seno siejamas su 
žmogaus siela. Graikų mituose... 

Lelija vėl sugniaužė kumštį. 

— Tai ne drugeliai. Gėlės. 

Daktaras pažvelgė į Gudruną. Užsigavusi, kietai sučiaupusi 
lūpas, ji sėdėjo ir gniaužė prikyštės palanką. Jozefas atsi- 
krenkštė ir nusprendė išsiaiškinti, kodėl mergina atsiriboja 
nuo žmonių rasės. 

— Na aš nematau priežasties laikyti jus ne žmogumi. 

— Aš nesu iš žmonių giminės. Iš pradžių buvau idėja. Vėliau 
tapau būtybe, kuriai skirta labai svarbi užduotis. 

Jozefas linktelėjo, bet, užuot atsakęs į jos žodžius, paklausė: 

— Ar gimėte čia, Vienoje? Ne? Gal prisimenate, kur prabėgo 
jūsų vaikystė? 

— Aš negimiau. Buvau sukurta štai tokia. 

— Kaip ir visi mes, — sutiko daktaras. — Visatos Kūrėjas... 

— Manote, aš — angelas? — paklausė Lelija, žiūrėdama tiesiai 
prieš save. — Ne. Aš ir ne angelas. Neabejoju, esate girdėjęs 


apie Olimpiją... 

— Ernstas Hofmanas, - giliamintiškai linksėdamas, su- 
murmėjo Jozefas. — Įstabusis automatas iš jo apsakymo Der 
Sandmann“*. Be abejo, žinau, bet... 

— Ji gebėjo tik aikčioti: ak, ak, ak. Įsivaizduokite, kad aš 
daug tobulesnė, išmintingesnė. Mechanizmas, pagamintas 
pagal suaugusios moters pavyzdį. 

— Ak šit kaip. — Daktaras vėl atsikrenkštė. — Pagaminta. 

— Aš sakyčiau, puskepė, - suniurzgė Gudruna, šluostydama 
įsivaizduojamas dulkes. 

— Ką gi, puiku, — pasakė Jozefas ir trūktelėjo petį, šitaip 
perspėdamas auklę nesikišti. — Jeigu neturite vardo, vadinsiu 
jus Lelija. — Jis palūkėjo, bet mergina neprieštaravo, nors jos 
lūpos krutėjo. - O dabar, Lelija, papasakokite mums apie 
savo užduotį. 

Sodrios turkio spalvos akys susmigo į daktarą. 

— Esu čia tam, kad surasčiau monstrą, — atsakė ji. 

— Šit kaip? O tasai monstras — Vienoje? 

— Ne. Bet jis ateina. Žiūrėkite. — Mergina atgniaužė pirštus, 
ir Jozefas apstulbęs išvydo dar vieną drugelį su keistomis juo- 
domis dėmėmis, primenančiomis tuščias kaukolės akiduobes: 
vabzdys akimirką pakibo ore ir tuojau pat, įvijai nuplazdenęs 
aukštyn, prisidėjo prie begalinio gentainių šokio palubėje. 

— Iš kur?.. 

— Sriuba jau beveik šalta, — įsiterpė Gudruna ir subarškino 
šaukštu į dubenį. - Valgyk. Ne ko kitko čionai atėjome. 

Jozefas atėmė šaukštą iš moteriškės ir atkišo merginai. 

— Friulein, ar nesuvalgytumėte šlakelio? 


* Smėlio žmogus. (Vok.) 

Lelija dėbtelėjo į sriubą ir susiraukusi, tarytum pasibjau- 
rėjusi, tarė: 

— Mechanizmams nereikia valgyti. 

— Žinai ką, mergužėle? Daugybė žmonių Vienoje tik pa- 
dėkotų už tokią sriubą, - pratrūko Gudruna, užsigavusi dėl 
merginos akibrokšto. — Aš tau parodysiu riesti nosį prieš gardų 
valgį! Kas tokia manaisi esanti? 

— Frau Gštaltner, prašyčiau patylėti! — užriko Jozefas. —- Kad 
daugiau jūsų negirdėčiau! 

— Hm, - tik numykė moteris ir sukryžiavo rankas ant 
krūtinės. 

Daktaras vėl atkišo merginai šaukštą — kotu į priekį, - ti- 
kėdamasis, kad paims. 

— Nagi, Lelija, bent šlakelį. - Dar kartą mėginti ją penėti 
jis nebenorėjo, bet, kadangi ji tik spoksojo į sieną, nebuvo 
kitos išeities. Juk mergina turėjo išalkti. Jis pamaišė sriubą ir 
pasėmė kelis lašus, vengdamas sustingusių riebalų. — Lelija, 
išsižiokite. — Jos burna buvo nuostabi, lūpos putlios, tobulos 
formos, tokios patrauklios, kad daktaras jau mažne įsivaizdavo 
pats pasotinąs alkį. Jo širdis suspurdo. Šaukštas sudrebėjo, ir 
skystimas išsilaistė. — Lelija, tučtuojau išsižiokite, — gerokai 
griežčiau, nei ketinęs, paliepė jis. —- Jums reikia valgyti. 

Šie žodžiai nuskambėjo kaip įsakymas. Ir jis, regis, suveikė, 
mat Lelija išsyk pakluso. Tai Jozefą ir sutrikdė, ir pradžiugino. 
Nors pats ją maitino, stebėti, kaip negili šaukšto taurė spaudžia 
apatinę merginos lūpą, jam buvo sunku. Retkarčiais pasiro- 
dydavo rausvas jos liežuvio galiukas ir nulieždavo žvilgančią 


sriubos drūželę. Dusyk Lelija pamėgino nusukti galvą į šalį, 

bet atkaklusis šaukštas neatstojo. Daktaras liovėsi tik tada, kai 
pastebėjo, kad, užuot nurijusi, mergina laiko skystimą burnoje. 

— Puiku. — Jis vogčia pabraukė pirštu sau po sudrėkusia 
apykakle. — Lelija, dabar ilsėkitės. Pasikalbėsime vėliau. 

Už durų Gudruna jį užsipuolė: 

— Reikėjo leisti man, kaipmat būčiau ją išauklėjusi. Pradėsite 
pataikauti, nebus galo jos paikystėms. 

— Vargšas vaikas turėtų greitai atsigauti. 

— Nėr didesnės bėdos, kai senas, o kvailas, - imdama pa- 
dėklą, suniurnėjo šeimininkė. 

Jozefas krūptelėjo. Nejaugi išsidavė? Staiga jis sumojo, kad 
senoji auklė neišdrįstų kalbėti su juo šitaip nepagarbiai, jei 
Marildė būtų namie. 

— Atsiųskite Benjaminą, — paliepė daktaras, tyčia neman- 
dagiai, kad tiedu žodžiai nuskambėtų ne kaip prašymas, o 
kaip įsakymas. Padėties tai, žinoma, nepataisė. — Ir vakarienei 
patiekite merginai ko nors sotesnio. Šaltos mėsos, vaisių, 
sūrio — ko nors, ką ji galėtų imti pirštais. - Apie dar vieną 
penėjimą jis nenorėjo nė pagalvoti. 

— O jūs ir vėl eisite su ja šnekėtis? — paklausė Gudruna ir 
tirštai nuraudo, perverta skvarbaus Jozeto žvilgsnio, bet akių 
nenusuko. — Tada ir aš eisiu kartu. 

— Atsiųskite Benjaminą, — tik pakartojo jis. 

Jaunuolio būta netoliese. Vos spėjęs atsisėsti, daktaras iš- 
girdo jį su darbiniais batais atplumpsint nuo virtuvės laiptų. 
Buvo net nesvarbu, kad koridorius išplautas —- Matildė būtų 
nepakentusi ko kitko. Jozefas atidarė duris, nelaukdamas, kol 


Benjaminas užmirš pasibelsti. 

— Benjaminai, ką sužinojai? Ar girdėti kokių kalbų apie 
dingusias moteris? 

Jaunuolis papurtė galvą. 

— Nieko. Na, po teisybei, kalbama tik apie Grosmano indų 
plovėją. Ji prieš dešimt dienų pabėgo. Jų virėja sako, turbūt 
pasiilgo namų ir grįžo į tėvo ūkį. Žodžiu, ne Lelija. — Jis 
nudelbė akis. - Heda daug vyresnė, bjauri kaip beždžionė, 
strėnos — sulig tramvajum. Daugiau nieko. Pora paleistuvių 
rastos negyvos Špitelberge. 

— Klausinėk toliau, — kiek pagalvojęs liepė Jozefas. - Kas 
nors ką nors vis vien turėtų žinoti. Juk iš dangaus ji nenukrito. 
Nenoriu čia painioti pašalinių, nebent būtų neišvengiama. 
Apie priežastis mudu kalbėjome. — Jis kruopščiai išrikiavo 
savo plunksnakočius. — Kol kas Lelija apie savo kilmę nepa- 
sakė nieko aiškaus. 

— Tokios merginos kaip Lelija turėtų kas nors ieškoti. 

— Netikiu, kad ji - iš Vienos. - Daktaras paskubomis per- 
galvojo tuos kelis trumpus jos atsakymus. Merginos šnektoje 
buvo vos vos justi keistas akcentas. Atpažinti jo nepavyko. — 
Žinoma, ji gali būti atvežta čionai, gal netgi prievarta. — Jis 
palinko į priekį ir sušnibždėjo: — O tas kitas dalykas, apie 
kurį kalbėjome?.. 

— Pasistengsiu, — atsakė Benjaminas, — nors bus nelengva. 
Negaliu paprasčiausiai ateiti, ir tiek. Įsidarbinti nėra vilčių — 
regis, algos ten tokios didelės, kad patarnautojai savo darbo 
laikosi įsikibę. Be to, girdėjau, jie nenori priimti jaunų vyrukų. 
Na suprantate, kur šitiek merginų... — Jis padvejojo. — Herr 


daktare, daug paprasčiau būtų jums įstoti į tą klubą. 

— Ne. - Jozefas sugniaužė kumščius. — Apie tai net nekal- 
bėsime. 

— Girdėjau, dauguma Vienos aukštuomenės vyrų klubo 
nariai. Zerr daktaras Šmitas, Elerr profesorius Fosas... 

— Ne! - Daktaras mažne užspringo. Apie tai, kas iš tikrųjų 
dedasi iš pažiūros respektabiliame „Teleme“, gandų sklido 
įvairiausių. Moterys iš užsienio... ir vyrai... parengti tenkinti 
prigimčiai prieštaraujančius įgeidžius. Teatru paverstos lytinės 
sueitys. Orgijos be jokių dorovinių suvaržymų, kaip senovėje 
šventyklose. Jozefas sunkiai nurijo seilę. Tokiose vietose galėjo 
lankytis tik bevaliai degeneratai arba apgailėtini menkystos, 
neturintys kaip kitaip patirti kūniškos šilumos; atsidūręs tarp 
tokių, jis tik užbertų druskos ant savo dvasios žaizdų. Jozefas 
įsivaizdavo smailianosę, belūpę Frau Fos, įtartinai pamaldžią 
Frau daktarienę Šmit. Ką kiti pagalvotų apie Matildę, jeigu 
jis... Ne. Vos kas, tuojau pasigirstų piktas žodis, pagiežinga 
užuomina, nuo jų neapsaugotas net burmistras Liuėgeris. Viena 
plečiasi greitai, bet nešvankios paskalos sklinda dar greičiau. Jis 
pakištų aplinkiniams dingstį pajuokai, netgi šantažui. Įveltų į 
skandalą visus brangiausius žmones. — Ne! - pakartojo. — Tas 
klubas — ištvirkėlių irštva. 

— Turėjau omeny, tik tam, kad sužinotume, ar Lelija... 

— Šitaip tik apginkluočiau kai kurių sluoksnių atstovus. 

— Niekam nebūtina žinoti. 

Jozefas skvarbiai pažvelgė į jaunuolį. 

— O kaip pats sužinojai, kad daktaras ir profesorius —- klubo 
nariai? 


— Na... Visi tai žino... Ak, atsiprašau. — Benjaminas mandagiai 

kostelėjo. - Man metas grįžti. Pasitrinsiu aplink virtuvę, gal 
pavyks ką... — Kiek parylėjęs, jis droviai paklausė: — Ar jai... Ar 
Lelijai viskas gerai? Iš pradžių Gudruna sako, kad ji — vagišė, 
tykanti, kol apsižiopsosime; paskui jau tvirtina, kad kliedinti 
pamišėlė, įkyriai kartojanti, esą ją padarė iš laikrodžio mecha- 
nizmo ar kaip ten kitaip. Nejaugi tai — tiesa? Ji tikrai išprotėjusi? 

— Laikas parodys, — aptakiai atsakė daktaras. — Klausinėti 
ją turėsiu itin apdairiai. Kol kas mergina gali paprasčiausiai 
nieko neprisiminti. O gali ir slapukauti. Šiaip ar taip, privalau 
pelnyti jos pasitikėjimą. 

— Žinoma, Herr daktare. Suprantu. 

— Reikia kantrybės. Tokių dalykų nepaskubinsi. — Tai buvo 
panašu į gundymą. Jozefas pasibaisėjęs susivokė, kad jo vaiz- 
duotė vis dar kuria tikėtinų „Telemo“ gašlybių paveikslus. Juose 
susigėdęs regėjo Lelijos burną. Akis. Kaklą. Tie skaitmenys 
ant jos rankos buvo tarsi galviją ženklinantys įdagai - kokia 
siaubinga mintis! Jis pašoko ant kojų ir, nusigręžęs nuo jau- 
nuolio, atidarė seifą. — Benjaminai, jei ketini dar kartą pereiti 
kavos namus, tau prireiks daugiau pinigų. Į smukles taip pat 
reikėtų užsukti. 

— Kaip manote, ar ji ištekėjusi? 

— Kas? — Galvodamas apie Leliją, Jozefas jos minėtąjį mons- 
trą įvardijo nebe neutraliu +a/, o talpesniu j/s. Kaip gydytojas, 
buvo ištyręs ją labai kruopščiai. Ką jau žinojo, tą žinojo. Čia 
neabejotinai buvo įsivėlęs žiaurus vyriškis, bet ji neturėjo 
nei žiedo, nei jo žymės ant piršto. - Benjaminai, kalbi apie 


Leliją? — Jis atsigręžė į jaunuolį. - Abejoju. 

— Herr daktare, palaukite manęs. —- Gudruna su rankdarbių 
krepšeliu skubinosi laiptais jam iš paskos. — Prižadėjau eiti 
kartu ir eisiu. 

— Tikrai nėra jokio reikalo... — stabtelėjęs mėgino paprieš- 
tarauti Jozefas. 

— Nė žodžio nepratarsiu, - sprausdamasi pro jį pažadėjo 
auklė. — Nė žodelyčio. Tik sėdėsiu prie lango ir adysiu. Būsiu 
kaip pelė. Tyki. 

— Na gerai. 

Jozefas pabeldė ir skubiai, kol Gudruna visko nesugadino, 
įėjo. Mergina sėdėjo lygiai taip kaip visada: rankos gana laisvai 
sunertos skreite, žvilgsnis tuščias. 

— Lelija, gerą dieną. Pamaniau, gal pasišnekėtume. Kaip 
dabar jaučiatės? — Ji neatsakė, ir daktaras prakalbo garsiau: — 
Lelija, turite su manimi kalbėtis. Prašau atsakyti. Ar girdite? 
Kaip jaučiatės? 

— Mechanizmas nesijaučia niekaip, — palenkusi galvą, 
atsakė mergina. 

Jozefas luktelėjo, kol Gudruna su adiniu įsitaisys prie lan- 
go ir ims didele adata smaigstyti jo kojinės kulną. Į jausenas 
daktaras nusprendė kol kas nesigilinti. Daugiau tikėjosi iš 
kitos, perspektyvesnės temos. 

— Lelija, papasakokite man apie monstrą. — Ji nemirksė- 
dama stebeilijo į Jozefą taip ilgai, kad jis galų gale susizgribo 
pats mirksįs dvigubai tankiau nei įprasta, lyg šitaip mėgintų 
sumažinti ir jos, ir savo akių diskomfortą. - Apibūdinkite. 
Kaip jis atrodo? 


— Mažas ir tamsus. 

— Aha, vadinasi, mažas. — Neįprasta. Tamsus? Jis pagalvojo 
apie pasakas. Akyse iškilo strikinėjančio velnio vaizdas. — Ar 
jis su nagais, ragais? Su uodega? Gal dideliais dantimis? 

— Ne. 

— Sapnuojate jį ar regite tikrovėje? 

— Ne. 

— Tad kur jis? — susiraukęs paklausė Jozefas. 

— Kažkur kitur. 

— Kažkur Vienoje? 

— Ne, bet greitai čionai ateis. 

— Ir suras jus? 

— Ne, - atsakė Lelija. — Jis manęs neieško. Aš ieškau jo. 

— Kodėl? 

— Jis manęs neatpažins. Galėsiu viską užbaigti, kol dar 
neprasidėjo. 

— Mat kaip, — tarstelėjo Jozefas, svarstydamas, kas, merginos 
nuomone, užtikrins jai inkognito. Plika galva? Juk moterys 
dažnai pervertina stiliaus pokyčius. — Bijote jo? 

Lelija papurtė galvą. 

— Baimė — žmonių silpnybė. Aš nežinau, kas yra jausmai. 

— Lelija, sunku patikėti, kad esate mechanizmas. Juk at- 
rodote kaip tikrų tikriausia moteris. Ir dar labai žavinga, jei 
leisite pasakyti. - Merginos veide nė raumenėlis nekrustelėjo, 
užtat pratisas ričių taukšėjimas prie lango buvo itin iškalbingas, 
ir daktaras susyk pasigailėjo, kad išsprūdo tas sunkiasvoris 
komplimentas. - Lyg Galatėja, - pridūrė jis, - kuri, tiesa, 
buvo ne mechanizmas, o žmogaus sukurta. 


— Pigmalionas sukūrė tik vieną Galatėją, — atsakė Lelija. - O 

aš — viena iš daugelio. Tokių veidų ir kūnų, kokį čia matote, 
yra tūkstančiai. Mašinoms, tarp jų ir man, suteikta maloni 
moteriška išvaizda. Nebent reikėtų kitokios. Kadangi esame 
nei gyvos, nei negyvos, mūsų pačių išvaizda mums nerūpi. 

Jozefas alkūnėmis įsirėmė į kelius ir suglaudė delnus. 

— Galatėjai gyvybę įkvėpė Afroditė. Kaipgi jūs judate, 
kvėpuojate, mąstote ir kalbate? 

— Elektros impulsais, — pasitrynusi kairįjį riešą, atsakė 
mergina, — kaip ir žmonės. 

— O kas jumyse yra atitikmuo tos dieviškosios kibirkšties, 
kuri įžiebia gyvybę žmogaus vaisiuje? — neatlyžo daktaras. 

— Tas pat. Elektros iškrūvis. — Ji pažvelgė jam tiesiai į akis. — 
Kaip žaibui trenkus į B/i:zfūnger“. 

— Iš to, ką sakote, — suerzintas nekantraus murmesio prie 
lango, Jozefas paskersakiavo į šalis, — išeitų, jog Žmogus nuo 
tokios kaip jūs mašinos skiriasi tik tuo, kad turi sielą. 

Lelija papurtė galvą. 

— Sielai maga tik viena — patirti visų įmanomų rūšių, kokių 
tik gali pasiūlyti šis pasaulis, skausmą. Siela nepasotinama 
skausmo ir jai nerūpi, ar kūnas natūralus, ar sukurtas žmogaus. 
Natūraliame kūne ji jaučia skausmą. Dirbtiniame - stebi jo 
padarinius. 

— Bet juk esama ir malonumų, - paprieštaravo visiškai pri- 
blokštas Jozefas. — Meilė, draugystė, paslaugumas, mokslo žinios. 

— Malonumas yra tik kelias į skausmą, nes negali baigtis 
kitaip kaip... — Lelija pakėlė akis ir daktaras pasekė jos žvilgsnį. 
Dar daugiau drugelių — gerų penkiasdešimt, — matyt, sulėkę 


*  Žaibolaidis. (Vok.) 

pro pravirą langą, bejėgiškai plakėsi į lubų tinką. Gudrunai 
derėtų tuos gyvius išvėtyti. Sode jų tikriausiai knibžda. 

— Kitaip kaip?.. — priminė jis. 

— Mirtimi, — atsakė Lelija. - Mirties baimė žmonėms sukelia 
didžiausią skausmą. Kiekviename džiaugsme slypi numanoma 
mirtis. Tiesa, mirtis skausmą ir nutraukia. 

— O kas nutinka, kai miršta mechanizmas? Ar jo siela grįžta 
pas Dievą? 

— Dievas —- žmonių išmonė, — atsakė mergina. 

— Gana jau! - Įraudusi, visa drebėdama, Gudruna su 
rankdarbiu pintinėlėje įsispraudė tarp jųdviejų. - Neketinu 
daugiau klausytis šito piktžodžiavimo. Herr daktare, ką jums 
pasakytų tėvas? Ką pasakytų? — Ji atsigręžė į Leliją. — Valgyti 
tau, panele, atnešiu vėliau. Valgysi ar ne — tavo valia. Bet 
tavo kokčios užmačios bendrininke nebūsiu. Ir nesitikėk, 
kad šįvakar ateisiu padėti atsigulti. Puikiausiai gali apsieiti 
ir be manęs. 

Moteriškė, trenkusi durimis, išėjo, ir Jozefas net nepajuto, 
kaip irgi atsidūrė už jų. 

— Herr daktare, jūs mane stebinate, skatindamas tokius 
paistalus, — papriekaištavo Gudruna. 

— Ko gero, savotiškas panteizmas, —- sumurmėjo Jozefas. — 
Ši jauna moteris — puikiai išsilavinusi. 

— Taip, taip, moka skaityti. Tame kambaryje pajudinta kiek- 
viena knyga. Žinau. Neaiškinsiu — iš kur. Verčiau priminsiu, 
kad turiu tik dvi rankas, o namas — didelis. Žinia, dar gali 


būti, kad ji žiūrėjo, ar už knygų nieko nepaslėpta. 

Šiandien su Frūulein Lelija kalbėjausi du kartus. Šiuose 
pokalbiuose išaiškėjo, kad santūrus įtikinėjimas nepadeda, bet 
tiesioginiam įsakymui ji paklūsta nedelsdama. Taip pat paaiškėjo, 
kad jaunoji moteris yra labai išsilavinusi ir aštraus proto. Kaž- 
kokie praeities įvykiai, kad ir kokie jie būtų, sutraukė emocinius 
jos ryšius. Lelija tvirtina nepažįstanti jokių, nei pozityvių, nei 
negatyvių, jausmų ir esanti paversta mechanizmu. 

Ši fantazija neatsiejama nuo niūrios, bedžiaugsmės jos pasau- 
lėžiūros, pagrįstos logika, perimta iš ateistinės literatūros. Be to, 
Lelija mini žmogų, kuris veikiausiai ją ir užpuolė. Ji tapatina 
Jį su monstru ir drąsiai tvirtina surasianti tam, kad nubaustų. 
Esu įsitikinęs, kad mes gerokai pažengėme į priekį ir kad Lelija 
pasirengusi gydymui. 

Tėtis sako, turėčiau džiaugtis, kad apsigyvenome tokioje 
nuostabioje vietoje. Mus supa daugybė svarbių žmonių. Ne 
šiaip kokių, o tokių, kurie visiems sukurs geresnę ateitį. Aš nė 
kiek nesidžiaugiu, man atrodo, ir jis. Kai ruošėmės išvažiuoti 
iš tikrųjų namų, tėtis liepė man likti automobilyje su žaislais 
ir knygutėmis, o pats nuėjo užrakinti durų. Paskui aš vis tiek 
pasekiau jam iš paskos ir išgirdau, kaip jis vaikšto po namus 
ir kalbasi su mama — tikrai kvaila, juk jos ten nebuvo. 

— O ką man, Lidija, daryti? — paklausė jis lovos. - Nėmaž 
nenoriu į tai veltis, bet laikai tokie neramūs. — Tėtis paėmė 
mamos plaukų šeperį ir delnu perbraukė šerius. — Kaip kitaip 
ją apsaugoti? 

Aš iššokau iš už durų ir paklausiau: 

— Tėti, tėti, ką apsaugoti? 

Jis labai supyko ir išvedė mane į lauką sakydamas: 

— Panelyte, metas pagaliau išmokti elgtis, kaip prisakyta. 

— Nenoriu išvažiuoti, nenoriu. — Sodinama į automobilį, 
priešinausi. - Ne! Ne! — šaukiau taip garsiai, kad kaimynė 


atidarė langą pažiūrėti. Tėtis įstūmė mane ant galinės sėdynės 

ir užvedė variklį. Stebėdamas mane veidrodėlyje, susiglostė 
plaukus ir nusišluostė kaktą. 

— Jeigu būsi gera mergaitė, pakeliui sustosime kokioje nors 
gražioje vietoje. 

— Nereikia man. Nenoriu. 

— Gerai, Krista, gerai. — Tėtis atsiduso. Jis dūsauja daug 
dažniau nei anksčiau. Atsiklaupusi ant sėdynės, žiūrėjau į 
mūsų namą. Jis mažėjo, mažėjo, paskui jo nebeliko visai. 

Naujasis namas — didelis, su naujais gražiais baldais, bet 
jame visai nėra tamsių kertelių, kur galėčiau pasislėpti. Jis 
ne toks kaip tikrieji mūsų namai, apie kuriuos Grėtė saky- 
davo, kad vienas žmogus tokių niekaip nesutvarkytų. Čia 
po laiptais gyvena katė su kačiukais. Lauke — vietoj triukš- 
mingos gatvės — sodas, pilnas gėlių ir medžių. Už jo tvoros — 
didžiulis zoologijos sodas, bet ne toks, kur būna minios 
lankytojų. 

— Čia irgi yra ir ežerų, Ir miškų, — sako tėtis, garsiai, mat 
aš nesiliauju verkšlenusi, trypusi kojomis ir šaukusis Grėtės. — 
Vasarą iškylausime ir uogausime. O rudenį grybausime — 
rinksime Sreinpilz* ir Pfifferlinge“*. Juk mėgsti? 

— Ne! Ne! Ne! 

Kas vers grybus ant siūlo, kai Grėtės nebėra? Kas riš kas- 
pinus man į plaukus? Kas seks man pasakas? Parpuolu ant 
grindų ir spardausi. 

— Krista, liaukis, — griežtai sudraudžia tėtis. — Tu jau didelė, 


nebe kūdikis. — Jis pakelia mane ir pasodina ant kėdės. Spiegiu 


* Baravykas. (Vok.) 
** Voveraitė. (Vok.) 

ir kulnais trankau į jos dugną. Tėtis dirsteli į duris. - Liaukis! 
Dar bent garselis, ir gausi pylos. 

Aš įsikišu nykštį į burną, gokčioju ir žagsiu. Tėtis atkiša 
skepetaitę ir liepia man išsišnypšti nosį. 

— Na štai, šaunuolė. — Jis prieina prie lango ir pasižiūri į 
lauką. — Krista, kėliausi čionai tik dėl tavęs, — sako labai ty- 
liai. — Jeigu ne tu... — atsidūsta ir garsiai priduria: — Čia bent 
jau saugu. Galėsi žaisti, kur tik norėsi. Visi pavojingi pada- 
rai — už tvoros, ir sargybiniai su piktais šunimis pasirūpins, 
kad jie niekada neištrūktų. 

— Kada atvažiuos mano Grėtė? 

— Grėtė čionai neatvažiuos, — susiraukęs sako jis. — Čia 
ypatinga vieta. 

— Nepatinka man. Noriu namo. Noriu Grėtės. 

— Gana! Ar žinai, kas nutinka užsispyrusioms neklauža- 
doms mergaitėms? Ateis tokia diena, kai sužinosi. Tada oi 


kaip gailėsies. 


Grėtės man ilgu. 

Oi ne, ne jos riksmų ir trankymosi pašluoste, ne šiurkštaus 
šukavimo, ne pieno, kurį ji versdavo gerti, net jei jis būdavo 
su grienele. Skirtingai nei Grėtė, tėtis, nors kartais grasina, 
niekada manęs nemuša. Pasisodina ant kelių ir ilgai aiškina, 
kaip svarbu būti mielai ir išvis —- kaip turi elgtis mažos geros 
mergaitės. Bet į glėbį, skirtingai nei Grėtė, jis nepačiumpa. 
Tik palaiko už rankos. Kartais pabučiuoja į viršugalvį. Grėtė, 
būdama geros nuotaikos, taip sugniauždavo, kad tik laikykis. 


Arba padarydavo kuti kuti. Prieš naktį ji mane pabučiuodavo 

ir apkamšydavo. Bet jeigu įsiutindavau, nieko panašaus ne- 
darydavo. Tada tik rėkdavo: „Mauk laiptais man iš akių, ir 
tikėkimės, kad kokia baidyklė naktį neišsineš tavęs.“ O tėtis 
tik stovi lovūgalyje ir tikisi, kad miegosiu ramiai. 

Užvis labiausiai ilgiuosi Grėtės pasakų. Pasakų apie tą ir 
aną, apie visut viską — kiekvieną mielą dieną ji pasekdavo vis 
naują pasaką, beveik kiekvieną darbą dirbdama turėdavo ką 
papasakoti. Žinojo tumulais virstančių, pukšinčių skalbimo 
pasakų ir įkaitusių, įraudusių — lyginimo. Trumpų istorijėlių, 
pritinkančių kočiojant mėsėčius ar kepant Apfelstrudel“, ir ilgų 
ilgiausių — tokioms pat ilgoms siuvimo ir adymo popietėms. 
Čia žmonės kartais skaito man pasakas iš knygų. Jie jų neįsi- 
mena. Ir dar — jie neturi tiek balsų kaip Grėtė. Už princeses 
ji šnekėdavo plonelyčiu medaus torto balseliu, už raganas 
traškėdavo lyg degantis popierius, kriokdavo už bloguosius ir 
maloniai kalbėdavo — už narsuolius. Šitie žmonės nedainuoja. 
Ir nenutaiso deramų veidų. Dauguma jų pasakų — mielos 
ir gerai baigiasi. Kai kurios Grėtės pasakos, ypač - kepenų 


pjaustymo ir žuvų darinėjimo, būdavo grasios. 


— Kartą viename ūkyje prie Zaksenhauzeno, - pradeda pasa- 
koti Grėtė, greibdama iš vandens gąlastuvą, - gyveno žmogus, 
kursai leisdavo savo vaikams žiūrėti, kaip skerdžiamas paršas. 

Fiuuut fiuuut fiuuut, sakytum piratai kardais čaižo orą, — 
Grėtė pusto didžiausio virtuvinio peilio ašmenis — nuo 
smaigalio iki kriaunų. Šiurpuliukai perbėga mano nugara. 


Dar kartą. Dar. 


* 


Obuolių pyragas. (Vok.) 

— Vieną dieną vaikai išbėgo į kiemą pažaisti. Vyriausias jų ir 
sako pačiam mažiausiam: „Tu būsi paršelis, o aš - skerdikas.“ 
Sulig tais žodžiais... — Grėtė kyšteli ranką į kibirą ir išgriebusi 
nuteškia ant stalo kruviną mėsgalį. Atsivėdėjusi užsimoja gerai 
išgąlastu peiliu. — ...vyriausias paėmė tviskantį peilį ir perrėžė 
broliukui gerklę. 

Rydama orą, traukiuosi atatupsta ir, išpūtusi akis, žiūriu, 
kaip lengvai, tarsi pusryčių peiliukas — šiltą sviestą, jos didžpei- 
lis raiko skerdieną. Ir noriu, ir nenoriu išgirsti, kas nutiko 
paskui. Grėtė atsitiesia ir atgalia ranka nusišluosto kaktą. 

— Jų motina tuo metu viršuje maudė kūdikį. Išgirdusi sūnaus 
klyksmą, strimgalviais išpuolė į kiemą. Išvydusi, kas nutiko, 
ištraukė peilį sūneliui iš gerklės ir suvarė tiesiai į širdį tam, 
kursai žaidė skerdiką, — tokia buvo įniršusi. — Ir Grėtė, užgulusi 
stalą, smeigia didžiąja savo geležte mano pusėn. Aš suspiegiu 
ir puolu prie durų. —- Tuomet ji prisiminė kūdikį ir kepėstai 
kepėstai į viršų. Per vėlai. Mažylis jau paskendęs vonelėje. 

Aš visa — nuo kojų pirštų galiukų iki momens — tirtu. 
Pro sukąstus dantis prasispraudžia tylutėlis verksmas. Grėtė 
skaisčiai raudona ranka nubraukia kruviną luistą į keptuvę. 

— Moteriškė įpuolė į tokį baisingą sielvartą, - graudžiu balsu, 
linguodama galvą, pasakoja ji toliau, — kad nieko nelaukdama 
pasikorė daržinėje po gegne. Tą patį vakarą iš laukų pargrįžęs 
tėvas paėmė šautuvą... 

— Margarete! — šaukia tėtis. — Kas čia dedasi? 

Jos burna užsivožia beveik taip pat, kaip slastai podėlyje, 
tik šįsyk pelė yra Grėtė. Aš įsikišu nykštį į burną. Ji panarina 
galvą ir sako: 

— Herr daktare, meldžiu atleisti. Mergaitė taip mėgsta 
pasakas. 

— Margarete, esama ir visai kitokių pasakų. Smagių. Pa- 
mokomų, tokių, kurios išaukština grožį ir gyvybės šventumą, 
kuriose gėris nugali blogį. O jūs tik gąsdinate nekaltą vaiką 
visokiomis baisybėmis. 

Grėtė pašnairuoja į mane. Ak, tėti, kad tu žinotum... 

— Herr daktare, meldžiu atleisti. Daugiau taip nedarysiu. 

— Tikiuosi, - liūdnai sako tėtis. — Tokios pasakos — liguistos 
vaizduotės padarinys. O vaikystė - neįkainojama vertybė. Tai 
pamatas, ant kurio statomas gyvenimas. Mūsų priedermė — 


apsaugoti mažuosius nuo tokios bjaurasties. 


Tėtis kasdien eina į ligoninę. O grįžęs plaunasi rankas. 
Šveičia ir brūžina, kol prausyklę užtvindo muilo burbulai. 
Jo pirštai įrausta, oda išpursta. Nusišluostęs rankas, atsuka 
vandenį ir dar kartą jas nusiplauna. 

Beveik visų veidai čia rūškani, tik dėdė Hrabenas nuolat 
šypsosi. Net po kojomis pasipainiojusius kačiukus jis išspardo 
šypsodamasis. Joana sako, kad jis — labai dailus, bet su tėčiu 
nėra ko net lyginti. Gimimo dieną iš dėdės Hrabeno gaunu 
Negerkuss*. Valgau jį labai lėtai, pirmiausiai šokoladinį luo- 
bą, paskiau — zefyrinį ir galiausiai — biskvitinį pamatą. Tada 
išlyginu popierėlį, patrinu nagu, kol sutviska lyg sidabrinis, 
ir dėdė iš jo padaro man žiedą. 

— Gražioji Krista, kur tėvas šiandien tave nusives? — klausia 


jis, glostydamas man sprandą. 


Negro bučinys. (Vok.) 

Išsyk nuo jo atšlyju. 

— Tėtis sako, tai — paslaptis, staigmena. 

— Šit kaip? O kur norėtum nueiti? 

Pribėgu prie lango ir parodau į aukštąją tvorą. 

— Į zoologijos sodą. Grėtės dėdė yra jūreivis, jis Amerikoje 
buvo zoologijos sode. Ten matė baltąją mešką ir žirafą, ir... — 
Įsijaudrinusi nutylu, o paskui tyliai priduriu: - Jam leido 
pajodinėti drambliu. 

Dėdė Hrabenas pratrūksta kvatoti. Ateina jo draugų, ir jis 
persako jiems mano žodžius. Jie irgi juokiasi. Galų gale dėdė 
nusišluosto ištryškusias ašaras ir sako, kad už šitos tvoros nėra 
nei dramblių, nei meškų, nei žirafų, nei beždžionių. 

Nusimaunu žiedą ir įsikišu nykštį į burną. Verkti savo 
gimimo dieną — blogas ženklas. 

— Mūdchen“, šitas zoologijos sodas — visai kitoks. 

— Ir žvėrys jame visai kitokie, - sako vyras šiaudų spalvos 
plaukais ir žiemos lietaus spalvos akimis. 

Visi vėl juokiasi. 

— O kokie žvėrys? — Trepteliu koja, bet šitaip tik dar smar- 
kiau juos prajuokinu. 

— Sugyvulėję žmonės. 

Gyvulių, kurie atrodo kaip žmonės, tikrai yra. Senutė, gy- 
venanti mūsų tikrųjų namų kaimynystėje, turi šnaucerį. Tokio 
riebaus šuns daugiau niekur nesu mačiusi. Grėtė sakė, kad per 
daugelį metų kaimynė supanašėjo su savo šunimi: abiejų plau- 
kai pašarmoję, abu kaišioja nosis į svetimus reikalus, abu bjau- 


raus būdo ir spigaus balso, abu stori kaip vyno statinės. O dar 


* Mergaitė. (Vok.) 

sykį girdėjau, kaip Grėtė šaukė malkas atvežusiam vyriškiui: 
„Mžnner sind Schweine“*! O vieno tėčio draugo dantys — 
dideli ir geltoni, todėl jis panašus į žiurkę. 

— Vis tiek noriu juos pamatyti. 

— Pernelyg pavojinga, - sako dėdė Hrabenas. — Tikrųjų 
žmonių mergaites, ypač jeigu jos dar ir gražios, jie suėda. 


Krimst krumst, ir nebėr. 


Grįžęs iš ligoninės, tėtis vis tiek plovėsi rankas, nors buvo 
pažadėjęs, kad eisime iš karto. Kol jis mažyčiu šepetėliu brūžino 
nagus, paklausiau, ar nenueitume į zoologijos sodą. Tikėjausi, 
kad dėdė Hrabenas bus pajuokavęs. 

— Ne. 

Aš susiraukiu. 

— Sakei, kad galėsiu rinktis. 

Tėtis nusišluosto rankas ir įdėmiai apžiūri pirštus. 

— Ar nenorėtum nueiti į žaislų parduotuvę? Kai kas ten tau 
patiktų. O paskui galėtume užsukti į kavinę ledų. 

Jis paleidžia vandenį ir paima muilą. 

— Erdbeereis**? 

— Žemuoginių, šokoladinių — kokių tik panorėtum. 

Mieste taip smagu: languose žydi gėlės, vėjelyje švelniai 
plazda raudonos vėliavos su raidėmis X užlankstytomis ko- 
jelėmis. Žmonės sėdi lauko kavinėse ir šypsosi mums, kai 
kurie net atsistoja pamoti, o kai įeiname į žaislų parduotuvę, 


savininkas, palikęs kitus pirkėjus, atskuba aptarnauti tėčio. 


* Vyrai yra kiaulės. (Vok.) 
7, Žemuoginiai ledai. (Vok.) 

— Aa, tai šitos Fraulein gimtadienis? Alles gute zum Ge- 
burtstag“! Jis pasilenkia ir iš po prekystalio iškelia dvi dėžes. 
Abiejose — po gražuolę lėlę. Vienos plaukai tamsiai rudi, 
garbiniuoti, suknytė — raudona, kita - šviesiaplaukė mėlyna 
suknute. — Geriausi linkėjimai nuo mūsų visų. Štai. Tavo tėtis 
nežinojo, kurią išsirinktum. 

Pažvelgiu į tėtį. Jis linkteli ir klausia: 

— Na, kurios labiau norėtum? 

— Galiu norėti abiejų? 

— Ne. — Tėtis purto galvą. 

— Abiejų noriu. — Spiriu į žalvarinį strypą, nutiestą prie 
grindų palei visą prekystalį. Mėginu išspausti ašarą, bet neį- 
stengiu. — Taip nesąžininga. Kodėl negaliu gauti abiejų? 

— Gausi vieną, — nuvargusio žmogaus balsu sako tėtis. — Jei 
negali išsirinkti, ateisime kitą dieną. Nori ateiti dar kartą? Ne? 
Tuomet paskubėk ir apsispręsk, kol ledai neištirpo. 

— Taip nesąžininga, — pakartoju, jau žinodama, kurią lėlę 
nešiuosi namo. 

Krautuvininkas beveik nepastebimai stumteli arčiau manęs 
tamsiaplaukę. Ji panaši į Grėtę, tik akys ne tokios spalvos. Bet 
šviesioji atrodo kaip tikra princesė. 

— Šitą, — sakau. 

Krautuvininkas atsidūsta ir paslepia tamsiaplaukę. 

— Koks jos vardas? — klausiu. 

— Nori šviesiosios? Gerai. Čia parašyta — Šarlotė, — la- 
bai patenkintas sako tėtis, - bet galėsi pavadinti ją, kaip 
norėsi. 


* Viso geriausio gimimo dienos proga. (Vok.) 

— Vadinsiu ją Lote, kai bus gera, o kai neklausys — Šarlo- 
te, — sakau prisiminusi, kad Grėtės supykdytas tėtis vadina 
ją Margarete. 

Kavinėje išimu Lotę iš dėžės, nes noriu dirstelėti į jos 
kelnaites. Mažytis gumulėlis žemuoginių ledų nukrinta ant 
mėlynosios suknutės. Kad tėtis nepastebėtų, laikau pirštą 


ant dėmės. 


Prieš miegą Herta įteikia man gimtadienio dovaną - knygą, 
kuri vadinasi Der Struwwelpeter“. Ji sako, kad knyga — apie 
neklaužadas vaikus. Piešinukai nepatinka nei man, nei Lotei, 
bet tėtis liepia padėkoti. Turiu sėdėti šalia tos niūros Hertos, 
kol ji gremėzdišku lyg žieminiai batai balsu skaito man pasa- 
kojimą apie vaiką, kuris žįsdavo nykštį. 

— Jokių čiulpimų. - Ji jėga ištraukia mano nykštį iš burnos 
ir tvirtai sugniaužia riešą. — Klausykis atidžiai. Šitas eilėraštu- 
kas — apie tokį vaiką kaip tu. 

Nutaisau bjaurią grimasą, bet Herta nepastebi. 


Sakė Konradui mama 


Iš namų išeidama: 
Herta liaujasi skaičiusi ir patapšnoja man per koją. 


— Sėdėk ramiai, vaikuti. Na, skaitysime toliau? 


„Šiaušis Peteris“ — pamokomų, eiliuotų istorijų rinkinys, vokiečių psichiatro Hein- 
richo Hoffmanno 1845 m. sukurtas sūnui; kai kurios šių istorijų baigiasi siaubingai. 


(Vert. past.) 

Būk drausmingas ir ramus, 
Kol sugrįšiu į namus. 
Nykščio žįsti nebedrįsk — 
Blogas šitas paprotys. 

Gali nelauktai atėjęs 

Į svečius žiaurus siuvėjas 
Nykščius tau nukirpt abudu, 
Lyg iš popieriaus jie būtų. 


Kvailas eilėraštis. Vis dėlto, kai Herta skaito apie siuvėją, 
su nerimu dirsteliu į tėtį. Bet jis sėdi užsimerkęs, trina pirštus 


vieną į kitą, sakytum plauna juos be vandens. 
Taukšt ir paukšt! 


Toliau skaito Herta, nors jokio taukšėjimo, nei paukšėjimo 


jos balse nejusti. 


Umus, lyg vėjas, 
Jau viduj tasai siuvėjas. 


Nutuokiu, kas netrukus bus, todėl skubiai prisėdu rankas. 


Vargšelė Lotė krinta ant grindų. Herta juokiasi. 


Kai namo mama sugrįžta, 
Nuotaika jos tuoj sugyžta: 
Nykščių Konradas netekęs, 
Ašarotos vaiko akys. 

Ištraukusi dešinę mano ranką iš po sėdynės, moteriškė 
lyg žirklėmis suima nykštį tarp dviejų storulių pirštų. Čekšt, 
čekšt. 

— Verčiau atsikratyk kūdikiškų įpročių, kad ir tau taip 
nenutiktų. Juk tu — didelė mergaitė. 

— Tėtis neleistų siuvėjui nukirpti man pirštų, — sakau. 

— Tėčio gali nebūti namie, kai jis ateis, — atšauna ji ir ima 
sklaidyti puslapius. — Nori dar vieno eilėraštuko? Pažiūrėk. 


Neklaužada mergaitė žaidžia su mamos degtukais ir... 


Sudegė visutėlaitė 

Ta maža, daili mergaitė. 
Liko vien pilka krūvelė 
Pelenų ir du bateliai... 


Matai? Visa supleškėjo. Ničnieko iš kvailutės Paulinutės 
neliko, tik suodžių kauburėlis. Įsivaizduoji, kaip baisu? 

— Grėtė sakė, kailį man nudirtų, jei bent prisiliesčiau prie 
degtukų. — Perverčiu lapą. Paveikslėlyje juodaodis berniukas 
su dideliu, žaliu skėčiu. Dar čia nupieštas burtininkas ilgu, 
raudonu apsiaustu ir trys berniukai, kuriuos jis pamerkia į 
milžinišką rašalinę, ir jie virsta tokiais pat tamsiaodžiais kaip 
pirmasis. — Ar gali paskaityti šitą? 

Herta akimis perbėga eilėraštį ir susiraukia. Paskui cakteli 
liežuviu. 

— Prašau, — priduriu dėl visa ko — gal tėtis mane girdi. 


— Ne, šitas netinkamas, — sako ji ir išplėšia lapus. 

Namie visada būdavo ką veikti — Grėtė tuo pasirūpindavo. 
Kartais ji pasodindavo mane ant stalo aižyti žirnių. Išlukštenusi 
storą, žalią ankštį, turėdavau garsiai suskaičiuoti: Eins, zwo0, 
drei*... Jeigu brandėje būdavo daugiau nei aštuoni žirniai, 
mažiausią galėdavau suvalgyti. Baigusi darbą, išgirsdavau 
pasaką, dažniausiai — „Karalaitę ant žirnio“. Ji man patiko, 
bet paskui nusibodo. Tada nė dešimt po čiužiniu rastų žirnių 
manęs nebepradžiugindavo. O dar, kai Grėtė pešdavo vištą ar 
žąsį, man reikėdavo rūšiuoti: plunksnas - į kibirą, pūkus - į 
pintinę. Jeigu dirbdavau uoliai — išgirsdavau „Sniego močią“, 
jeigu aplamais — „Močią Trudę“. 

O dabar tik žiūrinėju savo knygutes, piešiu arba kalbuosi 
su Lote. Pažaisti arba paskaityti man pasakų moterys ateina 
tik tada, kai namie būna tėtis. Net kačiukai, ir tie kažin kur 
dingo. Elkė, pinanti man kasas rytais ir maudanti vakarais, 
kartais užeina patikrinti, ar gera esu, atneša pieno su pyragu, 
duona ar medumi. Ji be atvangos plepa, bet manęs niekada 
nesiklauso. Kartais zoologijos sode skalija šunys arba rėkia 
kiti gyvūnai, bet šiaip tvyro visiška tyla. Kiti šiame name gy- 
venantys žmonės visą dieną dirba: kai kurie zoologijos sode, 
kai kurie — ligoninėje ar kabinetuose. Moterys čia šnekoms 
neturi laiko. Jos šluosto dulkes, viską šveičia, išnešusios į lauką 
daužo čiužinius. Visur tvarka ir švara. Niekas čia nenuspiria 
daiktų po baldais, o po lova nerandu pūkų kuokštų, kuriuos 
Grėtė vadindavo laimingos mergiūkštės gaurais. 

Lotė ragina mane nueiti į virtuvę, patikrinti, ar ten nėra 


Grėtės, tad nusėlinu koridoriumi ir kyšteliu galvą pro duris. 


* Vienas, du, trys. (Vok.) 

Elkė raiko dešrą. Raudonveidė storulė skaičiuoja išlaidas, ki- 
tos dvi plauna indus. Nė viena jų nė iš tolo nepanaši į Grėtę. 
Elkė pasakoja matytą filmą apie švedę merginą, kuri įsimylėjo 
turtingą toreadorą. 

— „La Habanera“ veiksmas vyksta Kuboje, - sako ji. 

Storulė purto galvą. 

— Puerto Rike. 

— Urzele, niekam nerūpi, kur vyksta veiksmas, kai vaidina 
Ferdinandas Marianas. 

— Oi ne, pagrindinį vaidmenį vaidino Karlas Martelis. 
Marianas vaidino Don Pedrą de Avilą, niekšą svetimšalį, kuris 
mirė nuo nepadorios ligos. Gerai bent, kad Astrėja, nors ir 
buvo jo žmona, mylėjo gydytoją. 

— Ak taip, taip, bet Ferdinandas — šitoks vyras! — Elkė, 
sudėjusi rankas prie krūtinės, atsidūsta. 

Lotei nuobodu, ji nori eiti į sodą, bet krosnyje kepa kažkoks 
skanėstas. Ar tik ne Zwetschgenkuchen*? Kai Urzelė atidaro 
dureles, virtuvę užtvindo cukruotų slyvų aromatas. Grėtė man 
visada leisdavo suvalgyti nuopjovas, bet šita boba vėl užšauna 
krosnies sklendę. Nusprendžiame palaukti, kol pyragas bus 
iškeltas ant grotelių ataušti. Elkė vis dar sustingusi spokso į 
lubas. 

— Nėr čia ko svajoti, fau! gut fūr nichts**, - bamba Urzelė. — 
Čia tau ne kinas, ir sumuštiniai patys nesusiteps. O dėl to 
Ferdinando... Neatsistebiu tavim. Kaip toks gali patikti sveiko 


proto moteriai? Visas juodas... ir nosis tokia didelė... — Ji gūžteli 


Slyvų pyragas. (Vok.) 
** Tinginys niekur nepritinka. (Vok.) 

pečiais. - Mano galva, Karlas Martelis daug gražesnis. Daug 
geresnė partija — iš karto matyti, kad geros veislės. 

— Ar šitas daktarą ir vaidina? — Viena moteriškių prie prau- 
syklės, šluostydama keptuvę, nusijuokia. - Juokinga padermė 
tie daktarai: arba džiūsnos seniai, arba... — ir ji, vartydama 
akis, vėl nusikvatoja. 

— Jeigu šneki apie naująjį, manyk, kad jis jau prižadėtas, — 
sako Urzelė. Kalba ir linksi galvą. — Taip, taip, dvigubai priža- 
dėtas. Paminėsit mano žodį, todvi dar susiplieks, oi susiplieks. 

Išgirstu murmant dar vieną balsą: 

— Neatrodo, kad jis skubintųsi kurią nors griebti. Gal jam 
geriau vienam. Ir ar pasakytum, kad klysta? Baidyklės abi, ir 
viena, ir kita. 

Kas kalba, nematau, bet iš šnektos primena Grėtę, todėl 
trupučiuką plačiau praveriu duris. Jos cypteli, bet garsą užgožia 
tarškesys ir bildesys, mat pyragas pagaliau iškepęs ir Urzelė 
traukia jį iš krosnies. Jau žengsiu mažytį žingsnelį į virtuvę, 
bet laiku pastebiu kampe sėdinčią mažą, seną raganą su juodu 
katinu ant kelių. Ilga jos lazda užkabinta ant kėdės atlošo. 

— Tokias kalbas verčiau pasilaikykit sau, - burba Urzelė, 
numetusi šalin puodkėlį ir vėduodamasi prikyšte. — Sienos čia 
su ausimis. Šiaip ar taip, kiekvienas renkasi, kas jam geriau, 
pasakė beždžionė, atsikandusi muilo. 

— Teisybė, — atsiliepia ragana, — dėl skonio nepasiginčysi, 
bet kaip manai, ar beždžionei tas muilas iš tiesų patiko, ar 
tiesiog nieko kitko ji neturėjo? Kaip man ir atrodo... 

O aš manau, - paskelbia Elkė, — abi patarnautojos, apsi- 


ėmusios auklėti tą išpaikintą atžalą, gaus ko nesitikėjusios. 

Lotė žiovauja. Aš pasislenku pirmyn ir matau aplink pyra- 
gą burbuliuojančias slyvų sultis. Ragana ūmai sukikena, tad 
skubiai atšoku. 

— Kiek mačiau dukterį, - sako ji, - motinai kažin ar prilygs. 
Nors dabar, kai žmona mirusi, jis prisimena ją septynis kartus 
gražesnę, nei ji veikiausiai buvo. - Kaulėta ranka ragana glosto 
katiną, ir aš žinau, kad ji šaukiasi audros. 

— Mergaitė gal ir daili, - sako Elkė, — bet čia jai kliuka. — Ji 
patapšnoja sau per galvą. - Nuolatos kalbasi su savim arba 
stovi atsistojusi ir spokso į niekur. To ji nevalgys. Ano ne- 
valgys. O jau užsispyrusi! Jis jai viską leidžia ir nesupranta, 
kad šitaip negalima. Reikėtų gerai uždrožti jai per dugną. 
Spardosi, spiegia ir paikioja. Seniau apie tokias sakydavome — 
apsėsta. 

— Nėr ko norėti, — tyliau sako Urzelė. - Žmonės šneka, 
pagedęs kraujas. Juk jo žmona kaip sutuoktinė buvo keista, 
ką ir kalbėti apie motinystę... Užuot žiūrėjusi namų, kiauras 
dienas žaisdavo su dažais. Svetimšalė mat — čigoniško kraujo 
turėjo, o gal ir didesnio išsigimimo būta. Šit kas nutinka, kai 
susiporuoji su svetima veisle. 

— Visų vyrų bėda, — rėžia Elkė. - Žmonas jie renkasi akimis, 
ne galva. 

Ragana suniurna kažką apie kelnes ir visos pratrūksta 
juokais. Nebeištvėrusi pritykinu ir Urzelei nusisukus kyšteliu 
pirštą į slyvų sirupą. Jis siaubingai karštas, lipnus kaip irisas, 
iš karto prikimba. Suklykusi kišu pirštą į burną ir nusideginu 
liežuvį. Elkė griebia mano ranką ir pamerkia į šaltą vandenį 


dubenyje. 

— Tylėk! —- užmauroja, nes aš nesiliauju klykusi. — Užsikišk 
arba tikrai bus dėl ko klykti. 

Bet mano pirštas tvinkčioja ir dega lyg ugnyje. 

— Kiek laiko ji čia stovėjo? — klausia Urzelė. 

— Ilgokai, — atsako ragana ir užkvaksi taip garsiai, kad 
katinas išsigandęs nupuola jai nuo kelių. Ji pasvyra į priekį 
ir ilgąja burtų lazda pabaksnoja man į koją. — Krista, jau gali 
liautis. - Skausmas akimoju atlėgsta ir aš nustoju žliumbti. 
Ragana spokso į mane. — Ko čia šniukštinėji? 

— Aš noriu pyrago. 

Ji kilsteli antakius — du pilkus, plaukuotus vikšrus. 

— Tikrai? O ką dar reikia pasakyti? 

— Duokit man pyrago arba pasiskųsiu tėčiui. 

Visos sužiūra į Elkę. Jos lūpos dabar — viena siaurutė juos- 
telė, o ji pati atrodo aukštesnė. 

— Negausi pyrago nei šiandien, nei rytoj. Aš pati pasikalbė- 
siu su tavo tėvu. Esi baisi storžievė. Išmok elgtis kaip pridera, 
antraip teks gailėtis. - Elkė parodo į duris. - Keliauk į savo 
kambarį ir nedrįsk daugiau įžengti čionai, pirmiau nepapra- 
šiusi leidimo. 

Aš spiriu į stalo koją ir trenkiu durimis. Kambaryje nuteškiu 
puodelį ir lėkštę ant grindų, suminu šukes į kilimėlį, išmetu 
iš spintos savo drabužius. 

— Šarlote, tu šlykšti, — sakau ir statau ją į kampą. 

Muilo skonis bjaurus. Pati sau pasipasakoju apie vargšus, 
alkanus Jonuką ir Grytutę, paliktus tamsiame miške. Mano 
namelyje meduolių stogu yra didžiulė krosnis. Sugrūdu į ją 


Elkę, Urzelę, kaulėtąją raganą ir užtrenkiu dureles. 

Kai tėtis pagaliau baigė plautis rankas, mudu nulipome 
žemyn. Joana atėjo ir atsisėdo prie mūsų. Norėčiau, kad eitų 
sau, bet ji nori pasikalbėti su tėčiu. Ji užilsusi, kaip Grėtė, kai 
vijosi mane laiptais grasindama užvožti. Kažkas Joaną supykdė. 
Tėtis klausėsi ir linksėjo, linksėjo ir klausėsi. Paskui atsiprašė, 
esą pamiršęs šį tą pasiimti iš kambario, bet iš tikrųjų užkopė 
į viršų vėl plautis rankų. 

— O dabar mudvi galime pasišnekučiuoti, - sako Joana. 
Ji čiumpa mane ir pasisodina ant kelio. - Pažaisime Kinne 
Wippchen*? 

Ji kvepia žibutėmis, kaip ir Grėtė, kai šiai būdavo laisva 
popietė, bet po maloniuoju Joanos aromatu gyvena bjaurus 
dvokas. Jos nagai nulakuoti raudonai, kad atitiktų lūpų spal- 
vą. Viena sijono pusė nusėta rudomis dėmelėmis. Žaisti visai 
nenoriu, bet tėčio šalia nėra, ir aš bijau sakyti „ne“. 

— Kakta rauktinė, — sako ji, tapšnodama man per kaktą, — 
akys smalsuolės, nosis varvuolė, burna smaližė, smakras kaip 
ližė. - Joana baksteli man į akis, patempia už nosies, pridengia 
burną ir plaštakos viršumi iš apačios trinkteli į smakrą. Pa- 
mėginu ištrūkti, bet ji laiko mane tvirtai, pakutena smakrą, 
kilsteli mano nosį. — Į duris bilst bilst, dzingu lingu varpeliu, 
užšovą kilst kilst, šmurkšt į vidų. - Sulig tais žodžiais įbruka 
pirštą man į burną. Jo skonis tamsus ir sūrsvas. Daugiau žaisti 
tikrai nebenoriu, vėl mėginu ištrūkti, mosuoju rankomis, 
šaukiuosi tėčio. Bet Joana manęs nepaleidžia, dar pažaidžia 
„Čiupki kėdę, jau ir sėdi“ ir „Kaip tau sekasi šį rytą?“ Pas- 


kui suskanta mėtyti mane aukštyn, kuo garsiau spiegiu, tuo 


Vokiečių vaikiškas žaidimas pirštais. (Vok.) 

aukščiau meta... kol grįžta tėtis. Tada ji apkabina mane ir 
pabučiuoja į žandą. 
— Juk smagu buvo? — sako. — Na, bėk į lauką pažaisti. Aš 


noriu pasikalbėti su tavo tėčiu. 


Pažadėjau būti gera, kad tėtis vestųsi į zoologijos sodą val- 
gyti drauge su suaugusiaisiais. Mes įeiname pro didžiuosius 
vartus, aš dairausi gyvūnų kaip žmonės, bet čia vien šunys. 
Kai paklausiu tėčio apie narvus, jis liepia man tyliai sėdėti prie 
lango. Mums patiekia lęšių sriubos su kiaulienos gabaliukais 
ir kiaušinienės. Patiekalai atrodo negražiai ir aš jų nevalgau. 
Tėtis šnekasi su draugais, o aš iš duonos minkštimo lipdau 
vėžlių šeimyną... kol lauke pastebiu nevalyvą berniūkštį, pirštais 
rausiantį žemę. Staiga jis kažką griebia ir aš prispaudžiu nosį 
prie stiklo — bene bus radęs lobį. O berniūkštis laiko slieką... 
purviną slieką. Ir jį praryja. 

— Tėti! Tėti! - kalbinu, tąsydama už rankovės. 

— Krista, nesikišk. — Į mane jis atsigręžia, tik baigęs kalbėtis 
su draugais. — Na ko? 

Per vėlu. Berniuko nebėra. Aš užsičiaupiu. Neketinu sakyti 
nė žodžio. 

Joanos rankos švarios. Šiandien dar niekas jos nesuerzino. 
Ji patapšnoja sau per kelį ir atverčia naują knygą. 

— Eikš, mein sūffes kleines Mūdchen*, paskaitysiu pasaką. 
Ištrauk nykštį. Jeigu vėjo kryptis pasikeis, jis amžinai liks 


burnoje, matysi. 


* Mano mieloji, mažoji mergaite. (Vok.) 

Noriu atsikirsti, bet, kai pastarąjį kartą ištariau „ne“, ji 
įmerkė mano nykštį į garstyčias. O tėtis juokėsi. 

— Der Rattenfūnger von Hameln*. Esi tokią girdėjusi? Tuo- 
met klausykis atidžiai. 

Jos švarkas trenkia surūdijusiomis vinimis. Sagos sminga 
man į nugarą. Joana verčia lapus ir pradeda skaityti, pakeitusi 
balsą. 

— Kartą ant Vėzerio upės krantų buvo įstabus miestas Ha- 
melnas. Darbštūs jo gyventojai gyveno turtingai ir laimingai, 
kol vieną naktį juos ištiko nelaimė: miestą užplūdo bjaurios 
žiurkės. Didžiulės juodosios, riebios rudosios, tingios ir pur- 
vinos žiurkės, aptekusios blusomis, žiurkės ilgomis nosimis, 
žiurkės ilgais, riestais nagais. Žiurkės nedirbo ir maisto sau 
neaugino. Priešingai, jos iki paskutinio grūdelio surijo kviečių 
atsargas aruoduose. Jos vogė maistą iš podėlių ir miestelėnų 
namų. Gvelbė duoną vaikams iš burnų. Kandžiojo kūdikius 
lopšiuose ir gėrė jų kraują. Pažvelk, štai iliustracija. Neapsi- 
kentę miestelėnai nuėjo pas Birgermeister ir pareikalavo, kad 
jis išvaduotų miestą nuo to siaubingo kenkėjų antplūdžio. 
Ką galėjo padaryti burmistras? Visur buvo prispęsta spąstų ir 
kelios žiurkės nustipo, bet kitą rytą į miestą jų prigužėjo dar 
daugiau, ir visos burmistro pastangos nuėjo perniek. Vieną 
dieną Hamelne pasirodė keistas nepažįstamasis, apsitaisęs 
raudonai, baltai ir juodai. 

— Kol mieste viešpatauja šitie baisūs padarai, ramybės ne- 


bus, — pasakė jis. — Aš galiu išgelbėti miestą nuo pragaišties. 


*  " Hamelno žiurkininkas. (Vok.) 

Mano muzika išvilios visut visutėles žiurkes ir jos jau niekada 
nebegrįš. 

Suprantama, Birgermeister tučtuojau sutiko su nepažįsta- 
mojo sąlygomis. 

Joana skaito tai garsiau, tai tyliau. Ateina ir išeina žmonės. 
Jie kalbasi, valgo, trepsi kojomis. Bjauriosios žiurkės sumarma 
į Vėzerio vandenis ir nuskęsta. Mieste vėl švaru ir jauku. 

— Matai? — Ji rodo paveikslėlį - laimingi miestelėnai šyp- 
sodamiesi dirba. — Bėda artinasi. Artinasi. 

Iš darbo grįžta tėtis. Jis snūduriuoja. Įsipila išgerti. Joana 
skaito toliau. Ji stebi jį pro blakstienas, o pasaka persimaino. 
Dabar Joanos balsas skamba iškilmingai. 

— Jeigu netesėsite pažado, sako fleitininkas, aš išsivesiu jūsų 
vaikus. Jis pakelia fleitą prie lūpų ir pradeda pūsti kitokią 
melodiją. Ir visi vaikai pasileidžia bėgti. Jie seka paskui ne- 
pažįstamąjį gatvėmis ir laukais. — Joana nutyla. Žiūri į mano 
tėvą. Paskui priduria: — Ir nieko jų tėvai negali padaryti. 

Mano nykštys vėl burnoje. Paveikslėlyje pavaizduota, 
kaip vaikai dingsta už stebuklingų durų kalno šlaite. Tik du 
vaikai neprapuolė: berniukas, kuris taip įsijautęs žaidė, kad 
nieko nepastebėjo, ir mergaitė, kuri grįžo jo pasiimti kartu. 
Aš pravirkstu. 

— Kas nutiko? — klausia Joana. — Tikiuosi, ne žiurkių tu 
verki? O gal tau gaila nelaimingų motinų ir tėvų? 


Aš purtau galvą ir verkiu paklaidintų vaikų. 

Kad ir kaip narsiai Benjaminas kliovėsi savimi, kur pradėti 
aiškintis Lelijos tapatybę, jis nėmaž nenutuokė. Todėl, išėjęs 
iš namų Brandštėtėje, tik neryžtingai mindžikavo, vis dar 
slegiamas kandaus Gudrunos priekaišto, esą tariamasis tyri- 
mas tėra ne kas kita kaip gudrus būdas išsisukti nuo darbo. 
Gal jam paėjėti į pietus, iki Grabeno, susirasti kokią ramesnę 
vietelę prie Maro kolonos, pasėdėti ir apgalvoti veiksmus... o 
kartu, kaip jau daugel sykių, pasigrožėti angeliuku, svilinan- 
čiu baisųjį užkratą papėdėje. Vis neapsispręsdamas pažvelgė 
į rytus, Stepono aikštės pusėn. Ten stūksojo didinga katedra 
to paties šventojo, krikščionių kankinio, kurio vardas, pasak 
daktaro — nors kartais nelengva perprasti, kada jis juokauja, 
kada kalba rimtai, — galėjo būti kilęs ir iš graikiško žodžio 
stephanos — karūna, ir - aplinkiniais keliais — iš lotyniško 
pasakymo „nepalenkiamasis, mokantis senas moteris“. Ben- 
jaminas atsitiesė. Pastaroji prielaida buvo sąmojis, žaismingas 
bakstelėjimas virtuvėje viešpataujančiai despotei Gudrunai, 
nuo kurios aštraus liežuvio kliūdavo net pačiam daktarui, bet 


kaip tik toji prielaida bent jau pakuždėjo Benjaminui, kur 

pradėti paieškas —- Leopoldštate, mat ten irgi gyveno „sena 
moteris“. Tiesa, tas žmogus nebuvo nei senas, nei moteris, tik 
dėl savo meilės gandams gavęs tokią pravardę. Hugas Beseris 
laikė save žurnalistu; aplinkiniai jį vadino liežuvautoju... ar 
dar blogesniais vardais... Šiaip ar taip, išsisukti nuo jo mažai 
kam pavykdavo. 

Benjaminas atšoko iš kelio vežimui ir skubiai — kol iš namų 
su kibiru ir semtuvėliu neišpuolė uoslingoji Gudruna ir nelie- 
pė jam surinkti šviežio, garuojančio arklių mėšlo serbentams 
tręšti — patraukė šiaurėn, į Bauernmarkto* gatvę. Prekyba čia 
jau buvo apmirusi. Keli gėlininkai dar lūkuriavo, vildamiesi, 
kad juos pastebės į namus skubantys jauni sutuoktiniai. Vie- 
nišas druskuotų riestainiukų pardavėjas trypinėjo, kilnodamas 
kartį su paskutiniais likusiais skanėstais. Benjaminas pakratė 
kišenėje Jozefo įduotus pinigus, bet nesusigundė. Gerai, kad 
jam užteko sveiko proto prieš išeinant pavalgyti. 

Kai priėjo kanalą, buvo jau gerokai atvėsę. Tirštas rūkas 
pamažėle glemžė nuolaidžius krantus, rijo medžius, laižė 
kolonas, klojo ant tilto slidžią drėgmę. Jaunuolis pažvelgė į 
senamiestį, ir jam pasidingojo, kad šis pridengtas plonyčiu 
šydu, kad migla užstoja miestą tarsi vaiduokliška gynybinė 
siena. Šviesai blėstant, rūkas kando vis didesnius žemės gaba- 
lus. Su kiekviena minute statiniai tapo vis labiau efemeriški, 
kol galiausiai ėmė plūduriuoti belaikiai, miestas atrodė dar 
net nesugalvotas — tik ore kabanti sala su didžiuliu katedros 
bokštu, prie debesų. Miestas dabar atrodė taip pat, kaip tik- 


riausiai ir tolimoje praeityje, ir taip jis atrodys visada, kai tik 


* 


Valstiečių turgus. (Vok.) 

bus toks rūkas. Benjaminas sudrebėjo. Papūtė sau į delnus ir 
susibruko rankas į šilto apsiausto, gauto iš Frau Brojer, kiše- 
nes. Drabužis buvo Roberto, tylenio vyriausiojo jos sūnaus, 
šiek tiek nebemadingas, tad Benjaminas tikino save, kad gal 
ir pavyks apsimesti visai kitu žmogumi, jei niekas nedirstelės 
į batus. 

Užsisvajojęs apie prikaitusią smuklę, jis ėmė kulniuoti gu- 
viau, bet, kai tik priėjo nuo vaikystės pažįstamas vietas, žingsnis 
vėl sulėtėjo. Šitoje bjauriai sudarkytoje salelėje Benjaminas 
nesilankė ištisus mėnesius, mat atsidurti kitoje Donaukanal 
pusėje reiškė nerti į pridvisusią praeities kūdrą. Miesto praei- 
ties. Ir savo. Altstadt“ veidas galėjo būti sutaurintas, puošnūs 
apdarai išgražinti įmantriausiais nėriniais, bet apatiniai — tokie 
kaip senasis getas — taip ir liko apibrizgę, purvini, nerodytini. 
Dėl imigrantų kamšaties - po dešimt viename kambaryje — 
jie iro per visas siūles. Benjaminui teko girdėti apie lovas, 
kurios dieną, kol jų savininkai dirbo, būdavo išnuomojamos 
kitiems. Ir šie dar galėjo džiaugtis: daug kas tenkinosi skurdžiu 
prieglobsčiu miesto kanalizacijos labirintuose. 

Trumpindamas kelią, jaunuolis paniuręs sliūkino pro var- 
ganas gatvės prekyvietes, kurių savininkai net ir gerokai po 
saulėlaidos tikėjosi iš užsispyrusių praeivių išvilioti paskutinę 
Krone. Kitaip nei Karmelitų aikštėje, šiuose turgeliuose cirku- 
liavo daugiausiai smulkūs pinigai: čia, kur moterims, ką tik 
išėjusioms iš lombardo, įtartinos mėsos kaina kėlė siaubą, o 
elgetos iš po skarmalų galėdavo išsitraukti nebent vieną, kitą 


helerį, guldenas buvo retenybė. Gatvėmis negausiais būreliais 


Senamiestis. (Vok.) 

be tikslo klajojo neįprastai — nuo galvos iki kojų juodai - ap- 
sitaisę imigrantai. Vietiniai skersakiuodami jų šalinosi ir piktai 
bambėjo. Benjaminas iš siauros gatvelės nėrė į dar siauresnę ir 
atsidūrė priešais seną, bet kaip aplopytą pastatą, viena jo siena 
dėl kiauro stoglatakio buvo apskretusi žaliai juodais glitėsiais. 
Vaikinas vyptelėjo, išvydęs juose kažkieno išbrėžtus žodžius: 
Hinaus mit den Juden*. Naujų pavydų, senų neapykantų tvai- 
kas vėl sumišo su pervirtų kopūstų ir nevalyvų kūnų kvapais. 

Dviejų skersgatvių sankirtoje pulkelis berniukų žaidė kaž- 
kokį Benjaminui nežinomą žaidimą — suko butelį. Staiga tarp 
jų įsiplieskė kivirčas, ir būrys per kelias akimirkas persiskyrė į 
dvi nelygias dalis. Vaikai patrako svaidytis medgaliais, akme- 
nimis, purvo gniūžtėmis ir įprastomis užgaulėmis: 

— Žyde, žyde, prišik į kepurę — parneši močiai sūrio! 

— Katalikas, katalikas - užpakalis plikas! 

Iš artimiausio namo bardamasi atskubėjo moteriškė su 
kibiru ir šliūkštelėjo paplavas ant berniukų, šie vėl susiliejo į 
būrį ir stumdydamiesi, kabindamiesi vienas kitam už alkūnių, 
kikendami nukurnėjo kitur. Sutemoms tirštėjant, iš pakampių 
ėmė lįsti naktinės būtybės. Tos moterų karikatūros su plytos 
raudonio pudra nubarstytomis kaukėmis staipėsi žirnienės 
spalvos šviesoje po žibintais, viliojo. Benjaminas pagalvojo 
apie Leliją ir leidosi bėgti nuo paauglystės laikų pažįstamomis 
gatvelėmis, kol išgirdo šaižų, dvigubą palydovo švilpuką ir 
nemalonų išvykstančio traukinio ūksmą. Jaunuoliui reikalinga 
smuklė buvo visai netoli stoties. Jis stabtelėjo atgauti kvapo, 


paskui, vienu žingsniu įveikdamas tris pakopas, užlėkė laiptais. 


Ž Žydai, nešdinkitės. (Vok.) 

Kneipe buvo beveik sausakimša, jau šurmuliavo dieninę 
publiką keičianti visiškai kitokia vakarinė klientūra. Orūs 
verslo susitikimai, tykus laikraščių sklaidymas, diskusijos 
prie puodelio kavos užleido vietą linksmesniam prityrusių 
gėrovų siautuliui, karštiems radikalių politinių teorijų svars- 
tymams, protarpiais virstantiems atviru kurstymu maištauti. 
Benjaminas gerai žinojo, kad ne tik senas jo draugas ateina 
čia pasiklausyti šnekų. 

Hugas sėdėjo ten pat, kur visada, išsidrėbęs taip arti židinyje 
ūžiančios ugnies, kad mažne svilo jo drabužiai. Iš nugaros — 
su nešukuotais gaurais ant stambių pečių — tas vyras priminė 
milžinišką vorą, nors istorijas veikiau rydavo, nei regzdavo. 
Stambuolis jis buvo visais laikais, bet dabar strėngalis vos til- 
po ant trims skirto suolo — kalbėta, jog sotaus mitalo Hugas 
nepražiopso nė kąsnio. Dar žmonės šnekėjo, kad iš šio pastato 
jis beveik niekada neišeina. Paryčiais sunkiai užgremėzdoja laip- 
tais savo lašinius — tad gal jis niekada ir nemiega, — o gerokai 
prieš vidudienį vėl riogso ant suolo, kelia pirmąjį tos dienos 
bokalą ir prie židinio it koks sva7:4/far, juodasis elfas, nuolat 
besigūžiantį snarglėtą berniūkštį siunčia pas savo redaktorių 
su pluoštu smulkiu braižu parašytų straipsnių. Benjaminas 
išsišiepė ir nuskubėjo pas draugą. 

— Sittlichkeit und Ernst. 

Toks buvo įprastas jųdviejų pasisveikinimas. 

— Perdžiu ant dorovės ir rimties, —- nė nepasukdamas galvos, 
įprastai atsakė Hugas. Buvo ne girtesnis nei visada. — Koks gi 
kipšas atnešė tave iš puikiųjų bulvarų į Maco salą? Pasiilgai 


* 


Dorovė ir rimtis. (Vok.) 

smarvės? Kai pastarąjį sykį pamaloninai mus apsilankymu, tau 
reikėjo rekomendacijos. — Jis paslėpė pirmiau skaitytą žurnalą, 
tačiau Benjaminas spėjo pastebėti su niekuo nesupainiojamą 
ryškiai raudoną viršelį. 

— Die FackelF? 

— Alaus! — užkriokė Hugas ir spyrė snaudžiančiam berniu- 
kui. Šis akimoju pašoko ant kojų ir, kaulėtomis alkūnėmis 
skindamasis kelią per žmonių kamšalynę, nuvingiavo ieškoti 
padavėjo. 

— Ką manai? — pasmalsavo jaunuolis, kuris buvo skaitęs 
daktaro egzempliorių. 

— Vyras mano dvasios. Ką galvoja, tą ir sako, šelmis. Net 
apie mane. Bet, jeigu tik Krausas neklysta, nepratemps nė 
metų. — Hugas atsilošė ir nužvelgė Benjaminą. — Gerai atrodai. 
Tarnystė tau į naudą. 

Vaikino nugara perbėgo virpuliukas. 

— Neketinu visą gyvenimą tarnauti, — ryžtingai pareiškė 
jis. — Turiu šiokių tokių planų. 

Hugas patraukė pečiais. 

— Jaunasis mano drauge, planai — pavojingas dalykas. Mes 
plaukiame į audringus vandenis. Visi požymiai rodo. Šiokiais 
laikais turėtumei džiaugtis net kukliais dalykėliais. Atmink, jie 
atrodo mažmožiai tik tol, kol jų nestinga. Valgai reguliariai, 
kaip pridera. Dauguma žmonių to negali. Miegi šiltoje lovo- 
je. Na, kiek ji gali būti šilta, kai miegi vienas. — Jis kilstelėjo 
vešlius, juodus antakius. — Juk tu miegi vienas, ar ne, turint 


galvoje, kokie, po galais, dorovingi Herr daktaras ir jo Frau? 


*  Deglas. (Vok.) 

— Alaus! - menku kumšteliu trankydamas į stalą, užspiegė 
suodinasis Hugo elfas. 

Prakaulus padavėjas padėjo šešis bokalus. Pamanęs, kad 
prie jų ketina prisidėti dar kas nors, Benjaminas apsidairė, bet 
išaiškėjo, jog anas tik pasirūpino, kad nereikėtų kelis kartus 
vaikščioti. Kol virė ne itin karštas ginčas dėl tariamai nuo 
šlapimo nesiskiriančio alaus kokybės, berniūkštis grįžo į savo 
kertelę. Iš rankovės išsitraukęs žiauberę duonos ir apgraužtą 
dešros galą, jis kibo užkandžiauti. Benjaminas, kurį tas nedide- 
lis sujudimas išgelbėjo nuo būtinybės ginti savo teisę miegoti 
vienam, užsimerkė ir leidosi į aistringų svajonių siautulį. Kai 
atsimerkė, Hugas vieną bokalą jau buvo išlenkęs; ant imbiero 
spalvos ūsų, kurie, nors nuolat glostomi ir tampomi, niekaip 
nesuaugo su liūto barzda, kabėjo keli lašeliai. 

— Ugnies! - suriko Hugas. Pašokęs berniūkštis įmetė į lieps- 
ną kelias pliauskas. Benjaminui tarp kojų praslydo perkaręs 
šuo ir pamėgino nugvelbti duonos likučius. Pavaišintas geru 
smūgiu, jis nušliuožė grindimis gerus porą metrų. Išgelbėtąją 
plutą berniukas pamirkė Benjamino aluje, mikliai prarijo ir, 
vėl susirangęs prie židinio, išsiviepė prieš budrųjį šunėką. 
Ironiškai nužvelgęs draugą, kuris bokalą su suterštu alumi 
buvo pastūmęs į šalį, Hugas paragino: 

— Gerk, gerk. 

— Ačiū. - Benjaminas nemačiomis prisitraukė kitą bokalą 
ir nusriuobė gerą gurkšnį. Rodėsi, kiekvienas raumenėlis pa- 
juto nepriprastą malonumą. Įtampa, sukelta begalinių kovų 
su žiurkėmis ir sodą puolančiais vikšrais, atgrasių Gudrunos 


pamokslų, skausmingo sugrįžimo į kvartalus, iš kurių jo šeima 

taip ilgai ir taip beatodairiškai stengėsi ištrūkti, akimirksniu 
atlėgo. Užplūdo palaima. — Ooo... 

— Panacėja, — ištarė Hugas, keldamas antrąjį. Pro storą jo 
stiklą jis įsižiūrėjo į daugel iškentusį stalviršį, nusėtą senutė- 
liais randais ir nešvarumų priskretusiomis įbrėžomis, paskui 
susiraukė ir nukreipė rūstų žvilgsnį į elfą, snūduriuojantį prie 
ugniakuro. Pro šalį, atvirai abu vyrus nužiūrinėdamos, praėjo 
trys ekstravagantiškai apsitaisiusios merginos. Už kelių metrų 
jos, spigiai kikendamos, apsigręžė, liumpsėdamos krūtinėmis, 
lėtai patraukė atgal ir tarsi atsitiktinai sustojo prie jų stalo. 

— Moterys, — pratarė Benjaminas, tikėdamasis pakreipti 
pokalbį rūpima tema. 

— Koks pastabumas! — suprunkštė Hugas ir, atkraginęs 
galvą, ėmė tuštinti bokalą. Kita ranka nekantriai nuvijo 
trijulę šalin. Merginos užsigavusios krestelėjo galvas ir nuėjo 
sau. Viena jų dar atsisuko, išraiškingai nužvelgė jaunuolį ir 
paniekinamai iškošė: 

— Schwul"! 

— Kneipenschlampe**! — gūžtelėjęs pečiais, atšovė Hugas. 
Jaunajam draugui jis paaiškino: — Smuklių šliundros. Kekšės. 
Iš to, ką užsidirba, savininkui moka nemažą nuošimtį. 

Benjaminas nužiūrėjo tris tolstančius užpakalius. 

— Į čionykštes nepanašios, - pakomentavo. 

— Gal kokios čekės. Bet moterys visur gimsta su maždaug 
vienodomis jų profesijai reikalingomis savybėmis, tad joms 


nė nereikia būti čionykštėmis. Dabar dvylikos ar daugiau 


*  Homoseksualas. (Vok.) 
** Smuklių šliundra. (Vok.) 

tautybių žmonės grūdasi šioje miestu vadinamoje pamazgų 
duobėje, šitame Babilone — vengrai, turkai, galiciečiai, moravai, 
bohemai, bukoviniečiai... - Hugas buvo bepradedąs lenkti 
pirštus, bet netrukus liovėsi ir verčiau paėmė naują boka- 
lą. — Tik vietos visiems neužtenka. — Jis prašneko garsiau. — 
Garbusis mūsų Pranciškus Juozapas turėtų priversti miesto 
valdžią statydinti normalius, paprastus namus, užuot taškius 
pinigus toms secesinėms paikystėms. Pastatai su pelėdomis... 
Na atsiprašau. O visa ta majolika, gėlytės ir spiraliniai laiptai? 
Labai gražu, ką ir sakyti, bet kas iš mūsų įpirktų butą tokiame 
name? O benamiai šią žiemą sušalę mirs gatvėse. - Hugas 
palinko į priekį ir pridūrė: - Tai skandalas. Jei nori žinoti 
mano nuomonę, ne tas aristokratas Majerlinge išsitaškė sau 
smegenis. 

— Na... - Benjaminas pasižiūrėjo į draugą nusigandęs, 
paskui vogčia nužvelgė kitus stalus — ar niekas negirdi tokių 
į monarchus nutaikytų užgaulių? Kitapus židinio sėdįs jaunas 
šviesiaplaukis vyras, skaitydamas knygą, glostėsi smakrą. Čia 
pat kitas, tamsiaplaukis, lyg ir žiūrėjo tiesiai į juodu, bet dar 
kartą į jį baimingai dirstelėjęs Benjaminas įsitikino, kad to 
žmogaus akys aptrauktos balzganu valkiu, tad galėjo spoksoti 
bet kur. Triukšmas smuklėje tolydžio garsėjo. Jiems pasisekė, 
niekas nieko nenugirdo. Jaunuolis kiek apsiramino. 

— Bus bėdos, — pareiškė Hugas. — Kaip turčiai gali mėgau- 
tis prabanga, kai šalia pasibaisėtinas skurdas? Taip gyventi 
nebegalima. 

— Nebegalima, — pritarė Benjaminas. Vis dėlto politinės 


temos jis stengėsi išvengti. — Tad sakai, tos merginos gali būti 

iš bet kur? — Akimirką patylėjęs pridūrė: — Gal pabėgusios iš 
namų. Arba pagrobtos. Ar net praradusios atmintį. 

Dauguma tų, kurios aptarnauja čia kėpsančius padugnes, 
ko gero, tik ir norėtų prarasti atmintį. - Hugas trinktelėjo į 
stalviršį tuščiu bokalu. Įsitvėręs kito, pastūmėjo Benjaminui 
paskutinį, prisilenkė prie berniuko ir, garsiai atsirūgęs, su 
niuksu jį paragino: — Dar alaus! 

Benjaminas savąjį išlenkė greitai. Šįsyk Hugas padavėjui 
nebesakė nieko. Vyrelis irgi be žodžių pastatė bokalus, teliūs- 
kuojantis alus patiško ant staltiesės. Berniūkštis grįžo pasikėlęs 
apdriskusių marškinių skvernus — tame improvizuotame mai- 
šelyje parsinešė laimikio: duonos plutų, dešrigalių, sudrėkusių 
sūrio riekelių, prakąstą S2/zgurke* Vaikas buvo basas. Turbūt 
Benjaminas išsiviepė, mat Hugas prisimerkė ir pasakė: 

— Vaikiščias, palyginti su dauguma kitų, dar neblogai 
verčiasi. Užtat ir trinasi čia. Manai, norėčiau, kad jis taip ir 
sekiotų man iš paskos, įsikibęs į palanką? Nė iš tolo nenorė- 
čiau. Pliurpia nepaliaudamas, net savo minčių per jį negirdžiu. 

Benjaminas prajuko. Jam atrodė, kad per pastarąją valandą 
berniukas teištarė vos vieną kitą žodį. Tylėjo kaip žemė, nebent 
kokį kartą garsiai išsišnypštė nosį. 

— Neįsivaizduoju, mano drauge, kaip ištveri šitą triukšmą. 
Tu - įsikūnijusi filantropija. 

— Negaliu paprasčiausiai leisti jiems išmirti, — sumurmėjo 
Hugas, ir Benjaminą nukratė šiurpuliukas. — Jeigu pasaulis 
užsimerkia prieš vaikų kančias, vadinasi, esame pakeliui į 


Geheną. 


* 


Marinuotas agurkas. (Vok.) 

— Gehena... — pakartojo jaunuolis. Talmudas tą slėnį vadino 
Gebinnam. Nuo protėvių tikėjimo nutolęs Benjaminas vis 
dėlto atminė klaikius vaizdus iš Izaijo knygos. Gehinomas, 
deginimo vieta, kur ugnyje būdavo be gailesčio aukojami 
vaikai. Tas aprašymas iki šiol jį šiurpino, kita vertus, jaunuolis 
džiaugėsi gyvenąs civilizuotoje šalyje, šviesiais laikais. - Savo 
sūnų pervedė per ugnį... — sušnibždėjo jis. 

— Jūsų Gehena, mūsų - pragaras, - apmalšinęs nepasotina- 
mą troškulį, tarė Hugas. - Abiem atvejais tas pats kraugerys 
Dievas grasina tokiu pat varganu pomirtiniu gyvenimu, jei 
nesilankstysi jam, neskursi ir nesiaukosi. Visos religijos skirtos 
vergams. — Storulis dėbtelėjo į skurdžias išėdas čiaumojantį 
berniuką. — Jau antrą kartą vaikigalis užmiršo. 

— Ką užmiršo? 

— Vaisiuką*! — užriaumojo Hugas ir atsivėdėjo smogti. 
Vaikigalis pašoko ant kojų ir nudūmė. 

— Užsiminei apie dingusias merginas, — pratarė Benjaminas, 
tikėdamasis grįžti prie kirbančios temos. — Turėjai galvoje 
kokias nors konkrečias? Merginas iš padorių šeimų? 

Apsiblaususios Hugo akys išsyk sužibo. 

— Neminėjau jokių dingusių merginų. Ir išvis - kodėl 
smalsauji? 

— Galima tikėtis atlygio, — tiesiai rėžė jaunuolis. 

Jo draugas tik suprunkštė. 

— Nė nesvajok. Dingusias mergas šis miestas tiesiog praryja. 


Viena knibždėte knibžda sąvadautojų ir viešnamių valdovių. 


* Turimas galvoje Austrijoje, Šveicarijoje, Pietų Vokietijoje paplitęs stiprus alkoholinis 


gėrimas, gaminamas iš vaisių. (Vert. past.) 

Nieko nuostabaus, juk kiekviena piniginga Fxau, prieš šeimai 
išvykstant į vasarnamį, tarnaites išmeta į gatvę. Kas nutinka 
vargšėms kalaitėms, kai jos nebeturi kur grįžti? Ar ponioms 
bent kiek rūpi? Ne. Šit kur lengvas grobis Hurenbėcke, niekšams 
sąvadautojams. Vasara — toks metas, kai surukusios viešnamių 
savininkės naršo parkus ir krantines, gaudydamos jaunas 
moteris —- mainais pasiūlo atjautą, maistą, laikiną pastogę. 
Ir jauniklės gauna naują darbą, tokį, kuris dirbamas gulint. 
Bulgarijoje, Turkijoje, Rumunijoje, netgi čia. 

Hugas nutilo ir užsivertė bokalą taip stačiai, kad skystis 
pasiliejo jam iš burnos kampučių ir nutekėjo po apykakle. 
Nusišluostęs veidą rankove, jis dar kartą įspūdingai atsirūgo. 
Pro šalį ėjęs aukštas vyriškis prakauliais skruostais nutaisė 
rūgščią miną. 

— O ar kas nors tokias merginas surašo? — paklausė Benja- 
minas. Jam buvo nejauku. Net malonioji Fyau Brojer, ir ta, 
prieš išvykdama į Gmundeną, atleido rubuiliukę Grėtę. Jis 
pats šiai išeinant liūdėjo — virtuvės darbininkė buvo dar beveik 
vaikas, mokėjo begalę dainų, senovinių pasakų, kurias jos 
pašėlusi vaizduotė dar pagražindavo, — bet tolesnis mergaitės 
likimas tada jam nerūpėjo. 

— Kas jas surašys? — Žurnalistas tik patraukė pečiais. 

— Šiaip paklausiau. — Benjaminas pasikrapštė galvą. Taigi, 
Lelija galėjo būti kieno nors tarnaitė — žinoma, tarnaičių vy- 
resnioji, — staiga netekusi darbo ar namų. Galbūt ji įkliuvo į 
panašią padėtį, kaip Hugo nusakytoji, ir pabėgo. Tada būtų 
aišku, kodėl jie rado ją tokios siaubingos būklės. Taip, grei- 


čiausiai šitaip ir buvo. Kažkas ją mušė. Atėmė ne tik drabužius, 

bet ir atmintį. O ji vis tiek nepasidavė. Lelija pernelyg miela, 
pernelyg tyra, kad būtų įsivėlusi į... konkretesnes detales jo 
vaizduotė praleido, nors kartais, tiesą pasakius, labai dažnai, 
galvodamas apie juos abu, jis leisdavosi net į labai drąsias fan- 
tazijas. Dabar jaunuoliui atėjo į galvą, kad pelnyti tarnaitės, 
tegul ir vyresniosios, prielankumą jam būtų daug paprasčiau 
nei turtingos šeimos dukters. Puiki mintis! Ir pakurstė ją ne- 
būtinai alkoholis ar smuklės šiluma. Šiaip ar taip, galimybių 
sužinoti tikrąjį Lelijos vardą padaugėjo. Tai buvo svarbu. 
Juk kaip įmanoma gyventi, jei nežinai, kas esi? Benjaminas, 
sumojęs, kad Hugas vis dar šneka, sumirksėjo ir įsiklausė. 

— Dar savaitė, kita, ir visi didieji, gražieji namai A/zstadt 
vėl atsidarys. Mus vėl užplūs jaunos, šviežios provincialės, 
pasiryžusios šveisti grindis ir skrosti žuvis. Kaimietukės. Ne iš 
gerų, kaip tu sakai, šeimų, nors nežinau, ką tai reiškia. Turbūt 
pinigingų. Nekaltos kaimietukės. - Įrėmęs smakrą į alkūnę, 
Hugas prisimerkė ir ilgokai žiūrėjo į jaunąjį draugą, paskui 
pridūrė: - Ar nenorėtum pamėginti paklausti dar kartą, tik 
šį sykį jau tiesiai? 

— Aš ne... 

— Šliundra į širdį įkrito, ką? 

— Ji ne... — vos neprasitarė Benjaminas. Kraujas tvoskė jam 
į veidą. Žioplys! Nereikėjo gerti to alaus, jei nepratęs. — Ne, — 
nukirto jis. - Nieko konkretaus. Kalbėjau hipotetiškai. 

— Žodis ilgas. - Hugas kilstelėjo antakius. — Matau, vis dar 
nusiteikęs mokslintis. 

Benjaminas nutylėjo. Leptelėjęs, ko nereikia, nutarė verčiau 


išbaigti antrą bokalą ir imtis trečio, juolab kad vaišino draugas. 

Ketinimus vieną gražią dieną kibti į mokslus universitete jis 
stropiai slėpė. Apie juos nežinojo niekas, netgi Herr daktaras 
Brojeris, kuris pats skatino jaunuolį daugiau skaityti ir va- 
sarą leisdavo, nors Gudruna ir raukydavosi, laisvai naudotis 
biblioteka. 

— Kartais, — tarė Hugas, - tylėdami žmonės pasako daugiau 
nei kalbėdami. Pauzių pokalbyje reikia klausytis ypač atidžiai. — 
Kiek parylėjęs pridūrė: — Štai ko iš tavęs išmokau. — Dručkis 
nusijuokė ir išlenkė gerą sriubsnį. — Juokauju. Na ko toks 
sugižęs? Juk akivaizdu, krito tau į akį daili mergiotė, kuri sakosi 
pakliuvusi į bėdą. Ji surezgė istoriją, ir dabar riteris tviskančiais 
šarvais pasiryžęs pulti į pagalbą. Ką, ar ne tiesą sakau? 

— Na... — puse lūpų pratarė Benjaminas. 

— Sere Galahadai, klok kortas ant stalo. Ką tau reikia 
sužinoti? Ar mergiščia nenudobė niurzgalės namų ūkvedės, 
pavydėjusios jai jaunystės? Gal paspruko nuo žiauraus vyro? O 
gal gundanti jos uodegytė priklauso apmulkintam darbdaviui? 

— Nieko panašaus. — Jaunuolis paskubomis gurkštelėjo 
alaus. — Ji tik... 

Ant stalo išdygo stiklas vaisiuko, ir Benjaminas, nusižiūrėjęs 
į draugą, ištuštino taurelę vienu gaistu. Kai paspringęs stvarstėsi 
už gerklės, pro šalį vėl lėtai sliūkinęs tas pats aštrių bruožų 
vyriškis su visa smukle pasviro į vieną pusę, o nemalonumų 
šniukštinėjanti jo nosis neapsakomai ištįso. Benjaminas norėjo 
parodyti jį draugui, bet įstanga pareikalavo per daug jėgų. 
Be to, taurelė buvo vėl stebuklingai prisipildžiusi... Sienos 
bauginamai greit svyravo, tolo ir artėjo. Triukšmas smuklėje 


tai slūgo, tai tvino, kol galų gale užgriuvo jaunuolį galinga 

banga. Jis smarkiai, tarytum šuo, mėginantis atsikratyti įgri- 
susios blusos, papurtė galvą ir įsistebeilijo į stiklą. 

— Čia tik distiliuotos vaisių sultys, — patikino Hugas. — 
Naminė šnabė. 

Berniūkštis pakilo iš savo šilto pelenų migio ir išsiviepęs 
užsikorė ant suolo atkaltės. 

— Iš ko jis juokiasi? — paklausė Benjaminas. 

— Iš nieko. Nekreipk dėmesio, — atsakė žurnalistas ir drūta 
ranka braukte nubraukė vaikio šypseną. — Kalbėjai apie jau- 
nąją savo damą. 

Benjaminas pakėlė apsunkusią galvą ir įdėmiai apsižvalgė. 
Ūmai paaiškėjo, kad visi jo klausosi. Prie židinio, neva no- 
rėdamos sušilti, stoviniavo anos trys merginos, o dar viena 
smuklių mergšė, tyčia netvarkingai apsitaisiusi, vis gretinosi 
prie Benjamino, merkė jam akį ir taikėsi įžnybti į ranką. 
Stambiakrūtė moteris vis spaudėsi jaunuoliui prie pečių ir 
garsiai juokėsi, kai jis, norėdamas palikti jai vietos, traukėsi 
su visa kėde. Vėl pasirodė ilganosis, praslinko pro šalį kaip 
įmanydamas lėčiau. Žmogus valkiu aptrauktomis akimis 
spoksojo kaip spoksojęs. Šviesiaplaukis kitapus židinio, ir tas 
nebe skaitė, o sudėjęs rankas lyg ko laukė. 

— Ji nėra jaunoji mano dama, - labai atsargiai, bet lyg, sce- 
noje sušnibždėjo Benjaminas. — Draugas ją rado... klajodamas. 
Ji praradusi atmintį. Net savo vardo nebeprisimena. 

— Arba tik taip sako. 

Jaunuolis po stalu sugniaužė kumščius, tvardydamasis, kad 
nešoktų Lelijos ginti. Linktelėjęs pripažino: 

— Taip ji sako. 

— Graži? 

— Įstabi. 

— Oi oi oi. Kaip apsirengusi? Prašmatniai? Varganai? Ar 
yra kokių užuominų? 

— Niekaip, — atsakė Benjaminas ir nepagalvojęs leptelėjo: — 
Buvo išvis be drabužių. 

Tučtuojau pasigailėjo nenulaikęs liežuvio. Nors smuklė 
triukšmavo kaip triukšmavusi, atrodė, kad jų stalą apsiautė 
keista tyla. 

— Pasigavai, —- Hugas nusikvatojo, — o gal reikia sakyti, tavo 
draugas pasigavo pabėgusią šliundrą. Gal ir sifilį kartu. 

— Ne, — ryžtingai atšovė Benjaminas. — Ji — ne šliundra — 
Akyse jam sušmėžavo dailus Lelijos veidas. Suvokdamas, kad 
iki šiol nieko doro jos labui nenuveikė, jaunuolis atsikrenkštė 
ir dar kartą pamėgino įtikinti draugą: — Tikriausiai ji laikyta 
nelaisvėje... 

Hugas vėl nusijuokė, mažasis jo pasiuntinukas irgi sukikeno. 

— Ko gero, dėl išpirkos? 

— Ne. Taip. Galbūt. Kodėl ne? - Benjaminas jau niršo. — 
Tai nejuokinga. 

— Ką gi. — Žurnalistas surimtėjo ir sučiaupė lūpas, lyg rimtai 
svarstytų draugo žodžius. - Dauguma kekšynų... Palūkėk, 
išklausyk... Dauguma tokių įstaigų suvaržo naujokių laisvę, 
jeigu šios ožiuojasi. — Stora ranka prisitraukė dar vieną boka- 
lą. — Kiek žinau, kai kurių vadinamųjų džentelmenų klubų 
įnamės ten iš tiesų vergauja. Vargu ar taviškė galėjo pabėgti 
iš tokio klubo — esu girdėjęs, kad apsauga ten dirba geriau 


nei bankuose, — bet šiokia tokia tikimybė yra. 

— Kalbi apie „Telemą'? Ir aš apie tai galvojau. 

Benjamino žodžiai pakibo smalsumo persmelktoje tylo- 
je — tokia kartais stoja triukšminguose žmonių sambūriuose. 
Jis veikiau pajuto, nei pamatė, kaip visi atsigręžia. Jaunuolio 
ir šviesiaplaukio, kuris tuo metu bruko užverstą knygą į 
kišenę, žvilgsniai susitiko. Benjaminas tik dabar pastebėjo, 
koks keistai angeliškas to žmogaus veidas, tarsi viena Maro 
statulų būtų atgijusi ir, prieš nužengdama nuo kolonos, dar 
spėjusi subręsti. Šviesiaplaukio skruostą kirto likęs po dvikovos 
Schmiss*. Benjaminą nudiegė pavydas. Toks randas, bylojantis 
apie narsą ir meilės intrigas, turėjo daryti įspūdį merginoms. 
Vyriškio lūpose šmėstelėjo šypsenėlė; jis kiek palenkė galvą 
ir, užsidegęs cigaretę, apsisiautė aromatingo turkiško tabako 
dūmų debesimi. Nejaugi siūlo draugystę? Benjaminą prie to 
blondino traukė, bet iš šio akių buvo matyti, kad vyrukas 
nedvejodamas suvarytų žioruojantį kardą į širdį kiekvienam, 
kas išdrįstų stoti jam skersai kelio. 

— Kokios spalvos plaukai? — dar kartą paklausė Hugas. 

— Ką? - Jaunasis draugas pažvelgė į jį suglumęs. — Ak taip, 
jos... aukso. 

— Tuomet gali būti. Regis, tos, kurios dirba „Teleme“, turi 
atitikti ypatingus reikalavimus. Jeruzalės gymis ten nepagei- 
daujamas. 

Ką tai reiškia? Benjaminas kauštančia galva mėgino suri- 
kiuoti mintis, bet pastebėjo, kad nuotaika smuklėje vėl pasi- 
keitusi, o Hugo dėmesys nukrypęs kitur. Tikriau sakant, jis 


krypo visur, mat žurnalistas buvo ėmęsis darbo. Jo žvilgsnis 


* Randas. (Vok.) 

šmaižiojo šen ir ten, vertino lankytojus, stabtelėdavo ties vie- 
nais, ignoruodavo kitus. Užmezgęs gerą dešimtį pokalbių iš 
karto, Hugas vos spėjo sukioti galvą. Visa tai jis darė abejingu 
veidu, nors kartkartėmis šis sutrūkčiodavo, o sykį storulis 
piktai susiraukė. 

Jų stalą, prisitraukę kėdes ir taburetes, apsėdo žmonės, 
sprendžiant iš minų, žiną be galo svarbių paslapčių. Kad ir 
kaip stengėsi, Benjaminas nesuprato nė žodžio. Galų gale prie 
jų prisidėjo moteris, šalta ir manieringa, jos orumas krito į 
akis, drabužiai buvo užsagstyti nuo aukštos apykaklės iki pat 
gerai nublizgintų batelių. Demonstruodama antipatiją smu- 
klės aplinkai, ji kietai čiaupė lūpas į plonyrtį lyg roplio žabtai 
rėželį. Gėrimo atsisakė su tokia pasibjaurėjimo išraiška, lyg 
jai būtų pasiūlyta kieno nors kito inkstų jau iškošto skysčio. 
Jos akys buvo užbrinkusios, pakraujavusios nuo ašarų, gal 
net ir tramdomų. Pastebėjusi gilią iškirptę prisipudravusios, 
išsikvėpinusios moters, kuri, pasikėlusi sijonus, prie židinio 
šildėsi kiškas, nepažįstamoji dar akliniau apsisiautė skara 
menką savo krūtinę. 

Benjaminas nesuprato, ką ji čia veikia. Jis stebėjo, kaip 
įsijausminusi moteris kalbėdama nubalusiais pirštais gniaužo 
sijono klostes; matė, kaip niaukiasi Hugo veidas, kaip drau- 
gas gaudo kiekvieną jos žodį, kaip, išpūtęs akis, vis nervingai 
apsilaižydamas lūpas, klausosi nepažįstamosios varvanosis 
berniūkštis. O ji vis labiau jaudrinosi. Staiga nutilo ir delnais 
užsidengė veidą, lyg nebeprakalbėtų. Kai apsiraminusi vėl pra- 
bilo, jos balsas skambėjo šaižiau, aiškiau, ir Benjaminas išskyrė 


vieną žodį: Humeliai. Si pavardė pastarosiomis savaitėmis 

nenuėjo Gudrunai nuo lūpų, mat pasklido girdas, kad nesą 
Vienoje baisesnės, labiau sužvėrėjusios motinos kaip Julianė 
Humel. Prieš dvylika mėnesių ji ir jos vyras Jozefas policijos 
buvo perspėti dėl netinkamo elgesio su ketverių metų dukrele. 
Ir štai po metų vaikutis mirė. Nors oficialiai paskelbtoji mirties 
priežastis buvo kraujo užkrėtimas ir tyčinę žmogžudystę dar 
reikėjo įrodyti, laikraščiai jau piktinosi protu nesuvokiamu 
tėvų žiaurumu ir nedovanotinu aplaidumu. Gudrunai jokių 
įrodymų nereikėjo, ji troško sutuoktinius išvysti nuplaktus ir 
pakartus. Tikėdamasis namo parnešti kokių nors sensacingų 
naujienų, Benjaminas atsitraukė su kėde nuo židinio, prie 
kurio virė triukšmingi ginčai. 

— Dažnai palikdavo Aną vieną, — pasakojo moteris, — už- 
rakintą nešvarioje pašiūrėje, be maisto, be vandens. Ne kartą 
pro plyšius duryse kišau mergaitei duonos ar kokį sklindį. 
Sykį Julianė mane užklupo, tad liepė vyrui užtaisyti spragas. 
Kartą mačiau, kaip kvatodama daužė mažylei per rankeles iki 
raudonumo įkaitusiu žarstekliu. — Ji pažvelgė sau į rankas, tarsi 
stebėdamasi, kodėl šios neranduotos. - Buvo nuogą pririšę prie 
medžio, lyg kokį šunį, o lėkštelę su maistu padėjo taip, kad 
mergaitė nepasiektų. Vieną ypač žvarbią žiemos dieną privertė 
nuo aušros iki sutemų išstovėti kubile, šaltame vandenyje. 
Kai mažylę mušdavo, galvą jai apvyniodavo skudurais, kad 
užslopintų riksmus. Manė, nesužinosime, kas dedasi. - Hugo 
rankovės įsitvėrusios moters veide neliko nė lašelio krau- 
jo. - Jie ją žudė. Diena po dienos. Tai ne atsitiktinė nelaimė. 
Buvau nuėjusi į policiją, papasakojau, kaip tėvai marino Aną 


badu, kaip kankindavo. Niekas manęs nesiklausė. Nekreipė 

dėmesio. Juk aš tik sodininko žmona. Ar jūs išklausysite? Ar 
papasakosite Vienai, kas iš tikrųjų atsitiko? 

Benjaminas nurijo sprangią seilę. Moteris buvo beprotė 
arba šio miesto gatvelėse iš tiesų dėjosi nesuvokiamos baisybės. 
Jųdviejų su Hugu žvilgsniai susidūrė. 

— Gehena, - tyliai ištarė žurnalistas. - Pragaras. Šeolas. 
Hadas. 

Jaunuolis linktelėjo. Jam magėjo išgerti, bet visi bokalai, 
visos taurės buvo tuščios. Ne, ne išgerti jam reikėjo — mauti iš 
čia kuo greičiau. Nieko nesakęs atsistojo ir, griuvinėdamas ant 
stalų, kliuvinėdamas už kėdžių, lydimas keiksmų ir švilpimo, 
nuvingiavo prie durų. 

Kai iki jų nusigavo, jam ant peties nusileido kažkieno 
ranka. Benjaminas ją nubloškė ir, iškėlęs sugniaužtus kumš- 
čius, atsigręžė. Jį užkabinęs vyras buvo toks augalotas, kad 
apie sėkmingas peštynes nevertėjo net svajoti, bet nusileisti 
jaunuolis neketino. Galiūnui už nugaros, šešėlyje, stovėjo tas 
pats ilganosis, aštrių bruožų žmogėnas, prieblandoje panašus į 
žebenkštį. Veikiai išaiškėjo ir jo jėga. Žmogysta žengė į priekį 
ir kaulėtomis rankomis nulenkė Benjamino kumščius. 

— Neprireiks, — pasakė. 

— Ko prikibote? — sparčiai blaivėdamas, paklausė vaikinas. — 
Pinigų neturiu. 

— Sprendžiant iš tavo būklės, visi, kiek turėjai, greitai bus 
išmyžti į artimiausią griovį. - Ilganosis prisikišo prie pat 
Benjamino veido ir jaunuolis išsyk užuodė šaltmėtes, kurių 
kvapą menkai gožė keptos žuvies dvokas. Smailas pirštas bedė 


į krūtinę. —- Benjaminai, prastą draugiją susiradai. Manai, 

nežinau, kokios mintys sukasi tavo galvelėje? — Dar vienas 
dūris pirštu. — Tavo peniukšlis draugas, tas šūdmalys, įsivaiz- 
duoja viską žinąs. Štai ką tau pasakysiu: šiame mieste nieko 
nenutinka be mano žinios. Nieko. Ir tave, berneli, kiaurai 
permatau. Taigi, varyk namo, jei nenori blaivytis kameroje. 

— Jūs — policininkai, —- susizgribo Benjaminas, pagaliau 
pastebėjęs pilką stambuolio uniformą ir ženklelius. — Bet juk 
aš nieko neiškrėčiau. 

— Nesitikėk išlikti švarus, jei voliojies su kiaulėmis. Šit ką 
tau patarsiu: laikykis atokiau nuo Beserio ir tokių kaip jis. 

— Gerai, pone. — Nors „su kiaulėmis“ buvo labai aiškiai 
pabrėžta, jaunuolis tyčia atsakė visai ramiai. — Eisiu tiesiai 
namo, pone, - pridūrė. 

Perduok linkėjimų Herr daktarui Brojeriui. 

Atsigręžęs dar spėjo pamatyti abu vyrus pranykstant smu- 
klės lankytojų tirštumoje. Spėliodamas, ką aniedu žino, jei 
išvis žino, apie Leliją, jis nėrė į gatvelių labirintą. Nupėdinęs 
kelis šimtus metrų, priėjo žibintą, po kuriuo vis dar stovi- 
niavo pirmiau matytosios kekšės klounų veidais. Iki pat šiol 
taip atkakliai laukusios klientų, jodvi, Benjamino nuostabai, 
skubiai nusigręžė. Šis vieną akimirką, matydamas blausius 
Altstadt žiburius priešais, skubėjo namo, kitą jau gulėjo ant 
drėgno grindinio ir spoksojo į Sietyno žvaigždyną danguje. 
Siūbtelėjo skausmas, it darbinis arklys būtų įspyręs. Benja- 
minas suvaitojo ir buvo bekeliąs ranką prie geliančios galvos, 
bet sunkus batas primynė riešą. Jaunuolis suriko. 

— Nekaišiok nosies į svetimus reikalus. — Atrodė, kad balsas 


sklinda iš toli, drauge su juo išsyk atplūdo jau pažįstamas 

turkiško tabako aromatas. — Džentelmenų klubai ne tokiems 
kaip tu. Jų moterys - irgi. Aišku? 

— Aaiškku. 

Vyriškis paleido Benjamino riešą, bet tada lyg kūju tvojo 
į šonkaulius. Mėgindamas apsisaugoti, vaikinas persivertė. 
Kitas smūgis, nutaikytas į inkstus, kliuvo nugarai, tarp šon- 
kaulio ir dubens kaulo. Akyse Benjaminui pražydo juodos 
chrizantemos, jis pasijuto smingąas į prarają. Kai atsigaivelėjo, 
jo kišenes naršė smulkutės rankos. 

— Paimk apsiaustą, — sukuždėjo balsas prie pat ausies. — 
Geras daiktas. Kaipmat parduosim. 

— Dinkit. — Benjaminas, stumdamas vagiles šalin, vargais 
negalais atsiklaupė. —- Sušiktos senos šliundros, - pridūrė ir 
susirietęs ėmė vemti. 

— Sušiktas prisilakėlis, — atkirto šaižus balselis. 

Grieždamas dantimis, jis pagaliau atsistojo. Kišenės buvo 
tuščios, kaip ir skrandis. Mergšės pasiėmė viską: daktaro įduotą 


helerį, plunksnakotį, netgi nešvarią nosinę. 

Stoviu už durų ir klausausi, kaip Elkė skundžia mane tėčiui. 
Stora bjauri melagė. Jokio pyragaičio aš nevogiau. Niekada 
nesu žodžiavusis nei draskiusis. 

— Taip, taip, - sutinka tėtis tokiu balsu, lyg sakytų „ne, 
ne“. - Suprantu, kaip jums nelengva, bet reikia atsižvelgti... 

Elkė jį pertraukia: 

— Daugelis vaikų susiduria su nelaimėmis. Mergaitei vis 
tiek reikia išmokti drausmės. 

— Kojjai reikia, sprendžiu aš. — Parylėjęs tėtis klausia: - Dar 
kas nors? 

Žinau, jis nori, kad Elkė jau eitų sau, bet ta neatlyžta. Ji — 
kaip mano kadaise turėtas mechaninis jūreivis. Prisukdavai jį, 
ir jau nesiliaudavo mušęs savo būgną — nebent Grėtė netyčia 
užmindavo. 

— Dykaduonė - lengvas grobis velniui. Jūsų vaikui reikia 
veiklos. Kodėl ji nelanko mokyklos? Negerai. Turėtumėte 
užrašyti ją į mokyklą. 

Šį kartą tyla užtrunka daug ilgiau, ji kibirkščiuoja kaip oras 

prieš griaustinį. Laukiu užgniaužusi kvapą. Jeigu čia būtų 
Grėtė, abi pasislėptume po laiptais, kad žaibas nepaverstų 
mūsų pelenais. 

— Rudenį mano duktė eis į mokyklą. — Girdžiu, kaip tėtis 
atstumia kėdę. — Frzu Šmit, dėkoju, kad užėjote. Aš pasikal- 
bėsiu su Krista... 

— Pasikalbėsite? Jūs su ja pasikalbėsite? — Elkė mažne šau- 
kia. —- Ne nubausite, o tik pasikalbėsite? Mergaitei reikia gerai 
nudyžti kailį. Jei ji būtų mano duktė... 

Aš trinu rankas iš pasitenkinimo, nes audra užeina. 

— Gana! — rėkia tėtis. — Ji — ne jūsų duktė! - Dunkst, dunkst, 
jis žingsniuoja po kambarį. Po durimis krinta tėčio šešėlis ir 
aš tylutėliai žingteliu į šalį. Jis prašnenka šiek tiek ramiau: — 
Kristai reikia laiko, kiekvienam motinos netekusiam vaikui 
sunku apsiprasti. Šiokių tokių keblumų gali iškilti ir ateityje. 
Jeigu jaučiatės nepajėgi... 

— Pajėgi, — niauriai ištaria Elkė. 

— Puiku. Tuomet tiek... kol kas. 

Skuodžiu į savo slaptavietę. Lotė nori, kad papasakočiau 
jai apie Jonuką ir Grytutę. Ta pasaka — jos mėgstamiausia. 
Aną kartą mudvi sukišome Elkę ir bjaurias, senas jos drauges 
į krosnį. Šįsyk priverčiame jas pirmiau prisivalgyti užnuodytos 
duonos ir jos vos nenusibaigia. Tada užkuriame ugnį ir kurs- 
tome tol, kol krosnis įkaitusi pradeda žioruoti. Garsas, kai 
jos kumščiais tranko dureles, man lyg ir pažįstamas. Panašiai 
barškėdavo prikaistuvis, Grėtei verdant žmogeliuką mažu- 
liuką. Ji sakydavo, kad jis veržiasi laukan, nes nenori išvirti 


gyvas, bet tėtis sykį man paaiškino: tai tik pudingo puodas 

šokinėja ant trikojo padėklo. Kai triukšmas nutyla, mudvi 
su Lote atsargiai atidarome krosnies dureles - pakuroje vien 
popieriaus degėsiai. Metu juos aukštyn, tegul vėjas išblaško 
žodžius. 

— Krista, ar ką nors pavogei iš virtuvės? — kamantinėja 
skundalės Elkės prisiklausęs tėtis. Purtau galvą. - Žiūrėk į 
mane, kai kalbamės. Nieko nepavogei? Gerai. O ar draskeisi? 

— Nesidraskiau, tėveli, — sakau išplėtusi akis. 

— Žodžiavaisi? Elkė sako, bjauriai ją vadinai. 

— Kaip — bjauriai? — klausiu atsargiai, bet tėtis neatsako. 
Matau, jis ja nėmaž netiki. — Tėveli, aš nieko blogo nedariau. 
Elkė bjauriai meluoja. 

— Net jeigu ir taip, noriu, kad jos atsiprašytum. Atsiprašysi? 

Aš susiraukiu ir atkišu apatinę lūpą. 

— O kam? 

— Be jos neapsieisiu, — negyvu balsu sako tėtis. - Nebūtų 
kam tavęs prižiūrėti, kol dirbu. 

— Kodėl negaliu vaikščioti su tavimi į ligoninę? 

— Krista, nešnekėk niekų. — Jis ištraukia rudo popieriaus 
maišelį. — Žiūrėk, ko tau parnešiau — puikių juodųjų vyšnių. 

Vyšnių gaunu tik pasižadėjusi atsiprašyti. Pasiimu Lotę 
į sodą. Mudvi skaičiuojame kauliukus ir žiūrime, kaip toli 


juos nuspjaunu. 
Viens, du, trys — tu kvailys, 


keturi — proto neturi, 


ir penki, ir šeši - seną raganą peši... 

Elkė, aptikusi mano plaukuose kaltūną, mėgina jį iššukuoti. 

— Ai! Ai! Skauda! - šaukiu. 

Ji pina man kasas ir taip peša, lyg su šaknimis rautų kiek- 
vieną plauką. Grėtė šitaip retindavo ridikėlius. 

— Jei nesiliausi zirzusi, — tiesiai man į ausį šnypščia Elkė, — 
pasistengsiu, kad iš tikrųjų turėtum dėl ko žliumbti. 

Taip perkreipusi burną, kad ši primena susuktą dešros galą, 
ji įriša į kasas po raudoną kaspiną, tada nubraukia man nuo 
veido plaukus ir susega dviem vienodais segtukais. 

— Išsek, — sakau. — Spaudžia. 

— Neliesk segtukų. Išgerk pieną. Mitriau. Aš ir šiaip turiu 
ką veikti, negaliu visą rytą vien šokinėti aplink tave. 

— Negersiu. 

Parverčiu puoduką ir stebiu stalviršiu tekantį pieną, plačią, 
baltą upę, nešančią trupinių akmenis ir lyg riebus krioklys 
kliokiančią nuo stalo. Puodukas nusirita iš paskos, nukrenta 
ant linoleumo, dar šokteli ir sudūžta. 

— Tu, mažoji... — Elkė atsivėdėjusi ploja man per koją, taip 
stipriai, kad lieka rausvos pirštų žymės. 

Pasistengiu prisiminti, ką Grėtė burbėdavo panosėje, kai 
užgesdavo ugnis ar neišrūgdavo tešla. 

— Hure*! — suspiegiu. — Miststiūck**! 

— Kaip mane pavadinai?! - Elkė pasipiktinusi. 

- Šliundra. Šliundra. Šliundra. Kalė. Kalė. Išpera. — Staiga 


prisimenu, ką Grėtė sykį rėkė kaimynų tarnaitei. — Nurte***! 
* Kekšė. (Vok.) 


** Šūdo gabalas. (Vok.) 


*** Prostitutė. (Vok.) 

Dabar jos veidas tokios pat spalvos kaip mano išlietas pienas. 
Ji sugriebia mane už peties, apgręžia ir kita ranka gal dešimt 
kartų trenkia per užpakalį. Kad ir kaip mostaguoju rankomis, 
jos per trumpos ir Elkės nepasiekiu, bet pavyksta jai įkasti. Iš 
įtūžio klykiu ir gokčioju. Staiga prireikia į tualetą. Per vėlu. 
Ir tegul. Kojomis srovena siusiukas, bet aš vis tiek spardausi, 
mėginu užtrenkti jai per nugarą. 

Pro duris įkiša galvą kita ragana. 

— Elke, ar viskas gerai? — klausia. 

— Matai, ko pridirbo? Tik pažiūrėk, koks čia jovalas. 
Dar ir apsimyžo. Šitai sušniurkštai nevėkšlai galvoj negerai. 
Ją reikėtų laikyti ten, kartu su kitais laukiniais. — Atsigrę- 
žusi į mane, Elkė drebia: - Eik ir apsiplauk, nelemtas tu 
žvėriūkšti. 

Lotė sako, kad mums reikėtų susirasti tėtį, bet zoologijos 
sodo vartai uždaryti. Slėpdamasi žydinčiame serbentų krūme 
užsnūstu, todėl Elkė pas jį nueina pirma. Šį kartą tėčio veido 
išraiška labai griežta. 

— Krista, Elkė sako, kad neatsiprašei jos, nors buvai man 
pažadėjusi. Dar blogiau, šįryt tyčia sudaužei indą. Negana 
to, — jis nusuka akis į šalį, ir aš jau žinau, ką pasakys, - atrodo, 
prileidai ant grindų. Ar tai tiesa? 

— Ji taip baisiai šaukė ir mušė mane. — Pravirkstu, bet pro 
pirštus stebiu tėtį. — Tėveli, aš labai išsigandau ir... nesusilai- 
kiau. 

— Elkė tave mušė? — pašiurpęs klausia jis. 


— Daugybę, daugybę kartų trenkė. 

Parodau žymes ant kojos ir pasiguodžiu negalinti net at- 
sisėsti — taip skauda. 

— O kas atsitiko? Kodėl ji šaukė? 

— Ji liepė paskubėti, ir man iškrito puodukas. Nnnettyčia. 

— Aišku. 

Matydama piktą jo veidą, priduriu: 

— Nekenčiu Elkės. Ji - prasčiokų išpera. 

— Krista! Kur išmokai tokių bjaurių žodžių? — Tėtis nustėręs 
laukia, ką atsakysiu, bet aš tik prisidengiu delnu burną. — 
Tikriausiai nugirdai šnekantis čionykščius vyrus. Aš juos 
perspėsiu. Elkė ne... tokia. Vis dėlto akivaizdu, kad prižiūrėti 
vaiko iš aukštesnio visuomenės sluoksnio ji nesugeba. 

Elkė atleidžiama. Aš stoviu už tėčio ir šypsausi jai. Kitą rytą 
jis sako, kad vedžiosis mane į ligoninę, kol suras naują auklę. 
Nė viena čionykštė moteris tokiam darbui netinka. Tėtis dū- 
saudamas pina man kasas. Jos - šleivos ir nevienodo ilgumo. 

— Tik Grėtės leisiuos šukuojama. Tegul pareina Grėtė. 

— Grėtės čia nebus. 

— Kodėl nebus? Kodėl? — Kartą, kitą, trečią spiriu į stalo 
koją, pusryčių indai ant jo šokčioja ir dzingsi. Apvirsta tėčio 
puodelis su kava. — Noriu Grėtės. Noriu Grėtės. 

— Gana! Jeigu šitaip elgsies, pradėsiu manyti, kad Elkė sakė 
teisybę. — Aš tučtuojau liaujuosi ir įsikišu nykštį į burną. Tėtis 
atsidūsta. — Tokiai didelei mergaitei nedera taip elgtis. Dėl to 
auklė tikrai neklydo. Mokykloje tave tiesiog užjuoks. 

— Man nepatinka mokykla. Neisiu. 

— Krista, metas įprasti daryti tai, kas tau liepiama. O dabar 


pasiimk knygutę ar ką. 

Tėčio balse justi nuovargis, ir man liūdna, kad jis vėl 
nusiminęs, todėl susiruošiu labai greitai. Eidama į ligoninę 
jaudinuosi. Joje viskas išdažyta baltai, daugybė uždarų durų; 
girdžiu kažką verkiant. Tikiuosi, tėtis leis man vilkėti slaugės 
uniformą ir tvarstyti žmones. Bet jis nusiveda mane į mažytį 
kambarėlį, kuriame tėra siauras gultas, stalas ir kėdė. Kampe 
bjaurus emaliuotas kibiras su dangčiu atstoja tualetą. 

— Kol grįšiu, būsi čia, — sako tėtis. 

— Bet aš noriu tau padėti. 

— Negalima. Niekas man nepadeda. - Jis pasitrina rankas, 
lyg plautųsi jas be vandens. — Pažadėk, kad niekur neisi. Pažadi? 

— Pažadu, tėveli. 

— Žinau, kad tu — gera mergaitė. 

Prispaudusi ausį prie durų, klausausi tolumoje nurykstančių 
tėčio žingsnių. Paskui suskaičiuoju iki šimto ir tik tada jas 
praveriu. Pro šalį prašvytruoja kelios slaugytojos, du liesi seniai 
dryžuotais apdarais prastumia žvygčiojančius vežtuvus. Kai 
koridorius ištuštėja, tykinu pažiūrėti, ką veikia tėtis. Matyt, kai 
suserga, čia gydomi ir gyvuliažmogiai: girdžiu kažką siaubingai 
kvykiant — panašiai spygauja baigiantis žiemai prabudusios 
nenaudėlės katės, taip sakydavo Grėtė. Prie tų durų, už kurių 
klykia, nė nelendu, kad atidarius koks gyvuliažmogis nepa- 
bėgtų, o už kitų — vien tuščios lovos. Koridoriaus gale prieinu 
kabinetą, kuriame tėtis pasirašinėja ant kažkokių popierių. 
Pyktelėjęs jis net pašoka. 

— Krista, tu mane labai apvylei. Labai. Ar pažadas tau visai 
nieko nereiškia? Pasikalbėsime apie tai vėliau. Dabar neturiu 


laiko. — Sugriebęs už rankos, jis parveda mane atgal į mažąjį 

kambarėlį. - Kadangi pasitikėti tavimi negaliu, duris teks 
užrakinti. Ateisiu tavęs pasiimti vidurdienį, papietausime 
drauge. 

Spiriu į duris ir kelis kartus vožiu kumščiais. 

— NEAPKENČIU TAVES! 

Visut visos kreidelės perlūžta, kai trenkiu jų dėžutę į grindis. 

— Šarlote, tu bloga! — aprėkiu lėlę, tampydama už plaukų. 

Kai, apverkusios kreideles, abi apsiraminame, pastebiu, 
kad grotos čia gana retos, beveik tokios pat buvo ant angli- 
nės langelio namuose. Kai Grėtė užrakindavo mane rūsyje, 
lengvai ištrūkdavau, taigi nesunkiai pralendu ir pro šitas, 
tik čia, nušokusi ant tako, nusibrozdinu kelius. Sėlinu palei 
sieną, susilenkusi trilinka, kad tėtis nepamatytų manęs pro 
kabineto langą. Nors čia zoologijos sodas, jokių gyvūnų 
nematau. Gėlynuose žydi gėlės, tolėliau — tuščia paukštidė 
išklaipytomis vielinio tinklo akimis. Bene gyvuliažmogiai 
bus suriję paukščius? 

Už pastato vaikis sliekų mėgėjas peša žolę ir rausia žemę. 
Iš arti gerai matyti, koks jis sulysęs, smailianosis, didelėmis, 
raudonomis akimis, kaip velniuko iš mano pasakų knygos. 
Juodi plaukai visai trumpi, jis be paliovos kasosi galvą, ir, 
regis, niekas gyvenime nėra jo privertęs nusiprausti kaklo. 

— Labas. 

— Eik sau, — piktai atšauna berniūkštis. 

— Anadien mačiau, kaip suvalgei kirminą. Fe! 

— Tai kas? Daug daugiau suvalgiau šįryt. — Jis keistai taria 
žodžius. 


— Ar žinai, iš ko padaryti maži berniukai? 

— Eik sau. Aš užsiėmęs, dirbu. 
— Kvailystė! Maži berniukai nedirba. — Ir aš padainuoju 


dainelę, kadaise išmoktą iš Grėtės. 


Iš ko padaryti mažiukai berniukai? 
Iš ko padaryti mažiukai berniukai? 
Iš šliužų, iš sraigių, šunų uodegyčių 
Ir iš riebių kirmėlyčių. 


— Juk sakiau, kad eitum sau. 

Jis labai atsargiai traukia iš žemės riebų, rausvą slieką. Šis 
pertrūksta pusiau ir berniukas, parpuolęs ant kelių, gaudo 
antrąją pusę. 

— Neaiškink, ką man daryti. - Staiga prisimenu, ką sakė 
Elkė. — Tu turi būti mokykloje. Kodėl tu ne mokykloje? — 
Berniūkštis tyli. — Kuo tu vardu? 

Tris kartus paklaustas, galų gale pasisako esąs Danielis. 

— O aš— Krista. Čia Lotė. Mano tėtis — gydytojas. Ką 
veikia tavo tėtis? 

— Jis — profesorius. 

— Oho. — Nužvelgiu jo skarmalus. - Tu nepanašus į pro- 
fesoriaus vaiką. 

— Eik sau ir žaisk su savo kvaiša lėle. 

— Koks kirmino skonis? 

Danielis prisimerkia, jo žvilgsnis nuožmus: 

— Sliekas mano. Negausi nė trupinėlio. 

Jis atkragina galvą, išsižioja ir abi purvinos, besirangančios 


pusės įkrenta tiesiai į gerklę. 

— Fe! Fe! Fe! Tu toks alkanas? 

— O tu ne? 

— Gal pusryčių nevalgei? 

— Man neužteko. 

— O man norėjo supenėti kiaušinį. Nemėgstu kiaušinių. 
Norėjau ledų, bet tėtis pasakė, kad negalima ir kad pusryčiams 
turiu valgyti tą patį, ką ir visi. Aš niekada nedarysiu to, ką 
daro visi. Niekada. Aš nemėgstu baltos duonos nei ruginės, 
nei nesijotų miltų duonos. Nemėgstu dešros nei sūrio, nei 
mėsos, nei bulvių. 

Danielis vėl rausia žemę. Matau, kaip jis laižosi. 

— O ką mėgsti? — klausia. 

— Ledus. Braškes. Vyšnias. Cukruotus migdolus. Blynus, 
bet tik kartais. Zefyrus. Grėtė sako, kad aš šventa dvasia gyva. 

Berniukas į mane pabaltakiuoja. 

— Kvaiša, žmonės nebūna gyvi šventa dvasia. 

Jeigu dar pavadinsi mane kvaiša, trenksiu. 

— Kvaiša, kvaiša, kvaiša. Tu kaip peraugęs kūdikis, su ta 
kvaiša lėle, kvaiša prašmatnia suknele ir kvaišais kaspinais. — 
Danielis pačiumpa slieką, visai mažytį, ir priduria: - Man 
kas, gali trenkti, gausi grąžos. 

— Berniukams nedera mušti mergaičių. Negražu. 

Jis atsistoja. 

— Aš irgi nedarau to, ką visi. Kodėl turėčiau? Trenk man ir 
aš trenksiu tau. Rimtai sakau. Pamėgink ir matysi. 

Danielis už mane aukštesnis, bet nedaug. Kai liaujamės 
svilinę vienas kitą žvilgsniais, jis vėl įninka kapstyti žemę. Aš 


susirandu akmenuką ir ant kiemo grindinio pradedu žaisti 

Himmel und Hėlle*. Erde ** laukelis kliba. Ant vienos kojos 
straksiu iki pragaro laukelio ir nė karto neužminu linijos, bet 
paaiškėja, kad dangus perskilęs, todėl ore apsisuku ir šokuoju 
atgal. Danielis kuokštais rauna žolę ir apsimeta, kad manęs 
nė nepastebi. 

— Tau niekada nenusibosta žaisti sliekų medžioklę? 

— Vis dar noriu valgyti. 

— Aa. — Gal jo šeima gyvena labai skurdžiai, kaip medkirčio 
iš „Jonuko ir Grytutės“. — Ko labiausiai norėtum, jei galėtum 
gauti bet ką? 

Jis trumpai liaujasi kapstęs žemę. 

— Norėčiau, kad viskas būtų kaip anksčiau. 

— Aha. — Iš sykio prisimenu Grėtę ir senuosius namus. — 
Klausiau apie maistą. — Danielis nebeatsako. - Jeigu nori, rytoj 
atnešiu tau savo pusryčius. Ir dar žinau, kur laikomi sausainiai. 

Berniukas gūžteli pečiais, matau, kad netiki. 

— Gal jau eisi sau? Man reikia paieškoti sliekų. Jie išlenda 
po lietaus. 

— Bet šiandien nelyja. - Dangus žydras, nė debesėlio. — 
Galėtume pašokinėti ant žolės. Grėtė sako, kai pirmą kartą 
pamatė filmą su Čarliu Čaplinu, jo šokis jai buvo panašus į 
sliekų kerėjimą. Ten, kur ji anksčiau gyveno, paukščiai straksi 
ant žolės, ir sliekams atrodo, kad lyja. Jie išlenda į paviršių, 
nes bijo nuskęsti. 

— Aš žinau, kaip juos greičiau išvilioti, bet reikia, kad 


nueitum. 


* 


Dangus ir pragaras. (Vok.) 
** Žemė. (Vok.) 

— Kodėl? 

Jis krapštosi galvą ir neramiai mindžikuoja. 

— Todėl, kad sliekams nesvarbu, kuo lyja. Aš pamyšiu ant 
žemės, šit kodėl. Jie manys, kad lyja. O dabar eik. 

Danielis pradeda sagstytis kelnes. 

— Aš nusisuksiu, — sakau. 

— Ne... — Jis jau žiojasi ginčytis, tik staiga, lyg pikto bur- 
tininko paliestas, sumažėja, dar labiau sulysta ir nublykšta. 
Stovi, rankas priglaudęs prie šonų, akis nudelbęs į žemę. 

— Kas atsitiko? — Išgirdusi, kaip bilstelėjo žemės laukelio 
akmuo, atsigręžiu neabejodama — ateina labai įpykęs tėtis. Bet 
prie mūsų artinasi kaip visada besišypsantis dėdė Hrabenas. — 
Danieli, viskas gerai. Čia tik... 

Pora didelių žingsnių, ir dėdė Hrabenas jau prie mūsų. Jis 
trenkia berniukui į veidą. Iš nosies pasipila kraujas. Danielis, 
nė garselio neišleidęs, griūva ant žemės. O aš suspiegiu. Dėdė 
Hrabenas paima mane ant rankų. 

— Viskas gerai, kleines Mūdchen“, dabar tau negresia joks 
pavojus, — sako, glostydamas man galvą. — Bet ką tu čia veiki? 
Čia vaikštinėti labai pavojinga. 

— Tėtis atsivedė mane į darbą, nes šiandien nėra kam manęs 
prižiūrėti, ir užrakino mažame kambarėlyje. 

Mėginu pasižiūrėti, kas nutiko Danieliui, bet dėdė laiko 
mano veidą, ir aš negaliu atsigręžti. 

— Užrakino? O kaipgi tu išėjai? 

— Pro langą. 

— Padūkėle, galėjai susigriebti kokį užkratą. Ar šitos dai- 


* 


Mažoji mergaitė. (Vok.) 


90 


GRYTUTĖ IR TAMSA 


lios galvelės neskauda? Niekur neniežti? Tik pažiūrėk, kokie 
nubrozdinti keliukai. Nagi, dirstelkime čia. Iš kur ta raudona 
dėmė ant pilvuko? Susitrenkei? Pabučiuoti, kad neskaudėtų? — 
Noriu ištrūkti, daužau kumščiais dėdei Hrabenui į krūtinę, 
bet jis manęs nepaleidžia. — Matau, nieko blogo nenutiko, — 
sako juokdamasis ir timpteli už kelnaičių gumelės. - Jei kur 
nors suskaus ar apniks niežulys, turėsi man pasisakyti. Prižadi? 

— Gerai, bet kas bus berniukui? 

Dėdė Hrabenas žiūri nustebęs. 

— Kokiam berniukui? Čia nėra jokio berniuko. 

— Jis vardu Danielis. 

— Krista, čia nėra jokių +ikrų vaikų. 

Atsigręžiu ir matau ant žolės gulintį Danielį. Jis žiūri į mus. 
Dėdė Hrabenas palei galinę ligoninės sieną nuneša mane iki 
atviro lango. Pro jį matau ant stalo savo knygą, sutrupėjusias 
kreideles ant grindų. 

— Čia? — Jis padeda man pro grotas įsisprausti vidun. Prieš 
man nušokant nuo palangės ant grindų, sugriebia už rie- 
šo. — Krista, tėčiui nieko nesakysime. Tegul tai būna mažytė 
mudviejų paslaptis. Bet daugiau taip nedaryk. Gerai, kad šį 
kartą pasipainiojau aš, tave mylintis dėdė Hrabenas, o ne kas 
nors kitas. 

Kai perpiet ateina tėtis, aš su juo nekalbu. Sėdžiu sunėrusi 
rankas ir nieko nevalgau, net jo atneštų šokoladinių ledų. Visą 
popietę piešiu pabaisas nukirstomis galvomis. Lauke mums 
tenka palūkėti, kol pro vartus ilga virtine sueis moterys. Jos 
panašios į choristes — visos vienodai apsirengusios, tik ženk- 


leliai skirtingi. Kai paklausiu tėčio, jis tik kažką suniurna. 

Tikriausiai jos atėjo pasižiūrėti zoologijos sodo. Joana ir kelios 
jos draugės vaikšto palei eilę su lazdomis ir rimbais, matyt, 


saugo nuo gyvūnų. Ji nuolat dirsčioja į tėtį. 


Aptikusi dėžutę su šešiais Pfeffernūsse*, keturis suvalgau. 
Jeigu tėtis klaus, kur jie dingo, suversiu kaltę Elkei. Kol jis 
viršuje plaunasi rankas, visi sėdi lauke, rūko cigaretes ir žiū- 
ri į besileidžiančią saulę. Kai raudonveidė Urzelė užrakina 
virtuvę, iš slapto kabyklos stalčiuko pasiimu atsarginį raktą. 
Naktį virtuvė knibžda piktųjų dvasių, bet aš jų nebijau. 
Atidarau krosnies dureles ir pažvelgiu vidun. Pakura lygiai 
tokia pat kaip senuosiuose namuose, nieko įdomaus. Skarda 
su meduoliu užkelta ant aukštesnės lentynos, tad, norėdama 
skanėstą pasiekti, turiu užsilipti ant stalo ir prisitraukti me- 
diniu samčiu. Grėtė sako, kad nieko nepalieka tik godišiai, 
todėl aš atsikandu meduolio, dar šiek tiek įsidedu į kišenę ir 
vėl užkeliu skardą ant lentynos. 

Rytą į prijuostę suvynioju gabaliuką sūrio, kiaušinį ir kelias 
bandeles. Vėlyviems pusryčiams, kurių tėtis niekada nelau- 
kia, bus patiekta mėsos ir Weiffwurst**. Ryšuliuką paslepiu po 
spalvinimo knygele. 

— Šitaip daug; geriau, — sako tėtis, matydamas tuščią mano 
lėkštę. —- Smagu, kad tavo apetitas pasitaisė. — Jis taip pat pa- 
tenkintas, kad nesiožiuoju, užrakinama kambarėlyje. — Krista, 
tai tavo pačios labui. Čia yra dalykų, apie kuriuos mažoms 


mergaitėms geriau nežinoti. 


*  Pipiriniai meduoliai. (Vok.) 


** Baltoji dešra. (Vok.) 

Danielis jau laukia. Vaikštinėja pirmyn atgal, spardo žolę 
ir dairosi ne ten, kur derėtų. Jam nė į galvą, kad aš už lango. 
Pašauktas pribėga, įsmeigia akis į ryšuliuką. Jo nosis ir paa- 
kiai - marinuotų burokėlių spalvos. 

— Ar... 

— Še, paimk. — Įbruku ryšulį į tirtančias rankas. — Juk sakiau, 
kad atnešiu savo pusryčius. Netikėjai? —- Danielis, visą dėmesį 
sutelkęs į maistą, neatsako. — Nestypsok šitaip uostydamas. 
Padėk man išlipti. 

Berniukas, nepaleisdamas ryšulėlio, kitą ranką ištiesia man. 
Pasirodo, jis ne toks jau stiprus, mat abu išgriūname. 

— Trottell - šūkteliu. Iš žemėtų vakarykščių žaizdelių sun- 
kiasi kraujo karoliukai ir atrodo, kad man ant kelių pražydo 
mažytės aguonos. 

— Ką tu pavadinai žiopliu? — klausia Danielis, bet atsaky- 
mas jam nė nerūpi. Kivirčams jis neturi laiko. Du kąsniai, ir 
kiaušinio nebėra — net lukšto, ir to nelieka. Sūris ir sausai- 
niai išnyksta taip pat akimoju. Žiemą aplink mūsų virtuvės 
duris kartais trindavosi benamis šuva; jei Grėtė būdavo gerai 
nusiteikusi, numesdavo kokių atliekų, jei ne — jam tekdavo 
pažiaumoti bato. Danielis valgo greitai, kaip tas šuo. Abiem 
rankomis kemša duoną į burną, tarsi bijodamas, kad kas at- 
ims. Žandai išsipūtę. Berniukas ryja neatsikvėpdamas ir galų 
gale ima dusti. Panašiai žiopčiojau ir aš, kai sykį Grėtė už tai, 
kad ją aptaškiau, palaikė mano galvą panardinusi į vandenį. 
Taip staigiai prisirijus sudiegia skrandį, Danielis vaitodamas, 
susiėmęs už pilvo, griūna ant žemės ir iš paskutiniųjų laikosi 


neapsivėmęs. O paskui pravirksta. 

— Danieli, kas atsitiko? — Pykti nėra dėl ko, niekas jo ne- 
verčia nieko daryti. Berniukas nešaukia, nerėkia, nesispardo 
ir nesikandžioja — panašiai verkė tėtis, kai nebeliko mamos. — 
Kas atsitiko? — vėl klausiu. 

— Sesutei nepalikau nė trupinėlio, - sako jis, rodydamas 
į prijuostę. 

— Maisto mes turime, kiek tik nori. Rytoj duosiu tau dar. 

— Tikrai? — šluostydamasis akis, pasitikrina Danielis. 

Kiek atsigavęs padeda man užlipti į kambarį. Bet pats 
nesitraukia nuo namo: pro langą matau, kaip susirietęs guli 
prie kampo. Papasakoju Lotei, kaip jis kirto maistą, ir mudvi 
nusprendžiame, kad greičiausiai ilgai klaidžiojo pasiklydęs, 
nors ir ne tokiame gūdžiame miške, kaip Jonukas iš pasakos. 
Matyt, Grytutė irgi pasiklydusi. Gal ragana jau uždarė ją į 
narvą. Arba suvalgė. Laukdama grįžtant tėčio, piešiu meduolinį 
namelį be raganos. Jo stogo čerpės — iš Schweinedhrchen, tų 
susuktų sausainių, panašių į kiaulės ausį, sode vietoj gėlių - irgi 
kepiniai: Spitzbuben* ir Zimtsterne **ant šventagaršvių stiebų. 

Tėčiui piešiniai taip patinka, kad jis net nepastebi nubroz- 
dintų mano kelių. Einame į jo kabinetą. Kol tėtis sega vieną 
mano darbelių prie sienos, nuo jo padėjėjo stalo pasičiumpu 
saują saldainių. Po pietų gaunu naują spalvinimo knygą ir 
dėžutę kreidelių. Kišenėje turiu bandutę ir saldainių, bet, kad 
ir kiek dairausi pro langą, Danielio nematyti. 

Lotė nori dar vienos pasakos. Šį kartą gražuolė moteris 


įkiša galvą į raganos krosnį ir užmiršta ištraukti. Staiga mane 


*  Suvožtiniai sausainiai su aviečių uogiene. (Vok.) 


** Cinamoninės žvaigždutės. (Vok.) 

apninka liūdesys ir baimė. Skauda kelius, noriu tėčio, bet jis 


neateina, nors šaukiu garsiai. 


Klausiu tėčio, ar galiu į ligoninę pasiimti dubenėlį kvietinės 
košės — praalkusi suvalgyčiau. Jis sako, kad pagaliau atėjau į 
protą, ir pasiūlo dar prisidurti duonos su sviestu. Visą rytą 
sėdžiu prie lango laukdama Danielio, bet jis nesirodo, o man 
gelia kelius, sutvarstyti jie nesilanksto, todėl pro langą lipti 
negaliu. Berniukas neateina ir po pietų. Lotė sako, kad jam 
tikriausiai dar skauda pilvą, bet aš manau, kad Danielis tiesiog 
nebenori draugauti, todėl išimu iš po čiužinio saldainius ir, 
visus iki vieno sutrypusi, išmėtau pro langą. 

Paskui naujosiomis kreidelėmis truputį paspalvinu knygą. 
Lotė užsinori, kad pabaigčiau vakarykštę pasaką. Nemoku 
sekti nuo vidurio, todėl pradedame iš naujo. Aš nupasako- 
ju, kaip bjauriai tą dieną dvokė raganos virtuvė — lyg koks 
nepadorėlis būtų pribezdėjęs, - smirdėjo taip šleikščiai, kad 
Grytutė ašarojo ir be paliovos kosėjo. Gražuolei tasai dvokas 
buvo nė motais. Ji dairėsi po krosnį. 

Šaukiuosi tėčio ir taip smarkiai spiriu į sieną, kad pro tvars- 
čius ima sunktis kraujas. Paklebenu rankeną, ir durys atsidaro. 
Kai grįžome iš kavinės, buvo kilęs kažkoks sambrūzdis, matyt, 
todėl tėtis pamiršo jas užrakinti. 

— Tėti! - šaukiu bėgdama koridoriumi. — Tėti! 

Seselė mėgina mane sugauti. Rėkdama jos išsilenkiu. 
Atsiveria durys. Išpuola slaugė ir čiumpa man už suknelės. 
Medžiaga plyšta, ir rankovė lieka moteriškės rankoje. Matau 


tėtį. Jis plaunasi rankas, tik ne vandeniu, o raudonais dažais. 

Kambaryje kažkas be atvangos klykia. Tą riksmą šiek tiek 
slopina ant galvos užmesta antklodė. Raudoni dažai tyška 


tėčiui ant batų. Seselė jam už nugaros laiko kraupų... 


Grėtė atidaro duris ir įleidžia virtuvėn nakties vėsą. Iš 
savo slėptuvės po stalu matau žvaigždžių jūra plaukiančią 
pilnatį. Grėtė šlepteli man šluoste, skubiai atsitraukiu, kad 
nebepasiektų. 

— Verčiau bent sykį padaryk, kas liepiama, — eik į lovą, 
antraip pasigailėsi. 

— Neisiu. 

— Ką gi, - maloniai sako Grėtė, — jeigu neisi, tai neisi. 
Aš tavęs nepriversiu. Netrukus ateis Bėggelmann, durys jam 
atviros. 

— Tėtis sako, kad jokių babaušių nėra. 

— Tikrai? Na, toks išsilavinęs žmogus turbūt žino, ką sako. 
O mudviem su tavim reikia tik palūkėti, ir matysime, kaip 
yra iš tikrųjų. 

Dunkst, dunkst — kažkas subilda, ir aš, ištempusi kaklą, su 
nerimu įsmeigiu akis į tarnų laiptus, beveik neabejoju tuojau 
pamatysianti didžiulį, juodą pavidalą. Bet iš tikrųjų dunksi 
tik Grėtė — minko tešlą rytiniams kepiniams. Atsikrenkštusi 


ji uždainuoja: 


Es tanzt ein Bi-Ba-Butzemann 
In unserm Haus berum, bidebum, 
Es tanzt ein Bi-Ba-Butzemann 


In unserm Haus berum. 

Er wirft sein Sūcklein ber und bin, 
Was ist wobl in dem Sūcklein drin? 
Es tanzt ein Bi-Ba-Butzemann 


In unserm Haus berum“. 


— Kas babaušio maiše? — klausiu iškišusi galvą iš pastalės. 

— Šis ir tas. — Grėtė kiek paniūniuoja, paskui vėl ima dai- 
nuoti: — Slinkinėja po namus bė-be-bo-babaušis... 

— Ar ten kas nors valgomo? 

— Babaušiui — taip. Jo maiše - neklaužadų gabalai. Bet kar- 
tais ten pakliūna ir visas vaikas. Juk babaušis dar vadinamas 
Kinderfresser**... 

— Nebijau. 

— Gerai. — Nespėjusi manęs sučiupti, Grėtė tapsi aplink, 
graibydama po stalu, bet aš nuo jos rankų vis išsisuku. — Ar 
nori, kad papasakočiau apie vaikėdrą? 

— Ne. 

— Kai kas sako, kad jis — pabaisa iš Saturno planetos. Tam- 
saus gymio, kresnas, didele, kumpa nosimi, dėvi ilgą, juodą 


apsiaustą. Apatinė lūpa tokia didžiulė ir taip atvėpusi, kad 


* Slampinėja po namus 
Bė-be-bo-babaušis, 
Slinkinėja po namus 


Bė-be-bo-babaušis. 
Meta maišą ten ir čia, 
Nežinia, kas tam maiše. 
Slinkinėja po namus 


Bė-be-bo-babaušis. 


** Vaikų ėdikas. (Vok.) 

lapsėdama trankosi jam į krūtinę. Rankos tokios ilgos, kad 
jis gali įkišti jas pro duris ir mažylius tiesiog išsitraukti. Prieš 
daugel metų jis padarė šį tą labai blogo... 

— Ką? 

— Tai taip baisu, kad verčiau nesakysiu. Be to, ir neprisi- 
menu. Kad ir ką tasai Kinderfresser iškrėtė, už tai buvo pra- 
keiktas amžinai klajoti po žemę, niekada neturėti tikrų namų. 
Klaidžioja jau šimtus metų. Naktimis vagia dar nemiegančius 
vaikus. Paskui visą dieną —- čiaumuų maumu žliobu vobu — 
juos žiaumoja. Šliurpu pliurpu — siurbia kraują. Kriaukšt 
triaukšt — sutriuškina visus aliai vieno kaulelius. —- Grėtė 
trumpai nutyla. — Tsss! Girdėjai? 

— Ką? 

— Šlumšt bumpt, šlumšt bumpt, lyg kas vilktų žeme pilną 
maišą. 

— Nneggirdžiu. j 

— Klausykis atidžiai — išgirsi dar ir kitą garsą — čiūžt bilst 
šliūžt dunkst. Matai, šitaip ilgai klajojant, viena babaušio koja 
visiškai susidėvėjo ir jam teko prisitaisyti medinę. - Grėtė 
atsitupia ir jau šnibžda: — Šit ko jis visą laiką ieško — gražios, 
naujos kojos. — Ji patapšnoja man per šlaunį ir priduria: - Iki 
šiol nė viena netiko, bet babaušis nesiliauja ieškojęs. 

Aš pravirkstu ir susiriečiu į kamuoliuką, kuo mažesnį, bet 
Grėtė, pagriebusi už kojų, ištempia mane iš pastalės ir, stipriai 


sudavusi per dugną, nuveja prie laiptų. 


Tėtis sako suradęs moterį, kuri prižiūrėsianti mane per 


dieną. Sugniaužiu Lotę ir nutyliu. 


98 


GRYTUTĖ IR TAMSA 


— Ji prižadėjo išmokyti tave rankdarbių. Siūti. Megzti. - Jis 
nenuoširdžiai nusišypso. - Šaunu, ar ne? 

Šį sykį tėtis net nemėgina traukti mano nykščio iš burnos. 
Laukdamas tos ponios, jis sugnaibo bandelę mažais gaba- 
liukais ir išgeria keturis puodelius kavos. Pasirodo, auklė 
bus sukriošusi ragana su vikšrais vietoj antakių, ta pati, kuri 
sėdėjo virtuvėje, kai slyvų sirupu nusideginau pirštus. Juodo 
katino ji neturi, bet pati apsirengusi juodai, be to, atsinešė 
burtų lazdelę, į kurią vis pasiremia, kad žmonės manytų, esą 
tai paprasčiausia lazda. Aš nudelbiu akis į grindis. 

— Pasisveikink su Fyau Šviter, — paragina tėtis. - Nagi, 
Krista, kur tavo mandagumas? — Jis kaltai kosteli. — Regis, 
mano dukrelė šiuo metu su niekuo nelinkusi kalbėtis. 

— Herr daktare, aš užauginau septynis vaikus ir dvylika 
anūkų, taigi esu mačiusi ir šilto, ir šalto, — nusijuokusi sako 
ragana. Jaučiu, kaip ji į mane spokso. — Krista, gal tu apke- 
rėta? — klausia, kiek patylėjusi. 

Staigiai dirsteliu į senę. Jos akys mažiukės, melsvos, žiba tarp 
raukšlių, sakytum atsiskyrusios nuo veido. Juokingi dantys: 
abiejose pusėse po vieną labai ilgą, o tarp jų — reti. Kai tėtis 
išeina, ji pabaksnoja mane lazda. 

— Na, Krista, sakyk, kuo vardu tavo lėlė. 

— Lotė. 

— Aha, dabar bent žinosiu, kad liežuvio tau katinas nenu- 
kando. - Ragana išsiima pilkų, vilnonių siūlų kamuolį ir gerą 
galą atvynioja. - Eikš, imsimės darbo. Šiandien pamokysiu 
tave megzti. 


— Nenoriu. 

— Galėsi numezgti Lotei puikų žieminį šaliką. - Ragana 
Šviter patapšnoja į gretimą kėdę. — Eikš, sėsk čia. 

— Ne, - atšaunu ir žengiu tris žingsnius atatupsta. Ji pradeda 
vynioti siūlą, suka jį prieš laikrodžio rodyklę, nenuleisdama 
akių nuo manęs, ir tikriausiai užburia, mat kojos pačios nu- 
neša mane prie jos. 

— Šitaip jau geriau. Atsisėsk tiesiai. Žiūrėk įdėmiai. Šit kaip 
tai daroma. Pirmiausiai surišime kilpą, štai šitaip. — Staiga ji 
nagu pabarbena man į ranką. — Krista, nejaugi tu per kvaila 
išmokti megzti? Ar tiesa, kad tau ne visi namie? 

— Ne. 

— Tuomet žiūrėk ir mokykis. 

Aš grumiuosi su kauliniais virbalais ir negražia, tamsiai 
pilka vilna: tai paleidžiu akis, tai per smarkiai patempiu siūlą 
ir jis nutrūksta, tai per silpnai įtempiu, tada mezginys išeina 
panašus į sudraskytą voratinklį. Tris kartus trenkiu raizgalynę 
į grindis ir tris kartus ragana priverčia nėrinį pakelti ir megzti 
toliau. Galų gale ji paima iš manęs virbalus. 

— Rytoj vėl pabandysime. 

— Nebandysiu. 

— Kodėl gi ne, norėčiau žinoti. 

— Nenoriu. Megzti ar siūti man koktu. Daiktus daro tik 
vargšai. Tėtis nusives mane į parduotuvę, ir nupirksiu Lotei 
patį gražiausią šaliką. 

— Šit kaip? 

— Taip. — Įdėmiai stebiu raganą, mat ranką ji laiko ant 
lazdos. — Tėvelis sakė, kad išvis neprivalau tavęs klausyti. Tau 


pridera tik žiūrėti, kad neužsigaučiau. 

Ji sugagena ir lazda pabilsnoja man per petį, net krūpteliu. 

— Krista, visoms mergaitėms dera išmokti darbštumo. Rytoj 
vėl pabandysime megzti. 

— Ne. — Trindamasi petį, žnaibau odą, kad liktų žymė. — 
Pasakysiu tėčiui, kaip smarkiai man sudavei, ir jis tave išvarys, 
kaip Elkę. 

— Vaikuti, Ligen haben kurze Beine. - Ragana vėl sukikena. — 
Taip, taip, teisybę sako sena išmintis: melo trumpos kojos, 
dažniausiai melagiui jis skaudžiai atsirūgsta. O dabar tyliai 
paskaityk knygą. Man reikia penketą minučių pailsinti akis. 

Mudvi su Lote susėdame kampe ir klausomės, kaip ta 
sukriošėlė ragana ilsina akis: par par par... Ji knarkia iki vie- 
nuoliktos valandos, ko! Urzelė atneša pieno ir pyragaičių. Aš 
nėmaž nealkana, mat mudvi buvome žvalgyboje ir Šarlotė, 
bloga mergaitė, iš miegamojo nugvelbė šokolado. Pamažiukais 
jį suvalgiusios, vėl pasakojome apie Jonuką ir Grytutę. Šį kartą 
motina negalėjo išvaryti vaikų į mišką, todėl išbėgo pati. 

Prabudusi ragana moko mane rašyti, o pati tuo metu plepa 
su draugėmis. Aš nepriešgyniauju. Kai užaugsiu, būsiu garsi 
rašytoja, kaip Kerolė Liuis ar Elė Franken Baum, tik mano 
knygose mergaitės ne žais su baltais triušiais, ne šoks su paika 
kaliause ir geležiniu žmogumi ant geltonų plytų kelio, o tyrinės 
pasaulį, skraidys lėktuvais ir kausis mūšiuose. 

Popiet ji įbruka man skiautę drobės ir šviesių, šilkinių siūlų. 

— Krista, daryk kaip aš. — Ragana įveria siūlą į adatą ir 
parodo, kaip vienodais trumpais dygsniukais išsiuvinėti 
gėlytes. —- Siuvinėdama visokias grožybes, jauna dama gali 


puikiai praleisti laiką. 

— Nenoriu, — sakau sugniaužusi kumščius. 

— Reikia. 

— Ne. — Ji ima lazdą, bet šį kartą aš budri. Susyk atsitraukiu 
į kitą kambario galą. - Nepriversi. 

Urzelė, atėjusi surinkti lėkščių, caksi liežuviu. 

— Dabar matote, ką turėjo ištverti Elkė? Tai blogiau už 
kaprizus. Jokios pagarbos kitiems. Bendrauti išvis nesugeba. 
Nesuprantu, ką sau galvoja tėvas. - Šnibždomis ji priduria: — 
Jeigu nepasikeis jo požiūris, paminėsite mano žodį, gyvenimą 
šita žvėriūkštis baigs su juodu Winkel* ant krūtinės. 

Abi dėbso į mane. 

— Nemanau. Turint galvoje, kas jos tėvas... - suniurna 
Frau Šviter. 

— Iš tiesų, — pritaria jai Urzelė, mano sumaigytą pyragaitį 
nubraukdama į atliekas. — Bet visą gyvenimą jis šalia nesisukios. 
Kada nors jai teks suaugti. O jeigu nesuaugs... 

— Kol man už tai moka pinigus, - kužda senoji ragana, šnai- 
ruodama į mane, turbūt norėdama įsitikinti, kad nesiklausau, — 
ji gali darkyris, kiek tinkama. Kuo blogiau mergaitė elgsis, tuo 
didesnio užmokesčio prašysiu, taigi kelias artimiausias savaites 
ji gali, jei taip nori, šokdinti patį velnią. - Gūžtelėjusi pečiais 
priduria: - Mergiščios ateitis - ne mano rūpestis. 

Laukdama tėčio, pripiešiu daug bjaurių, senų raganų, 
krintančių nuo šluotų ir ištykštančių į drūzgus. Visos jos — su 


dideliais, juodais Wžmkel ant veidų. Save irgi nupiešiu — be- 


* Trikampis. (Vok.) Nacistų koncentracijos stovyklose juodą trikampį, kaip skiria- 
mąjį ženklą, turėdavo nešioti asocialiais laikyti asmenys: benamiai, čigonai, veltėdžiai, 
alkoholikai, psichikos ligoniai, pacifistai, suteneriai, lesbietės, prostitutės. (Vert. past.) 

sišypsančią ir tyčia labai gerą, kad suerzinčiau raganas. Kai 
Frau Šviter pasidomi, ką veikiu, gulsčia juoda kreidele viską 
uždažau — kad būtų naktis. Palieku neužjuodintą tik mažytį 
lopinėlį — geltonai žvaigždei. Raganai labai patinka, kai pa- 


dainuoju: 


Funkel, funkel, kleiner Stern, 

Ach wie bist du mir so fern, 

Wunderschon und unbekannt, 

Wie ein strablend Diamant“. 

Tėtis taip niršiai šveičia rankas, kad oda paraudonuoja 
kaip Bregenwurst**. Aš vis dar nekalbu su juo, bet abi su Lote 
paduodame rankšluostį. Jis sėdi, prisidengęs akis, ir sriūbčioja 
liepžiedžių arbatą nuo galvos skausmo, o aš, išsitiesusi ant 
grindų, žiūrinėju Der Rattenfūnger von Hameln paveikslėlius. 
Labiausiai man patinka tie, kur pavaizduota, kaip žiurkės 
kandžioja kūdikius ir suka gūžtas plačiakraštėse vyrų skrybė- 
lėse. Daugumos mergaičių plaukai tokie pat kaip mano - ilgi, 
geltoni. Tik atvertusi paskutinį puslapį, kai beveik visi vaikai 
jau sulindę į kalną, pastebiu, kad atsilikęs berniukas — tam- 
siaplaukis, kaip Danielis. Įsmeigiu akis į tėtį, ir jis pajunta 


mano žvilgsnį. 


*  Svieski, šviesk, maža žvaigždute, 


Kas tokia galėtum būti? 
Nuostabi, bet nepasiekiama, 


Tarsi deimantas žibėki man. 


** Silpnai rūkyta neriebios kiaulienos dešra, tradicinė kai kuriuose Vokietijos regio- 
nuose. (Vert. past.) 


103 


Eliza Granville 


— Ką darei Danieliui? 

— Kas tas Danielis? — irzliai klausia jis. 

— Naujasis mano draugas. 

Tėtis ištiesia rankas į mane ir atsidūsta. 

— Krista, eikš. — Bet aš nenoriu prie jo artintis. — Ką gi... — 
nutęsia jis ir krumpliais pabaksnoja sau į smilkinius. Dar kiek 
pasėdėjęs, atsirakina indaują ir įsipila į stiklą kažkokio skysčio, 
panašaus į vandenį. 

Įeina Joana, nors matau, kad jis nenori su ja šnekėtis. 
Šiandien jos lūpos tvieskia raudonai. Ji vilki mėlyną, gėlėtą 
suknią, avi aukštakulnius batelius. 

— Krista, džiaugiuosi, kad tau patinka knygutė. Žiūrėk, 
ką dar tau atnešiau. — Iš kišenės Joana išima ryškiai raudoną 
kamuoliuką, bet, prieš paduodama man, pirmiau parodo 
tėčiui. — Žinoma, jis gerai nuplautas. 

— Puiki mintis, - sako jis. - Krista, ką pasakysi? 

— Ar jis šokinėja? 

— Aišku, šokinėja. — Joana šypsodamasi mėgina patapšnoti 
man per galvą, bet aš mitriai išsisuku. — Gali išeiti į lauką ir 
jį pašokdinti. 

— Krista, ne dabar. — Tėtis papurto galvą ir priduria: - Tu- 
rime šiokių tokių rūpesčių. Jos negalima palikti be priežiūros. 

Aš sviedžiu kamuoliuką į sieną, dėdamasi negirdėjusi jo 
prašymo to nedaryti. 

— Galėtume pasėdėti lauke, — sako Joana. — Toks gražus 
vakaras. Krista palakstytų, pažaistų, kol mudu šnektelėtume. 

Tėtis vėl atsidūsta, bet išseka paskui mus. Lauke jis tik sėdi 


ant suoliuko ir žiūri sau į rankas. Snekėdama Joana nuolat 

prie jo liečiasi, tai kur nors patapšnoja, tai paglosto. Esu gir- 
dėjusi ją staugiančią kaip Grėtė — kai mėsininkas atveždavo 
pašvinkusios mėsos, bet šiandien Joanos balsas švelnus, beveik 
mielas. Protarpiais dirstelėdama į mane, ji vis šneka ir šneka, 
o tėtis tik gūžiasi ir nieko nesako. Galų gale Joana užsidega 
cigarą ir atsilošusi ima pūsti dūmų ratilus. Kai tėtis nutaria, 
kad man metas į lovą, einame vidun. 

— Krista, leisk, sušukuosiu tave, — sako ji. 

Joanos rankos gremėzdiškos, ji visiškai negrabi, bet aš vis 
dar laikau raudonąjį kamuoliuką, todėl, kai ji leidžia mano 
plaukus, užuot spyriojusis, tik griežiu dantimis. 

— Nuostabūs, nuostabūs plaukai, - šukuodama giria mo- 
teris. — Konradai, pažvelk, tviska kaip auksas. 

— Ir mamos buvo tokie pat. 

Akimirką šepetys stabteli. Pačios Joanos plaukai susivėlę ir 
pilki, kaip patiesalas prie tarnų durų. 

— Naargi ne smagu? Mes — beveik kaip tikra šeima, - sako 
ji. - Krista, rytą ateisiu supinti. 

— Joana, labai miela, bet nebūtina, — pastėręs atsiliepia tėtis. 

— Juk man nesunku. 

Tėtis nuvaro mane gulti, bet aš patyliukais atsikeliu ir klau- 
sausi. Vėl daugiau šneka Joana, tik aš beveik nieko nesuprantu. 
Pro plyšį matau tėtį. Jis sėdi, susiėmęs galvą rankomis. 

— Konradai, neprivalai naštos tempti vienas. Žinoma, susi- 
tuokti galėtume slapčia. Globotume ją abu. Ir niekam nebūtina 
žinoti. Net jei mergaitė ir paveldėjo... na... sutrikimą, jai vis 
tiek reikia motiniškos globos, juk pats matai. 


— Lidija nebuvo pamišėlė, — prieštarauja tėtis. - Nieko 

tokio Krista negalėjo paveldėti. Žmona gimdė labai sunkiai, 
paskui taip ir nebeatsitokėjo. Be to, buitis jai, menininkei, 
buvo svetima. Galiu kaltinti tik save. Pernelyg pasinėriau į 
darbą. Ir ne vien tai... 

— Tik kažin, ar žmonės manys taip pat? — Joana dirsteli į 
laikrodį. — Jau vėlu. Verčiau eisiu, kad nepasklistų kalbos. - Ji 


nusijuokia. — Pagalvok apie tai, ką sakiau. Iki rytojaus. 


Tėtis plaunasi rankas raudonais dažais. Joana už jo kažką 
laiko, jai iš burnos drimba ryškiai raudon... 

Prabundu rėkdama ir puolu ieškoti tėčio. Jo rankoje van- 
dens butelis iš indaujos, kuri visada būna užrakinta. Tėčio 
akys keistos. 

— Tėveli! Tėveli! 

— Krista, kas atsitiko? Kodėl tu ne lovoje? 

— Ką tu darei Danieliui? 

— Kas tas Danielis? 

— Mano draugas. Juk sakiau. Mačiau tave. Mačiau... 

— Liaukis rėkusi. — Jis geria tiesiai iš butelio. —- Jokiam 
Danieliui nieko blogo nepadariau. Ligoninėje nėra mažų 
berniukų. Tu matei tik... kaip ten juos vadini? Ak taip, gyvu- 
liažmogiai. Vargu ar galima laikyti juos žmonėmis. Bent jau 
taip mums pasakyta. Krista, jie — triušiai: kroliki, Kaninchen, 
lapins... triušiai, ir tiek. 

— Ne. Ne. Ne. - Aš gniaužiu kumščius. Taip knieti trenkti 
šitam kvailiui. — Ne. Triušių mažos kojytės. 

— Krista, viską dariau tik dėl tavęs. Todėl mes ir esame čia. 


O dabar bėk į lovą. 

— Kur Danielis? 

Tėtis sėdi užsimerkęs. Butelis išslysta jam iš rankos. 

— Reikėjo tai padaryti. Mums reikėjo žinoti, ar moksliškai 
tai įmanoma. - Jis kalba lyg ne man. — Lidija buvo teisi, 
reikėjo laiku išvykti. Gal ir dabar dar galėtume, jei pavyktų 


apsisukti greitai ir tyliai. Kur nors, kur tylu ir ramu. Toli, toli. 


— Žinau dar vieną pasaką, — kužda Grėtė, — apie piktą 
milžiną, kuris nupjovė berniukui kojas ir su puikiomis, ste- 
buklingomis pupomis pasitroškino pietums. Jis turėjo arfą, 
kuri skambėdavo pati, ir auksinių žąsies kiaušinių. Dar toje 
pasakoje veikia princesė. Elkis kaip pridera, ir viskas baigsis 
gerai — berniukas užmuš milžiną, užsiaugins naujas kojas ir 
laimingai gyvens. — Ji išverčia ant stalo pintinę Stangenbohnen“*, 
ilgų, žalių ankščių, ir čiumpa peilį. Pokšt! - Grėtė kumščiu 
sutraiško iš krūvos išbėgusią auslindą. — Jeigu nori išgirsti 
pasaką, mikliau kimšk pusrytį. 

— Nenoriu. 

— Nenori pasakos? 


— Ne. — Nustumiu lėkštę ir užsikemšu ausis. 


* 


Vijoklinės pupelės. (Vok.) 

Kelias dienas atleidęs Benjaminą nuo sunkesnių darbų, Jozefas 
apmąstė jųdviejų pokalbį, mėgindamas atspėti, ką jaunuolis 
nutylėjo. Kaip šis praleido vakarą, daktarui nekilo abejonių. 
Nuo Benjamino vis dar gaižiai trenkė Kneipe. Vaikinas po 
vakarykščių linksmybių buvo sugižęs, o neįprastai atsargiai 
uždarydamas duris tik išsidavė, kad jam plyšta galva. Vis 
dėlto netikėti skrupulingai sąžiningu vyruku, kuris neme- 
luodavo, net rizikuodamas susilaukti Gudrunos rūsčio, ne- 
buvo pagrindo, taigi veikiausiai jį iš tikrųjų kažkas sumušė 
patykojęs. 

Apžiūrėjęs tamsias, plačias kraujosruvas Benjamino nugaroje, 
Jozefas priėjo išvadą, kad užpuoliko puikiai žinota, kur ir kaip 
smogti. Tokie smūgiai retai kada būna mirtini. Daktarą nuvėrė 
šiurpas. Vadinasi, čia būta žiauraus perspėjimo nesidomėti „Te- 
lemo“ klubu, klestinčia įstaiga, kurioje, pasak gandų, lankėsi 
vis daugiau Vienos elito atstovų. Išsiaiškinti, ar užpuolimą, 
paminėdamas dingusią merginą, išprovokavo pats Benjaminas, 
buvo neįmanoma. Bet jeigu taip ir atsitiko, jei Lelijos kažkas 


ieško, tuomet juodu bus įsivėlę į žaidimą su ugnimi. 

Jozefas nervingai dirstelėjo į langą. O jeigu Benjaminą kas 
nors pasekė? Smurtas šiuose namuose būtų visiškai nepagei- 
dautinas. Jis nusprendė prieš naktį pats patikrinsiąs, ar visos 
durys užrakintos ir užkabintos. 

Pakilęs nuo stalo daktaras, slėpdamasis už storos, aksomi- 
nės užuolaidos klostės, nužvelgė gatvę. Ten nieko ypatingo 
nevyko: ant šaligatvio, versdamos šeimininkes laukti pirkinių, 
plepėjosi tarnaitės, pro šalį, iš paskos tempdama besispyriojantį 
šunį, sunkiai liumpsėdama kiūtino senutė, padoriai apsirengęs 
darbininkas stabtelėjo ir užsidegė jam nederančią prašmatnią 
pypkę iš jūros putos — ir visi šie praeiviai labai jau įdėmiai 
apžiūrinėjo namą. Jozefas papurtė galvą. Ar tik nebus toks 
paranojiškas žvilgčiojimas iš už užuolaidos pirmas niurzgios 
senatvės požymis? 

Jis skubiai grįžo į krėslą ir ėmė abejingai vartyti ligos isto- 
rijas, kol sulig skausmingais senutėlio laikrodžio atodūsiais 
iš virtuvės atplūdo malonus šviežiai sumaltų kavos pupelių 
aromatas. Išlaukęs lygiai penkias minutes, daktaras suprato, 
kad kavą teks atsinešti pačiam. Gudruna naudojosi jo paties 
tomis dienomis, kai panūsdavo draugijos, sukurtu precedentu 
arba mėgino įvesti naują tvarką. Į senatvę moterys išsiugdo 
kone vyrišką savivertę, kreivai šyptelėjęs pagalvojo jis. Ne šiaip 
sau aštrialiežuvės raganos, tos baisiosios vaikiškų pasakų anti- 
herojės, būdavo su visomis savo šluotomis ir katilais išvaromos 
į gūdžius miškus. Apie virykles tupinėjančios ir prakeiksmus 
burbančios senės, net ir įgijusios su amžiumi išminties, nėra 
itin malonios pašnekovės. 


Bent jau šį kartą Gudruna kalbėjo su juo mandagiai. 

— Herr daktare, kaip tik ruošiausi nešti jums kavą. Jau 
išvirusi, bet kai namuose šitiek papildomų darbų... 

Pamatęs, kad puodelis jau padėtas priešais kėdę, ant kurios 
jis įprastai sėsdavo, Jozefas į nenuoširdžius pasiteisinimus 
numojo ranka. 

— Tiek to. 

Jo žvilgsnis nukrypo į produktus ant stalo. 

— Gaminu gu/yas, tikrą vengrišką guliašą pagal Pešto recep- 
tą — žinau, kaip jį mėgstate, o juk čia daugiau niekas nemoka 
tokio — kaip pridera, su cs/petke, mažyčiais virtinukais — paga- 
minti. Kmynai mano pačios auginti. Sėkliukės šviežios, ką tik 
nubrauktos, ne džiovintos. - Gudruna įsisprendė rankomis 
į šonus ir pridūrė: —- Darbas, žinoma, gaišlus, bet pamaniau, 
pradžiuginsiu vaikystės laikų skanėstu. 

Jozefas mandagiai kažką sumurmėjo, tuo pat metu spėlio- 
damas, ką toks pataikavimas galėtų reikšti. Guliašas —- mėgs- 
tamiausias jo patiekalas? Tai buvo prasimanymas. Šis valgis 
žadino tik nemalonius prisiminimus apie viešnagės pas orto- 
doksinių pažiūrų gimines Presburge. Be to, grįžęs iš Gmun- 
deno be šeimos, daktaras spėjo įprasti nesirinkdamas valgyti 
kas patiekta. Gudruna akivaizdžiai buvo kažką sumaniusi. 

— O vėliau gal iškepti rakott palacsinta*? Juk saldūs blynai 
jums taip patinka. Šiokiu metų laiku galėsiu pertepti šviežia 
uogiene. — Paskui Gudruna plepėjo apie renklodus, vasarines 
uogas ir stebuklingo aromato štirišką naujojo sezono kaštonų 
medų. Galų gale įpylusi kavos, pastūmė arčiau pusdubenį su 


kauge sausainių ir neryžtingai pratarė: — He77 daktare... 


Vengriškas pyragas iš blynų, perteptų uogiene. (Vert. past.) 

Jozefas vogčia šyptelėjo. Na, štai. 

— Jaunoji moteris... 

— Lelija, - mandagiai pataisė jis. 

— Na taip, Lelija. Šiandien ji atrodo daug geriau. Kaip ir 
siūlėte, suradau jai tinkamesnių drabužių. Nei ji padėkojo, 
nei išvis juos pastebėjo, bet tiek to, man svarbiau jūsų pagei- 
davimai, o ne jos nuomonė. Radau tuos rūbelius palėpėje, 
nudėvėti jie, Margaretės, jei atmintis neapgauna, beveik kaip 
vaikiški, bet ir jaunoji moteris tokia smulkutė. 

— Lelija, jos vardas — Lelija, - primygtinai pakartojo Jozefas. 

— Na taip. Daviau jai ir savo skarelę, vieną geresnių, tik 
paskolinau, kad turėtų kuo prisidengti pliką galvą, nors plaukai 
jos želia greitai, dėkui man ir mano aliejui — ypatingas, pati 
pasigaminau... 

— O ką Lelija? — nekantriai paklausė daktaras, kai moteriškei 
prireikė atsikvėpti. 

- Šiandien ji atrodo geriau, daug stipresnė. — Gudruna kiek 
padvejojo. - Mano galva, merginai būtų naudinga ką nors 
veikti. Kad ir kas jai nutiko, nevalia vien sėdėti ir godoti. Jai 
reikia veiklos. Suprantu, kad taip atrodydama jauna moteris 
nenori viešintis, bet jaučiu, kad išeiti... 

— Gudruna, jau sakiau, mes ją čia slepiame. Ir slėpsime tol, 
kol daugiau sužinosime apie merginą nuskriaudusius žmones. 

— Taip, taip, suprantu, bet ar dėl to reikia laikyti ją įkalintą 
ankštame kambarėlyje? Negerai šitaip. Be to, — ji šniokštuo- 
dama perkėlė ant stalo sunkų prikaistuvį, - Herr daktare, jūs 
gal ir nesuprantate, kaip nelengva vienai apsiruošti tokiame 


dideliame name. Atlikusi vieną, kitą nesunkų darbelį, ji... 

Lelija ir man naštą palengvintų, ir pačiai būtų geriau. Arbeit 
macht frei, darbas išlaisvina, byloja sena išmintis, ir tai gryna 
teisybė. Darbas išlaisvintų ją nuo nereikalingų minčių apie 
tai, ko ji vis tiek negali pakeisti. 

— Kokius darbelius turi galvoje? — atsargiai pasiteiravo Joze- 
fas ir pastūmė puoduką papildyti. Gudruna nusuko akis į šalį. 

— Galėtų palaistyti gėles. Pašveisti stalo sidabrą. Nušluos- 
tyti dulkes... Tik tokius... Gal dar mažumą paravėtų - bent 
saulutėje pabūtų. 

— Vadinasi, nieko sunkaus, nemalonaus? 

Senutė prisimerkė, įraudo ir vėl prašneko kandžiai: 

— Žinoma, ne. Kuo mane laikote? Kad ir ką manau apie ją 
pačią ar apie jos nelaimes, ji tebėra ligonė, tegul ir sveikstanti. 
Sunkiai padirbėti galės vėliau. 

— Aš pagalvosiu. Bet neužmiršk: gali būti, kad Lelija tokių 
darbų niekada nedirbusi. 

— Tada pats metas pradėti! - sušuko Gudruna. - Moteriai 
nedera visą gyvenimą rūpintis vien savo išvaizda. — Ji nykščiu 
perbraukė išilgai peilio ašmenų ir susiraukė. — Pažvelkite. Visi 
peiliai atšipę, o tas dykaduonis Benjaminas kažin kur prašapęs. 

— Šįryt jis nekaip jaučiasi... 

— Parts kaltas, — neatlyžo moteriškė. 

— Vakar buvo užpultas. Siaubingos kraujosruvos... 

— Taip, taip, mačiau tas kraujosruvas, — irzliai atšovė Gud- 
runa. — Laikas ir keli Fz//kraut kompresai kaipmat jį išgydys. 
Galėjo jūsų ir netrukdyti. 

Stojo tyla. Gudruna laukė, ką daktaras pasakys apie jos 


išliaupsintą stebuklingąjį augalą. Bet Jozefas nė neprasižiojo. 

Metų metus jie įnirtingai kirtosi dėl liaudiškų gydymo būdų — 
kai kurie jų buvo mažų mažiausiai keisti, bet, vos daktarui 
nusisukus, moteriškė atkakliai taikė juos vaikams. Pakakdavo 
suabejoti arnikos — Fa//kraut, kalninio avinėlio ar kaip ta 
kukli gėlė vienu ar kitu metu būdavo vadinama — nauda, ir 
Gudruna triumfuodama tarsi raudoną kilimėlį išvyniodavo 
vardą Johano Volfgango fon Gėtės — juk šis, pasitikėjęs au- 
galu kaip puikia priemone karščiui numušti, išsigelbėjo nuo 
mirties. 

— Truputį vėliau pasikalbėsiu su Lelija, - pasakė Jozefas. — 
Ar ji pusryčiavo? 

— Nė trupinėlio į burną neėmė. Vakar vakare — irgi nieko. 
Jos didenybė suka nosį nuo visko, kad ir ką pasiūlau. 

Jis mandagiai kostelėjo. 

— Dėl prasto apetito merginai nėra ko priekaištauti. Ji 
gležno sudėjimo. 

— Norite pasakyti, perkarusi? — Moteris nejučia pasiglos- 
tė didžiulį biustą. - Kiekviena išdžiūtų, vien šventa dvasia 
misdama. 

— Na, sakyčiau, — Jozefas labai apdairiai pasirinko žodį, — 
ji tik liauna. Vis dėlto tau pasirodė, kad Lelija sustiprėjusi? 

— Tiek, kad gali ir pati nulipti iki jūsų priimamojo. Man 
per akis vakarykščių paikysčių. Gana jau pataikavome jos 
įnoriams. 

— Kai šitaip apsikrovusi darbais, tikrai gali nekvaršinti sau 
galvos, - maloniai pasakė daktaras, kuriam tas moteriškės 
pabrėžtas „pataikavome“ neprasprūdo pro ausis. — Per daugelį 


metų įpratau priiminėti niekieno nelydimas pacientes. 

— Herr daktare, laikau tai savo pareiga. - Gudruna apžiūri- 
nėjo savo rankas. — Niekada nežinai, kas tokiai merginai gali 
pokštelėti į galvą. Tikriausiai suprantate: nedovanočiau sau, 
jei Frau daktarienė Brojer būtų įpainiota į skandalą, tegul ir 


menką. 


Lelijos isterijos pamatas, žinoma, buvo monstras. Jozefas 
sau priekaištavo, iš pradžių primityvokai, vaikiškai suvokęs 
jį kaip straksintį raguotą velniuką. Jis apgalvojo vieną loty- 
niškojo mo0nstrum reikšmę — stebuklingas arba keistas atvejis, 
pranašingas dieviškasis ženklas — ir atmetė kaip netinkamą. 
Šiuolaikinėje kalboje tas žodis galėjo reikšti fizinį defektą ar 
apsigimimą, netgi absurdišką. Galėjo reikšti ir ūgį, gerokai 
pranokstantį normalų. Vis dėlto begalinėje nenuspėjamo- 
sios Motinos Gamtos prigimdytų padarų įvairovėje patys 
pavojingiausi, ko gero, buvo normalios, žmogiškos išvaizdos 
monstrai, ir greičiausiai kaip tik tokio elgesys ar būdas kėlė 
merginai baimę ir pasibjaurėjimą. Daktaras prisiminė Ren- 
viką Viljamsą, Londono Monstru pramintą iš pažiūros romų 
vyriškį, kuris kadaise klaidžiodavo šio didmiesčio gatvėmis ir 
dviašmeniu peiliu žalodavo padorias moteris, pjaustydavo jų 
drabužius. Kitas pabaisa, Vaitčepelo žudikas - Odinė Prijuos- 
tė — tame pat Londone kraupiai skerdė moteris prieš dešimtį 
metų... 

Nors Lelijai buvo sužalota gerklė, daktaras abejojo mania- 
kiško užpuolimo tikimybe, bet jis puikiai žinojo aplinkybes, 
kurios paskutiniaisiais šio amžiaus mėnesiais siejo Vieną ir 


Londoną. Ir Austrija, ir Anglija kentė vargingų imigrantų 

antplūdį. Į Londono Ist Endą, tokį pat skurdų kaip ir Le- 
opoldšratas, daugiausiai plūdo airiai, bet netrūko ten ir iš 
visos Rytų Europos pabėgusių žydų. Nieko nuostabaus, kad 
vargetų knibždėlynuose vešėjo rasizmas, žmonės drauge su 
apgailėtina manta atsinešdavo jį, lyg kokį pasakų babaušį, ant 
kupros. 

Jozefui svarstant, kiek laiko prireiks rasizmui čia įsigalėti, 
pasigirdo atsainus barbenimas ir pro Gudrunos atvertas duris į 
kambarį įėjo Lelija. Jis žengė jųdviejų pasitikti. Senąją moterį 
kažkas tarsi stabdė, o mergina, priešingai, nėmaž neraginama 
paėjėjo kelis žingsnius į priekį ir tik tada sustingo, lyg lauk- 
dama nurodymų. Pilkšvai melsvas Lelijos sijonas, šiek tiek 
per ilgas, todėl susimetęs raukšlėmis aplink pėdas, pabrėžė 
grakščią jos figūrą ir sužadino Jozefui iš bangų kylančios 
Afroditės vaizdinį. Randus kakle dengė putas primenantys 
aukštos apykaklės nėriniai. Prityręs gydytojas išsyk pastebėjo, 
kad merginos oda atgavusi spalvą, o akys — rainelės iš tiesų 
buvo turkio atspalvio — giedresnės, gyvesnės. Tačiau Lelijos 
grožiu, kuris mįslingai buvo šis tas daugiau, gerokai daugiau 
nei vien paskirų jo dalių suma, žavėjosi ne medikas, o vyras, 
ūmai apniktas nenumaldomo poreikio apie tą grožį kalbėti, 
sakyti komplimentus, kurie galbūt susilauktų atlygio — drovios 
šypsenos. Išgirdęs Gudruną, kuri tuo metu traukė kėdę prie 
lango, kur šviesiau, tyliai, senatviškai bambant, jis pasiten- 
kino ištaręs: 

— Lelija, šįryt atrodote puikiai. 

Nesulaukęs atsakymo, mostu paragino ją atsisėsti. Mergina 


žengė iš šešėlio į saulės šviesos ruožą, ir trumpi jos plaukai 

suspindo. Auksinis nimbas, dingtelėjo Jozefui, jis pamėgino 
prisiminti, kokį paveikslą ji primena šįsyk — kažką iš moder- 
niosios tapybos, tuo jis neabejojo, iš Vienos secesijos mokyklos. 

— Paika mergiotė atsisako prisidengti galvą, - paskundė 
Gudruna, rausdamasi rankdarbių krepšelyje. 

— Aš — kaip mechaninė imperatoriaus lakštingala, — su- 
murmėjo Lelija, stebeilydama į sieną priešais. - Mašinos 
nepažįsta savimeilės. 

Ji sumirksėjo. Jozefas, smalsaudamas, kas taip patraukė 
merginos dėmesį, atsigręžė ir išvydo dar kelis drugelius, 
sugebėjusius kažin kaip patekti į namą. Dėl tų plaštakių jis 
jau buvo perspėjęs Benjaminą. Kopūstai tikriausiai galutinai 
nuniokoti, iš lapų likę tik ažūriniai karkasai; jei vikšrų per 
daug ir neįmanoma nurinkti, teks apsirūpinti švino arsenatu. 

— Mašinos? — Gudruna pašaipiai prunkštelėjo. - Dar ne- 
buvau regėjusi mašinos, kuriai prireiktų į Wžsserklosett. O tau 
prireikė. Du kartus. Gal sakysi — ne? 

— Gudruna, meldžiu... - pamėgino protestuoti daktaras. 

— O kaip kitaip? Kas pakliuvo į vidų, turi ir išeiti. 

Moreriškė atvyniojo nuo kartono gerą galą gumelės, nukir- 
po ir, nė kiek nesivaržydama, pasikėlusi sijoną, ėmė verti ją į 
labai didelio numerio kelnaičių apjuostuvą. Jozefas su kėde 
pasisuko taip, kad šios negarbingos savirodos nematytų. Kaip 
įpratęs, visą dėmesį sutelkė į pacientę. 

— Lelija, kaip šiandien jaučiatės? Tikiuosi, miegojote ge- 
rai? — Pirmiau viltingai nuteiktas staigios merginos reakcijos į 
Gudrunos žodžius, dabar daktaras nieko nepešė. Ji tylėjo. — Gal 


prisiminėte dar ką nors? Kas jus užpuolė? Iš kur esate kilusi? — 

Jis kiek palūkėjo. Saulės spindulių pluošte Lelijai už galvos 
sūkuriavo dulkelės. Lango stiklu tingiai ropojo rudeniškai 
apsnūdusi musė. — Gal pasakytumėte tikrąjį savo vardą? 

Viskas veltui. Jozefas atsiduso. Atsidūrusios pas užjaučiantį 
klausytoją, kitos pacientės energingai užpildavo jį informacija, 
mielai pasinaudodavo galimybe iškloti savo rūpesčius ir neregė- 
tus sielvartus, nedrąsiai atskleisdavo svajones, pasipasakodavo 
sapnus, taigi kalbėdavo, kalbėdavo, kalbėdavo. Gaila, šį kartą 
„gydymas pokalbiu“ neveiksmingas, kreivai šyptelėjęs į ūsą, 
pagalvojo Jozefas. Jau beveik nustojęs vilties, staiga prisiminė, 
kaip anksčiau padėjo griežtai išsakyti nurodymai. Tiesa, pra- 
tyboms vadovaujančio seržanto vaidmuo jam buvo nelengvas. 
Prašneko, pabrėždamas kiekvieną žodį, tokiu ausį rėžiančiu 
staccato, kad Gudruna žioptelėjo ir paleido iš rankų gumelę. 

— Lelija, tučtuojau atsakykite į mano klausimą. Tučtuojau. 
Ar prisiminėte savo vardą? 

Mergina krūptelėjo ir nukreipė žvilgsnį į daktaro liemenės 
sagas. 

— Jau sakiau, vardų mes neturime. Mums užtenka numerių. 

Jozefas pažvelgė į neaiškius skaitmenis jai ant rankos. 

— K gi, tokiu atveju ir toliau vadinsime jus Lelija. — Jis 
atsilošė, bet, tuojau persigalvojęs, pasitempė — oficialesnė 
laikysena labiau derėjo prie įsakmaus balso. — Pakalbėkime 
apie jūsų tėvus. Pirmiausia apie motiną. 

— Mechaninė mergina negali turėti motinos. Aš - sukons- 
truota, 0 ne pagimdyta. 

Ji nenuleido akių nuo jo krūtinės, galbūt — nuo laikrodžio 


kišenėlės. Vadinasi, merginos motina buvo mirusi arba ją 

pametusi. Vaikui ir vienokia, ir kitokia netektis reiškė tą patį. 
Vis dėlto Jozefas Lelijos veide neįžvelgė nė ženklo emocijos. 

— Ką gi, tęskime. Kokia buvo jūsų tėvo profesija? 

— Tėvo? — Merginos kaktoje susimetė vos įžiūrima raukšlelė. 
Tarsi kartodama gerai išmoktą tekstą, ji pasakė: — Bažnyčių 
rūsiuose jis rankiodavo kaulus ir bedieviškai niekindavo didžiąsias 
žmogaus sandaros paslaptis. 

Jozefas susijaudinęs palinko į priekį. 

— O, cituojate Merę Šeli. Tai jūsų užuomina į „Frankenš- 
teiną ? — Jis sudvejojo. Padėtis atrodė vis keblesnė. Motina 
mirusi, žiaurus tėvas. Nuojauta daktarui kuždėjo nepasitikėti 
senomis pasakomis. Be to, tai buvo Zigmundo sritis. — Vadi- 
nasi, tasai pabaisa — jūsų tėvas? 

Sekundės dalelytę Lelija žvilgrelėjo jam į akis. 

— Frankenšteinas buvo ne pabaisa. Jis darė pabaisas. 

— Sutinku. — Pro Jozefo ausis neprasprūdo, kaip meistriš- 
kai ji išsisuko nuo atsakymo. Jis jau abejojo, ar merginą išvis 
kamuoja kokia nors amnezijos forma. Čia slypėjo kas kita... 
kažkas jam nauja. Juo įdomiau. — Bet argi pats Frankenšteinas 
siaubinga savo veikla nenusipelnė monstro vardo? 

— Todėl, kad pasinaudodavo lavonų dalimis? Ar kad išdrįso 
kurti naują gyvybę? Dabar tą patį daro kiti, tik geriau. — Lelija 
ranka apmojo savo kūną. — Pats matote. 

Nors Gudruna žadėjo tylėti, tykiai tiksint laikrodžiui 
buvo aiškiai girdėti jos niurnesys. Jozefas perliejo moteriškę 
priekaištingu žvilgsniu, bet ji nekreipė dėmesio. Jis nutarė 
pasikalbėsiąs su ja vėliau ir vėl kreipėsi į Leliją: 


— Tema labai įdomi ir prie jos būtinai grįšime. Vis dėlto 

dabar norėčiau... — Staiga daktaras pakeitė intonaciją. — Le- 
lija, atsakykite į klausimą. Ar monstras, kurio ieškote, yra 
jūsų tėvas? 

— Aš neturiu tėvo. 

— Suprantu. Tada pasikalbėkime apie monstrą. Ar jis — 
žmogus? 

— Kadaise buvo. 

— Kaip jis prarado žmogiškumą? 

— Kaip ir visi baisūnai, tokiais tampantys savo valia. Šis — 
ne išimtis. Kas kartą išsižiojęs jis priveisia tokių pat monstrų. 

— Kaip Dzeusas? — Šią naują temos atšaką daktaras užsira- 
šė. Taip pat jis pastebėjo, kad pradėjusios fantazuoti Lelijos 
nebereikia traukti už liežuvio. 

— Ne, Dzeusui buvo perskelta kaukolė ir iš jos išėjo vie- 
na karė. Šis monstras išspjauna tokius pat padarus kaip ir 
jis pats. 

— Šit kaip? — Jozefas plunksnakočiu pabarbeno į užrašinę. — 
Frankenšteino monstras buvo bevardis. O šis? 

— Šis vardą turi. 

— Kokį? 

Prieš atsakydama Lelija ilgokai tylėjo. 

— Adis. 

Neįtikėtina, pamanė Jozefas. Monstras naminio gyvuliuko 
vardu? Veikiausiai ji prasimanė jį greitosiomis. Vėl išsisukinėja? 
Vis dėlto tą vardą jis užsirašė. 

— Ar padėsite man jį surasti? — paklausė Lelija. 

Daktaras dvejojo. Jis ketino pasinaudoti istorijų pasa- 


kojimo metodu, kadaise taikytu ir Bertai Papenheim, kitai 

lakios vaizduotės pacientei: kai kurios iš tų trumpų alegorinių 
istorijėlių vėliau buvo išspausdintos. Bene čia bus įsivėlusi 
Berta, šmėstelėjo mintis. O kas, jeigu ji — bet ar galėtų šitaip 
pasielgti? — surezgė painų keršto planą ir pakišo jam aktorę? 
Tik kam Lelija atsiųsta? Kad jį sukompromituotų? Ir kodėl 
dabar? Berta oriai tylėjo nuo pat tos siaubingos nusižeminimo 
nakties. Net tada, kai buvo išleista jo studija Jsterijos tyrinėji- 
mai -— bet kas iš Papenheimų aplinkos galėjo atpažinti knygoje 
aprašytąją Aną O., — jis neišgirdo iš Bertos nė žodžio. Jozefas 
pešiojo barzdą ir stengėsi sugrįžti į dabartį. Lelija įdėmiai 
jį stebėjo. 

— Ar padėsite? — vėl paklausė ji. 

Jų žvilgsniai susidūrė ir Jozefas pasijuto apkerėtas. Nuo 
praamžių bet kuris vyras būtų verčiau išsižadėjęs sielos, nei 
atsispyręs tokių žavingų akių ir lūpų burtams. Dabar jau 
daktarui teko išsisukti nuo atsakymo. 

— Tam tikra prasme. Tikriau sakant, padėsiu jums pasiprie- 
šinti tam, ką tas monstras simbolizuoja. 

— Netinka. Nereikia man aiškinti, ką jis simbolizuoja. Turiu 
susigrumti su fiziniu jo pavidalu. 

— Šit kaip? Ir kas bus, kai su juo susidursite? 

— Ketinu jį sunaikinti, — nekantriai atsakė mergina. 

— Kaip kausitės prieš blogio jėgas, kurioms tas monstras 
atstovauja? Ekskomunikuosite jį? Sukaustysite, kaip Azazelį, 
puolusį angelą? - Daktaras nusišypsojo. — O gal tikitės sukišti 
ji į butelį ir išmesti į Raudonąją jūrą? 

— Nejuokinga, - kreivai dėbtelėjusi pasakė Lelija. — Aš 


jį užmušiu. — Ji pakėlė rankas ir išskėtė, tarsi apkabindama 

nematomą koloną. Jozefas apstulbęs žiūrėjo, kaip mergina 
glėbia orą. — Aš nutrauksiu to Unmensch* kančias. 

— Bet... — Vis dėlto daktaras nusprendė apie įstatymus 
verčiau neužsiminti. — Argi toks piktas padaras, kokį man 
piešiate, gali jausti kančią? Greičiausiai jis savo poelgiais 
mėgaujasi. Todėl ir yra monstras. Norite pasakyti, esama ir 
lengvinančių aplinkybių? 

— Girdėjau, kad per miegus jis rėkia, nes vėl apninka 
anksčiau patirtas siaubas. Naktimis balsu skaičiuoja piktus 
darbus. Jis... 

— Regis, jums jo gaila, — pasakė Jozefas. 

— Tik konstatuoju faktus. Emocijų mechanizmas nepatiria. 

— Bet vis dėlto norite jį užmušti? 

— Tai mano užduotis. Dėl jos esu čia. Ar padėsite man? 

— Atimti žmogui gyvybę nelengva. — Daktarui vėl teko 
išsisukti nuo atsakymo. 

— Nėra nieko paprasčiau. Nužudyti daug lengviau nei 
pagimdyti. Ir daug greičiau. 

Toks ciniškas teiginys, išsakytas maloniu balsu, Jozefą 
pašiurpino. Bent kartą jam palengvėjo, išgirdus už nugaros 
burbant nepatenkintą Gudruną. Pats daktaras tylėjo. 

— Ar padėsite man? - Lelija primygtinai pakartojo klausimą. 

— Lelija, aš negaliu būti žmogžudystės bendrininkas, — 
švelniai pasakė jis. - O jums negalima žudyti. 

— Hana man sakė, kad bus šitaip, - mąsliai šyptelėjusi 
ištarė mergina. 


— Hana? - Jozefas užsirašė vardą. - Kas ta Hana? 


Išgama, piktadarys, siaubūnas. (Vok.) 

— Jūsų anūkė. — Lelija nusuko akis į šalį ir užsimerkė. 
Atrodė, ji grumiasi su kažkokiu labai intensyviu jausmu. 
Paskui tirtėdama pratisai atsiduso, lyg būtų ką tik verkusi. 
Na pagaliau, pamanė Jozefas... ir ūmai suvokė, ką ji pasakė. 
Sunerimęs įsmeigė žvilgsnį į merginą. 

— Brangute, jus kažkas suklaidino. Aš neturiu... 

— Margaretės duktė, — tarė Lelija, gniaužydama sijono 
medžiagą. 

Garsus Jozefo juokas beveik užgožė Gudrunos burblenimą. 

— Bet ji dar net neištekėjusi. — Iš pradžių pasijutęs lengviau, 
jis atsilošė. Vis dėlto miglotas nerimas kirbėjo kaip kirbėjęs. — 
Ar manotės gebanti numatyti ateitį? 

— Mechanizmas laikui nepavaldus. O kai esi už laiko ribų, 
praeitį, dabartį ir ateitį matai kaip paveiksliuke. — Ji pažvelgė 
daktarui į akis. - Aš nemeluoju. Juokitės, kad norite, bet 
tas pabaisa mirtinai pavojingas mažiausiai keturioms jūsų 
giminės moterims. 

Jozefas žinojo, kad tai tik dar viena Lelijos fantazija, bet 
šiurpuliukas vis tiek nuvirveno jo nugara. 

— Kalbėkite. 

— Pasakiusi daugiau, tik apkartinčiau jums gyvenimą. Dar 
kartą klausiu: ar, atsižvelgdamas į tai, ką išgirdote, padėsite 
man įvykdyti užduotį? 

— Pagalvosiu, — atsakė Jozefas. Žvilgtelėjo į laikrodį ir 
nustebo, patyręs, kad jau gerokai po vidurdienio. - Mitta- 
gessen“, — paskelbė ir padėjo plunksnakotį bei užrašinę. Jis 


abejojo, ar Lelija valgys, — ir nieko nuostabaus, jei Gudruna, 


Pietūs. (Vok.) 

kaip žadėjusi, parieks šleikščiosios Knoblauchcremesuppe. Čes- 
nakų sriubos! Vien mintis apie dar vieną šio patiekalo porciją 
sukėlė daktaro skrandyje maišatį. — Kol kas tiek. Vėliau apie 
tai dar pasikalbėsime. Ak tiesa, — pridūrė išgirdęs prie lango 
išraiškingai kostint, — štai kas dar. Lelija, manau, jums būtų 
į naudą šiokia tokia fizinė veikla. Gal norėtumėte pagelbėti 
Gudrunai apsiruošti namuose? 

— Jeigu norite, galiu ir pagelbėti, - atsakė mergina. - Juk 
sakoma, kad darbas išlaisvina, ar ne? 

— Įžūli Frarz*! - pašokusi ant kojų sušuko Gudruna. — Kur 
tai matyta! Ji slapčia klausosi svetimų pokalbių. Ar žinai, mer- 
gužėle, kas nutinka taip darantiems? Apie save jie neišgirsta 
nieko gero, šit kas! 

Lelija sėdėjo nudelbusi akis. Bet Jozefas buvo beveik tikras, 
kad ji šypsosi. 


Lelija, pasukusi galvą į šoną, užsimerkusi, stovėjo prie 
stalo. Skruostais ritosi ašaros. Ji dideliu peiliu pjaustė nulup- 
tą svogūną, į jį net nežiūrėdama. Nors buvo akivaizdu, kad 
jaučiasi prastai, pro tarpdurį ją, aprengtą naminiais drabužiais, 
nužiūrinėjąs Benjaminas negalėjo atsigrožėti. Mergina, garsiai 
šniaukšdama orą, nusišluostė akis prijuostės kampučiu. 

— Ką sau manai, mergužėle?! Argi tatai darbas?! Nėmaž 
nenoriu rasti sriuboje plūduriuojančių tavo pirštų! Pasi- 
trauk. — Gudruna šiurkščiai nustūmė padėjėją į šalį. - Naudos 
iš tavęs — kaip iš saulės laikrodžio rūsyje. Na nestypsok čia 
užsisvajojusi. Matai, kiek žirnių dar reikia išaižyti? 


*  Nenaudėlė. (Vok.) 

— Ką, visus? — paklausė Lelija, žiūrėdama į kaupiną pinti- 
nę. — Šitiek užtektų pamaitinti... 

— Per daug niekada nebūna. Šeimininkas labai mėgsta 
žaliuosius žirnelius su šaltmėtėmis. Išvirsiu savo ypatingosios 
Erbsensuppė“. 

— Vis sriubos ir sriubos, — suraukusi nosį, numykė mergi- 
na. — Kiekvieną dieną... 

— Jos tik tau vienai ir nepatinka, — atšovė Gudruna. Už durų 
užsiglaudęs Benjaminas suprunkštė per garsiai, ir senutė išsyk 
sureagavo: — Aa, dykūne, pagaliau atsivilkai. Gana springčioti 
ir kosėti, marš galąsti peilių. 

— Galėtum liežuviu juos pagaląsti, - įeidamas į virtuvę 
suniurnėjo jaunuolis. 

— Ką pasakei? 

— O štai ir aš, — išsišiepęs tarė Benjaminas. — Kaip visada, 
žvalus ir darbingas. — Jis pasiėmė galąstuvą ir išsidėliojo pei- 
lius. — Lelija, labą dienelę. 

— Kartą už jūrų marių gyveno... —- ėmė šnibždėti mergina, 
gliaudydama pirmąją ankštį. 

— Vėl maivysis, - linguodama galvą, pro dantis iškošė 
Gudruna, kai bet kaip supjaustyti svogūnai nukeliavo į puo- 
dą. —- Kad būtum matęs, ką ji tauzijo šįryt... - Moteriškė de- 
monstratyviai apsidairė po virtuvę. — O kur mano užprašytieji 
šalavijai, čiobreliai, mairūnai, česnakų laiškai? 

— ..„karalaitis ir ieškojo jis pačios, kuri būtų ne tik daili, 
išsilavinusi, bet ir žikra princesė. Skersai išilgai išnaršė jis 
karalystę, bet visos karalaitės... 


*  Žirnienė. (Vok.) 

— Mikliau aižyk. Nejaugi visą dieną reikės laukti? — su- 
niurzgė Gudruna. 

— ...buvo per senos, negražios arba suvis persirengusios 
prasčiokės, - dirbdama, panarinusi galvą, kuždėjo Lelija. — 
Vieną gūdžią, audringą naktį... 

— Žinau tą pasaką, — įsiterpė Benjaminas. — Ar ne tas 
princas... 

— „į rūmų duris pasibeldė jauna gražuolė, skarmaluota, 
permirkusi iki siūlo galo ir į princesę nėmaž nepanaši. Tačiau 
ji pasisakė esanti tikrų tikriausia karalaitė. Karalienė nusprendė 
ją išmėginti... 

— Peiliai, - priminė Gudruna. Paėmusi metalinį dubenį, 
sumušė į jį gerą dešimtį kiaušinių ir, šnairuodama į Benjaminą, 
suskato energingai juos plakti. Jaunuolis įniko galąsti peilius. 
Lelija krutino lūpas, o garsas buvo toks, lyg kas pagaikščiu 
kiršintų širšių lizdą. Staiga trumpai stojo tyla. 

— ...pasiguodė nė bluosto per naktį nesudėjusi, — vėl 
sušnabždėjo Lelija. - mat kliudęs kažkoks grumstas pata- 
le. - Benjaminas prunkštelėjo. Gudruna susiraukė. — Visas 
gražuolės kūnas buvo nusėtas mėlynėmis. Karalaitis be galo 
apsidžiaugė, juk tiktai tikra princesė galėjo per rietuvę pūki- 
nių čiužinių užjusti mažytį žirnelį. Jiedu susituokė tą pačią 
dieną. Štai jums ir įrodymas, — sulig tais žodžiais Lelija subėrė 
paskutinius žirnius į dubenį, o aiženas — į kibirą, — kad apie 
žmogų niekada neverta spręsti iš pažiūros. 

Mergina susidėjo rankas į skreitą. 

— Užbaigei, — apstulbusi pratarė senoji moteriškė. - Aha, 


vadinasi, kai nori, gali ir pasistengti. 

— Graži pasaka, - pagyrė Benjaminas. Pusę nakties jis save 
įtikinėjo, kad ji — tik tarnaitė, todėl turįs šansą. Dabar jaunuolis 
stebėjosi, kaip galėjęs šitaip įsisvajoti. Jis apsiniaukė. Vis dėlto 
pasiryžo merginos labui dar įnirtingiau pašniukštinėti žinių 
apie ją. Nusprendė po poros dienų vėl pasimatyti su Hugu. 
Apkūnusis žurnalistas buvo Leopoldštato nosis ir ausys: anks- 
čiau ar vėliau jį pasiekdavo visi, net patys bjauriausi gandai. 
Bet pirmiau jis, Benjaminas, imsiąsis „Telemo“, tos šių laikų 
(Gomoros. Juk turi būti koks nors būdas ten prasmukti. Staiga 
jis suvokė: kai daktarui sakė, jog jaunuoliai dirbti į klubą ne- 
priimami, tai buvo tiesa tik iš dalies. Tam tikros rūšies vyrus 
klubas samdydavo... tuos, kurių moterų žavesys nedomino. 
Išsigandęs, ar nenukentės jo reputacija, Benjaminas neramiai 
pasimuistė. Bala nematė. Tegul kiti mano, ką nori, kad tik 
Lelija būtų jam prielanki. 

Kelias akimirkas jaunuolis leido sau įsivaizduoti ateitį, 
kurioje mėgavosi malonumu rūpintis mergina, ją ginti. Tokia 
atomazga buvo įmanoma. Juk bent jau dabar, kad ir kas ji 
būtų, 272 wie eine Kirchenmaus, neturtinga kaip bažnyčios 
pelė, Lelija neturėjo nieko. Benjaminas ją rado kaip vos gi- 
musią, taip būtų pasakiusi jo motina. Kur mergina dėtųsi? 
Kaip gyventų? Galbūt daktaras leistų jam sutvarkyti nedidelę 
patalpą po ūkinio pastato stogu. Jis ją pertvertų — būtų du 
kambariai, — iš namų pasiskolintų šiokių tokių baldų. Visai 
nebloga pradžia. Dienomis ji darbuotųsi po namus, jis triūstų 
sode arba vežiotų daktarą pas ligonius, juodu su Lelija nuolat 
matytųsi ir prasilenkdami vienas kitam šypsotųsi, saugodami 


paslaptį. Vakarais jis mokytųsi, o Lelija siūtų arba skaitytų, 

arba rūpintųsi gėlėmis. Savaitgaliais, kai vežimaitis daktarui 
nereikalingas, galbūt jis leistų išsivežti merginą į užmiestį, į 
Vienos mišką ar į Perchtoldsdorto pilį. Gal jiedu galėtų nu- 
kakti net iki Sankt Pelteno, menančio senovės romėnų laikus. 
Baigęs mokslus ir praturtėjęs, jis išsinuomotų apartamentus 
geriausiame miesto rajone; tada jie su Lelija irgi įsigytų va- 
sarnamį Gmundene... 

— Nenutaisyk tokios puspročio minos! - užbaubė Gudruna, 
mosuodama mediniu šaukštu. 

— Bene meškai į storą pasturgalį bus kas įgėlęs? - sumur- 
mėjo Benjaminas. 

— Ką? 

— Koks jau yra tas mano veidas, toks, nieko negaliu pada- 
ryti, — pasiteisino jaunuolis. 

— Girdėjau, ką sakei. Kaip drįsti taip bliuznyti! Prašyčiau 
daugiau pagarbos, antraip lėksi iš čia keturlinkas, kai grįš Frau 
daktarienė Brojer ir sužinos apie tavo lėbavimus. 

Lelija senutei už nugaros šyptelėjo. Benjaminas, atsakyda- 
mas merginai, išsiviepė ir dar išvertė akis. Pasielgta buvo ne 
itin išmintingai. 

— Lauk! - suriko Gudruna. 

— Išeinu, išeinu. Jei gerai supratau, uogų nebereikia. 

Stabtelėjęs tarpduryje, jis pamerkė Lelijai akį. 

— Aišku, kad reikia. Tučtuojau grįžk! Kaip drįsti išeiti, kai aš 
su tavim kalbu! Viskas bus pasakyta šeimininkui. — Moteriškė 
atsigręžė į merginą ir įbruko jai į rankas didelį dubenį. - Še. 
Pririnksi aviečių. Tikiuosi, dar prisimeni, kas tai yra. Paskui 


priskinsi gėlių ir pamerksi prieškambaryje. 

— Visai kvaišta bobulė, - pasakė Benjaminas, kai juodu su 
Lelija išėjo į saulėkaitą. — Valdžia jai ne į gera. Verčiau jau 
grįžtų šeimyna. Eime, padėsiu tau pririnkti tų aviečių. 

Jis pamanė, kad šilrnamyje niekas jųdviejų nematys. Išėjus 
iš apytamsės virtuvės, merginos plaukai sutvisko auksu. Viduje 
prie krosnies mušė prakaitas, ir mažytės plaukų bangelės buvo 
prilipusios prie odos. Mergina atrodė panaši į angelą. Pernelyg 
duksli palaidinė buvo tarsi išsižiojusi, ir jaunuolis matė po ja 
ažūrinius nėrinius. Jis atsargiai pasikreipė, vildamasis įžiūrėti 
dar daugiau. Sukdamas tarp pirštų rafijos plaušą, Benjaminas 
žingtelėjo arčiau merginos. 

— Buvau išsigandęs, maniau, kad tu negyva, - pasakė ty- 
liai. Lelija pažvelgė į jį, bet nepratarė nė žodžio. Jaunuolis iš 
visiškai arti pamatė žalzganą kraujosruvos dėmę jai už ausies 
ir grublėtus randus — ant gerklės. Jam užvirė kraujas. - Tik 
pasakyk, kas tave nuskriaudė, ir aš tą niekšą nužudysiu. Jis 
nusigaluos lėtai, lėtai. 

— Aš pati jį nužudysiu, — tyliai atsakė mergina. - Dėl to 
ir esu čia. 

— Ar tave kalino tame ištvirkėlių klube? 

— Mes visi esame vienaip ar kitaip įkalinti. 

Šią mįslingą frazę Benjaminas palaikė pritarimo ženklu. 
Daktaro interesai dabar jam nerūpėjo — turėjo savų. 

— Padėsiu tau, — ištarė atidarydamas šiltnamio duris. 

Pašnairavusi į šalis, Lelija įėjo vidun ir iš karto įkvėpė sod- 
raus aviečių aromato, kuris mišo su aitriu juodųjų serbentų 
lapų kvapu, panašiu į kačių šlapimo. Stagarą nusičiupęs Ben- 


jaminas tuo tarpu varė laukan jauną juodąjį strazdą. Aukštoje 

žolėje citromis čirpino svirpliai. Virš galvų šoko pora baltų 
drugelių. Benjaminas palei vaiskrūmių eiles nusivedė merginą 
prie vėlyvųjų aviečių. 

— Šitas sodinau aš. Paragausi? — Jis padavė jai ypač stam- 
bią, sultingą uogą. — Štai dar. - Jaunuolis būtų galėjęs šitaip 
vaišinti Leliją visą popietę. Tačiau suvalgiusi tris avietes ji 
daugiau nebenorėjo. - Nepatinka? Aš pats labiausiai mėgstu 
abrikosus. O ką tu? 

— Vyšnias, — prajukusi atsakė mergina. 

— Vyšnių nebėra. Netrukus sunoks obuoliai ir gervuogės. 

Lelija palietė jo ranką. 

— Danieli, žadėjai padėti. Ar nusiveši mane į Lincą? 

Benjaminas žvilgtelėjo į liauną jos rankelę ir su kartėliu 
nusisuko — ji net neprisiminė jo vardo. 

— Danielis - mano brolis, - sumurmėjo jis vangiai. — Jis 
tave ir rado. Jis ir jo draugas Brunas. 

— Žinau, tu — Benjaminas, — skubiai pasitaisė ji ir taip 
pažvelgė jaunuoliui į akis, kad tas apsalęs išsyk atlyžo. 

— Lincas toli, reikėtų keliauti visą dieną, gal net ilgiau. 
Manau, galėtume važiuoti traukiniu. Ar tu iš ten? —- Mergina 
linktelėjo, tačiau Benjamino neįtikino. Jis smalsiai pažvelgė į 
ją. - Tikrai neprisimeni, kas esi? 

— Jau sakiau, kad vardo neturiu. Aš nemeluoju. Atmintis 
čia niekuo dėta. 

— Ar nuo ko nors bėgai, kai tave užpuolė? 

— Ne. - Jos lūpos suvirpėjo. — Aš bėgau ne nuo ko nors, 
o į kai kur. - Mergina kilstelėjo dubenį su avietėmis. — Jau 


užteks. Juk namuose mes tik trys. 

— Verčiau priskinkime pilną, — pasakė Benjaminas. — Kokią 


pusę patyliukais sušlemš sukriošėlė ragana. 


Jozefas vaikštinėjo sode, dairydamasis po senutėliu rie- 
šutmedžiu gausiai vešinčių rudeninių vėlyvių - Colcbicumn 
autumnale — žiedų, kurie daktarui būdavo vienas iš nedau- 
gelio artėjančio rudens džiaugsmų. Staiga, avietyne išvydęs 
Leliją ir Benjaminą, jis sustojo. Matydamas jaunuolius kone 
suglaudusius galvas, sunerimo. Žengęs kelis žingsnius jų link, 
pamatė Benjaminą spraudžiant merginai tarp lūpų tamsiai 
raudoną avietę, išgirdo skambų Lelijos juoką ir nusigręžė, 
skaudžiai įsikandęs krumplius, - ligūstas pavydas perliejo 
Jozefą it rimbo kirtis, tarytum smūgis į patį saulės rezginį. 

Ūmai panūdęs savo priimamojo prieglobsčio, daktaras, 
klupdamas, apsimiglojusiomis akimis beveik nematyda- 
mas siauro tako, nukuduliavo tarp žolynų lysvių. Netvirtai 
žengdamas, tai dešine, tai kaire mynė augalus, o šie skleidė 
kvapus, bylojo bežode virtuvės kalba: aitriai kvepėjo dieme- 
dis, gaiviai - mėtos, pasak Kalpeperio* ir senovės graikų, 
sužadinančios senukams geismą; dvelkė Gudrunos kmynai, 
esą atbaidantys vyrus nuo paleistuvavimo; gaižiai trenkė rūta, 
atgailos ir gailesčio žolė. Galiausiai daktaro šnerves pasiekė 
dar vienas kvapas, buitinis ir toks sodrus, kad atrodė - įma- 
nydamas galėtų paragauti, — jis sumojo įpuolęs į rozmarinus, 
ant kurių krūmų skalbėja senoviškai džiovino mažesniąsias 
drapanas. Jozefas susmuko ant samanoto suolelio ir pasitrynė 


blauzdas. Artinosi senatvė, ir šitaip paikai elgdamasis jis 


* Nicholas Culpeperis (1616-1654), anglų botanikas, gydytojas, astrologas. (Vert. past.) 

rizikavo apsijuokti arba dar blogiau — jam galėjo nutikti kaip 
tiedviem netikėliams gašlūnams Danieliaus knygos seniams, 
užsigeidusiems Zuzanos jaunystės ir grožio. Tą istoriją tėvas 
jam papasakojo prieš pusę amžiaus. Tik dabar Jozefas suvokė, 
kad Leopoldas, kuris jam visada atrodė sukriošęs — taip jau 
būna, jog atžaloms tėvai atrodo seni, — gražią ir išsilavinusią 
žinomo šilko prekeivio dukterį vedė beveik penkiasdešimties, 
vos septyneriais metais jaunesnis už jį dabar. Dar kartą šiurpu- 
liukas nuvėrė Jozefą sumojus, kad jo tragiško likimo. motinai 
Bertai Zemler tada buvo vos dvidešimt dveji, maždaug kaip 
Lelijai. Neįtikėtina... 

Gana. Šiodvi situacijos visiškai skirtingos. O dėl Benjami- 
no... Jis - padorus jaunuolis, gali daug pasiekti. Tinkamesnės 
poros, neimant domėn tikėjimo, Lelija nė nerastų. Jeigu ji iš 
tiesų pasimetusi... 

O jeigu ne? Jis ką tik matė merginą elgiantis visai kitaip 
nei tada, kai pats mėgindavo ją prakalbinti. Bendraudama su 
Benjaminu ji atrodė atsipalaidavusi, šnekėjo, juokėsi, laisvai 
judėjo — nė ženklo įprasto mieguisto sąstingio ar neryžtingu- 
mo. Jeigu Leliją atsiuntė Berta Papenheim, tada į sąmokslą 
neabejotinai įtrauktas ir Benjaminas, kurį apžavėti dailiu vei- 
deliu — vieni niekai. Jozefui buvo sunku patikėti, kad jaunuolis 
galėjo išdavyste atsilyginti jam už taurų draugiškumą, bet, kita 
vertus, daktaras jau turėjo karčios patirties. Zigmundas, kurį 
jis irgi anksčiau globojo, kuriam nešykštėjo dovanų, plačiai 
atvėrė savo namų duris, dabar savo geradarį viešai ignoravo, 
bendriems pažįstamiems nepagarbiai kalbėjo apie jo drovumą, 


perdėtą atsargumą, keistenybes, peikė ne tik kaip specialistą, 

bet ir kaip žmogų. Elgėsi taip dėl to, kad jis, Jozefas, nenorėjo 
besąlygiškai pripažinti buvusio kolegos prielaidų apie lytines 
ligų priežastis. Kas ne su Zigmundu, tas prieš jį —- ši nuostata 
galiojo visais laikais. 

Jozefas nugnybė žydinčio rozmarino stiebelį ir pakėlė prie 
nosies. Gudruna šį augalą liaupsino, ir daktaras žinojo, kad 
jis tinka ne vien patalynei, rankšluosčiams ar muilui maloniai 
iškvėpinti. Moteriškė tvirtindavo, kad po priegalviu padėta 
rozmarino šakelė saugo nuo košmarų, antpilas gydo podagrą, 
gerina atmintį. Jai pritarė net pats Šekspyras: „štai rozmarinai — 
atminimo gėlės“. Dar rozmarinui buvo priskiriama meilės 
burtų galia: tik priliesk išsvajotąją stiebeliu ir užkariausi jos 
širdį. Jozefas užsimerkė ir palaimingai įsivaizdavo kaip tik 
tokią atomazgą. Paskui šakelė išslydo jam iš rankos ir nukrito 


ant šaltos žemės. 

Šįryt ragana Šviter niekaip neatsigroži mano šukuosena. Kasos, 
apsuktos man aplink galvą, atrodo kaip karūna. Kartais ir 
Grėtė šitaip mane sušukuodavo - kokia nors ypatinga proga 
arba, kai eidavome į tokią vietą, kur ant žemės pridėta gėlių. 

— Kažkas neblogai pasistengė. Turbūt ne tėtė? 

— Joana. 

Aš pasitraukiu iš kelio drimbai Urzelei, kuri, apsiginklavusi 
kilimų šluotele, renka iš pastalės trupinius. 

— Šit kaip? Kada ji spėjo? 

— Prieš pusryčius. Man tokia šukuosena nepatinka. Segtukai 
duria. Kasos sveria galvą. Man skauda kaklą. 

— Dėl grožio kartais tenka ir pakentėti, - sako ragana, baks- 
nodama mane lazda. —- Sakyk, ar Joana pusryčiavo su jumis. 

— Tik gėrė kavos. 

Ragana ir Urzelė susižvalgo. 

— Mar kaip. O... — Šviter žiojasi klausti dar kažko, bet 
persigalvoja ir pasako Urzelei, ko norėtų priešpiečiams. Kai 
liekame vienos, ji man sako: — Krista, šiandien atrodai kaip 
princesė, todėl ir elgtis turėsi kaip princesė. 


— Mano prosenelė buvo tikra princesė. 

— Kurgi ne. 

— Tikrai tikrai. 

— Princesė iš pasakos? 

— Nebūk kvaiša. Prosenelė buvo tikra princesė. Indijos. 

— Krista, tu pati kalbi kaip kvaiša. Jeigu tai, ką sakai, būtų 
teisybė, būtum juodbruvė kaip čigoniukė, o juk tu — tobula 
auksaplaukė Fržulein, taigi gana pliaukšti niekus. — Kyšteliu 
liežuvį, bet ragana Šviter nepastebi, mat naršo savo rankinė- 
je. - Eikš. Žiūrėk, ką tau atnešiau. 

Ji rodo man medinę ritę su medvilniniais siūlais. Grėtės 
rankdarbių dėžutėje būdavo daugybė ričių su įvairiausių spalvų 
siūlais, bet į šitos galą įkaltos keturios vinutės. Kitoje rankoje 
ragana laiko vilnonių siūlų kamuolį. 

— Kam tie siūlai? 

— Nabliesle. Kai kas tokį mezgimą vadina prancūzišku. 
Šitie siūlai - mano mažiausiosios anūkėlės Frederikos. Dabar 
ji mezga kaip suaugusi, nors jai tik septyneri. 

— Ar tavo anūkė irgi ragana? 

— Dievulėliau, vaikuti, kas tau šovė į galvą? - Ji veja vilnonį 
siūlą aplink vinis, o galą išveria per ritės skylutę. — Štai, pra- 
dėjau. Dabar žiūrėk atidžiai. Šitaip megzti daug paprasčiau 
negu dviem virbalais. Kaire ranka laikyk ritę, ža/p, vyniok 
siūlą aplink vinutes, ž2/p, o dabar virbalu perkelk kilpą per 
vinį ir patempk siūlą už galo, perkelk ir patempk, perkelk ir 
patempk. — Ji rodydama permeta kelias kilpas. - Matai, kaip 
greitai ilgėja nėrinys? Gali savo lėlei numegzti puikiausias 
žiemines kojines. 


— Nenoriu. 

— Krista, tu tik pamėgink. — Raganos Šviter akys sužimba, 
ji kyšteli abu ilguosius dantis. — Šita vilna ypatinga, stebuk- 
linga. Mezgant keičiasi jos spalva. Matai, dabar ji mėlyna. 
Numegzk kelias eilutes, ir siūlai paraus, vėliau pageltonuos 
arba pažaliuos. Na, pamėgink. 

Ji žiūri, kaip aš sumetu kelias akis. Tas paikas mezgimas 
man koktus. Pirštai kaista ir limpa. Noriu eiti žaisti. Kai tik 
ragana paima į rankas savo žurnalą, kurio viršelyje šypsosi ir 
moja vyrai, aš nutraukiu kilpas nuo vinučių ir kvailas mezginys 
nukrinta ant grindų. Ji dūsauja ir caksi liežuviu, bet nieko 
nesako. Paima mezginį, užmauna ant vinių, įbruka man ritę 
ir virbalą. 

— Krista, jei taip nori, gali sau darkytis. Aš vis tiek neturiu 
ką veikti, ir tu manęs nė truputėlio netrikdai. Mudvi galime 
čia sėdėti, — jei reikės, nors visą dieną, — kol tau pavyks bent 
ką nors padaryti. 

— Kodėl? 

— Todėl, kad aš taip pasakiau. Be to, tau metas išmokti 
elementaraus paklusnumo. 

— Kodėl? 

— Gana plepėti. — Ji siekteli lazdos. — Susikaupk. 

Aš griežiu dantimis ir šnypščiu negražius žodžius. Ragana 
akylai mane stebi, kol nuo rausvos spalvos pereinu prie gel- 
tonos. Tada ji šiek tiek pamezga pati, nukabina kvaišą movą 
nuo ritės ir paduoda man. 

— Štai tau viena lėlės kojinė. Rytoj numegsime antrą. Krista, 
puikiai padirbėjai. Dabar gali pažaisti su lėle, o aš paskaitysiu 


žurnalą. 

Mudvi su Lote sėdime kampe. Ji vėl nori pasiklausyti „Jo- 
nuko ir Grytutės“, bet tik tos dalies, kur ragana įstumiama į 
krosnį. Šįsyk užkuriame ypač kaitrią ugnį ir ragana užstaugia 
taip garsiai, kad meduolinės trobelės langai subyra į daugybę 
ledinukų. Kol ragana dega, sėdime ir juos čiulpiame. Paskui 
dirstelime į pakurą — iš raganos likę tik grasūs, geltoni nagai 
ir du ilgi dantys. 

Ateina Urzelė, ir ragana Šviter jai kažką parodo žurnale, 
tikriausiai paveikslėlį. Abi spokso į mane. Pamėginu tą kvailą 
mezginį užmauti Lotei ant kojos. Jai nepatinka: kojinė be 
pėdos ir graužia. Prižadu parduotuvėje nupirkti tikras koji- 
nes. Noriu paiką movą išmesti, bet nebegaliu jos numauti, 
patempiu taip smarkiai, kad Lotės koja atsiskiria nuo kūno ir 
atsiveria skylė. Viduje matau gumelę, ant kurios laikosi koja. 

Nutariu, kad dabar galėsime žaisti triušių gydytojus, ir 
pasiskolinu raganos Šviter žirkles. Čekšt, čekšt, čekšt. Lotė 
leidžia tokius baisius garsus, kad tenka užspausti jai veidą 
pagalvėle. Viena koja nukrinta. Pakeliu ją ir apžiūriu kaip 
seselė. Paskui nukrinta ir antra. 

— Dėl Dievo, ką čia sumanei? — Urzelė su šluoste rankoje 
stovi prie manęs. Nuspyrusi pagalvėlę, ji griebia Lotę. - Žiūrėk, 
ką ta velniūkštė pridirbo! Sudarkė lėlę. Kai pagalvoju, kiek ji 
turėjo kainuoti... Dauguma mergaičių apie tokią nė svajoti 
nedrįsta. - Drimba pabado pirštu sau į galvą. - Sakau gi, 
nenormali. Trūksta jai vieno šulo. 

— O ką aš tau sakiau? — Ragana mosteli žurnalu ir užriestu 
nagu parodo į Lotę. — Krista, duokš lėlės kojas. Pažiūrėkime, 
gal dar galima pataisyti. 

— Ne. 

— Vikriau, kol tėvas nepamatė, ką padarei. Nagi judinkis. 
Esu sutaisiusi nemažai lėlių. — Urzelei ji sako: - Duokš man 
ją. Nėmaž nenoriu už tokius nuostolius atsakyti. 

Urzelė išplėšia Lotės kojas man iš rankų. 

— Baikit! - Dreskiu tai dručkei ranką ir dar spiriu. — Ne- 
noriu, kad ją taisytumėt. Ji dabar — triušis. 

— Čia lėlė, - sušvokščia Urzelė ir pastumia mane taip 
smarkiai, kad išgriūnu. — Kas tau užėjo? 

— Kojos laikėsi ant gumytės, - sako ragana. — Tiek čia tos 
bėdos, reikia tik atkirpti gumos juostelę ir pririšti. Berniukai 
seserų lėlėms dažnai nutraukia rankas, kojas, kartais net galvas. 
Paskui žaidžia laidotuves. 

— Taigi, berniukai. — Urzelė linguoja galvą, bet neatrodo 
labai supykusi. — Tai savaime suprantama. O kad mergaitė 
šitaip subjaurotų lėlę, dar neregėjau. 

Jos krapštosi su Lote ir visiškai nekreipia dėmesio į jos 
riksmus. Kai pritvirtina kojas, pilvočė Urzelė užkelia lėlę 
ant knygų spintos — kol aš išmoksiu deramai elgtis. Jos net 


neužmovė Lotei kelnaičių. 


Dėdė Hrabenas duoda man tūtą marmeladinių žmogeliu- 
kų. Jų skonį skirstau pagal spalvas. Juodi — patys skaniausi. 
Raudoni ne tokie gardūs, o oranžiniai, žali ir geltoni — išvis 
beskoniai. Anksčiau pirmiausia nukąsdavau jiems galvas. Šį 
kartą pradedu nuo kojų. 

— Šiandien atrodai kaip suaugusi, — sako dėdė Hrabenas, 


pataršęs man plaukus. 

— Man taip nepatinka. 

— Ir man nelabai. Geriau, kai palaidi. - Kiek patylėjęs, 
jis sako: — Beje, išdykėle, kad laipioji pro langą, aš niekam 
neprasitariau. 

— O aš niekam nesakiau, kad mušei berniuką, — atšaunu 
pilna burna kojų. 

— Krista, kiek sykių reikės kartoti? Nebuvo jokio berniuko. 

— Už prasimanymus aš gaunu pylos. 

— Gal pyla tau patinka? 

Dėdė Hrabenas pakiša ranką man po sijonėliu ir patapšnoja 
per dugniuką. Ranką ištraukti užmiršta. 

— Ne. — Aš su visa tūta pereinu kitapus stalo. — O tau? 

Jis labai garsiai nusikvatoja. 

— Žiūrint, nuo ko gaunu. Jei nuo tavo tėčio — nepatinka. 
O dėl langų, jis tavęs į ligoninę nebesives. - Dėdės Hrabeno 


žvilgsnis keistas. — Po to, kas atsitiko... 


Žurnalo ragana neišsineša. Joanai atėjus, jis vis dar guli 
ant kėdės. Šįvakar ji vilki mėlyną suknią, glaudžiai apgulusią 
kojas. Akių vokai irgi mėlyni — kad pritiktų prie drabužio. 

— O, bene šio mėnesio numeris? 

— Nežinau, — atšaunu ir paprašau nukelti Lotę. — Šarlotė 
bloga. 

Lėlės kojos išklibusios ir taip, kaip anksčiau, ji nebepasėdi. 

— Na, kaip šukuosena? Neabejoju, visiems patiko. O ar 
gera šiandien buvai? — Aš neatsakau. Tokiomis didelėmis 
rankomis Joana gali bet kada užtvoti. Be to, mano atsakymo 


jai nė nereikia. — Pažiūrėkime, ką atsinešiau kišenėje. 

Ji atnešė man segtukus, bet jie tikriausiai visai ne nauji, nes 
vienas apsivėlęs tamsiais plaukais. Segtukai dvokia skysčiu, 
kurio Grėtė pildavo į klozetą. Du jų — kaip mažytės šakelės 
su tupinčiais vaivorykštės spalvų paukščiukais. Kiti — kaip 
metalinės kokardos, raudoni su baltais žirneliais. 

— Kaip Pelytės Minės, — sako Joana. 

— Pelytė Minė - kvaiša. 

— Krista, kas taip elgiasi? — Tėtis grįžta, nusiplovęs rankas, 
bet vis dar trina jas vieną į kitą. — Pasakyk tetai Joanai „ačiū. 

— Ačiū, teta Joana, — sakau kuo atsainiausiai. 

Ji šypsosi. 

— Krista, nereikia tos „tetos“. Kurie tau labiau patinka? — 
Aš parodau į paukščiukus. — Gerai pasirinkai. — Ji dirsteli į 
tėtį. — Rytoj rytą juos tau ir įsegsiu. 

Tėtis atsirakina indaują ir išsiima naują to savo vandens 
butelį. Įsipila į stiklą ir išgeria vienu mauku. Joana žiūri iš 
pradžių į jį, paskui — į butelį. Aš nusijuokiu. 

— Tėti, kas taip elgiasi? 

— Liaukis, — sako jis susiraukęs, bet paduoda Joanai kitą 
stiklą. Ji nusriuobia gurkšnelį, atsisėda ant raganos kėdės ir 
atsiverčia žurnalą. 

— Konradai, ar matei tą straipsnį? 

Tėtis stovi už jos ir žiūri į žurnalą. Po akimirkos jo veidas 
ištįsta. Tėtis suraukia antakius ir taip prasižioja, kad burna 
primena plyšį laiškams įmesti. 

— Kodėl rodai man tą straipsnį? 

— Tau neįdomu? 


— Kodėl turėtų būti įdomu? 


139 


Eliza Granville 


Aš pritykinu iš užnugario ir tėčiui po ranka taip pat pasižiū- 
riu į žurnalą. Paveikslėliuose pavaizduotos kažkokios bjaurios 
moterys ir trolis. Puslapio viršuje didelėmis raidėmis parašyta: 
Frauen, die nicht Mūtter werden dūrfen“. 

— Kodėl joms neleidžiama gimdyti? 

— Kad vaikai nepaveldėtų ko nereikia, - paaiškina Joana. — 
Tik pažvelk į jas. Į žmones nepanašios. Nors kartais ir padori 
išvaizda būna apgaulinga... 

Tėtis griebia žurnalą ir suglamžo. 

— Krista, išeik, — liepia. 

— Sakei, kad liksiu čia. Sakei... 

— Daryk, kas liepiama. Mikliai. 

Trepteliu koja, o išėjusi ant pirštų galų grįžtu prie durų 
pasiklausyti. 

— Gryniausias šantažas, — sako tėtis. — Nesitikėjau iš tavęs. 

— Nesuprantu, apie ką kalbi. 

Joana dedasi verkianti. Sekasi nekaip. Paskui ji pratrūksta 
atsiprašinėti. Galų gale tėtis atleidžia. Ramindamas paima 
ją už rankos ir paduoda didelę, baltą nosinę su savo vardo 
ir pavardės raidėmis. Joana garsiai išsišnypščia nosį, panašiai 
anglininko arklys šnarpščia į abrakinę, užkabintą ant nosies. 
Mudvi su Lote pasislepiame tarp serbentų krūmų apžiūrėti 
pudrinės, kurią pasiėmėme iš Joanos rankinuko. Ji apskrita, 
žalsva, ant dangtelio nupiešta moteris su senoviška suknia ir 
skrybėlaite. Pirmiau išpudruoju nosį Lotei, paskui sau. Apsi- 
žiūrėjusios mažyčiame veidrodėlyje, nusišluostome ir grįžtame 
į vidų. Tėtis žiūri į sieną. Joana šypsosi. 


* Moterys, kurioms negalima leisti gimdyti. (Vok.) 


140 


GRYTUTĖ IR TAMSA 


— Krista, ar nori pažaisti? — klausia ji ir pakloja Damespiel* 
lentą. Apsimeta nemokša, kad aš laimėčiau. Lošti su Grėte 
būdavo įdomiau. Ji nepakentė pralaimėti. Kartą, prapylusi 
šešis sykius paeiliui, Grėtė nutrenkė lentą nuo stalo ir apsi- 
metė, esą netyčia. 

— Na, Krista, ką veiksime dabar? Gal moki kokių eilėraš- 
tukų? 

Tėčiui Grėtės eilėraščiai nepatikdavo, todėl papurtau galvą 


ir padainuoju A//e meine Entchen“*: 


Visi mano ančiukai 
Turškias ežere, 
Galvytės panardintos, 
Uodegos ore. 


— Koks gražus, — sako Joana ir pradeda ploti. 
— Kvaiša, aš dar nebaigiau. 
— Krista! Tučtuojau atsiprašyk! — užrinka tėtis. 


Aš apsimetu, kad negirdžiu. 


Visi mano balandėliai 
Ant stogo burkuoja. 

Šiust ir plust, šast ir plast 
Sparneliais mosuoja. 


* Šaškės. (Vok.) 


** Visi mano ančiukai. (Vok.) 

Der Sandmann* ateina vidurnaktį. Anksčiau jis visada turė- 
davo nedidelį žibintą. Pasilenkdavo virš lovos ir apuostydavo 
mane, kartais užjusdavo, kad tik apsimetu mieganti, net jei 
būdavau pasislėpusi po antklode. Grėtė sako, kai esu užsimer- 
kusi, jis negali išplėšti man akių ir sumaitinti savo vaikams. 
Būna, kad neištveriu nepasižiūrėjusi, bet pramerkiu tik vieną 
akį, vos vos. Jeigu rytą po plaukų šepečiu randu Negerkuss 
arba Pfennig Riesen**, žinau, kad nesapnavau. O šiąnakt jis 
užmiršęs pasiimti žibintėlį, todėl tamsoje už visko kliūna. Kai 
smalsus mėnulis išnyra iš už debesies, Lotė man pašnibžda, 
kad čia visai ne Smėlio žmogus, o Bėgge/mann***. Babaušis bilda 
varstydamas dureles, ieškodamas mūsų, o aš, kad nesurikčiau, 
įsibruku nykštį į burną, nes juk tai — der Kinderfresser, baisusis 
vaikėdra, šit pūpso ant grindų didžiulis jo maišas, prikrautas 
rankų ir kojų, o gal ir pačių vaikų. Delnu užspaudusi Lotei 
burną, slepiuosi po lova. Visa tirtu, dar labiau nei tada, kai 
slėpiausi, sutraukiusi Grėtės perlų vėrinį, o ji atplumpsėjo 
laiptais ir pagrasino išperti mane kilimų muštuve. 

Įeina tėtis ir įjungia šviesą. Der Kinderfresser pavirsta šešėliu. 

Aš vikriai pašoku ant kojų. Nuo tėčio sklinda keistas kva- 
pas. Jis tuština spinteles ir stalčius, kemša į kelionkrepšį mano 
drabužius, knygas, žaislus, plaukų šeperį. 

— Tėveli, kas atsitiko? 

— Renkis. Mes išvažiuojame. 


— Ar grįšime namo? 


* Smėlio žmogus. (Vok.) 
** Vokietijoje XX a. 4-ąjį dešimtmetį populiarūs karameliniai saldainiai. (Vert. past.) 


*** Babaušis. (Vok.) 

— Ne. Keliausime kitur. Toli, toli, už vandenyno... 

Įeina Joana vienais marškinėliais ir kelnaitėmis. Jos rausvos, 
žvilgančios. Joanos užpakalis apdribęs, o papai — dideli, bet 
gerokai mažesni už Grėtės. 

— Konradai, ką darai? 

— Nebeištveriu. Reikia iš čia nešdintis, antraip pražūsiu. 

— Konradai, nekvailiok. Tu girtas. Išsimiegosi, ir rytą viskas 
atrodys kitaip. — Joana mėgina apkabinti tėtį. - Eime į lovą. 

— Atstok, tu man kokti. — Tėtis ją nustumia ir ima oru 
plautis rankas. — Eik sau. 

Joana net išsižioja. 

— Pats nesuvoki, ką šneki. Po to, kai mudu... 

— Neprašiau tavęs pasilikti. 

Ji trenkia tėčiui į veidą ir pasako labai negražų žodį. Daužo 
kumščiais jam į krūtinę, bet jis tik pastumia moterį ir išpuola 
iš kambario. 

— Krista, gulkis, — paragina mane Joana. — Tavo tėvas labai 
pavargęs. Rytą viskas bus gerai. 

Ilgai ilgai guliu nemigdama — o jeigu atsliūkins kitas babaušis? 
Joana ir tėtis rėkia vienas ant kito. Trinkteli durys. Tylu. Paskui 
suūkia pelėda. Užstaugia kažkuris zoologijos sodo gyvūnų. 
Kažkas jau tyliau uždaro kitas duris. Tarp gerai neužtrauktų 
užuolaidų matau žvaigždę. Aš žiūriu į ją, ji - į mane. Spiginu 
ilgai ir nemirksėdama, užtat atrodo, kad ji krinta į žemę. Grėtė 
sakydavo, kad žvaigždės — mus stebinčios mirusiųjų akys. 

— Funkel, funkel, kleiner Stern, - šnibždu tamsoje. - Kas 


tokia galėtum būti? 

Šiaip mane visada pažadina tėtis, šaukdamas: „Daugiau 
nekartosiu!“, bet šiandien prabudusi pirmiausiai išgirstu 
puodelių ir lėkštučių dzingsėjimą. Aha, vadinasi, kuri nors 
raganų jau atnešė mums pusryčius. Paimu nuo grindų Lotę 
ir mudvi išvystame storulę pikčiurną Urzelę su padėklu: kava 
ir bandelės tėčiui, šleikštūs kvietiniai dribsniai - man. 

— O, vis dar su naktiniais? — sako ji man. — Mergaite, 
pasiskubink. Tuojau ateis Frau Šviter. — Urzelė atsargiai, lyg 
jie galėtų įkąsti, paima du tuščius butelius. - Eik, pažadink 
tėvą. Regis, naktį bus pralėbavęs. 

Tėtis nesikelia. Neiškiša galvos iš po antklodės net tada, kai, 
aptikusi ant kėdės jo kelnes, išnaršau kišenes. Lotė pavagia 
penkiasdešimties reichspfenigių monetą ir pakiša po atsikno- 
jusiu linoleumu prie mano lovos. Joana manęs sušukuoti ne- 
ateina. Gerai. Atsiverčiu knygą. Perskaitau vieną pasaką, tada 
apsiprausiu tiek, kad tėtis nesikabinėtų, apsivelku geriausią 
suknytę, apsimaunu naujas baltas kojinaites. Nueinu tėčiui 
pasirodyti, kokia esu graži, bet jis nesikelia, kad ir kaip gar- 
siai šūkauju, kad ir kaip spardau lovą. Ištraukiu iš po galvos 
pagalvę, o jis vis tiek nejuda. Su Lote paragaujame kavos, 
pirmiau pribėrusios į ją daug cukraus, kaip mėgsta Joana, 
apsitepusios sviestu ir pasibarsčiusios cukrumi, suvalgome 
vieną tėčio bandelių. Lotė skundžiasi, kad ją pykina. 

Herta ateina teirautis tėčio ir liepia man ištraukti iš burnos 
nykštį. 

— Kur tavo tėvas? Vėluoja. Darbotvarkė įtempta, o be jo 
negalime pradėti. 


— Tėvelis nenori keltis. 

— Tikrai? Pažiūrėkime, kas jam užėjo. - Herta stovi, įsi- 
sprendusi rankomis į šonus. — Ar jis ten vienas? Gerai. - Ji 
prižirglioja prie durų, pabeldžia dideliais, kietais krumpliais ir 
užeina į tėčio miegamąjį. Išgirstu keistą garsą, panašiai kvarkia 
višta, kai jai kas nors suka sprandą. Išpuolusi pro duris, Herta 
spiegia taip garsiai, kad iš apačios atbėga keli vyrai. 

— Kas nutiko? — išsišiepęs klausia vienas. Esu jį mačiusi ir 
anksčiau. Strazdanotas, oranžiniais plaukais. Jis kalba sprag- 
sinčiu balsu, sakytum dega eglės kankorėžiai. — Vorą pamatei? 

Herta, viena ranka suėmusi sau už kaklo, kita rodo į tėčio 
miegamojo duris. 

— Ten... pasmaugtas, — vos išstena ji. 

— Ar tėveliui įkando voras? - klausiu. Grėtė sakydavo, kad 
būna tokių vorų, kurie tupi klozete ir, jeigu per ilgai užsisėdi, 
kanda tau į uodegą. — Kas tėveliui yra? — Niekas neatsako. — 
Ką reiškia „pasmaugtas“? 

Kiti vyrai susigrūda į miegamąjį, o tasai oranžiniais plaukais 
tik pasižiūri nuo slenksčio. Dabar jo veidas jau rūškanas. Jis 
padeda rankas Hertai ant pečių. 

— Kiek laiko gali būti praėję? 

— Atšalęs, — sako ji, stvarstydamasi sau už gerklės. — Atšalęs. 
Pastiręs. 

— Tad, matyt, naktį. Tikriausiai vienas anų ištrūko ir su- 
sirado daktarą. 

Herta purto galvą. 

— Net jeigu galėtų ištrūkti, kaip žinotų, kur jo ieškoti? 

— Žvėriška intuicija. Juk žinai, kokie jie. 


— Bet kiek jėgos reikėjo... — Ji panaršo po kišenes, susiranda 

cigaretę, oranžinis ją uždega. Hertos rankos tirta. Kelis kartus 
supapsėjusi, ji sako: — Gal tu, Mecgeri, ir gerai sakai. Taip, 
matyt, ir buvo. 

Aš stoviu tėčio kambaryje, prie sienos. Jis vis dar ne- 
prabunda, nors tie vyrai triukšmauja, visur žiūrinėja — po 
lova, spintoje, už komodos. Vienas jų kelis kartus atidaro ir 
uždaro langą, atidaro ir uždaro, atidaro ir uždaro. Paskui jie 
pereina į mano kambarį. Aš atseku iš paskos ir matau, kaip 
jie atsega kelionkrepšį, pilną drabužių ir žaislų. Herta spokso 
į juos. 

— Joana sakė teisybę. Jis iš tikrųjų ruošėsi pabėgti. 

Aukštas, liesas vyriškis išeina ir grįžta su dėde Hrabenu, 
kuris tuo pat metu ir šypsosi, ir pyksta. Užeina į tėčio mie- 
gamąjį ir pratrūksta rėkauti negražiais žodžiais. Visi kiti vyrai 
išeina, tik Mecgeris, vyrukas keistais, oranžiniais plaukais, 
mindžikuoja tarpduryje. Kai dėdė Hrabenas priėjęs pakelia 
mane ant rankų, pravirkstu. 

— Kodėl tėvelis neprabunda? 

— Nebijok, mein kleines Mūdchen. Aš, dėdė Hrabenas, tave 
paglobosiu. — Jis delnu perbraukia man plaukus. - O dabar 
susikaupk. Matau, kažkuri tarnaičių pusryčius jau atnešė. Ar 
čia buvo užėjęs dar kas nors? Ar matei nepažįstamų žmonių? 

— Tik der Kinderfresser. 

— Žmogėdrą? — Dėdė Hrabenas išsišiepia dar plačiau. — Ne, 
ne, Krista, aš kalbu apie tikrus žmones. Ar po arbatos gėrimo 
vakar iki šįryt atnešant pusryčius buvo kas nors atėjęs? 

— Iš pradžių atėjo Joana, - sakau piktai, - o paskui — 4er 


Kinderfresser. Aš maniau, kad tai Smėlio žmogus, bet buvo 

ne jis, nes turėjo didelį maišą. Smėlio žmogus visada palieka 
man saldainį, bet šįryt saldainio nebuvo. O paskui Joana ir 
tėtis šaukė vienas ant kito. 

— Joana buvo čia naktį? — susiraukęs klausia dėdė Hrabenas. 

— Taip. - Aš pamėginu ištrūkti iš jo glėbio. — Paleisk. 
Noriu tėvelio. 

— Ne, jos čia nebuvo, — sako Herta, keistai žiūrėdama į 
dėdę Hrabeną. — Joana buvo su manim. Ji dėl... kažko labai 
nerimavo. Prašnekėjome pusę nakties. 

— Melas. - Pagaliau paleista, trepteliu koja. — Ji buvo čia, 
su manimi ir tėčiu. 

— Sakysi, aš —- melagė? 

Herta žiūri į mane rūsčiai, prisimerkusi. Aš jos nebijau, 
bet dėl visa ko atsistoju už dėdės Hrabeno. Jis kyšteli ranką į 
kišenę ir slapčia paduoda man saldainį, susuktą saldymedžio 
juostelę. 

— Mes su Joana žaidėme šaškėmis, ir ji mane sušukavo. 
Paskui nusivilko suknelę. Atėjo į mano kambarį vienais marš- 
kinėliais ir kelnaitėmis. Aš mačiau jos papus. 

Mecgeris išleidžia juokingą garsą ir apsimeta, kad kosti. 
Dėdė Hrabenas ranka prisidengia burną. Herta į abu pa- 
skersakiuoja. 

— Mažajai kvailiukei prisisapnavo. 

— Vis tiek ji čia buvo. — Iš slėptuvės po pagalvėle išimu 
Joanos pudrinę, o padedu ten saldainį. — Va, ką paliko Joana. 

Herta patraukia pečiais. 

— Taip, pudrinė jos, bet maža kada galėjo palikti. 

— Vakar paliko, - sakau primygtinai ir įsikišu nykštį į burną. 

— Juk žinai, kas būna vaikams, kurie taip daro, — sako 
moteriškė ir, suėmusi dviem pirštais lyg žirklėmis, jį ištraukia. 

Atsivelka ragana Šviter, pasiremdama burtų lazdele, kad 
žmonės manytų, jog tai — paprasčiausia lazda. Išvydusi mane, 
išpučia akis. 

— Krista? — Senė piktai nužvelgia kitus. - Ką sau manote? 
Kur jūsų protas — leisti vaikui čia būti? Eime, Krista, į virtuvę. 
Gal rasime tau kokį skanėstą. 

Laiptais atbilda Urzelė. Jos veidas raudonas kaip burokėlis. 
Ji visa suplukusi, vos atgauna kvapą, o panosėje žvilga prakaito 
karoliukų ūsai. 

— Ar teisybė? — klausia ji. — Apačioje visi tik ir šneka, esą 
kažkas jį nusmaugė. Juk buvau čia, nė valanda nepraėjo. Kad 
būčiau žinojusi... - Urzelę nupurto drebulys. — Ar jis tikrai 
negyvas? 

Staiga mane suima išgąstis. Čiumpu Lotę ir tvirtai sugniaužiu. 

— Kas negyvas? — Visi atsigręžia į mane. — Kas negyvas?! — 
išrėkiu. 

— Krista, nutiko nelaimė, — sako ragana Šviter ir, įsikibusi 
viena naguota letena, tempia mane iš kambario. Priešinuosi. 
Pavyksta ištrūkti, nes ji negali sugriebti manęs abiem ran- 
komis — viena laiko lazdą. Pranėrusi pro Mecgerį, įpuolu į 
tėčio miegamąjį. 

Jis vis dar guli lovoje. Kažkas nutraukė jam nuo galvos 
antklodę, ir aš matau, kad tėvelis nuogas. Atrodo keistai, kaip 
didžiulė lėlė, tik lėlių priekiai nebūna plaukuoti. Tėtis miega 


atsimerkęs, jam ant kaklo — plačios violetinės dėmės. 

— Gyvatvorė buvo aukšta kaip šitas namas, - sako Grėtė, 
trindama sviestą miltuose, — ir plati kaip šitas kambarys. Va- 
saromis ją nuberdavo tamsiai raudoni rožių žiedai. Įstabų jų 
aromatą galėdavai užuosti per penkis kilometrus. Tas rožių 
kvapas ir atvedė karalaitį į Miegančiosios Gražuolės pilį. - Ji 
išverčia tešlą ant lentelės. - Krista, paduok man kočėlą. — 
Dunkst. Dunkst. Gniutulas plyšta pusiau ir abi dalis Grėtė 
suploja į blynus. Didesnįjį minko pusdubenyje. Aš rankioju 
akmenukus iš džiovintų lęšių. 

— Koks čia bus pyragas? 

— Kačiukų ir sultenių. Taupumas — ne yda: kaimynų katė 
atsivedė vaikučių ir virėja nuskandino juos kibire. Tai nori 
pasakos ar ne? 

— Kačiukų pyrago nevalgysiu. 

— Tada negausi ir pudingo. 

— Ir nereikia. Ką paskui darė karalaitis? 

— Na, rožių dygliai buvo smailūs, dideli kaip tavo pirštukai 
ir lenkti kaip bedievio turko kardas, tad karalaitis išsitraukė 
špagą ir įniko juos kapoti sulig stiebais. —- Grėtė pačaižo orą 
sviesto peiliu. — Jis kapojo rožes, o šios draskėsi, karalaitis iki 
kelių brydėjo raudonuose žiedlapiuose it skaisčiame kraujyje. 
Jis sugaišo visą savaitę, o gal ir dar ilgiau, bet galų gale iškirto 
gyvatvorėje tokią skylę, kad galėtų pralįsti. Ir tada išvydo vis 
dar užburtą pilį — viskas ir visi joje miegojo: virėjai, tarnaitės, 
žirgai, šunes. Visur slūgsojo dulkės. Schmurz!* - Ji musmušiu 
tvoja į sieną, paima leisgyvę musę už sparnelio ir nuneša prie 
atviro lango. — Net bjaurios musės, ir tos miegojo. 


* Purvas, nešvarumai. (Vok.) 

— O ką darė Miegančioji Gražuolė? 

— Ji irgi miegojo. — Grėtė nusižiovauja. - Buvo užmigusi 
seniai, labai seniai. 

Man taip nekantru, kad net nenusėdžiu. 

— O paskui? Kas buvo paskui? 

— Gal papasakosiu vėliau — pavargau. Be to, man reikia 
supjaustyti kačiukus ir išspaudyti jiems akis. 

Aš pasižiūriu į dubenį. 

— Čia ne kačiukai, o karveliai, kuriuos tu pirkai turguje. 

— Tikrai? — Grėtė nusijuokia ir pabakština kruvinus paukš- 
čius. — Pasiklausyk. Girdi? — Prisidengia burną. — Miau, miau, 
miaaauuu! 

— Gal manai, kad aš kvaila? Čia tu kniauki. Na ir nepasakok, 
aš vis tiek žinau, kaip ta pasaka baigiasi. Karalaitis pabučiuoja 
Miegančiąją Gražuolę ir ta prabunda... 


Kažkas mane purto. Ranka pliaukšteli per veidą, iš pradžių 
į kairį žandą, paskui — į dešinį. Sumirksėjusi matau: prie 
manęs stovi Urzelė. 

— Kvošėkis pagaliau, — sako ji. 

Dėdė Hrabenas griebia jai už rankos. 

— Ką darai? Nekibk prie vargšo vaiko. 

— Ką, tegul taip ir stovi išsižiojusi, tegul taip ir spokso į 
niekur? Lyg priepuolio ištikta. Nežiūrėkite į mane šitaip — 
reikia gi ką nors daryti. 

Ragana Šviter apkabina mane kaulėta ranka. 

— Krista, eime žemyn. 


— Ne! Ne! Palauk! 

Aš pripuolu prie tėčio ir pabučiuoju. Jo oda tokios keistos 
spalvos, o skruostas šaltas, sakytum dabar snieguota žiemos 
naktis ir tėvelis ką tik įžengė iš lauko. Jis žiūri tiesiai į mane, 
bet neprabunda, todėl bučiuoju jį, bučiuoju, bučiuoju, kol 
dėdė Hrabenas nutempia mane šalin. Kai ragana Šviter pa- 
silenkusi užspaudžia tėčiui akis, prisimenu, kad ir jis pats 
taip darė mamai, pirmiau atlapojęs langus. Visi atsitraukia, 
praleidžia atėjusią Joaną. Jos veidas baisus, pilkas kaip bala, 
aplink akis — dar tamsesni ratilai. 

— Konradai... Kažkas tave... — Ji paliečia tėčio riešą. 

— Čia tik burtai, — sakau jai. — Tau reikia tik pabučiuoti 
tėvelį ir jis prabus. 

— Krista, jis miręs, — griežtai atšauna Joana. — Jo nebėra. 

— Ne, jis nemiręs. — Trepteliu koja ir kelis kartus spiriu į 
lovūgalį. — Tėti! Tėveli! Pabusk! 

— Atrodo, ne tokia jau skaudi netektis, - gūžtelėjęs pečiais, 
garsiai sako Mecgeris. 

— Tsss! — Ragana Šviter piktai jį nutildo ir parodo į mane. — Blo- 
gai yra ir be jūsų... — Ji mėgina mane prisitraukti, bet nesileidžiu. 

— Jautruolis buvo pasirengęs sprukti, mesti gyvybiškai 
svarbius tyrimus, kurie galbūt padėtų tūkstančiams didvyrių. 
Maža to, jis sudavė smūgį... 

— Savo rankomis nudobsiu tą, kas tai padarė, - žiūrėdama 
jam į akis, pasakė Joana. — Pakišiu po velėna. 

Mecgeris išpučia krūtinę. 

— Į mane gali nežiūrėti. Aš tamsoje į svetimus miegamuo- 
sius nelandžioju. Būtų mano valia, tokius, kaip jis, statyčiau 


prie sienos. 

— Veikiausiai vienas anų, — spėja dėdė Hrabenas. — Turbūt 
kaip nors pabėgo ir prasmuko čionai. 

— Nekalbėkite niekų, — atkerta Joana. — Kaip tie padarai 
pabėgs? Tvora dvigubai aukštesnė už jus, viršuje - įelektrinta 
spygliuota viela. 

Aš per antklodę žnaibau tėčio kojų pirštus. Dar smarkiau 
spardau lovą, todėl Joanai tenka peršaukti bildesį. Bet atrodo, 
kad dėdė Hrabenas vis tiek jos negirdi. 

— Aš jau liepiau patikrinti juos papildomai, — sako jis. 

— Koks jūs greitas. — Joana žiūri į jį prisimerkusi. - Kada 
gi spėjote paliepti? 

— Šiek tiek anksčiau. — Tuodu svilina vienas kitą aki- 
mis. — Taip bus geriau. - Moteris žiojasi kažką sakyti, bet 
dėdė Hrabenas mosteli ranka, ir ji persigalvoja. - Kaip tik 
šiuo metu jie skaičiuojami. Mes juos pamokysime: už vieną 
mūsiškį — du šimtai jų. Žinos, gyvuliai, kaip žudyti. — Dėdė 
Hrabenas apsidairo. — Nelaimę laikysime vidaus reikalu. Prau 
Šviter, padarysite čia, kas pridera. Galime jumis pasikliauti? 

— Pašarvosiu, jei tai turite omenyje. Mergaitei reikėtų juodų 
drabužių. — Ji padeda ranką man ant peties. 

— Nevilkėsiu juodai, - atšaunu. Visai nenoriu, kad jie 
paverstų mane ragana. 

— Baigėsi tau katino dienos. Daugiau jokių „nedarysiu to, 
nedarysiu ano“ nebebus, - džiūgaudama teškia Urzelė. - Nuo 
šiol niekas tavęs nebečiūčiuos. Mergaitės našlaitynuose nesi- 
spyriodamos daro, kas joms liepta. Ir greitai ateina į protą. 

— Urzele, dėl Dievo meilės, - sako ragana, — nebūk tokia 


beširdė. Ką tik mirė jos tėvas. 

— Tėtis nemirė! 

— Mirė ir jau spėjo atšalti, - drebia Urzelė. — Jei apsimeti- 
nėsime, geriau nebus. 

— Kvaiša, stora ragana! — išrėkiu. Ji atsivėdėja trenkti, bet aš 
atsitraukiu. — Tėtis nemirė, nemirė. — Lotė klausia, ką dabar, 
kai tėčio nebėra, darysime. Kas mumis pasirūpins? Supurtau 
ją. Ji vėl klausia to paties, ir aš papešu Lotę už plaukų. — Tėvelis 
nenumirė, — sakau. Jai užeina noras pasiginčyti. Sako, kad 
tėtis mamą myli labiau nei mane, todėl ir išėjo jos ieškoti. — 
Tėvelis nenumirė! — šaukiu. - Nenumirė, nenumirė! — O Lotė 
atkakliai kartoja, kad numirė ir kad mes likome vienudvi. Ji 
nenutyla net tada, kai paėmusi už kojos įsiūbuoju ir trenkiu 
į sieną. Kad ją perrėkčiau, pratrūkstu spiegti ir spiegiu tol, 
kol visi užsidengia delnais ausis. Dėdė Hrabenas pasilenkia 
prie manęs, nori kažką pasakyti. Perdreskiu jam veidą. Bė- 
gioju po kambarį, spjaudydamasi ir rėkdama labai negražius 
žodžius. Lotė sakė teisybę: nebėra nei mamos, nei tėčio, nei 
Grėtės, aplink vien koktūs žmonės. Trenkiu raganai Šviter, 
spiriu Mecgeriui į kojas. Herta pamėgina užlaužti man ranką. 
Urzelė griebia už plaukų ir tvoja antausį. Įkandu jai į ranką 
ir išspjaunu kraujus. 

Ragana kilsteli burtų lazdelę ir pabaksnoja mane. 

Ūmai stoja tyla. Aš visa tirtu — nuo galvos iki pirštų galiukų. 
Jaučiuosi kaip beformė drebutiena. 

— Gana, — sako ji ir išsiveda mane į kitą kambarį. —- Sėdėk 
čia, o jeigu nori kalbėti ar verkti, daryk tai tyliau. Urzelė 
atneš šilto pieno su medumi. Būtų gerai, kad išgertum iki 


paskutinio lašelio. Paskui galėsi nusnūsti. 

— Ne vaikas, o gryna nelaimė, - girdžiu sakant. Mecgeris — 
atpažįstu traškų balsą. — Na, ateis laikas, — jis nusijuokia, — ir 
kas nors apturės malonumą, ją dresuodamas. 

— O taip. - Dėdė Hrabenas irgi nusikvatoja. 

— Ji atsilikusi. Nenormali. Prie visuomenės niekad nepritaps. 
Tokią tik izoliuoti. 

Man atrodo, kalba Herta. Ragana Šviter paima šukas ir 
dedasi mane šukuojanti, nors iš tikrųjų leidžia miego kerus. 
Prabundu temstant, ne savo lovoje. Ant langų - žalios užuo- 
laidos. Užuodžiu laką. Priešais mane kabo didelis kryžius su 
prikaltu Jėzumi. Jam po kojomis stovi Švenčiausiosios Marijos 
statulėlė, visa mėlyna, šalia jos — dėžutė su žvakėmis. Guliu 
po dygsniuota antklode, apsirengusi, prie manęs glaudžiasi 
Lotė. Nustumiu ją šalin. 

Netoliese kalbasi žmonės. Atpažįstu raganos Šviter ir dėdės 
Hrabeno balsus, bet girdžiu ir nepažįstamus: kažkoks vyras 
šneka bosu, urzgia lyg meška, o moteris kandžioja sakinius 
trumpomis nuotrupomis ir išspjauna jas keista tvarka. Nu- 
sėlinu iki laiptų aikštelės pasižiūrėti, bet kambarys apačioje 
skendi šešėliuose, ir aš nieko neįmatau. Žodžiai išnyra iš 
tamsos, kaip velniukai baisiame sapne. 

— Neįmanoma, — urzgia nepažįstamasis. — Nieku gyvu. 
Sprendžiant iš jūsų nusakyto elgesio, įtariu psichikos sutrikimą, 
panašų į maniją. Būtinas psichiatrinis gydymas. 

— Sakote, pamišėlė? Mes taip ir manėme, - girdžiu sakant 
tą bjaurybę Urzelę. 

Meškabalsis atsikrenkščia. 


— Manau, jos atvejis galėtų sudominti konvulsinės terapijos 


154 


GRYTUTĖ IR TAMSA 


specialistus — labai įdomių tyrimų būta Erlangene, bet, žinoma, 
tai ne mano sritis. Turint galvoje aplinkybes, vaiką reikėtų 
laikyti visiškai izoliuotą, bet mes tokių sąlygų neturime. 

— Nesitvardo. Agresyvi. Kitos mergaitės. Ne... 

— Ji patyrė siaubingą šoką, — sako ragana Šviter. - Negalima 
į tai neatsižvelgti. 

— Čia kaltas ne vien suprantamas sielvartas dėl tėvo mir- 
ties, — įsiterpia dėdė Hrabenas. — Yra dar šis tas. Pasak Joanos, 
Aufseberin* Langeteld, vaikas matė motinos savižudybę. 

— Va va, beprotystė toje šeimoje paveldima, — prunkšteli 
Urzelė. 

— Frau Richter, prašyčiau... - Dėdė Hrabenas kone šaukia. — 
Iš tiesų, kaip sako Fyau Šviter, būtina atsižvelgti... 

— Taip, taip, negalime nekreipti dėmesio į sielvarto poveikį... 

— Jokios savitvardos. Pražūtinga. Ankstyva patirtis. Svar- 
biausia. 

— Kaip suprantu, Krista nuolat elgiasi asocialiai. Apgailes- 
tauju, bet našlaičių prieglauda — ne jai. 

— Tad kur ją dėti? — klausia ragana. 

Visi ilgai tyli, paskui kažkas atitraukia kėdę. 

— Laikykite ją su kitomis padugnėmis, — sako Urzelė. 

— Tik ne ten, — iš balso atrodo, kad ragana Šviter pasibai- 
sėjusi. — Juk ji tik maža mergytė. Gražus vaikas. Nejaugi nėra 
kam jos priglobti? 

Lotė man už nugaros rėkia, kad niekas mūsų nenori. Turė- 
sime gyventi miške, valgyti uogas, drabužius taisytis iš lapų. 


Kai pradės snigti, lįsime į urvą, kaip meškos. 


*  Prižiūrėtoja. (Vok.) 

— Palaukite, — sako dėdė Hrabenas. — Gal aš galėčiau būti 
paskirtas vaiko globėju arba... 

— Išeitis netinkama. — Balsas man dar negirdėtas, aukštas, 
skaidrus. Net neatskiriu, ar kalba vyras, ar moteris. — Ypač 
turint galvoje kraujo problemą. Regis, jos prosenelė buvo... 
Untermensch“. 

— Ji buvo princesė! — užspiegiu aš, tada griebiu vazą ir svie- 
džiu per turėklus. — O jūs visi esate dumme Schweinbunde**! 
Nekenčiu jūsų! 

Puolu į kambarį, stveriu Lotę ir tvirtai apgniaužiu. Ji pasiūlo 


uždegti žvakes, o nuo jų — užuolaidas. 


*  Pusžmogis, neišsivystęs žmogus. (Vok.) 


** Kvaili šunsnukiai. (Vok.) 

Prabudęs po dar vienos neramios nakties, Jozefas prisiminė, 
klaidžiojęs tamsiame, gūdžiame pasakos miške, sukęs ir šen, 
ir ten, bet niekur nenuėjęs. Na beveik niekur... Chaotiškas 
naratyvas buvo sudėtas iš tokių fragmentų, kokių vaikui prieš 
miegą nepaseksi. Sapnuose jo kūnas, raičiodamasis vešliuose 
žolynuose arba painiodamasis odos spalvos aksomo klostėse, 
begėdiškai mėgavosi tokiomis aistromis, apie kurias jis nebūtų 
drįsęs niekam prasitarti. Lelija, priešingai nei Matildė, nuo jo 
nenusisuko, juodu apsikabinę gulėjo miško laukymėje, tarp 
kvapnių pavasarinių gėlių. 

Po griežinėlio šaltos dešros ir puodelio drungnos kavos jis 
probėgšmais prisiminė ir kitus sapnų veikėjus: penkis savo 
vaikus, kartais kūdikius, kartais suaugusius, vorele slenkan- 
čius pro jį, ištvirkaujantį, kartais — tik stovinčius ir žiūrinčius 
paauglius; tai atsitraukiančius, tai priartėjančius kolegas 
kietai sučiauptomis lūpomis, į šalį nukreipromis akimis; tėvą 
groteskiškai išryškėjusiais žydiškais bruožais, perspėjamai 


grūmojantį pirštu, grasinantį trečią kartą gyvenime išperti 


157 


Eliza Granville 


jam kailį; Groffmutter“ sa nepamainomu mediniu šaukštu; 
melancholišką balkšvą pavidalą, turbūt — motiną. O Leli- 
ja? Lelija net tokiomis nepadoriomis aplinkybėmis žiūrėjo 
jiems visiems į akis ir šypsojosi. Jozefas to jos gebėjimo ne- 
sivaržyti buvo įsikibęs kaip skęstantysis, kuris, grimzdamas 
į juodžiausią dumblą, stveriasi šiaudo ir viliasi per jį įtraukti 
oro. Jis niūriai pagalvojo apie midrašo literatūroje aprašytas 
būtybes: mazakim**, naktinius demonus, sukubes, visas kaip 
viena dailaus veido... 

Jozefas piktai save subarė. Tokios mintys šiuolaikiškam, 
išsilavinusiam žmogui, mokslininkui, naujovių diegėjui buvo 
visiškai nederamos. Nuvijęs šalin naktinių vizijų malonumus, 
jis vėl susimąstė apie pacientės sveikatos būklę. Lelija daž- 
nausiai tylėdavo, nuo atsakymų į klausimus išsisukinėdavo 
arba atsakydavo absurdiškai, pažerdama savadarbės filosofijos 
nuotrupų, taigi apie merginą, be mažai ką sakančių jos radimo 
aplinkybių, jis nežinojo nieko — iš pat pradžių tai buvo be 
galo viliojantis iššūkis. Neišmanydamas, kaip toliau ją gydyti, 
Jozefas ėmė, pašiodamas barzdą, žingsniuoti po kambarį. Ti- 
riant bet kokį negalavimą, kaip ir nusikaltimą, — o šiuo atveju 
vienas galėjo būti kilęs iš kito, — reikėjo taikyti tam tikrus 
atmetimo ir dedukcijos metodus. Daktaras nusišypsojo. Šiuo 
požiūriu jis nelabai skyrėsi nuo garsiojo Konan Doilio seklio, 
kuriuo taip žavėjosi Marildė. Vis dėlto šypsena greitai išblėso. 


Galvoti apie žmoną jis nenorėjo. Net ir Serlokui Holmsui 


Senelė. (Vok.) 
** Piktoji dvasia. (Hebr.) 

reikėdavo realių įkalčių, kad turėtų kuo pagrįsti dedukcines 
prielaidas. Jozefas neturėjo nieko, išskyrus smurto pėdsakus ir 
užuominas apie pabaisą vyrą, turbūt įsivaizduotą, antraip argi 
mergina, susidūrusi su tokiu blogiu, apie kokį kalbėjo, būtų 
išsaugojusi šitokį grožį? Bet iš dangaus Lelija irgi nenukrito. 
Žinoma, jeigu mergina kilusi iš aukštuomenės, ji slepiant 
isteriją nuo pašalinių, galėjo būti laikoma uždaryta namie. 
Vis dėlto, remdamasis tam tikromis detalėmis, jis linko šia 
prielaida abejoti, nebent Lelija buvo visai jauna nelaimingai 
ištekėjusi. Šiaip ar taip, ar ji gyveno prabangiuose namuose, 
ar kukliame bute, ar užsidariusi vienuolyne, ar įkalinta — taip, 
net jei buvo uždaryta tame pasibjaurėtiname klube, — vis tiek 
kas nors Vienoje turėjo ką nors žinoti. 

— Etwas Neues kann man nur finden, wenn man das Alte 
kennt, - sumurmėjo Jozefas. Atrasti ką nors nauja gali, tik 
žinodamas sena. Šventa teisybė. Kad ją patvirtintų, Benjami- 
nui reikės pasistengti dvigubai, atstoti savo šeimininkui akis 
ir ausis. Pats Jozefas eiti į viešumą vis dar nenorėjo, juolab 
nelinko analizuoti tokio nenoro priežasčių — tiesiog pasakė 
sau šitaip: jei paaiškėtų, kad iš atostogų grįžau pirm laiko ir 
be šeimos, kiltų per daug klausimų, tektų atlaikyti pernelyg 
daug skvarbių žvilgsnių. Patiekti pusryčiai daktaro nėmaž 
neviliojo ir jis ėmė svarstyti, ar gebėtų taip užsimaskuoti, kad 
galėtų patyliukais nueiti į Muziejaus kavinę. Turbūt ne: juk 
maloniausia naujojoje Adolfo Loso suprojektuotoje kavinėje 
būdavo ne tik paganyti akis į gryną, šviesų interjerą — estetinę 
kaimynystėje įsikūrusio ekstravagantiško Secesijos paviljono 


priešingybę, — bet ir pasisėdėti žymiausių Vienos menininkų 

bei intelektualų draugėje. Jozefas rūškanas apsisprendė pus- 


ryčiauti namie ir pasmeigė dešros griežinėlį. 


Kai pagaliau atkutęs skrandis pradėjo virškinti, Jozefas nu- 
ėjo ieškoti Lelijos, bet rado tik Gudruną - apsikrovusi senais 
laikraščiais, moteriškė juos karpė, o iškarpas klijavo į didelį 
albumą, kurių turėjo jau ne vieną. Daugybę metų, daktaras nė 
nebeprisiminė — kiek, ji šitaip leisdavo laisvalaikį. Eklektiškas 
(Gudrunos skonis buvo tapęs šeimos juokų objektu. Iškarpos iš 
senų komiksų varžėsi su religiniais tekstais, Partezettef — būtų 
sunku ir įsivaizduoti ką nors žavesnio už jausmingus nekro- 
logus visų nekęstiems velioniams, — su puošniai iliustruotais 
sėklų pakeliais, šie — su iškarpytais angeliukais, gėlytėmis, 
palinkėjimais, o prie sentimentalių mergaičių su spanieliais 
gretinosi berniukai su sukučiais ir lankais. Nestigo albumuose 
ir daktaro vaikų piešinių su naiviai išryškintomis detalėmis: 
gerokai apkūnesnė nei tikrovėje Matildė; buvęs jo proteguotinis 
Zigmundas Froidas, vos įžiūrimas pro cigaro dūmus; vargšas su- 
kumpęs Grofvater“*, skausmingai panašus į kroketo vartus. Pats 
Jozefas buvo nupieštas vaikštinėjantis su geru draugu Ernstu 
Machu - abu vyrai, teatriškai atkišę barzdas, mostagavo ran- 
komis, matyt, gvildeno kokią nors painią filosofinę problemą, 
galbūt visuomenės, kaip visumos, pusiausvyrą siejo su jųdviejų 
nepriklausomai vienas nuo kito atrastu vidinės ausies pusratinių 
kanalų skysčio poveikiu atskiro individo pusiausvyrai. Jozefui 


ta popietė buvo įstrigusi atmintyje. Dorai, žinoma, taip pat, 


* Nekrologas. (Vok.) 
** Senelis. (Vok.) 

juk ji tada neatsargiai prisiartino prie laukinių bičių spiečiaus. 
Vargšė mergaitė vieną po kitos užgriuvusias kankynes - kelias 
valandas teko šalinti geluonis, nukenksminti nuodus — ištvėrė 
stojiškai, neišleidusi nė garselio. 

Jozefas, ištempęs kaklą, dirstelėjo į albumą: Gudruna buvo 
atsivertusi puslapius, kurių viename iškarpa su baldų lako 
reklama — dvi dailios tarnaitės poliravo švytinčią mėnulio 
pilnatį — beveik dengė penktosios parodos Vienos Secesijos 
paviljone lankstinuką. Kirame puslapyje buvo įklijuota ištrauka 
iš Vilhelmo Bušo kūrinėlio apie Maksą ir Moricą*. Jozefui 
atrodė, kad šio autoriaus intelektas nepelnytai nuvertinamas, 
nors jo sąmojai žaibiškai virsdavo sparnuotais posakiais. Kaip 
rūmų juokdario išmintis. Vater werden ist nicht schwer, Vater 
sein dagegen sebr, - šmaikštavo Bušas. Tapti tėvu nesunku, daug 
sunkiau augint vaikus. 

"Tačiau visa tai buvo tik nuotaikingi niekniekiai, mat uo- 
liausiai Gudruna rinko kandžias paskalas arba šiurpą kelian- 
čius spaudos pranešimus apie Liuėgerio amazonių korpusą, 
vadinamąjį jo šalininkių haremą, intrigas, dvipatystės atvejus, 
skandalus, žmogžudystes, apiplėšimus, išprievartavimus, 
sumuštas ar nudurtas aukas, įvairiausias smurto apraiškas, 
kartais tokias žvėriškas, kad Matildė tuos Gudrunos albumus 
vaikams draudė net atsiversti. 

— Matau, nesiskiri su savo termometru, — šypsodamasis 


pasakė Jozefas. 


* "Heinrichas Wilhelmas Buschas (1832-1908), vokiečių poetas humoristas, dai- 
lininkas. Laikomas komiksų pradininku. „Maksas ir Moricas“ — septynios eiliuotos, 


paties autoriaus iliustruotos istorijos apie du padaužas berniukus. (Vert. past.) 

Gudruna liovėsi žiūrinėjusi kolekciją. 

— Herr daktare, kad norite, juokitės, bet šie puslapiai man 
puikiausiai parodo Vienos temperatūrą. Miestas kaista ant 
lėtos ugnies, šit ką jums pasakysiu. Pamažėle verda. Apsaugok 
mus, Viešpatie, jei užkūpės. 

— Iš tiesų, — pratarė Jozefas, nutaisęs gyvo domesio išraišką. 

Senutė pervertė dar kelis puslapius ir pasakė: 

— Šit kad ir ta vargšė moteris, Marija Kindl. Nusižudė... 

— Ak taip, taip, pernai pasikorė ant Riesenrad* kabinos. 
Siaubinga. Nusižudyti ten, kur jaunos šeimos... 

Gudruna susiraukusi jį pertraukė: 

— Herr daktare, pasikardama ant apžvalgos rato kabinos, 
Frau Kindl norėjo atkreipti žmonių dėmesį į baisų savo šeimos 
skurdą. Neabejoju, pritarsite, kad tokį žingsnį vargšė moteris 
žengė iš nevilties. Šiame mieste turčiai dar labiau turtėja, o 
vargetos dar labiau skursta. Vieni gali švaistyti pinigus malo- 
nioms pramogoms, o kiti neturi duonos kriaukšlio vaikams 
papenėti. Prie gero tai neprives. 

— Teisybė, — sutrikęs pritarė Jozefas. — Vis dėlto Vienoje 
esama įvairių labdaringų draugijų... 

— Sakau jums, miestas verda, o ugnis nuolat pakurstoma. 
Jeigu kai kurių iš mūsų būgštavimai pasitvirtins, net ir tokie 
garbingi namai, kaip šie, neišvengs pasekmių. Ypač, kai patys 
įsileidome bėdą. — Moteriškė prakalbo tyliau. — Pastebėjau 
mūsų gatvėje slampinėjant įtartinus vyrus. O taip. Vienas 
tipas kiaurą parą išstovėjo prie kampo, stebėdamas mūsų 
namus. Kitas, galėčiau prisiekti, sekė mane iki pat turgaus. 


* 


Apžvalgos ratas. (Vok.) 

Vakar vakare dar vienas tykojo prie šalinių durų. Benjamino, 
kaip visada, neprisišauksi, tad teko pačiai imti žarsteklį ir eiti 
nuvyti, o tas apsimetė, esą saugosi lietaus. Nesąmonė, ir tiek. 
Kad augęs vyras dulksnos pabūgtų... Aišku, turėjo kokių nors 
kėslų. — Gudruna patylėjo ir, iš pasibjaurėjimo persiraukusi, 
pridūrė: — Ar tik nebus vienas ankstesnių Lelijos... pažįstamų. 

Jozefui užgauli jos intonacija nepatiko. 

— Beje, kur ji? — paklausė jis. 

— Raško pupas. Normalus žmogus tokį darbą nudirbtų 
trigubai greičiau. Jeigu ji patarnautų 72220 virtuvėje... 

— Lelija — ne tarnaitė, — griežtai priminė daktaras. 

— Tikrai ne. - Gudruna atsitiesė. - Kai kurie žmonės nė 
nežino, ką reiškia sunkiai dirbti. Žinoma, tai netrukdo tam 
jaunam kvaileliui apie ją šokinėti. 

— Benjaminui? — Pajutęs nemalonų spazmą krūtinėje, 
Jozefas nuskubėjo prie atvirų durų ir, prisidengęs akis nuo 
saulės, pažvelgė į sodą. - Nematau jų. — Tai taręs, ketino eiti 
į lauką, bet moteriškė nusijuokė ir kažką suniurnėjo. — Ką 
sakai? — paklausė jis. 

— Mavyt, keberiojasi į pupoją. 

— Į pupoją? — Apstulbęs pakartojo daktaras. — Ką čia kalbi? 

— Juk yra tokia pasaka „Džekas ir pupa“. Johanesas, kol 
buvo mažas, labai mėgo jos klausytis prieš miegą. Vienas vaikas 
dykinėdamas užkopia stebuklingos pupos stiebu ir pakliūva į 
pasaulį, kur normalių žmonių taisyklės negalioja. Regis, kad 
ir kokias pasakas regztų Lelija, bus kas jomis aklai tiki, tad, 
sakau, gal ji ir šitą pasekė... 


— Frau Gštaltner, galvokite, ką šnekate! 

Gudruna atkišo smakrą ir narsiai atrėmė įpykusio daktaro 
žvilgsnį. 

— Herr daktare, šneku, ką matau. Tvarka šiuose namuose 
anaiptol nebėra tokia kaip anksčiau. 

— Kai tik Lelija grįš, norėsiu su ja pasikalbėti. Malonėkite 
jai pranešti. 

Jozefas nusisuko nuo moteriškės, vos įstengęs nuryti tūž- 


mingus žodžius. 


Po pusvalandžio Gudruna pasibeldė į kabineto duris, 
atvėrė jas, surukusi pabrėžtinai nusilenkė Jozefui ir griežtai 
linktelėjo Lelijai. 

— Eik į vidų. Gal visą dieną čia stoviniuosime? 

— Lelija, labas rytas. 

Jis išsyk pastebėjo, kad šįsyk Gudruna nė neketina apsi- 
metinėti dirbanti —- buvo pasiėmusi, matyt, kaip priekaištą 
jam, tik vaikų padovanotą antpirštį su mažytėmis roželėmis 
po stikliniu apvadėliu. Sulaukęs, kol senutė atsisės, Jozefas 
pasisuko į pacientę. Ši, žvali ir tokia miela, nejudėdama stovėjo 
priešais jį. Vilkėjo drobinę palaidinę aukšta apykakle. Dakta- 
ras atpažino Margaretės, vyriausiosios dukters, drabužį, kurį 
ji dėvėjo, būdama gal kokių trylikos, ne vyresnė. Palaidinę 
paveldėjo, ko gero, Dora. Ir gal net vilkėjo tą siaubingąją po- 
pietę. Tokios detalės įstringa atmintyje. Šiaip ar taip, drabužis 
tarsi parodė, kokia smulkutė yra Lelija, beveik kaip Berta, tik 
šiek tiek gležnesnė, žavesnė... nežemiška, taip, šit tinkamas 
žodis - nežemiška tarytum fėja, ne šio pasaulio būtybė, o 


greičiau vaizduotės vaisius. Kažką mandagiai sumurmėjęs 

Jozefas mostu paragino merginą atsisėsti ir tik tada pastebėjo, 
kad jos palaidinė sudaro dalį jūreiviško kostiumėlio — kadaise 
Londone tokius buvo išpopuliarinusi britų imperijos statytoja 
Anglijos karalienė: jaunoji jos atžala viešumoje būtinai dėvė- 
davo vienokią ar kitokią jūrininko aprangos detalę, veikiausiai 
tai būta savotiškos užuominos apie valdovės galią gerokai 
sustiprinusį laivyną. Dar Jozefas atkreipė dėmesį į Lelijos 
batus, kurie sprendžiant iš nerangios jos eisenos, buvo per 
dideli. Merginos skruostai tvieskė raudoniu, akys žibėjo, ir, 
nors veido išraiška nieko nesakė, daktaras manė žinąs, kodėl 
ji tokia atkutusi. Jo nuotaika išsyk subjuro. 

— Lelija, šįryt atrodote puikiai nusiteikusi, — pro dantis 
iškošė Jozefas. - Smagu buvo išeiti į saulę? 

Mergina neatsakė. Jos žvilgsnis buvo įsmeigtas į dūsaujantį 
laikrodį. 

— Girdėjau, raškėte pupas, - vėl pamėgino ją prašnekinti 
jis. - Šiemet jų derlius ypač geras. - Jis virptelėjo prisimi- 
nęs, kad senovėje žmonės pupomis gindavosi nuo dvasių ir 
vaiduoklių; Romos laikais per Lemūrijų šventę šeimos galva 
vaikščiodavo po namus ir per petį mėtydavo pupas, kad apsau- 
gotų šeimynykščius. — Žaliosios pupos, - sumurmėjo Jozefas. 
Jis beveik neabejojo, kad lemūrus vaikydavo juodosiomis, tik 
nežinojo — kodėl. - Ar daug jų dar bręsta? — Lelija ir vėl nieko 
neatsakė. Gudruna paniekinamai sucaksėjo liežuviu. Luktelėjęs 
Jozefas atsistojo ir ištarė: — Lelija, man reikia apžiūrėti jūsų 
žaizdas. Prašyčiau atsisegti viršutines sagas. 

Gudruna taip pat atsistojo ir, per skubėjimą net kluptelėjusi, 


prisiartino prie merginos. 


166 


Eliza Granville 


— Nagi, mergužėle, krutinkis. Pabusk. Daryk, ką liepia 
daktaras. 

Lelija, regis, nė neketino paklusti, tad senutė pati ėmė ne- 
kantriai sagstyti jai apykaklę. Mergina sudrebėjo ir sugniaužė 
kumščius, net krumpliai pabalo, o kol Jozefas apžiūrinėjo 
žaizdas kakle, ji spigino kaip spiginusi į laikrodį. 

Žaizdos buvo užgijusios, infekcija negrėsė. Daktaras būgš- 
tavo, kad liks randai, kita vertus, tokia apmaudi yda galėjo tik 
pabrėžti tobulą merginos grožį. Jis švelniai pakreipė jos galvą. 
Mėlynės po ausimi buvo beveik išnykusios... Staiga Jozefas 
pastėro, išvydęs naują, nedidelę dėmelę. Bene bus likusi po 
aistringo bučinio, pamanė ir sunkiai nurijo kartėlį. Vis dėlto 
švelnus kaklo išlinkis, auksinės garbanėlės ant sprando dvelkė 
tokia nekaltybe, kad daktaro įtarimai susyk išgaravo. Jis pataisė 
jai apykaklę ir atsitraukė. 

— Įgėlė vabzdys, — garsiai pasakė ir vėl prisiminė Doros 
kančias. — Kai oda tokia jautri, lauke verčiau pasisaugoti. — 
Lelija pasižiūrėjo į jį, bet nieko nesakė. — Gal praverstų lengva 
skarelė? — pridūrė Jozefas, pagalvojęs apie rausvą plonyčio šilko 
skepetaitę, Venecijoje pirktą Marildei. Skarutė buvo labai graži, 
bet žmona ja, kaip ir daugeliu jo dovanotų drabužių, niekada 
nesipuošdavo: veikiausiai jai atrodė, kad tokia aprangos de- 
talė pernelyg pabrėžia moteriškumą. O šiai gležnai, jaunutei 
moteriai skarelė turėjo puikiausiai tikti. 

— Pupas galėjo suskinti dvigubai greičiau, - subambėjo 
Gudruna, - bet kur tau — reikėjo taukšti ir kikenti. 

— Pati vis kartoji, kad saulė ir juokas — geriausi vaistai, — 


priminė Jozefas. 

Senutė tik numykė. Daktaras vėl atsisėdo. Jis puikiai jautė 
rusenančią Gudrunos pagiežą. Jeigu pamažėle virė Viena, tai 
senutė — juo labiau. Dingstį ji surasdavo greitai, ir visai nesvar- 
bu, kad Matildės su Lelija nebuvo kaip nė lyginti. Prisiminęs 
ankstesnius Gudrunos pykčio proveržius ir kivirčus, kurie 
protarpiais kildavo vaikų kambaryje, Jozefas net sudrebėjo, 
kartu stebėdamasis, kokios ištvermės prireikdavo jo žmonai, 
sugedus tarnaitės nuotaikai. 

— Reikės surasti, kas padėtų tau tvarkytis namuose. Vėliau 
apie tai pakalbėsime, — ramindamas Gudruną, pasakė jis. — 
Vienai čia iš tiesų nelengva apsidirbti. 

Moteriškė, neva visą dėmesį sutelkusi į miniatiūrinės ant- 
pirščio roželes, daktaro žodžius praleido pro ausis. Jis mintyse 
numojo ranka ir, atsisukęs į merginą, nusprendė išmėginti 
kitokią taktiką, nors iš tikrųjų anaiptol ne naują. 

— Lelija, gal norėtumėte, kad mes su kuo nors susisiektume? 
Juk tikriausiai yra žmonių, kuriems būtų labai svarbu sužinoti, 
kad jums nieko neatsitiko, kad esate sveika ir gyva? — Lelija 
neatsakė. — Pasišnekėkime. Pasakykite, kam turėčiau perduoti 
žinią. — Jozefas kalbėjo vis įsakmiau. — Kur gyvena jūsų šei- 
ma? Tolimesni giminės? Draugai? Juk turi būti kokių nors 
žmonių. 

— Atsakyk, kad klausia! — užkriokė Gudruna. - Su tuo kvai- 
leliu pienburniu čiauški neužsičiaupdama, tad būk maloni... 

— Šitai senei girdint nekalbėsiu, — labai tyliai pasakė Lelija. 

— Senei? — Gudruna net žioptelėjo. 

— Kodėl? - griežtai paklausė Jozefas. 


— Ji iš manęs šaiposi. Išjuokia kiekvieną mano pasakytą 

žodį. Kad būtumėte girdėjęs, kaip šnekėjo šįryt. Fržulein Na- 
menlos*, neužmiršk padėti peilio į stalčių. Niekas čia nenori 
vėliau aptikti jį monstro krūtinėje. —- Meistriškai pamėgdžiojusi 
Gudrunos tarseną, Lelija nutilo ir panarino akis. 

— Mat kaip? — pašiodamasis barzdą, tarstelėjo daktaras. 

— Ir jūs ja tikite? — įraudusi iš įniršio, paklausė Gudruna. — 
Tiek tevertinate ilgametę mano tarnystę Brojerių šeimai? 

Jozefas atsikrenkštė. 

— Moterie, jūsų ištikimybe niekas... 

— Kol ji neišeis, nepratarsiu nė žodžio, - sumurmėjo Lelija. 

Jozetui buvo nelengva nuslėpti pasitenkinimą. 

— Frau Gštaltner, gal, atsižvelgdama į aplinkybes... 

Gudruna atsistojo ir, iškėlusi galvą, nužingsniavo prie durų. 
Uždaromos jos aidžiai trinktelėjo. Jozefas palūkėjo, kol nutils 
moteriškės žingsniai. 

— Na, Lelija, likome vienudu. Viskas, kas čia bus pasakyta, 
liks paslaptis. - Padvejojęs jis pridūrė: — Kaip tarp kunigo ir 
nusidėjėlio. 

— Bet aš nepadariau nieko, ką reikėtų atleisti. 

— Aha, - daktaras akimoju nusprendė pasinaudoti tuo, kad 
ji žino išpažinties sąvoką, — vadinasi, jūs — katalikė? 

Lelija papurtė galvą. 

— Tokį tikėjimą žinau. - Mergina atsmaukė rankovę ir 
parodė skaitmenis, tarsi primindama daktarui nežmogišką 
savo prigimtį. — Bet jo apeigos man nereikalingos. 

— Tad sąžinės jūs neturite? 

Lelija gūžtelėjo pečiais. 


* Panelė bevardė. (Vok.) 

— O jūsų laikrodis ją turi? Arba gramotonas? Automobilis? 

Jozefas perdėliojo plunksnakočius, delnu perbraukė už- 
rašinę. 

— Lelija, o kaip kiti jausmai — meilė, vienatvė, ilgesys? - Jis 
pajuto gerkle kylantį gniutulą. Nesulaukęs atsakymo, pridū- 
rė: — Nejau jums nepažįstama neapykanta, pyktis, neviltis? 

Lelija tylėjo. Susitvardęs daktaras pro akinius pažvelgė į 
merginą, kuri sėdėjo atsiribojusi, tarsi klausytųsi kažkur toli 
skambančios muzikos ar pasakiškų būtybių pokalbio, jam 
negirdimo. 

— Lelija, jūs supykote ant Gudrunos?! — mažne išrėkė Jozefas. 

— Ji tik ieško priekabių. 

— Šit kaip? — Akimirką padvejojęs jis paklausė: — Blogai 
su jumis elgiasi? 

— Klausiate, ar muša mane? Kol kas ne. Jai ir nereikia. 
Gana, kad žnaibosi ir stumdosi. Jos alkūnės — smailios, kaip 
ir liežuvis. 

— Na... 

— Gali būti, kad ją nužudysiu. Po visko. 

— Lelija... 

— Gudrunos silpna širdis. — Mergina kalbėjo tyliai, dalykiš- 
kai. —- Nužudyti ją būtų vieni niekai. Pora sekundžių, ir baigta. 

— Gana... 

— Gal man tai net patiktų. Kai kam patinka, — mąsliai 
pasakė Lelija. 

Ar tik tai nebuvo raktas? Jozefas nekantriai palinko į priekį. 

— Kam patinka, Lelija? Sakykite. - Netrukus jis pakartojo 


klausimą, bet ji jau buvo užsimerkusi ir vėl atsiribojusi. Atrodė, 

panorėjusi mergina gali, lyg koks viduramžių klajūnas, iš šio 
pasaulio persikelti į anapusinį. O gal tai tik gudrybė? Panašiai 
būdavo ir su Berta. Jis nuolat spėliodavo, ar tik jos elgesys 
nėra mėgėjiška vaidyba. O kas, jeigu Lelija — jos mokinė? 
Tokie apmąstymai daktarui vėl sukėlė nerimą. O jeigu abi 
merginos — sąmokslininkės, surezgusios keršto planą? — Aš 
nieko blogo nepadariau, — nejučia sušnibždėjo jis. Vis dėlto 
Jozefui atrodė, kad sąmokslo atveju Lelija anksčiau ar vėliau 
turėtų išsiduoti. Nutaręs į žudikiškas merginos fantazijas 
nekreipti dėmesio, jis pabarbeno į stalviršį ir pasakė: — Leli- 
ja, prašau susikaupti. Mudu kalbėjomės apie jūsų antipatiją 
Gudrunai. 

Ji sumirksėjo ir linktelėjo. 

— Tokių kaip Gudruna pažinojau ir anksčiau. 

— Papasakokite apie jas. Papasakokite, ką jos jums padarė. 

— Nieko. Paikos bjaurybės. Įkąsti negali, vien loja. 

— Ar jos susijusios su jūsų monstru? 

— Galbūt, — išsiblaškiusi atsakė mergina, timpčiodama už 
raištelio, kabančio po apykakle. — Jeigu jau šimtai jų, ožkų ir 
avių, virtinėmis pėdina į jo rūsius. Cekšt, čekšt, čekšt. Vėjas 
atneša jų kraujo ir dūmų kvapus. 

— Paaiškinkite, — vėl griežčiau pareikalavo Jozefas ir susi- 
mąstęs pasikasė pakaušį. Nežinia, kur ji buvo įkalinta, bet 
tikrai ne religinėje bendruomenėje. Ir jokiame kalėjime netai- 
komos tokios bausmės, kokių mergina, regis, yra susilaukusi. 
Žinoma, prieš šimtą metų, kai ten dar veikė beprotnamis, ji 
būtų galėjusi šitaip kalbėti apie Narrenturm. Taip, jis Lelijos 


užuominas atitiktų... Tais laikais psichikos ligoniai buvo 

laikomi ne žmonėmis, o veikiau... pavojingais bepročiais. 
Lyg laukinius žvėris juos rakindavo prie sienų, miegoti jie 
turėdavo ant šiaudų. Kas žino, kokios mirtinos grėsmės už- 
griūdavo vargšų pakvaišėlių galveles? Kur nors provincijoje, 
kokiame nors užkampyje, tokios įstaigos galėjo veikti iki pat 
šiol. — Paaiškinkite, — jau švelniau pakartojo daktaras. 


Lelija sunėrė rankas. 


— Eni, bėni, šmiki, šmaki, 
Orbi, sorbi, vikibaki, 
Aus, maus, bus medaus. 


Tave kiškis Saus! 


— Brangute, jūsų balsas —- nepaprastai gražus, - pagyrė 
Jozefas ir čia pat suraukė antakius. Eni, kėni, šmiki, šmaki... 


Ką reiškia ši vaikiška skaičiuotė? 


— Du maži nusidėjėliai nepadarė, kas sakyta, 
Vienas buvo nubaustas, nieks nebaudė kito. 


Mažas nusidėjėlis liko vienui vienas... 


Lelijos balsas tilo, tilo ir nutilo. Paskui ji pažvelgė daktarui 
tiesiai į akis. Lūpose šmėstelėjo vos įžiūrima šypsenėlė. 

— Herr daktare, nekalbėkime apie tai, - pasakė mergina. 

Jozefas apstulbo. Buvo beveik tikras... ne, tai neįmanoma. 
Ir vis dėlto... Nejaugi Lelija iš tikrųjų pamerkė jam akį? 

— Man sakė, kad Vienoje nėra išmintingesnio žmogaus 


už jus. 

— Na aš... — Jis pasiglostė ūsus. 

— Ir kad gydote sužeistas sielas. 

— Aš taip nesakyčiau. — Daktaras susiraukė ir pagalvojo, kad 
vis dėlto ji gana teisingai apibrėžė emocinių pacientų sopulių 
malšinimą. Jis pasitempė. — Lelija, mums reikia... 

— Herr daktare, padėkite man. Privalau išvaduoti pasaulį 
nuo to išgamos. Jei man padėtumėte, jūsų paslauga žmonijai 
būtų milžiniška. 

— Lelija... — Jozefas trumpai sukrizeno, bet paprieštarauti 
nespėjo — neteko žado, mat mergina atsistojo ir padėjo grakščią 
ranką jam ant riešo. 

— Beto, mylimus savo palikuonis išgelbėtumėte nuo krau- 
pios nelaimės. 

Abu nuleido akis. Jozefas palygino savo plaštaką — nors 
taip sunku buvo šią akimirką pripažinti ją sava — apdribusia, 
senatvinėmis dėmėmis nusėta oda su liauna merginos ranka. 
Stangri oda, tobuli nagai. Jis atsiduso, gniuždomas suvo- 
kimo, kad vyro senatvė užtrunka daug ilgiau nei jaunystė. 
Gal tik praėjusią naktį, sapne, Jozefas buvo atjaunėjęs. Lyg 
ir išgirdęs kažkokį garselį, jis neramiai dirstelėjo į duris, bet 
dėmesį tuojau pat užvaldė nuo stalo pasitraukusi ir grakščiai 
atsisėdusi Lelija. Ranką, ant kurios mergina buvo padėjusi 
savąją, daktaras atsainiai prisidengė, tykodamas progos vogčia 
priglausti ją sau prie skruosto. Staiga pasijuto išsekęs ir nutarė 
leisti merginai išdėstyti žiauriuosius ketinimus; bent jau Bertai 
išsipasakojus palengvėdavo. 

— Ką gi siūlote, Lelija? — paklausė Jozefas. 

Jis ėmė svarstyti, kaip reikės tęsti gydymą, kai grįš šeima. 

Pasilikti čia mergina negalės. Galbūt jam pavyktų išnuomoti 
jai nedidelį butuką kuriame nors iš madingų rajonų ir nu- 
samdyti jauną tarnaitę — ką tik atsikėlusią iš kaimo ir ne itin 
protingą — neva palydovę. Nors garsaus gydytojo vizitai ir 
šiaip neturėtų sukelti apkalbų. Jozefas apsilaižė lūpas. Kaip 
ir Bertai, Lelijai veikiausiai praverstų masažo kursas. 

— Turime jį nužudyti, kol neužaugo. 

— Visiškai teisingai. - Daktaras prisiminė, ką mergina 
buvo sakiusi anksčiau. — Jis mažas, ar ne? Kaip Kobo/d*? Kaip 
velniukas? 

— Ne, - kiek nekantriai atšovė Lelija. - Kaip berniukas. 

Jozefas įdėmiai pažvelgė į merginą. 

— Ar monstras - berniuko ūgio, ar jis ir yra berniukas? 

Jo protas karštligiškai darbavosi. Gal čia ne tėvo, o agresy- 
vaus brolio atvejis? Nežinia. 

— Šiuo metu jis yra berniukas, — šiurkštokai atsakė mergina. 

— Suprantu. O kuo jis vardu? — paklausė Jozefas. Jam buvo 
smalsu, ar ji nepakeis kokių nors detalių. 

— Jau sakiau, Adis. 

— Iš tiesų sakėte. — Daktaras užmetė akį į užrašus ir link- 
telėjo. Jeigu tas pabaisa — brolis, tada aiškiau, kodėl vardas 
mažybinis. - O pavardė? - Jis tikėjosi, kad šitaip mergina 
atskleis savo kilmę. — Nagi, Lelija, juk negali jis būti be pa- 
vardės. 

— Herr Volfas. 

— Herr Voltas — ar tai tikra jo pavardė? 


— Taip, — atsakė ji, vos pastebimai vyptelėjusi. 


* Nykštukas, kaukas, aitvaras. (Vok.) 

— Puiku. 

Volfų pačioje Vienoje ir aplink ją netrūko. Pirmiausia Jo- 
zefas prisiminė kompozitorių Hugą Volfą, apie kurį kalbėta, 
esą psichiškai sutrikęs. Ne, ne tik. Tas žmogus pats prašėsi 
paguldomas į ligoninę, pasak gandų, jis sirgo sifiliu. 

— Ne, - po akimirkos pasakė mergina, užkirsdama kelią tyri- 
mui šia kryptimi. — Prisiminiau, tikroji jo pavardė — Karvedys. 

— Šit kaip? — Tokia pavardė labiau panėšėjo į pravardę. — O 
dar kaip nors jis vadinamas? 

— Kai kas jį vadina Manitu. Tai piktoji dvasia. 

Jozefas padėjo plunksnakotį. 

— Lelija, kaip jis jus nuskriaudė? — tyliai paklausė jis. 

Mergina, į taktą krutindama pirštus, užniūniavo pažįstamą 
motyvą. 

— Ar jau atsiėmėte muzikinę dėžutę? — pasiteiravo ji. 

— Atsiprašau?.. 

— Stella, ar ne? Margaretei. 

— Ne... tai yra taip, dar graviruojamas užrašas. — Jis spok- 
sojo į Leliją suglumęs. Tai buvo paslaptis. Staigmena. — Kas 
jums pasakė? 

— Gschichten aus dem Wienerwald.* 

— Bet... — Vos prasižiojęs Jozefas nutilo. „Vienos miško pa- 
sakos“. Būtent. Matyt, meistras bus kam nors išplepėjęs. Tiek 
to, apie tai vėliau. — Pasakojote apie pabaisą, — priminė jis. 

— Nesvarbu. Mums reikia aptarti, kaip jį nužudysime. 

— Puiku. 

— Užspardyti negyvai galima labai greitai... - Jozefui nejučia 


* 


Vienos miško pasakos. (Vok.) 

aiktelėjus, Lelija nutilo, bet tuojau vėl prašneko: —- Sumin- 
kytume kaip moliūgą. Tik batai turėtų būti labai dideli ir 
labai sunkūs. 

Ji nužvelgė smulkutes savo kojas. 

— Lelija! —- šūktelėjo daktaras. 

— Ką? — paklausė ji taip nuoširdžiai ir naiviai, kad Jozefas 
nepatikėjo, ką tik kalbėjus tą pačią merginą. 

— Lelija, negali būti, kad esate mačiusi tokių baisybių. 
Įprastame gyvenime taip nebūna. 

— Tikrai? 

— Brangute, dabar — ramūs laikai. — Ji užsimerkė ir suglebo 
tarsi vystanti gėlė, tad Jozefas suskubo užbaigti pokalbį. — 
Lelija, šįryt pasišnekėjome užtektinai. Išeikite į gryną orą. 
Šiandien - jokių virtuvės darbų. Ilsėkitės. Pasikalbėsime vėliau. 

Merginai išėjus, daktaras greitosiomis aprašė jos pasiūlytą 
būdą nužudyti kankintoją. Tokį kraugerišką sumanymą ga- 
lėjo pakišti nebent koks kriminalinis romanas. Taigi derėjo 
tikrinti, ką ji skaito. O tai jau reiškė, kad Lelijos gyvenime 
Jozefui būtų skirtas tam tikras vaidmuo. Valandėlę jis sėdėjo 
įsivaizduodamas, kaip lanko merginą nedideliame butuke kur 
nors netoli Žiedinės gatvės. Žinojo prireiksiant atsargumo, 
mat į Žiedą kasdien išeidavo pasivaikščioti Zigmundas — tik 
ir trūko, kad apie slaptąjį butą sužinotų Marildė. Šiaip ar 
taip, pacientės būklę reikėjo deramai aprašyti. Jis pritraukė į 
kotelį rašalo, nušluostė plunksną ir ėmė rašiklio galu barbenti 
į dantis, tramdydamasis, kad nepradėtų jo kramsnoti it koks 


mokinukas. 

Frūulein Lelija X 

Pacientės fizinė būklė labai pagerėjusi. Anksčiau ji stokojo ape- 
tito, bet dabar jį gali pataisyti gaunamas nedidelis fizinis krūvis. 
Nors pokalbiuose išsako labai keistų minčių, susijusių su pačios 
matytomis žmogžudystėmis ar bausmėmis, pacientė atrodo viskuo 
patenkinta. Be to, panašu, kad ji nesugeba tikroviškai suvokti 
mirties ir savo žmogiškosios prigimties. Jokių medikamentų kol 
kas neskirta. Pacientės nugaroje ir pečiuose pastebima įtampa. 


Rekomenduotinas masažo kursas. 


Išgasdintas trankaus baladojimo į duris, daktaras pašoko, 
plunksna slystelėjo popieriumi. Baimindamasis išgirsiąs kokią 
baisią žinią, jis nuskubėjo prie durų, bet įraudusi, iš jaudulio 
pridususi Gudruna įpuolė pirmiau. 

— Še, pasigrožėkite! — Ji pamosavo Jozefui prieš veidą plonu 
laikraščiu. — Ar ne teisybę sakiau? Teisybę! Visos paslaptys 
atsiskleidė. Ta merga — pabėgusi beprotė. Dabar negalėsime 
ramiai miegoti. Še, pats paskaitykite. Atskubėjau vos pama- 
čiusi. Na skaitykite, skaitykite. 

— Verčiau pasakykite, kas ten, — tarė Jozefas matydamas, 
kad moteriškė nepaleidžia laikraščio. 

Ji giliai įkvėpė. 

— Pernai. Lambache... 

— Lambache? 

Tai buvo nedidelis miestelis Aukštutinėje Austrijoje, svarbus 
senojo druskos kelio punktas. Jozefas prisiminė prieš daugel 
metų buvęs ten su tėvu, minė ir kitus pastatus gožiantį seno- 


vinį benediktinų vienuolyną su kryžiais užlankstytais galais, 

tik tolimos kelionės tikslas buvo išsitrynęs iš atminties. Dalis 
vienuolyno freskų, tapytų bene XII amžiaus pradžioje, vaizda- 
vo Jėzaus išvarymą iš Nazareto sinagogos, jų grožis mažajam 
Jozefui stelbė bet kokias antisemitines užuominas. Dabar 
jis pagalvojo, kad Lambache jie galėjo lankytis nebent dėl 
kokio nors giminaičio ar tėvo draugo ligos. Štai kodėl tokios 
prasmingos tada atrodė freskos, vaizduojančios išgydymus: 
Šventojo Andriaus... 

— Jauna moteris Vo/ksschule*, — nekantriai pasakė Gudru- 
na, — be jokios priežasties užpuolė vaiką. Gviešėsi nekaltą 
būtybę pasmaugti. O juk ta nevėkšla Lelija irgi smaugė vargšę 
brangiąją mūsų katę. 

— Beje, kaip ji laikosi? — pasiteiravo Jozefas, eidamas per 
kambarį išlyginti pakrypusio tėvo portreto. 

— Kas ją žino? — abejingai atšovė senutė, atsekusi daktarui 
iš paskos. — Matysim, kai išalks. Daug svarbiau, kad ta pa- 
mišėlė ir yra Lelija. 

— Taip manote? O kas rašoma laikraštyje? Kas nutiko tai 
užpuolikei? 

— Ją uždarė į beprotnamį... 

— Na, tuomet mes — saugūs. 

— Ne tokie jau ir saugūs, — piktai atkirto Gudruna. — Prieš 
dešimt dienų ji pabėgo... 

Jozefas nusijuokė. 

— Ir kelias dienas nuoga, sužalota kulniavo čionai? Kalbi 
nei šį, nei tą, Gudruna, verčiau atsikvošėtumei. Kvaila taip 


manyti. Antipatija merginai temdo sveiką tavo protą. 


* Liaudies mokykla. (Vok.) 


177 


Eliza Granville 


— Nei šį, nei tą? — Moteriškės veido raumenys įsitempė. — 
Tad dabar aš dar ir kvailė? 

— Atsiprašau. — Jozefas jau gailėjosi nesusivaldęs. — Nerei- 
kėjo man taip sakyti. Vis dėlto prašyčiau suprasti, kad esu už 
Leliją atsakingas. Juk ji - mano pacientė. 

Gudruna rūpestingai perlenkė laikraštį. 

— Ir jūs nė už ką nesutinkate, kad gali būti pabėgusi pus- 
protė: 

— Žinoma, ne. Lelija - švelnios prigimties būtybė. Nė musės 
nenuskriaustų, ką ir kalbėti apie vaiką. 

— Kurgi ne. Šita merga — vingri, klastinga, nuolat apsimeti- 
nėjanti melagė. Pasiryžusi viskam. Vyrai tokiai — kaip žaisliu- 
kai. Ir jus, ir Benjaminą apsuks aplink pirštą. Blakstienomis 
paplasnos, ranka prisilies ir suvystys kaip kūdikius. 

Sulig tais žodžiais senutė, dar sodriau įraudusi, nusigręžė. 

— Taip manai? — Jozefui staiga dingtelėjo, kad ji slapčia 
stebėjo visą jųdviejų su Lelija pokalbį. Ir kodėl jis mėnesių 
mėnesius neprisiruošė pataisyti durų užrakto? — Tučtuojau 
atsiųskite čionai Benjaminą, - šaltai paliepė. — Tegul atsineša 
įrankius. O dėl jūsų įtarimų, Fyav Gštaltner, pakartosiu: jie — 
nepagrįsti. Pasirodo, šiuose namuose ne vien Leliją kamuoja 
haliucinacijos. 

— Ar tai toks man atlygis už ilgametę tarnybą Fyau dak- 
tarienei Brojer, vaikams, šiems namams? Kad šaipytumėtės, 
kaip iš nukvakusios senės? Kad žemintumėte prieš atsivestą 
iš gatvės mergiščią? 

— Nė neketinau to daryti. 


Gudruna daktaro žodžius praleido pro ausis. 

— Tebūnie taip. Bet aš irgi esu atsakinga. Kai namuose 
šitiek darbo, laisvų popiečių neturiu. O šiandien imsiu ir at- 
silaisvinsiu. Netrukus pamatysime, ar mano įtarimai — tikrai 
paiki. 

— Kur išsiruošėte? — griežtai paklausė Jozefas, bet senutė 
išėjo, nieko neatsakiusi, atkišusi priešais save laikraštį it kokią 


šventenybę. 


Jau švinktelėjusios žuvies kvapas trenkė Benjaminui į 
šnerves, dar net neperžengus slenksčio. Lelija stovėjo virtuvės 
kampe ir žiūrėjo į du stambius marguosius upėtakius, gleivėtus, 
balzganomis akimis. Jų pilvai buvo perrėžti, mergina peilio 
smaigaliu makalavo po pilkai melsvus vidurius, išvirtusius 
ant pjaustymo lentelės. 

— Kurgi žiedas? Čia turėjo būti auksinis žiedas, — pasakė ji. 

— Koks dar žiedas? — Benjaminas atėmė iš jos peilį. 

Lelija nesiliovė spoksojusi į lėtai besiplečiančią žarnų 
krūvelę. 

— Jei rastume žiedą, viskas būtų gerai. Juk jau sakiau — 
lemčiai niekas negali pasipriešinti. 

— Lelija, išeik laukan, — paragino jaunuolis, žiūrėdamas 
į blyškų jos veidą. — Pakvėpuok grynu oru. - Kai mergina 
išėjo, jis atsigręžė į Gudruną. — Man regis, šeimininkas sakė: 
jokių nemalonių darbų. 

— Pietums supjaustyti puikiausią lašišą — nemalonus darbas? 
Nepasakyčiau, kad bent pirštą būtų pakrutinusi. 

— Gal reikėtų jai paaiškinti, kaip tai daroma. 


— Paaiškinti, kaip valoma žuvis? Netauzyk niekų. 

— Jos, beje, dar ir nešviežios, - pasakė Benjaminas. — Turbūt 
net gatvėje dvokia. Iš kur tokių ir ėmei? 

— Toks žmogus atnešė, - gūžtelėjusi pečiais, atsakė Gudru- 
na. — Kiekvieną mielą dieną lakstyti į turgų man nėra kada. Ir 
kodėl turėčiau bėgioti, kai namuose yra du jaunikliai? 

Ji nukėlė prikaistuvio dangtį ir pažiūrėjo į pukšintį viralą. 

— Užkasiu. — Benjaminas nubraukė nemaloniai atrodančias 
atliekas į dubenį. — Nejaugi tokią bjaurastį patieksite daktarui? 
Aš jos tikrai nevalgysiu. 

Trinktelėjusi dangtį ant prikaistuvio, senutė įsisprendė 
rankomis į šonus. 

— Ak nevalgysi, ponuli pasipūtėli? Matau, dabar jau tu 
šeimininkauji virtuvėje? 

— Jei šeimininkaučiau aš, Lelijai patys bjauriausi darbai 
nekliūtų... 

Gudrunos pyktis ūmai išgaravo. Ji nusikvatojo. 

— Tad vargšelė Pelenė šokdina jus abu. Ar tik nenutiks taip, 
kad veikiai tas strakaliojimas išlįs judviem per gerklę? 

— Ką tai reiškia? — susiraukęs paklausė jaunuolis. 

— Tiek to. Kai baigsi kaišioti nosį, kur tau nepridera, nu- 
šveisi laukujų durų žalvarį. 

— Turiu pakasti bulvių. Kodėl pati negali... — Vaikinas nu- 
tilo, pastebėjęs, kad po nešvaria didžiule prikyšte Gudruna 
vilki bene geriausią savo drabužį. - Kas dedasi? 

— Marš blizginti durų, — paliepė moteriškė. — Štai druska 
ir milteliai. — Ji paėmė plokščią butelį. — Pasitrauk. Įmaišysiu 
užtektinai acto, kad išeitų košė. Kai jos užtepsi, trinti reikės 


iš peties. Pyau daktarienei patinka, kai lentelė su pavarde 

spindi kaip veidrodis. — Gudruna dirstelėjo į laikrodį. — Jei 
kartais ateitų svečių, iš pradžių paskambinsi, tada palydėsi 
juos į prieškambarį. 

— Kokių dar svečių? 

Tačiau senutė nė neketino aiškinti. Žinodamas, kad jos 
neiškvos, Benjaminas nenoromis paėmė valymo priemones 
ir nuėjęs įsitaisė ant paradinių laiptelių. Darbas buvo mote- 
riškas ir, nors Benjaminas stengėsi dirbti kaip visada — gerai 
nusiteikęs ir uoliai, — pro jo akis neprasprūdo, kaip kikeno ir 
baksnojo viena kitai alkūnėmis dvi pro šalį ėjusios merginos. 
Ką tik išrastas valiklis patinos beveik neėmė, ši niršiai laikėsi, 
aptekusi kiekvieną Brojerio pavardės ir titulo raidę. Benjaminas 
skobė, gremžė ir trynė, patyliukais plūsdamasis. Vis dėlto, 
iš pradžių mintijęs apie kokį nors nediduką kerštą, veikiai 
nuklydo į tokią šviesią ateitį, kad užmiršo visas nuoskaudas. 

Krenkštelėjimas už nugaros vaikiną taip sutrikdė, kad 
krūptelėjęs jis išdrabstė dvokiančio Gudrunos mišinio liku- 
čius. Drumzlinai balta masė patiško tarsi milžiniško balan- 
džio išmatos ir vos neapdrėbė gerai nublizgintų svečio batų. 
Benjaminas pakėlė akis ir išsigando, atpažinęs policininką, 
kuris aną gertynių su Hugu Beseriu Leopoldštato smuklėje 
vakarą išsiuntė jį namo. Šį kartą pareigūnui žebenkšties veidu 
už nugaros bent jau nedunksojo rūstusis milžinas; vietoj šio 
šalia stovėjo jaunas, įkūnus vyrukas su akiniais ir žemaūgis, 
strazdanotas raudonplaukis, irgi vos vyresnis už Benjaminą. 
Buvo matyti, kad su naujutėle uniforma jis jaučiasi nepatogiai. 

— Inspektoriau, - sumurmėjo Benjaminas, - kuo galėčiau 


padėti? 

— Vyriausiasis inspektoriau, — atšiauriai pataisė apkūnu- 
sis. — Vyriausiasis inspektorius Kirchmanas. — Jis išsiėmė iš 
kišenėlės laikrodį ir linktelėjo. — Atėjome pas Fyau Gštaltner 
ir Herr daktarą Brojerį laiku, kaip ir buvo sutarta. Malonėk 
mus pristatyti. 

Vyruko viršininkas grakščiai kilstelėjo smulkią ranką, 
panašią į letenėlę. 

— Brunai, palūkėk. Mudu su šiuo jaunuoliu, su Benjami- 
nu, — seni draugai. Gal jis mums papasakos apie paslaptingąją 
merginą: 

— Kokią merginą? — paklausė jaunuolis, dėdamasis visiškai 
suglumęs. — Aa, — staiga esą susivokė, — kalbate apie Hedą, 
dingusią Grosmano indų plovėją. Bet aš girdėjau, kad ten nėra 
jokios paslapties. Virėja sakė, kad mergiotė pasiilgo kiaulių ir 
išdūmė namo. Vienoje jai nepatikę. 

Kirchmanas prisimerkė, bet nutylėjo. Peržengęs išdrabstytą 
košę, jis atsistojo prie pat durų. Benjaminas, kaip jam buvo 
liepta, paskambino ir tik tada pakvietė svečius į vidų. Ant 
slenksčio vyriausiasis inspektorius apsigręžė ir, ištiesęs ranką, 
sulaikė jaunesnįjį iš karininkų. 

— Štumfai, liksi garvėje ir dairysies. Be to, jei gerai paka- 
mantinėsi, gal jaunasis mūsų draugas prisimins, apie kokią 
Friūulein iš tikrųjų kalbame. — Kirchmanas atsisuko į perdėtai 
mandagiai besilankstančią Gudruną. - Aa, Frau Gštaltner, 
štai ir vėl susitikome. Ar H/e77 daktaras... 

Kai durys dunkstelėjusios užsitrenkė, Štumfas nepaten- 
kintas susiraukė. Net pasistiebęs, jis vos siekė Benjaminui iki 


peties. 

— Na, man reikia dirbti, — imdamas šluostę, pasakė vaikinas. 

— Man irgi, — atšovė policininkas ir išsiėmė užrašinę. — 
Maniau, slenksčius ir durų žalvarį šveičia tarnaitės, — pridūrė 
išsišiepęs. 

— O aš visada maniau, kad paskalos rūpi tik senoms bo- 
boms. — Benjaminas patyliukais apsidžiaugė pastebėjęs, kad 
rudaplaukis pareigūnas stovi išsitaškiusioje pliurėje ir kad 
valiklis, menkai pravertęs šveičiant žalvarinę lentelę, batų 


tepalą nuėdė akimirksniu. 


Jozefas nustebo, kai Gudruna atvedė pas jį Leliją ir pasakė, 
jog mergina norinti pasikalbėti su daktaru... dar labiau jis 
nustebo, kai netrukus išaiškėjo, kad nieko panašaus pacientė 
nesakiusi. Nepasakytum, kad ji labai priešinosi, atvedama 
į gana jaukų — bent jau pačiam daktarui - kabinetą, bet 
glumesio išraiška veide bylojo, kad mergina buvo kone jėga 
išplėšta iš ten, kur jautėsi geriau. Jozefą persmelkė veikiau bloga 
nuojauta nei baimės šaltukas. Buvo akivaizdu, kad Gudruna 
kažką rezga. Iki šiol nelabai jos paisęs daktaras, matydamas 
moteriškės nusiteikimą, nusprendė akylai stebėti bet kokius 
neįprastus jos veiksmus. 

Tiesa, kol kas Jozefas tuos nemalonius rūpesčius buvo 
linkęs nustumti į šalį. Juk priešais jį stovėjo Lelija. Kadangi ji 
atėjo nekviesta, jis norėjo, pasinaudojęs proga, užsiminti apie 
gydomąjį masažą. Apsilaižė lūpas, pamiklino pastalėje pirštus. 
Žiūrėti į tėvo portretą vengė, nors mintyse prisipažino, kad 
toks sumišimas — nedovanotinas. Jis tik norėjo paspartinti 


gydymo procesą, visai nesavanaudiškai. Su Berta... ir kitomis... 

buvo patyręs, kad rankomis įmanoma daug veiksmingiau, nei 
vien pokalbiais, pagerinti emocinę dailiosios lyties atstovės 
būseną, kartu sutvirtinant pacientės ir gydytojo ryšį. Todėl 
atkakliai taikė šį metodą, nepaisydamas priešiškai nusiteiku- 
sių kolegų skleidžiamų paskalų, - dauguma medikų masažą 
lygino su gimnastikos pratimais. Pats Jozefas žinojo, kad šis 
gydymo būdas taikytas dar prieš gerus du tūkstančius metų, 
jo veiksmingumą pripažino medicinos tėvas Hipokratas ir 
antikos medikas Klaudijas Galenas, apie masažo naudą daug 
rašęs veikale De Sanitate Tuenda *. 

Vis dėlto, kad ir kaip daktaras save teisino, jį slėgė netikru- 
mas, todėl žodžiai rizgo, pynėsi liežuvis. Buvo spėjęs išlementi 
tik keletą abstraktybių, kai išgirdo žingsnius prieškambaryje 
ir pasinaudojo dingstimi mesti tuščias pastangas. Staigiai 
atsistojęs, Jozefas nuskubėjo prie durų. Čia kone kaktomuša 
susidūrė su Gudruna. Ši buvo išsipusčiusi, laikėsi neįprastai 
išdidžiai. Nė neatsiklaususi, moteriškė į kabinetą pakvietė 
du vyrus. 

— Herr daktare, sulaukėte svečių... 

— Matau. 

Jozefą nudiegė bloga nuojauta, kai jis pamatė, jog vienas 
vyriškių vilki tamsiai pilką policijos uniformą. Tas, kuris įžengė 
pirmas, ištiesė ranką. 

— Herr daktare Brojeri, kaip malonu atnaujinti pažintį. 

— Ir man, pone, malonu. 

Daktaras pamėgino prisiminti, kur matytas šis į akis krin- 


tantis aštrių bruožų veidas neįprastai ilga nosimi. Atmintyje 


„Apie sveikatos priežiūrą“. (Lot.) 

šmėstelėjo miglotas vaizdinys, bet pavardė liko užkritusi. Liesą, 
nepatrauklią fizionomiją kiek pataisė šypsena. 

— Herr daktare, noriu dar sykį padėkoti, kad tą siaubingą 
naktį buvote toks mielaširdingas. Mano žmona to nepamir- 
šo. — Svečias nudelbė akis. — Ir jūsų berniukui Benjaminui abu 
esame dėkingi. Jis taip rūpestingai tada parvežė mus namo. 

Ak štai kas... Jozefas prisiminęs sulinksėjo. Apkūnią mote- 
riškę, tikrą prakaulaus sutuoktinio priešingybę, tąsyk priveikė 
kaitra ir vynas. Daktaras paskolino jiems savo vežimaitį. 
Paskui Benjaminas dar ilgai linksmino Jozefą pasakojimais 
apie nesėkmingus, triukšmingu barniu ir žnektelėjimu ant 
grindinio pasibaigusius storulės mėginimus įsiropšti į karietą. 

— Vyriausiasis inspektoriau Kirchmanai, kokia maloni staig- 
mena. — Daktaras linktelėjo Kirchmano čia pat pristatytam 
inspektoriui Brunui, pakvietė pareigūnus sėsti ir susiraukęs 
kreipėsi į Gudruną, kuri, regis, ketino prie jų prisidėti: - Prau 
Gštaltner, gal malonėtumėte pavaišinti mūsų svečius kava? 

— Kava jau garuoja, — atšovė moteriškė ir oriai išėjo iš 
kabineto. 

Kai Jozefas atsigręžė į policininkus, šiedu spigino į Leliją, 
kuri jų dėmesiui buvo visiškai abejinga. 

— Kuo galėčiau pasitarnauti? — kostelėjęs paklausė daktaras. 

— Frau Gštaltner... - Vos prašnekęs Kirchmanas išsyk ir 
nutilo, mat į kambarį grįžo Gudruna su padėklu. Nuėjusi prie 
žemo staliuko palei sieną, ji pasiruošė pilstyti kavą. 

— Dėkoju, - pratarė Jozefas ir pastebėjo porą margų druge- 
lių, įplevenusių į kabinetą senutei iš paskos. Nebėra ramybės 


per tuos prakeiktus nariuotakojus, pagalvojo jis, reikės priminti 

Benjaminui, kad pagaliau išnaikintų. — Ačiū, apsitarnausime 
patys, — pridūrė. 

— Bet... —- Gudruna žiojosi protestuoti. 

— Frau Gštaltner, dėkoju, galite eiti. 

— O ji pasilieka? - paklausė moteriškė, tūžmingai dėbte- 
lėjusi į Leliją. 

— Dėkoju, - pakartojo Jozefas, palydėjo Gudruną iki durų 
ir rūpestingai jas uždarė. Kai džerkštelėjo Benjamino pakeistas 
skląstis, patenkintas grįžo prie stalo ir atsisėdo. Kirchmanas 
pažvelgė daktarui į akis ir atjaučiamai patempė lūpas. Jozefas 
tik vos pastebimai linktelėjo. 

— Padedame Velso žemės valdžios organams ieškoti pavo- 
jingos nusikaltėlės... — Vyriausiasis inspektorius taip paaiškino 
apsilankymo tikslą. 

Vadinasi, čia tikrai prikišo nagus Gudruna. Jozefas sugriežė 
dantimis, bet tučtuojau nusiramino ir, dėdamasis susidomėjęs, 
palingavo galvą. 

— Kaip suprantu, kalbame apie Lambacho įvykį? 

— Visiškai teisingai. Gali būti, kad bėglei pavyko pasiekti 
Vieną... 

— Ilga ir gana sunki kelionė, - pasakė daktaras. — Pėsčias 
žmogus per valandą vidutiniškai nueina penkis kilometrus. 
Kad įveiktų du šimtus penkiasdešimt kilometrų, moteriai, kuri 
veikiausiai dar ir psichiškai nesveika, prireiktų nepaprastos 
valios. — Jis perdėliojo plunksnakočius ir paglostė užrašinės 
viršelį. — Ar jus domina mano nuomonė apie bėglės psichikos 
būklę? — Daktaras pastebėjo, kad vyriausiasis inspektorius vis 


labiau trinka, o jo kolega uoliai užsirašinėja kiekvieną žodį. 

Tyliai sėdinti Lelija ištiesė ranką ir vienas drugelių ant jos 
nutūpė. 

— Jos taip maloniai kvepia, — pasakė mergina, žiūrėdama 
į Kirchmaną. — Kaip gaila, kad kvapas varo žmones iš proto, 
ar ne? 

Vyriausiasis inspektorius prasižiojo, užsičiaupė, o paskui 
išlemeno: 

— Ee... iš tiesų gaila. 

— Plaštakės nekvepia, — bespalviu balsu įsiterpė Brunas. — 
Tai — įrodytas faktas. 

— Ne plaštakės. Gėlės, — tarė mergina, nenuleisdama akių 
nuo Kirchmano. 

— Čia - gėlės? Ką gi, puiku. — Vyriausiasis inspektorius šiaip 
ne taip išspaudė šypseną ir, ieškodamas užtarimo, pažvelgė į 
Jozetą. — Skraidančios gėlės. Kaip žavinga. 

— Lepidoptera. - Brunas papurtė galvą ir, paskubomis už- 
rašęs šį Žodį, taip energingai padėjo tašką, kad šis veikiausiai 
įsispaudė keliuose lapuose. 

— Bukas, — pakomentavo Lelija. - Dumm wie Bobnenstrob“. 

— Bukas kaip... - sumurmėjo pareigūnas, stropiai užsira- 
šydamas įžeidimą. Staiga sumojęs, kad šie žodžiai buvo skirti 
jam pačiam, piktai juos užbraukė. 

— Ponai, gal dar kavos? — pasiūlė Jozefas. Pastatęs kavinuką 
į vietą, mostelėjo Kirchmanui, ragindamas tęsti pokalbį. — Ar 
tikrai manote, kad ta nelaimėlė galėjo atsibastyti iki Vienos? 
Tikriausiai norėtumėte išsiaiškinti, ar ji nėra buvusi mano 
pacientė? 


Kvailas kaip pupojas. (Vok.) 

— Frau Gštaltner mums papasakojo, kad į jūsų namus 
labai neįprastai pateko... — Kirchmanas akimis parodė į Leli- 
ją. — ..-viena jauna moteris. Regis, būta pavojingo buitinio... 
konflikto. Zyau Gštaltner įsitikinusi, kad ji ir yra ta moteris. — 
Vyriausiasis inspektorius kostelėjo ir tarsi atsiprašydamas 
pridūrė: — Fyau Gštaltner buvo labai atkakli. 

— Ta moteris? — Jozefas pažvelgė į Kirchmaną iš aukšto. — 
Kokia moteris — ta? Nesuprantu. 

— Pavojingoji Lambacho pabėgėlė ir yra štai ši moteris, 
Herr daktare, - irzliai atsakė Brunas. 

Jozefas pažvelgė į jį nustebęs. 

— Tai neįmanoma. O dabar, ponai, jeigu daugiau nieko 
nenorite aptarti... 

Jis atsistojo ir žengė kelis žingsnius durų link. Vyriausiasis 
inspektorius jį sulaikė ir, paėmęs už alkūnės, pasivedėjo prie 
lango. 

— Meldžiu atleisti, ZŽer7 daktare, bet Frau Gštaltner sakė, 
kad ši jauna moteris labai prastos būklės rasta prie Narrenturm. 
Sumušta. Be drabužių. —- Kirchmanas prašneko tyliau: - Frau 
užsiminė apie galimą lytinę prievartą. Ji netgi mano, kad 
mergina gali būti prostitutė. 

— Iš nusikaltėlės, — vėl įsikišo Brunas, - daugiau ir nėra 
ko tikėtis. 

Jozefas išlaisvino ranką ir tyliai pasakė: 

— Leiskite paaiškinti. Frau Gštaltner dabar sunkus me- 
tas. Moterų, kurios nugyvena savo amžių tarnaudamos, 
jaunystė anksčiau ar vėliau baigiasi, grožis išblėsta. Kaip 


turėtų būti skaudu atsigręžti į tokį savo gyvenimą ir su- 

vokti, kad nebuvo jame mylimojo, vyro, vaikų, netgi savų 
namų. 

— Iš tikrųjų, — pritarė Kirchmanas. - Toks gyvenimas 
tikriausiai saugus, bet susideda iš prarastų galimybių. Taip, 
yra ko apgailestauti. 

— O kai dar prieš akis šmėžuoja, — pridūrė daktaras, — štai 
tokia tyra būtybė pačiame jaunystės žydėjime... 

Vyrai, visi kaip vienas, sužiuro į Leliją, kuri sėdėjo tylė- 
dama, nudelbusi akis. Saulės spinduliai žaidė jos plaukuose, 
ir šie tviskėjo auksu. Viena plaštakių, palengva siūruodama 
sparneliais, vis dar tupėjo merginai ant rankos. Kita čia pat 
pleveno ore. 

— Tai jau tikrai, — atsidusęs ištarė Kirchmanas. — Iš tiesų, be 
pavydo čia neapsieisi. - Kiek pamąstęs, jis supratingai linkte- 
lėjo. — Šit mano žmonos teta, garbaus amžiaus senmergė, buvo 
įjunkusi siuntinėti žymiems vyrams anoniminius laiškus. Itin 
kokčius, — vyriausiasis inspektorius kostelėjo ir susidrovėjęs 
pasimuistė, — su paistalais apie pramanytus nesantuokinius 
vaikus, su išsamiais keisčiausių... ee... intrigų aprašymais, ne 
vieną nusiuntė ir burmistrui Liuėgeriui. Baisu. — Jis pažvelgė 
į Jozefą. — Įtaisėme tetą Belviu*. Jos pačios labui. 

— Ideali išeitis, — pagyrė Jozefas. — Ta sanatorija nervinin- 
kams — itin pažangi, o ir nuo Vienos ne taip toli. Jos direktorių 
Herr Binšvangerį gerai pažįstu. Kaip ir jo tėvas pirmiau, Rober- 
tas daug dėmesio skiria pacientų proto mankštai — organizuoja 


įvairius mokymus, išvykas, skatina imtis amatų, sodininkystės. 


* Garsi psichikos ligų sanatorija Kroiclingene, Šveicarijoje. Veikė 1857-1980 metais. 


(Vert. past.) 

— Žinoma, žinoma, — sutrikęs pasakė Kirchmanas. — Bet 
mums labiau rūpėjo, kad ta sena ka... moteris... nebegalėtų 
nieko iškrėsti. 

— Suprantu, - įteikliai ištarė daktaras. Sulig tuo žodžiu stojo 
nejauki, ilga tyla. Galų gale jis pats ją ir nutraukė. - Dažnai 
pagalvoju, kokios nelaimingos yra moterys, juk jos miršta 
du kartus. Pirmą — kai netenka jaunatviško žavesio ir vyrai 
jų nebegeidžia; antrą — iš tikrųjų, kai gyvybė palieka kūną. 
Laikotarpis tarp šių dviejų mirčių būna labai įdomus - kupinas 
šeiminio gyvenimo šilumos toms, kurioms ši laimė nusišypso, 
ir visiškai kitoks toms, kurios jos nepatiria, paliktos vienos. 
Maždaug taip. 

Niekas neatsiliepė. Staiga Jozefas pagalvojo, kad būti pa- 
liktai vienai moteriai gali reikšti anaiptol ne nelaimę, o kaip 
tik išsilaisvinimą, jei tik ji geba tokią dovaną įvertinti. Koks 
turėtų būti jausmas, svarstė jis, būti vertinamai už išorę, gei- 
džiamai vien dėl išvaizdos, o paskui, laikui bėgant, suvokti, 
kad taip nebėra? Daktaras prisiminė Bertos vienatvę ir ėmė 
pašioti barzdą. 

— Tris kartus. 

Balsas buvo toks silpnas, tyla, kurioje jis pasigirdo, tokia gūdi, 
kad Jozefas ne iš karto sumojo, jog tuos žodžius ištarė Lelija. 

— Ką sakote, brangute? 

Mergina pakėlė akis. 

— Moteris miršta dar vieną kartą — kaip motina, kai miršta 
jos vaikas. 

— Jeigu miršta, — ramiu balsu pataisė Jozefas. — Ne visada 


taip nutinka. 


190 


GRYTUTĖ IR TAMSA 


— Jeigu, — it aidas pakartojo Lelija ir pridūrė: — Ir kai. 

Ji švelniai pūstelėjo į drugelį, ir šis pakilo į orą. 

— Labai nuovoku, - energingai linksėdamas pagyrė Kirch- 
manas. — Šventa teisybė. 

— Pagalvokite, kaip jaučiasi didelių šeimų moterys, — su- 
šnibždėjo mergina. — Mirtis po mirties, mirtis po mirties. — Ji 
panarino galvą. — Mirtims nėra galo. Štai kodėl tiek daug gėlių. 

— Tiek to, Lelija, tiek to, — skubiai įsikišo daktaras ir tuojau 
pat kreipėsi į anuodu: — Ponai, kaip matote, kalbos apie mirtį 
sutrikdė mano pacientę. Jei daugiau nieko nenorite paklausti, 
norėčiau atsiprašyti. 

— Palūkėkite, - įsiterpė Brunas. — Iš kur esate? — paklausė 
jis Lelijos. - Kur anksčiau gyvenote? 

Mergina suraukė kaktą. 

— Aš — Vokietijoje. 

— Čia — Viena, — paaiškino Brunas. 

— Viena — Vokietijoje, - nežiūrėdama į jį, ištarė Lelija. 

— Ne, brangute, ne, — taikiai paprieštaravo Kirchmanas. — 
Viena Austrijoje. 

— Ber Austrija — Vokietijoje, taigi ir Viena — Vokietijoje. 

Brunas išsiviepė ir nežymiai mostelėjo ranka sau prieš 
veidą. Vis dėlto mergina judesį pastebėjo, jos lūpos suvirpėjo. 

— Gal mes esame kur nors kitur, — pratarė ji. 

— Prašyčiau su klausimais kreiptis į mane, - griežtai pasakė 
Jozefas. 

— Žinoma, - atsiliepė Kirchmanas ir perliejo Bruną įsakmiu 
žvilgsniu. 


— Ponai, tikiuosi, galiu pasikliauti jūsų taktu? - sumurmėjo 

daktaras. — Lelijos šeima primygtinai pageidauja, kad gydymas 
būtų konfidencialus. 

— Aa, paslaptis. — Vyriausiasis inspektorius kreivai šypte- 
lėjo. — Kaip ir su Papenheimų mergaite. — Pastebėjęs griežtą 
Jozefo žvilgsnį pridūrė: — Herr daktare, aš tokius atvejus stebiu. 
Visada domėjausi proto pasimaišymais. Žinoma, labiausiai — 


kai jie susiję su nusikaltimais. Daugiau neturiu ko pasakyti. 

Saulė pliskina man į nugarą, ir aš vis atsitrenkiu į Grėtės 
šešėlį. Ji sako, kad popiet griaudės; raudonieji progailiai ir 
mėlynosios raktažolės, plačiai išsiskleidę, stebi virš horizonto 
slenkantį didžiulį, juodą debesį. Man knieti sustoti ir pagaliu 
pabadyti skruzdėles, zujančias tarp plyšių take, bet mano rie- 
šas apsuktas raiščiu, kurio kitas galas pritvirtintas Grėtei prie 
prikyštės, todėl turiu lėkti tekina, kad spėčiau jai iš paskos. 
Per tą karštį Grėtė pikta, tikra bjaurybė. Man vis dar gelia 
koją — taip stipriai ji šįryt trenkė už tai, kad pabėgau. 

Kai prieiname skalbinius, ji atriša mane ir įduoda Stoffpuppė“. 

— Stovėk čia. Nenumesk lėlės. Tik pamėginsi pasijudinti, 
nors per plauką, kaipmat vėl keliausi į rūsį. Girdi, panelyte? 

— Žiūrėk. 

Man ant rankos nutupia boružė. Ji krutina sparnelius, ir 
aš niekaip negaliu suskaičiuoti traškučių. 

— Marienkifer, - raukydamasi sako Grėtė. - Neskriausk, 
kad neprišauktum nelaimės. Pasakyk eilėraštuką ir atsargiai 
nupūsk ją. 

— Kokį eilėraštuką? 


*  Skudurinė lėlė. (Vok.) 

— Dummkopf“, puikiausiai žinai - kokį. - Grėtė bambėdama 
nuleidžia skalbinių virvę žemiau. - Marienkūferchen, fliege 
wegl“* Šit kokį. Dabar jau prisimeni? 

— Ne. Ir visai nenoriu, kad ji nuskristų. 

— Kad mūsų pačių namai sudegtų, ypač, kai žada audrą? 
Sakyk eilėraštuką. Greičiau. 


Marienkiferchen, Marienkiūferchen, fliege weg! 
Dein Hėuschen brennt, 

Dein Miūtterchen flennt, 

Dein Vater sitzt auf der Schwelle: 

Flieg in Himmel aus der Hėlle. 


— Ir žiūrėk, į kurią pusę nuskris. Iš ten ateis būsimasis tavo 
vyras. 

— Nenoriu jokio kvailo vyro. 

— Krista, norėsi ar nenorėsi, vis tiek gausi. Vienos gauna, — 
Grėtė atsidūsta ir nukabina tėčio marškinius, — kitos ne. - Ji 


pažvelgia į mane. — Na sakyk eilėraštuką. 


Boružėle, boružėle, skrisk šalin! 
Tavo nameliai liepsnoja, 

Tavo mamytė verkšnoja, 

Tavo tėvelis tupi po langu: 
Skrisk iš pragaro į dangų. 


*  Kvailė. (Vok.) 


** Boružėle, skrisk šalin. (Vok.) 

Aš pučiu, bet boružė nė krust. 

— Gražiausia! - lankstydama pagalvių užvalkčius, sako 
Grėtė. - Galas mums. Iškepsime lovose, kaip žindukliai 
paršeliai - krosnyje. Odelė bus paskrudusi. Ir patieks mus su 
riebiu padažu. Koks baisus galas! 

Pučiu smarkiau. Vabaliukas, nespėjęs nukristi, išskleidžia 
sparnelius ir pakyla tiesiai aukštyn. Grėtė linguoja galvą. 

— Vaje vaje, atrodo, tavo meilė mirs, judviem dar nesusi- 
tuokus. 

— Na ir kas. 

Aš matau šį tą geresnio už vyrą. Šviežiai sukasta žemė tarp 
daržovių riebi, tamsiai ruda, kaip šokoladas. Visos Grėtės kal- 
bos, esą ji - bjauraus skonio ir saldainio nė neprimena, manęs 
neįtikina. Ištaikiusi progą, griebiu saują ir susikemšu į burną. 

— Pusgalve! — Grėtės balsas užgožia mano riksmą. — Das war 
dumm. Tik kirminai ėda purvą. Jo skonis kaip kapo. Kada 
pagaliau ateisi į protą? 

Aš draskausi liežuvį, spjaudausi, rėkiu ir trypiu kojomis. 
Burna pilna tirštos, šaltos, rupios masės. Ji lenda tarp dantų ir 
gerkle slenka žemyn. Žiaukčiodama riečiuosi, o Grėtė braukia 
man nuo veido plaukus. Vėmalai, ir tie skanesni už žemę. 

— Krista, gal pagaliau būsi pasimokiusi? — Grėtė prijuostės 
kampučiu šluosto man veidą. — Galas tavo lėlei, žiūrėk, kokia 
apvemta. Tikriausiai mums visiems paskutinioji priėjo, juk 
nelemta boružė, Dievo Motinos pasiuntinė, sugrįžo, va, tupi 
tau ant peties — skelbia, kad rytą iš namų bus likusi tik krūva 
išdagų. Na nesisielok taip. Mėginsiu išvalyti. — Ji ima mano 


lėlę už kojos ir stumia mane sodo takeliu. - Žiūrėk tu man, 

boružė dar nenuskridusi. Patraukyk pečiais, gal numesi. Ne, 
laikosi. Ką gi, tuomet mums galas. Pažvelk, kiek skruzdėlių. 
Ir sparnuotųjų kokia galybė. Jos kandžiojasi. Tuojau atsine- 
šiu verdančio vandens, kaipmat jas išplikysiu. Ar esu kada 
pasakojusi apie vargšą berniuką kape? Labai liūdna pasaka. 
Sužinosi, kaip supleškėjo vieno bjauraus nedorėlio namai. 
Grėtė pradeda pasakoti apie nelaimingąjį berniuką, bet aš 
nesiliauju rėkti ir jos negirdžiu. Burnoje vis dar jaučiu purvo 
ir nusivylimo skonį. Skeldėja perdžiūvusios lūpos. Retkarčiais 
liežuviu užčiuopiu mažytį akmenuką, bet nebeįstengiu jo 


išspjauti. 


Neprisimenu, kaip pargriuvau, bet vis dėlto susivokiu gu- 
linti purvyne prie tako. Lyja. Burnoje žemių skonis. Skauda 
kiekvieną kūno lopinėlį. Labiausiai — pirštus, bet esu juos 
prigulusi, todėl nematau, kas jiems nutikę. Šviesu, nors yra 
naktis. Tvieskia du ryškūs žiburiai, jie be paliovos juda, tai 
priartėja, tai vėl nutolsta, sakytum milžiniška pelėda lekiodama 
stebi spąstuose besiblaškančias žiurkes. Priešais matau tuščią 
paukštidę su laktomis. Tikriausiai esu zoologijos sode, nes štai 
užkandinė, o tolėliau — ligoninė. Noriu bėgti ir susirasti tėtį, 
bet jo čia nėra. Stengiuosi prisiminti, kur jis... 

Pastebiu baloje gulinčią Lotę ir nušliaužiu prie jos. Ji atrodo 
baisiai. Oda pūslėta, sudriskusi, vietoj nosies — skylė. Gražieji 
plaukai įjuodę, susiraitę. Kojos kadaruoja. Apkabinu ją ir 
paguodžiu, bet vis tiek abi pravirkstame. 

Pirštus man gelia todėl, kad jie nuberti pūsliukėmis - kaip 


Grėtės koja, kai ant jos užkrito prikaistuvis su žuvimi, — ir 

nėra kam įtrinti sviestu. Lotė klausia, kodėl aš vilkiu tokius 
nešvarius drabužius ir kur mano batukai. Aš nežinau. Nesu- 
prantu. Grėtė krioks ir tėvelis barsis, pagalvoju — ir sumoju, 
kad Grėtės nebėra, o tėtis... tėtis... 

Kai užspiegiu, gyvuliažmogiai išnyra iš savo stoginių ir 
sužiūra į mane. Jie moja ir leidžia garsus. Mėgina kalbėti. 

— Chodž tu. Eikš. Eikš pas mus. 

Vienas, kitas glosto man plaukus, ima už rankos, bet aš 
stumiu juos šalin. 

— Atstokit, šlykštūs gyvuliai. Nesiduosiu suėdama. 

— Chodž tu, dziecko. Vaikeli, eikš. 

Kai prapliumpa lietus, du jų griebia mane ir neša į pašiūrę. 
Veltui spiegiu dar garsiau, trankausi ir spardausi. Viduje tik 
dvi žvakės dega, bet aš vis tiek įžiūriu eiles lovų, ant kurių sėdi 
kiti gyvuliažmogiai ir spokso į mane. Įsikišu nykštį į burną ir 
pati į juos įsižiūriu. Viena jų, pramokusi kalbėti žmoniškai, 
prieina, atsitupia prie manęs ir apkabina. 

— Mažyle, nebijok, — sako. — Tu — tarp draugų. 

Bedu jai alkūne. 

— Eik šalin, kvaišas gyvuly. 

Ji nekreipia į mano žodžius dėmesio. 

— Aš — Erika. O kuo tu vardu? Nenori sakyti? Nieko tokio, 
vėliau pasisakysi. Dabar paieškosime, kur galėtum prigulti. — Ji 
rodo man lovą, kurioje viena kaulėta žmogysta jau snūduriuo- 
ja. - Miegosi su Lena. Jei galvą dėsi jai prie kojų, sutilpsite. 

— Negulsiu. 

— Daugiau nėra kur, - sako Erika. 


— Nemiegosiu čia. — Čiužinys ant gulto plonas ir gumbuotas. 

Lena guli susisupusi į apklotą, bet aš matau, kad ji be nak- 
tinių. — Noriu Pederbeti* ir savo naktinukų su rausvomis 
gėlytėmis. 

Kažkas nusijuokia. Erika tą gyvuliažmogį nutildo ir pa- 
purto galvą. 

— Mes dabar vargetos, — sako Lotė. — Tėčio nebėra. Nieko 


nebėra. Viskas iš mūsų atimta. Niekas mumis nepasirūpins. 


— Viskam yra ribos, — sako Grėtė, rankiodama mano išmė- 
tytus drabužius. — Dar bent kartą išgirsiu „to nenoriu, ano 
nedarysiu“ — baigta, susikraunu mantą ir išeinu. Matysiu, ką 
tada sakysi. Visi vyrai vienodi. Kai nebeturi motinos — Dieve, 
priglobk paklydusią jos sielą, — nė metai neprabėgs, ir gausi 
kokią pikčiurną pamotę. Tu jai būsi nereikalinga. 

— Mano tėtis... 

— O, ji greitai sugalvos, kaip judu su tėvu sukiršinti. Arba 
tiesiog jį nunuodys. Ir kas bus tada? Juk pati žinai. Eisi tuščiu 


pilvu į gūdžią girią, gulsi į lapų guolį, galvą dėsi ant akmens... 


— Nėra čia taip blogai, - sako Erika ir patapšnoja man per 
galvą. — Šiąnakt pakentėk. Matysim, ką rytojus atneš. 

— Nenoriu, — atšaunu, apsižiojusi nykštį. - Noriu namo. 
Noriu tėvelio. 

— Tėvelis miręs, — kužda Lotė. - Miręs kaip lavonas. 

— Ne, ne! - šaukiu, nors žinau, kad ji sako teisybę. — Veskite 


mane pas tėtį. Noriu tėčio. 


Pūkinis patalas. (Vok.) 


198 


GRYTUTĖ IR TAMSA 


Tamsu, namuose tvyro tyla. Staiga žvygteli iš už kampo 
atsukantis automobilis. Jo žibintai akimirką nutvieskia kambarį 
ir aš spėju pastebėti grindimis slystančius šmėklų šešėlius. 

— Mama! Mama! 

Niekas neateina. Aš šaukiuosi mamos ir gūžiuosi į mažutytį 
kamuoliuką, kad tik manęs nerastų lovą čiupinėjantys šešėliai. 
Pagaliau Grėtė atlapoja duris ir, pastvėrusi mane į glėbį, taip 
suspaudžia, kad vos prakvėpuoju. 

— Krista, gana jau, nutilk. 

— Eik sau, — žiopteliu aš. - Noriu mamos. 

— Mama iškeliavo į aną pasaulį. Turėsi pasitenkinti manimi. 

— Nenoriu tavęs. Nešk mane pas mamą. 

Grėtė paguldo mane į patalą ir atsisėda šalia. 

— Krista, tavo motina mirusi ir palaidota. Ji taip apsisprendė 


ir niekas jos nesugrąžins. 


— Gulk, - sako Erika. — Pasistenk pailsėti. Diena čia pra- 
sideda anksti. 

— Mama! Tėveli! - šaukiu, o paskui, lyg persigalvojusi: — 
Grėte! Noriu Grėtės! 

— Nutildykit ją pagaliau, — piktai sako kažkas. — Man reikia 
išsimiegoti. 

— Noriu Grėtės! Veskite mane pas Grėtę! 

Erika purto galvą. Sakyti nesako nieko, bet iš veido matau, 
kad jai labai liūdna. Staiga susivokiu nejučia pravirkusi. Dar 
niekada nesu šitaip verkusi ir negaliu ašarų sulaikyti. Atrodo, 
rauda visas mano kūnas, iš jo gelmių vilnijantis verksmas siekia 


rankų ir kojų pirštų galiukus. Parpuolu ant grindų ir šliaužiu 

po lovomis, kol pasiekiu kampą. Abi su Lote susirangome į 
kamuolį ir verkiame, kol užmiegame. 

Mane pažadina pratisas garsas, panašus į kauksmą. Dar 
tamsu, bet gyvuliažmogiai, visi kaip vienas, pašoka ant kojų. 
Kai vėl užkaukia, jie vorelėmis kiūtina iš pašiūrės. Lotė ra- 
gina mane eiti ieškoti Grėtės. Nežinome, kur ji dėjosi, tėčio 


išvaryta, bet turėtų būti kur nors prie ežero kitapus miško. 


— Kad Jonukas ir Grytutė buvo palikti gūdžioje girioje, 
tu žinai, — sako Grėtė, berdama į stiklainius dideles, juodas 
vyšnias. — Bet ar žinai — kodėl? Pasakysiu. Taip nusprendė jų 
tėvai — ir ne tik todėl, kad namuose stigo duonos, bet dar ir 
dėl to, kad vaikai buvo pasiutę neklaužados. Jie mėtydavo dra- 
bužius ant grindų ir atsižodžiuodavo. Tėvai nuvedė mažuosius 
išdykėlius giliai į mišką. Davė abiem po sausos duonos plutą. 
Nei sviesto, nei medaus. Ir nuėjo sau — iš pradžių motina, 
paskui ir tėvas. Kai tik jie dingo iš akių, vaikus apspito miško 
žvėrys. O žvėrys visada būna išbadėję. — Ji stato stiklainius į 
konservavimo katilą ir uždega ugnį. — Kaip manai, kas nutiko 
paskui? 

Aš tyliu. 

Pavasarį Grėtė įkelia Pėterį į pintinėlę ir, nunešusi į par- 
ką, paleidžia tarp krūmų. Sako, jis norėjęs į laisvę, be to, ji 
neturinti laiko kuopti dvokiančio narvelio. Kitą kartą nuė- 
jusios į parką pasivaikščioti randame žolėje išdraikytus baltus 
pūkus. Uodegėlę Grėtė parsineša namo — kad saugotų nuo 


nesėkmių. 

Mudvi su Lote visą dieną praleidžiame pašiūrėje. Temstant 
grįžta gyvuliažmogiai. Jie paniurę, sunkiai velka kojas. Viena 
iš mokančių kalbėti susiranda mane. 

— Čia aš, Erika. Kelkis. Metas praustis ir šukuotis. 

— Nenoriu. Eik sau. - Aš spraudžiuosi į kampą, atkišusi 
Lotę priešais save, gūžiuosi, kad tik būčiau kuo mažesnė. 
Paskui spjaunu į Eriką, tik trupučiuką, silpniau nei įprastai, 
bet seilės vis tiek nutyška jai ant skverno. Ji dirsteli į dėmę 
ir ištiesia ranką į mane. - Nemuši manęs! — išrėkiu. — Gyvu- 
liažmogi tu, tik pamėgink trenkti, ir mano tėtis... —- prikandu 
liežuvį. Lotė primena man, kad tėčio nebėra, ir dabar bet kas 
gali mane nuskriausti. 

— Niekas iš mūsų tavęs nemus, — tyliai sako Erika. Ji pastato 
mane ant kojų. — Bet čia galioja tam tikros taisyklės ir tau teks 
kuo greičiau jas išmokti, antraip kiti tave baus. Nuo šiol būsi 
didelė mergaitė. Daugiau jokių ašarų. Nusišluostyk veidą ir, — ji 
pagraibo kišenėje ir išima šukas retais dantimis, — susišukuok. — 
Erika padeda rankas man ant pečių. — O dabar pasisakysi vardą? 

Aš papurtau galvą ir piktai išsiviepiu kitiems gyvuliažmo- 
giams, kurie žiopso į mus ir klausosi. 

— Krista, - įsikiša vienas jų. — Bent jau taip ji sakė Danieliui. 

Danielis — tikras, nors ir valgo sliekus. Erika man panaši į 
Grėtę, tik liesesnė ir tykesnė. 

— Erika, ar tu — gyvuliažmogis? — klausiu. 

— O tu? —- Erika šypteli, bet taip, lyg jai ką skaudėtų, ir 
švelniai mane pastumia. — Krista, pasiskubink, tuojau pra- 
sidės pamokos. 


— Neisiu į jokią mokyklą. 

— Čia visi eina į mokyklą. 

— Tėtis sako, man nereikės mokytis, kol baigsis... 

— Tu eisi į pamokas, — piktai rėžia Erika, — ir mokysies. 
Gyvenimas kupinas vargo, bet yra stebuklingas kelias nuo 
jo pabėgti — mokytis ir pažinti kitokius žmones, kitas šalis ir 
civilizacijas. Tik kai daug žinosi, tavo protas, kad ir kas nutik- 
tų, gebės kurti istorijas, kurios nuneš tave, kur tik panorėsi. 

Aš rankove nusišluostau nosį. 

— Kur tik panorėsiu? 


— Kur panorėsi ir kada panorėsi. 


Danielis nužvelgia mane, vilkinčią nešvarius drabužius. 

— Ką čia veiki? — klausia, bet atsakymo nė nelaukia. — Ar 
turi duonos arba kiaušinių? 

— Tu neatėjai, —- primenu, papurčiusi galvą. 

— Kartais žmonės nebeateina, —- sako žiūrėdamas kažkur į 


šalį. — Čia taip būna. 


Aš nesakau nei „prašau“, nei „ačiū“, todėl tėtis įmeta saldainį 
į stiklinę vazą ant indaujos ir paaiškina, kad šis ten palauks, 
kol išmoksiu mandagumo. Kai tėtis nusisuka, kyšteliu lie- 
žuvį. Grėtė užsiėmusi, nukabina skalbinius, tad pasilipu ant 
kėdės ir prisitraukiu vazą. Ji — labai graži: su žuvimi apačioje 
ir laumžirgiais bei gėlėmis — aplink žiotis. Saldainis guli ant 
dugno, žuviai sulig akimis, kad jį pasiekčiau, ant odinės kėdės 
sėdynės dar tenka pasistiebti. Kaip tik tada, kai dedu atgal 
tuščią popierėlį, įeina Grėtė. 


— Velniūkšti tu! — Ji šnioja man per kojas drėgna šluoste. — 

Grįš tėtis, tai duos tau į kailį, tai duos. Tučtuojau nulipk. — Ga- 
vusi šaltu skuduru, neišlaikau pusiausvyros ir su vaza rankose 
griūnu ant grindų. Ji sudūžta į tūkstantį šukelių, stiklai pažyra 
po visą kambarį. Grėtė išblykšta. —- Sukūlei mamos vazą! Tavo 
tėvas ją taip brangino. Du schblimmes Mūdchen! Netikša tu, 
netikša! Kaip dabar jam pasakyti? 

— Aš netyčia. 

Mano pirštų galuose pampsta skaisčiai raudoni lašai. Kojoje 
žioji gili žaizda. Pravirkstu. 

— Stovėk ramiai. Nė krust. — Grėtė atsineša dubenį ir pra- 
deda rankioti stiklus man iš plaukų ir drabužių. — Ir nesitikėk, 
kad užjausiu, — sako. — Pati prisidirbai. Vienas Dievas žino, 
kas užaugs iš tokios neklaužados, tokio kaprizų maišo. 

Be galo nelaiminga, šniurkščiodama žiūriu į grindis ir skai- 


čiuoju kilimėlyje įstrigusias šukes: ežns, zwei, drei, vier, finf“... 


Kas rytą, net ir per lietų, turime, kaip mokykloje, išsirikiuoti 
lauke, prie pašiūrės. Dabar Erika laikinai yra mano motina, 
tad, kol pradės šaukti pavardėmis, įsikimbu jai į ranką. Paskui 
pasitempiu ir skaičiuoju žvirgždo akmenukus aplink pėdas: 
eins, zwei, drei, vier, fin... 

Vieną dieną ateina Joana. Patikrinimas užtrunka ilgiau nei 
įprastai, stringa, todėl ji įširsta — vaikšto tarp eilių ir tranko 
visiems per pakaušius. Mėginu skaičiuoti smūgius: acbtzebn, 
neunzehn, zwanzig“*... Po dvidešimt pirmo Joana atsiduria prie 


manęs, stovi taip arti, kad užuodžiu ją kvepiant žibuoklėmis. 


* 


Viens, du, trys, keturi, penki. (Vok.) 
** Aštuoniolika, devyniolika, dvidešimt. (Vok.) 

Prisimenu jos padovanotus mieląjį, raudonąjį kamuoliuką ir 
plaukų segtukus, ir knygą, kurią drauge vartydavome, žiūrinė- 
davome paveikslėlius su šlykščiomis žiurkėmis, vagiančiomis 
maistą ir kandžiojančiomis kūdikius lopšiuose. Kartais mudvi 
žaisdavome. Kartais ji supindavo man kasas. Kai dar buvo 
tėtis, Joana norėjo būti naująja mano mama. Užmiršusi visus 
Erikos perspėjimus, žengiu iš rikiuotės. 

— Sveika, Joana, — sakau. 

— Liaukis, — šnypščia Erika ir, pastvėrusi už drabužio, įnir- 
tingai tempia mane atgal į gretą. Kaip ir Anė Liza, stovinti iš 
kitos pusės. Joana atsigręžia ir žiūri į mane. Iš veido matau, 
kad būti mano mama ji nebenori. Žengteliu į rikiuotę ir toliau 
skaičiuoju pliaukštelėjimus: sechzig, einundsechzig“... 

Joana iš užnugario prieina prie Anės Lizos, tėkšt, šit ir 


mano eilė... 


Dėdė Hrabenas - ne toks kaip Joana. Mane pamatęs labai 
nudžiunga ir vedasi pažiūrėti triušių. Papasakoju apie Pėterį, 
tik apie tai, kaip jis buvo paleistas parke, nieko nesakau. 

— Krista, šitie triušiai dideli, gerokai didesni už paprastus. 
Milžiniški. Ir labai gražūs. Tokių dar nesi mačiusi. 

Triušiams skirta atskira stoginė, jų gardai švarūs, su kau- 
gėmis šviežių šiaudų. Kambarėlyje patalpos gale moterys 
prie stalų stropiai šukuoja gyvuliukams kailius, o iššukuotus 
pūkus deda į dėžes. Dauguma triušių balti, kaip anas iš A/isos 
Stebuklų šalyje, tik vieno nosis nuberta juodais šlakais. Yra ir 


vienas labai šviesiai oranžinis. 


* Šešiasdešimt, šešiasdešimt vienas. (Vok.) 

— Triušių pūkais pamušamos kepurės ir švarkai, — sako dėdė 
Hrabenas. — Mažai kas taip puikiai saugo nuo šalčio. 

Prisimenu, kartais tėtis užsimindavo dirbęs su triušiais. 
Bet tikriausiai ten būdavo kiti, juk šitų tokios mažos kojytės. 

— Dėde Hrabenai, o kur tie didieji? 

— Nori dar didesnių? — Jis nusijuokia. —- Palūkėk, bus ir 
didesnių. Gražuole Krista, tokius dalykus būtina planuoti. 
Tarkime, jei nori, kad triušiukai būtų išvien auksaplaukiai, 
reikia labai kruopščiai parinkti tėvus. Negali tikėtis gražių pa- 
likuonių, jeigu jų motina arba tėvas — tamsūs ar didžianosiai. 
Arba sveikuolių - jei tėvai paliegę. 

Šalia šukavimo kambarėlio — virtuvė. Moteriškė, panaši 
į raganą Šviter, tik ne tokia sena, skuta morkas. Jų kūpso 
didžiulės krūvos. Ant grindų stovi pintinės su pomidorais, 
salierais, žalėsiais — brokoliais, salotomis, lapiniais kopūstais, 
petražolėmis, špinatais, cikorijomis, — ir krapų, bazilikų, mėtų, 
peletrūnų ryšeliais. Toji ragana smulkiai pjausto morkas, paskui 
imasi obuolių ir slyvų. Vieną slyvą nugvelbiu. Dėdė Hrabenas 
pastebi, koks išsipūtęs mano žandas, ir vėl nusijuokia. 

— Krista, išalkai? Na tuomet eime. — Mes užkopiame trimis 
laiptų maršais ir įeiname į kambarį, kuris visas beveik vien iš 
langų. - Mano bokštas. Patinka? Paieškokime, bene rasime 
kokį skanėstą. - Dėdė Hrabenas paduoda man pyragaitį ir 
apelsiną. Dar prisimenu, kaip kimšo Danielis, todėl apelsiną 
lupu labai lėtai. - Geriau? Pažiūrėkime, gal turime dar ko 
nors. — Dėdė Hrabenas ištraukia nedidelį stalčiuką ir paima 
Pfennig Riesen, bet laiko taip, kad nepasiekčiau. — Ar galiu 


tikėtis bučiuko vietoj „ačiū '? — Jo skruostas dygus. — Vargšelė 


205 


Eliza Granville 


našlaitėlė Krista. - Dėdė Hrabenas mane prisitraukia. - Sėsk 
man ant kelių. Arčiau... prisiglausk, štai taip. O jeigu aš būčiau 
naujasis tavo tėvas? — Jo ranka slankioja mano koja. — Norė- 
tum? — Tąsus saldainis kimba prie dantų ir aš negaliu atsakyti 
„ne“. Po akimirkos dėdė Hrabenas mane nukelia. - Man 
reikia dirbti. Ateik rytoj. Naujasis tėtukas nupirks tau ko nors 
gardaus. Ko norėtum? 

— Vyšnių. 

— Vyšnių nebebūna. 

— Tada ledų. 

— Ledų gal ir nupirksiu. — Ties durimis jis sustoja ir grįžta 
atgal, prie spintos. — Krista, tikriausiai ilgiesi gražiųjų savo 
drabužėlių. Tad žinok, jiems nieko nenutiko. 

Dėdė Hrabenas atidaro spintą. Joje —- mano suknelės, sijo- 
nukai, megztiniai, kojinės, kelnaitės, batukai, net nosinaitės. 

— Atiduok. 

Jis purto galvą. 

— Mažule, negali ten dėvėti tokių drabužių. Sugadinsi arba 
pavogs. O juk nenorėtum, kad taip atsitiktų. Atiduosiu juos 
tau vėliau. O kol kas galėsi apsivilkti, kai ateisi aplankyti savo 


naujojo tėtuko. 


Grėtė sako, esą tėtis jai liepęs žiūrėti, kad valgyčiau daug 
daržovių, ypač šviežių, bet aš ja netikiu. Jis pats jų niekada 
nevalgo. Jos panašios į vėmalus. 

— Nevalgysiu. 

Stumdau morkas ir kopūstus po lėkštę, traiškau ir krapštau 
ant stalo. Kai Grėtė atsistoja pripilti į virdulį vandens, šiek 


tiek košės nubraukiu ant grindų. 

— Liaukis, — neatsigręždama sako ji. — Viską matau. Valgyk, 
kol neataušo. Kai atauš, bus neskanu. 

— Nepatinka. Nevalgysiu. 

— Manęs tavo ožiai nedomina. — Grėtė piktai susiraukusi 
pastato tarp mūsų arbatinuką. - Nepakilsi nuo stalo, ko! 
nesuvalgysi paskutinio trupinėlio. 

— Jos šlykščios. Duok man pyrago. 

— Prašau duoti man pyrago. 

— Prašau, — iškošiu pro dantis. 

— Negausi, — sako ji, kandžiai šypsodamasi. — Kol neištuš- 
tinsi lėkštės. Kai viską suvalgysi, gal mažytį gabalėlį ir duosiu. 
Ar žinai, kas nutinka mergaitėms, kurios valgo vien sausainius, 
saldainius ir pyragaičius? Visų pirma, jos neužauga dailios 
panelės. Be to, jų oda pasidaro panaši į žalią mėsą. Paskui 
joms nuslenka plaukai ir iškrenta dantys. Dar vėliau jos taip 
nusilpsta, kad nebepajėgia vaikščioti. Kaulai virsta guma. 
Todėl tokios mergaitės ropinėja keturpėsčios. Veikiai, — Grėtė, 
įsmeigusi į mane akis, užsikvempia ant stalo, — jos ropoja į 
gatvę ir meldžia praeivių duoti tikro maisto — mėsos ir sūrio, 


duonos, bulvių ir žalumynų. 


Čia visi alksta. Ir nepaliauja kalbėję apie maistą. Jei kas 
nors ką nors pasakoja — net jeigu tikrą istoriją apie karalaites 
arba vilkus, o ne apie gyvenimą praeityje, - niekam neįdomu, 
kokie buvę prašmatnūs drabužiai ar papuošalai, kokie didžiuliai 
rūmai, visiems tik rūpi, ką anie valgę. Sofika su draugėmis 
žaidžia ir žaidžia tą patį žaidimą. 


— Ką šiandien taisai pietums? — klausia viena jų. 

Atsakymas visada toks pat: 

— Luktelėk. Pirmiau iškelsiu iš orkaitės kepsnį, kad ne- 
prisviltų. 

Pasiimu iš slėptuvės Lotę, ir ji man pritaria: tas žaidimas — 
visiškai kvailas. 

Kartais vakarais, užuot sekusios pasakas ar dainavusios, jos 
apsimeta, kad puotauja. Kiekviena turi atsinešti kokį nors 
ypatingą patiekalą, kurį gamindavo namie. Veronika atsineša 
žalių barščių. 

— Ten, kur visada žiema, jie kvepia pavasariu. Šįvakar barš- 
čius valgysime su juoda duona, užbalintus grietine. 

Lotė surauktų nosį, jei ją tebeturėtų: kas gali valgyti sriubą, 
ir dar šaltą, iš rūgštynių ir bulvių? Kelias akimirkas visos tyli, 
nebent kuri atsidūsta. Jaučiu, kaip Lena man prie galvos riečia 
kojų pirštus. Paskui kas nors sušunka: 

— Veronika, tikras skanėstas! Gal užrašytum receptą? 

Mirela irgi atsineša sriubos. Kai pasako, kaip ji vadinasi, 
visos pratrūksta juoktis. Legėnyfogo kdposztaleves. Lena man 
išverčia pavadinimą — sriuba vyrams gaudyti, — bet nepaaiškina, 
kas čia juokingo. Kai Mirela sako, kad sriubą reikia patiekti 
su balta duona ir bučiniais, visos vėl juokiasi. Dar ji atsinešusi 
Urgepėrkėlt — voverienos troškinio. Lotė skundžiasi, tuojau 
vemsianti. Mane irgi supykina, kai Rika pradeda pasakoti 
apie elnienos kepsnį su šermukšnių uogiene. Tik raganos 
valgo šermukšnius, visi tai žino. Kol laukiame desertų, pa- 
šnibždomis seku Lotei dalį „Jonuko ir Grytutės“. Ji nežinojo, 
kad už meduolinės trobelės yra slaptas sodas, prižėlęs dilgėlių. 


Dar jame auga karilėliai ir šermukšniai. Nežinojo Lotė ir apie 

juodąsias mandragoras, kurios klykia, kai ragana rauna jas 
pietums. Kaip paprasti žmonės ežiomis augina kopūstus, taip 
ji - violetinius ir raudonus su baltais taškeliais šungrybius. 
Mažyčiuose narveliuose ragana laiko šliužus ir vietoj tapijokos 
valgo jų kiaušinėlius. Vištas jai atstoja varnos, kurios kiekvieną 
rytą skrenda ieškoti mūšio lauko, kad galėtų prisilesti akių. 
Aplink sodą auga kuproti gluosniai. Gumbuotais nagais jie 
gaudo praskrendančius paukščiukus ir grūda juos į savo dreves. 

Lotė taip įsibaugina, kad mažne pražiopsome pirmąjį 
desertą, makowiec. Tai - aguonų pyragas. Mums leidžiama 


paimti po didžiulę riekę. Ledų neatsineša niekas. 


Čia ir be Danielio daug vaikų, bet jis — mano geriausias 
draugas. Atslenkant žiemai, kad sušiltume, žaidžiame įvairius 
žaidimus: gaudynes, liestynes ir „Pone Vilke, kiek valandų?“ 
Labiausiai mėgstame slėpynes, nors, jas žaisdami, dažnai 
atrandame dalykų, kurių visai nenorime rasti. Žaidžiančiųjų 
dabar daug ir kiekvienas skaičiuoja savaip. 

Jeden, dwa, trzy, cztery, pigč, szešč, siedem, osiem, dziewigc, 
dziesigč... 

En, to, tre, fire, fem, seks, sju, dtte, ni, ti... 

Un, deux, trois, guatre, ciną, six, sept, buit, neuf, dix... 

Yek, du, trin, sbtar, panj, show, efta, oxto, en a, desh 

Einu! 

Kartais, kad ir kaip uoliai, kad ir kaip ilgai ieškome, kai 
kurių savo draugų nerandame ir niekada daugiau nebematome, 
taip puikiai jie būna pasislėpę. Dingsta vienas po kito. Kaip 


žali buteliai iš tos dainelės. 

Zebn grūne Hlaschen, die an die Wand anklammern... 
Dešimt butelių žalių kabojo ant sienos, 
Liko devyni žali, mat nukrito vienas... 


Nutrylu, nes Danielis vaiposi ir man nepritaria. 

— Turėjau knygą apie stebuklingas duris kalne, - sakau. — 
Hamelno žiurkininkas išsivedė pro jas vaikus. Gal Kazimiras, 
Aiša ir kiti patys tas duris susirado. Paieškokime ir mes, jos 
veda į nuostabų pasaulį. 

Danielis patraukia pečiais. 

— Tų vaikų nebėra, kaip ir mano sesutės. Jie nebegrįš. Sakiau 


tau, čia taip būna. 


Kartais, kai suima baisus liūdesys, aplankau bokšte dėdę 
Hrabeną. Jis leidžia man apsivilkti vieną gražiųjų suknyčių, 
duoda popieriaus, kreidelių, tad galiu piešti. Kartą atnešė ledų, 
bet dažniausiai vaišina pyragaičiais arba Apfelstrudel. Man 
nebesvarbu. Vieną sekmadienį dėdė Hrabenas atėjo į pašiūrę 
pasakyti man, kad atsirado mažų triušiukų. Danielis pabėgo, 
vos jį išvydęs. Visi kiti susigūžė į mažyčius kamuoliukus. Kai 
grįžau, Erika ir Sesilė prispyrė mane viską papasakoti. 

— Ar buvai likusi vienudu su juo? 

— Šiandien nebuvau. — Papasakoju apie triušiukus, bet 
joms neįdomu. — Kai nueinu pas jį į bokštą, gaunu visokių 
skanėstų. Jis leidžia man persirengti. 

Jodvi susižvalgo. Erika palinguoja galvą ir sako: 

— Nuo šiol vaikščiosi su manimi į darbą. Bent galėsiu tave 


prižiūrėti. 

— Kodėl? 

— Kad jis nebeviliotų tavęs į bokštą. Tau negalima ten 
vaikščioti. 

— Kodėl negalima? 

— Todėl, kad tas vyriškis nėra geras žmogus. 

— Bet dėdė Hrabenas pažinojo tėtį. Jie buvo draugai. Jis 
geras. Sako, kad nori būti naujasis mano tėtis. 

— Mudvi turėsime rimtai pasišnekėti apie... kai ką, — sako 
Erika. - Naivumas ir nežinojimas — ne tas pats. 

— Laikykis nuo jo atokiau, — patarė Sesilė. — Kai pamatysi 
ateinant, verčiau pasislėpk. Nieko iš to žmogaus neimk. Jei 
imsi, teks labai brangiai mokėti. 

— Jis nori tave atpenėti, — įsiterpė Lena, kuri pirmiau apsi- 
metė mieganti. — Kaip kiaulė kad tukinama prieš skerdžiant. 

— Nesąmonės, — atšaunu. - Dėdė Hrabenas — ne ragana. 

Lotei atrodo, kad dėdė Hrabenas gali būti persirengusi 
ragana, juk jis žnaibo man užpakalį, čiupinėja kojas ir rankas, 
kaip žiežula — į narvą uždarytam Jonukui. Susibarame, nes 
aš žinau, kodėl Lotei nepatinka dėdė Hrabenas. Jis sako, kad 
ji bjauri, ir žada, jeigu ją išmesiu, nupirkti man naują lėlę. 


Galų gale nukišu Šarlotę į slaptavietę. 

Skubėdamas užbaigti pertrauktus darbus, Benjaminas su pil- 
nutėlėmis pintinėmis rankose užkliuvo už išklibusio akmens, ir 
žemėtos bulvės pabiro ant ką tik nušluoto tako. Greitosiomis, 
bijodamas Gudrunos rūstybės, kojomis nubraukė žemes ant 
lysvės ir nuskuodė į arklidę šluotos. Ant suzulinto suoliuko 
prie sienos, kur pats įprastai valydavo pakinktus, sėdėjo Lelija 
ir beveik nemirksėdama stebeilijo tiesiai priešais save. 

— Lelija... 

— Jūs visi manote, kad aš - pamišėlė. Tasai bjaurus, storas 
policininkas mosavo ranka, štai šitaip, lyg sakytų, kad mano 
mechanizmas sugedo, kad man atsileido spyruoklė. Jau ką 
matau, tą matau. Aš — bejėgė juos įtikinti. 

— Nesikamuok. Viskas bus gerai. — Vaikinas pasitrynė delnus 
į kelnes ir nedrąsiai suėmė jos ranką. 

Lelija nudelbė akis ir šyptelėjo. 

— Gera, kai šitaip padarai. 

Benjaminas droviai pažvelgė į ją. 

— Bet aš dar nesu... 

— Per retai, — pasakė ji. — Ar esi kada pagalvojęs, kad galiu 


būti pamišusi? Kartais man ir pačiai taip atrodo. 

Jaunuolis, ūmai sudvejojęs, paleido jos ranką. Vargšė 
mergina. Ką jai pasakyti? Aišku, kad ji dar silpnesnė, nei jam 
pirmiau atrodė. Gal reikėtų vestis ją į namą? Lauke telkėsi 
audra. Kažkur užkaukė šuo, tirštas būrys varnėnų kviekšda- 
mas perlėkė nuo vieno stogo ant kito. Net senas, visko matęs 
arklys, ir tas sunerimo, ėmė tyliai prunkščioti, nenustygdamas 
pasagomis skeldyti iš grindų žiežirbas. Švelnus vėjelis, visą 
popietę žaismingai taršęs riešutmedžio lapus, pamažu įnirto, 
aštriais šuorais talžomas medis susiūbavo, suošė. Benjaminas 
pažvelgė aukštyn ir giliai rožės krūme pastebėjo vienintelį, 
rausvą žiedą, tarsi pasislėpusį nuo blogo oro. Nepaisydamas 
dyglių, jaunuolis kyštelėjo ranką ir gėlę nuskynė. 

— Tau, —- pasakė dengdamas žiedą nuo vėjo. — Šita rožė 
senovinė, „Old Bush“ veislės. Frau daktarienė Brojer sako, 
kad Kinijoje ji auginta jau daugiau kaip prieš tūkstantį metų. 

— Paskutinė vasaros rožė. - Mergina apgaubė žiedą delnais 
ir įkvėpė malonaus aromato. — Yra toks eilėraštis. Dalį jo 


mokėjau, kai... — Ji sutriko ir pasitaisė: — Kadaise jį mokėjau. 


Die letzte der Rosen stebt blūbend allein; 
All ihre Gefabrten, sie schliefen schon ein. 


Ji atsiduso ir pakartojo kelias eilutes: 
Paskutinė vasaros rožė, 
Ji vienintelė žydi šį rytą; 


Jos draugužės įstabiojo grožio 


Jau seniai nužydėjo, nuvyto. 

— Regis, eilėraštis liūdnas, - pasakė Benjaminas, jau gailė- 
damasis, kad pastebėjo ir nuskynė žiedą. Tikėjosi praskaidrinti 
Lelijai nuotaiką, o tik įstūmė merginą į dar gilesnį liūdesį. 
Jaunuolis ir pats apsiblausė. - Lelija, vėl ateis vasara, pražys 
dar daugiau rožių, jei gerai jas prižiūrėsime. - Jis pasiryžo 
ilgai nedelsdamas apkarpyti kerą, apdėti šaknis trąšomis, kad 
kitąmet žiedai merginą priblokštų. — Artinasi naujas, ypatingas 
šimtmetis, rožės nuo šiol vešės kaip niekad. 

Ji nusuko akis į šalį. 

— Tik ne mums, - pratarė. 

— Kodėl ne mums? Ką nori tuo pasakyti? 

— Jau neprisimeni? 

— Ko neprisimenu? — Vaikinas pamėgino sugriebti porą 
juodai baltų peteliškių, plazdenančių merginai aplink galvą. 
Sodas tų prakeiktų padarų net knibždėjo. Niekas jų neįveikė. 
Na, ruduo išgalabys vienu gaistu. — Lelija, apie ką tu kalbi? 

Jis padėjo ranką jai ant peties, vildamasis, kad bent prisi- 
lietimas merginą apramins. Ji liūdnai šyptelėjo. 


— Stai paskutinis posmelis: 


Kai ištikimos širdys miršta, 
Kai mylinčios išdžiūsta, 
Kaip vienišam, lyg pirštas, 
Ištvert pasaulį rūstų? 


— Lelija, tu neliksi vieniša, - patikino jaunuolis. - Jei tik 
leisi, būsiu su tavimi amžinai. 

— Tad stokis! — šūktelėjo mergina, visa įsitempusi. - Pirmyn! 
Keliauk! Tučtuojau! 

— Ką? — Nerimastingai į ją žiūrėdamas, jis lėtai atsistojo. — 
Lelija, eime, į vidų. Tau reikia pailsėti. Viskas bus gerai. 

— Tik jeigu nesustosi, — ištarė Lelija. Jos veidą temdė ne- 
apsakomas nuovargis. - Mes nėmaž nejudame į priekį, o aš 


nebeturiu jėgų tavęs palaikyti. 


— Tik pasigrožėkite, - subambėjo Gudruna, rankomis įsi- 
sprendusi į šonus. — Tas geltonsnapis mulkis taip suįžūlėjo, 
kad skina jai jūsų žmonos rožes. 

Jozefas, atėjęs prašyti liepžiedžių nuoviro pulsuojančiam 
galvosopiui numalšinti, nenoromis pažvelgė moteriškei per 
petį. Ji dūrė pirštu, rodydama ant suolelio sėdinčius Benjami- 
ną ir Leliją. Jaunuolius šiek tiek užstojo prie arklidės sienos 
augantis krūmas, bet to, ką pamatė — vaikino prisilietimo, 
merginos šypsenos, — daktarui užteko suvokti anuodu pa- 
mažėle suartėjant. Jis staigiai nusisuko, puodelis ant lėkštutės 
pavojingai susvyravo. 

— Ko norėti, du jaunus žmones suvedė aplinkybės. — Jozefas 
vienu mauku, apsiplikydamas gerklę, išlenkė nuovirą, tuojau 
pat užpylė liepžiedžius verdančiu vandeniu ir, nelaukęs nei, 
kol prisitrauks, nei kol pravės, vėl išgėrė žalzganą skystį, tarsi 
tikėdamasis prideginti krūtinėje ką tik atsivėrusią žaizdą. — 
Vakarieniausiu vienas, savo kabinete. Prašyčiau nepatiekti 
nieko sunkaus. 

Jozefas parsvirduliavo į savo šventovę ir ėmė žingsniuoti 
po ją, trindamasis smilkinius ir iš nevilties mažne verkdamas. 
Galų gale, neištvėręs priekaištingo tėvo žvilgsnio iš portreto, 


jis prapliupo, kratydamas kumštį: 

— Vater“, tavo žmona buvo ne ką vyresnė nei Lelija dabar, 
tad kuo tu geresnis už mane, net jei ir esu a/ter Wūstling**? 
Mudu abu labu tokiu, vadinasi, tai gali būti giminės bruožas. 
O jei nori priminti, kad esu vedęs, ar žinai, kiek jau laiko mes 
su Matilde nesi?.. 

Daktaras sudribo į krėslą ir abiem rankomis susiėmė už gal- 
vos, vos užsimerkęs tarsi sapne išvydo tą patį mišką, tik šį kartą 
su Lelija po paparčiais gulėjo nebe jis pats, o Benjaminas, jau 
įdiržusios jaunuolio rankos šliaužiojo baltu merginos kūnu... 

Kaip jis galėtų vyruko atsikratyti? Nuodais? Peiliu? Tokių 
užmačių Jozefas atsisakė nė nesvarstęs. Reikia išmesti begėdį į 
gatvę. Tegul pabadauja. Ne, kalio bromidas - štai išeitis. Didelė 
anafrodiziako dozė veikiai išblėsins Benjamino susidomėjimą 
Lelija. Jozefas sunkiai atsiduso. Taip galima ir išprotėti: dar 
kiek, ir jis nukvaiš labiau nei tos vargšės minkštagalvės bū- 
tybės, kurias pats siųsdavo į sanatorijas. Juk būdavo dienų, 
kai prabusdavo neabejodamas, kad Lelija tėra jo vaizduotės 
vaisius, graži vienatvės ir ilgesio sukurta fantazija, ir tada 
tekdavo skubėti žemyn įsitikinti, jog mergina tikra, iš kūno 
ir kraujo. Nejaugi jo reikalai jau tokie prasti? 

Jozefas pasitempė ir, norėdamas susitvardyti, įsikibo stal- 
viršio kampo, bet, kad ir kaip stengėsi, blyškaus Lelijos kūno 
tamsių medžių fone vaizdinys niekur nedingo. Staiga jį tarsi iš 
pasalų užgožė kitas — Jozefas net aiktelėjo, atpažinęs tapybos 
darbą, kuris jau kelias dienas erzinančiai kirbėjo sąmonės 


pakraštėlyje. Lilita. Gana naujas vieno iš tų aistringųjų pre- 


* Tėvas. (Vok.) 


** Senas ištvirkėlis. (Vok.) 

rafaelitų, anglo, studijavusio Miuncheno Akademijoje, dar- 
bas. Lilita, laiminga, su nuogą kūną apsivijusia gyvate, stovi 
gūdžiame miške, tik veidas — Lelijos. Kokia gi to dailininko 
pavardė? Apie jį galėjo rašyti Zeitschrift fūr bildende Kunst, 
vaizduojamojo meno žurnalas. Daktaras apsidairė šio leidinio 
numerių, kurių niekada neišmesdavo. 

Koljeris! Na, žinoma, Džonas Koljeris. 

Lilitą dailininkas buvo nutapęs įstabaus grožio, geidulingą, 
su vešliomis auksinių plaukų garbanomis. Nėmaž nepanaši į 
ligas ir mirtį nešančią pabaisą, ji spinduliavo taikingą ramybę. 
Gyvatė buvo didžiulė. Lilita glaudė šliužą palaimingai šypsoda- 
ma, o tas, glotniai apsivijęs kulkšnis, klastingai praskyręs kelius, 
šliaužė šlaunimi aukštyn, kita vija juosė klubus ir, padėjęs 
galvą, lyg glostančią ranką, ant peties, žvitriu liežuvėliu tarsi 
rodė į dailią dešiniąją krūtį. Jozefas žinojo, kad Zigmundas 
apie tą Lilitos šypseną pasakytų daugiau. 

Daktaras nurijo seilę. Koljerio drobę jis jau buvo ilgokai 
tyrinėjęs tada, kai pirmą kartą susidūrė su kopija. Dabar užsi- 
galvojo, ar tik nebus praminęs merginos Lelija paveiktas andai 
matyto paveikslo erotizmo, o ne apeliuodamas į darželio gėlės 
nekaltybės simboliką... Nors, jei gerai prisiminė, sengraikiai 
nekaltybę siejo su nesugebėjimu suvokti gresiantį pavojų. Jei 
Lelijos vardą reikėjo kildinti ne iš gėlės, o iš Lilitos, geidulių 
demono, klystkeliais nuvedančio net padoriausius vyrus, gal ji ir 
buvo kalta dėl pastaruoju metu jį apėmusios jausmų sumaišties. 
Juk, pasak rabinų mitų, tas, kas namuose miega vienas, pakliūna 
Lilitos valion. Zohare sakoma, kad ji klaidžioja naktimis, jau- 


dindama vyrų sūnus ir versdama terštis, kaip tai darė Onanas. 

Tėvas iš portreto žiūrėjo į Jozefą. Ramindamasis šis giliai 
įkvėpė. 

Leopoldas Brojeris, išsilavinęs, pažangus žydų mokytojas, 
tokius pramanus niekino ir dažnai primindavo, kad daugumos 
prietarų, susijusių su demoniška Lilitos prigimtimi, šaltinis 
yra anaiptol ne rabinų legendos ar midrašas, o viduramžių 
veikalas Ben Siros abėcėlė. Šią knygą tėvas laikė nešvankia, 
bedieviška, ko gero, net antisemitiška santrauka dviprasmių 
liaudies pasakojimų, kurių pagrindinis veikėjas buvo gimęs iš 
pranašo Jeremijo ir jo dukters incesto; anot Leopoldo, nekritiš- 
ki viduramžių Vokietijos žydų mistikai, palaikę šias nesąmones 
grynu pinigu, turėjo sudegti iš gėdos. Bėgo metai, o Jozefas 
vis dar girdėjo pašaipaus tėvo juoko aidą. Jis atsisėdo. Leidęs 
sau vieną kartą piktai dėbtelėti į sunkiai plušantį laikrodį, 
kadaise taip nerūpestingai skaičiavusį jo jaunystės valandas, 
pasistengė sutelkti mintis ties baltosios lelijos skaistybe. 

Deja, netrukus geri Jozefo ketinimai nuėjo perniek, mat 
sukirbėjo nauji įtarimai — o jeigu Lelija susimokiusi su Berta 
arba su Froidu, arba su kitais atitolusiais kolegomis, arba su 
politiniais aktyvistais, gal netgi su Matilde? Jis žinojo, kad, 
norėdamas išsaugoti dvasios pusiausvyrą, juolab sveiką protą, 
negali numoti į tai ranka. Nes jei ta mergina — aktorė, pakišta 
jam sukompromituoti... 

Ne, neįmanoma. Prielaida buvo tokia pat absurdiška kaip 
ir Lelijos demoniškos prigimties paieškos. 

— Mielas vaikuti, atleisk man, — sušnibždėjo jis, glostyda- 
masis barzdą. — Juk turėjau nuo ko nors pradėti. 


Viena buvo aišku: reikėjo — abiejų labui - trūks plyš įminti 

merginos praeities mįslę. Benjamino pastangos buvo bergž- 
džios. Pabėgusios nusikaltėlės versiją pats Jozefas atmetė — regis, 
policija jos irgi rimtai nevertino — ir irzo, kad Gudruna nėmaž 
neatgailauja. Gal kreiptis į privatų seklį?.. Bet, priešingai 
paplitusiam pramanui, dauguma šios profesijos atstovų kilę 
iš apatinių visuomenės sluoksnių ir, mokėk nemokėjęs už 
tylėjimą, išgėrę galėjo išplepėti visas paslaptis. 

Jozefas vėl ėmė žingsniuoti po kabinetą. Staiga sustojo lyg 
įbestas. 

Niekas nepasikeitė. Žinių apie merginą reikėjo ieškoti čia, 
Vienoje. Kol kas buvo aišku tik tiek, kad ji kažkur laikyta prie- 
varta. Mušta ir, šito daktaras baiminosi, ne tik. Patirtas siaubas 
buvo neigiamai paveikęs jos atmintį ir mąstymo procesus. 

Stokodamas žinių apie siaubingą merginos namų aplinką, 
jis grįžo prie ankstesnės prielaidos: mieste yra tik viena vieta, 
kurią galėtum palyginti su seraliu, vieta, kur, pasak gandų, 
kalinamos jaunos svetimšalės, o turtingi vyrai perka jų kūnus 
ir mėgaujasi sadistiniais ar kitokiais malonumais. Klaiku. 
Nusikalstama. Nežmoniška. Jozefas atsisegė apykaklę. Jis 
ketino primygtinai prašyti Benjaminą kaip nors prasigauti į 
„Telemą“ ir pašniukštinėti. Kad tai bus pavojinga, neabejojo. 
Vaikinas galėjo likti žiauriai sužalotas. 

Į tėvą daktaras stengėsi nežiūrėti. Nuo sumušimo dar niekas 


nemirė. Benjaminas jaunas, ištvers. 
Padorus namas tokių pat eilės gale iš pirmo žvilgsnio ne- 
atrodė kuo nors ypatingas. Benjaminas neskubriai nuėjo visą 


gatvę ir taip pat lėtai grįžo atgal, o pakeliui vogčia apžiūrėjo 

fasadą, spėliodamas, ar už jo tikrai įsitaisęs didžiausias Vienos 
nešvankybių lizdas, ar tai tvirtinę draugai dabar raitosi iš juo- 
ko, įsivaizduodami, kaip jį, Benjaminą, plūsta pasipiktinusios 
virtuvės tarnaitės. Anksčiau jis prasilenkė su keliais praeiviais, 
traukiančiais į pagrindinę gatvę: įvairiausiais šepečiais apsi- 
krovusiu šluočiumi, batų blizgintoja, žirklių galąstoju. Dabar 
gatvė buvo tuščia, tik pora santūriai apsirengusių moteriškių 
žingsniavo kita jos puse, paniekinamai į jį dėbčiodamos. 
Benjaminas pasižiūrėjo sau į rankas. Daktaras taip skubinosi 
jį išsiųsti, kad nebuvo kada net panagių išsivalyti. Jaunuolis 
pirmą kartą matė savo darbdavį tokį šaltą, šiurkštų. Jie kalbė- 
josi stovėdami. Tiesa, monetų išlaidoms daktaras nepagailėjo, 
bet pažėrė jas ant stalo beveik žeminamai, paskui rūškanas 
stebėjo, kaip rūpestingai jaunuolis jas susirenka. Galiausiai 
Jozefas net neatsisveikino, nebuvo jokių įprastų mandagybių. 

— Herr daktare, aš pasistengsiu, — nuoširdžiai prižadėjo 
Benjaminas, bet Jozefas tik nusigręžė, nuėjo prie lango ir, jį 
atidaręs, išleido į lauką pustuzinį plaštakių juodai šlakuotais 
sparneliais. Vaikinas nutarė dar kartą apžiūrėti kopūstus. Tų 
padarų knibždėjo visur — sode, arklidėje, net virtuvėje, kur 
Gudruna ištisą pusdienį daužė juos šluoste. Drugeliai buvo 
tapę tikra Dievo rykšte, kas, kad Talmude nė nepaminėti. — 
Rytoj dar sykį pašlakstysiu chemikalų, — pasakė Benjaminas 
ir, nesulaukęs atsakymo, išėjo. 

Jaunuolis prisiminė policininkų apsilankymą ir pagalvojo 
apie daktarą užgriuvusį rūpestį. Juk Herr Brojeris nenorėjo, 
kad kas žinotų, jog jis grįžo į Vieną. Dabar paslaptis nuėjo 


šuniui ant uodegos. Daktarą išdavė Gudruna, surukusi ragana. 

Nuėjęs iki gatvės galo, Benjaminas apsigręžė ir švilpiniuo- 
damas nupėdino atgal. Šį kartą ryžosi ties paskutiniu namu 
stabtelėti ir gerai apžiūrėti įėjimą. Umai vaikinas nukaito. Siena 
abipus durų buvo aptaisyta kokliais su menkai apsirengusių 
driadžių atvaizdėliais — nieko čia tokio, — o šit išlenktus mūri- 
nius suoliukus laikė po porą geidulingai šnairuojančių satyrų, 
o gal ir Priapų, ir kiekvieno jų s4vantz* buvo toks didžiulis, 
taip išpampęs, kad jei tie vaisingumo dievai būtų galėję žengti 
žingsnį, būtų išsyk vožęsi kniūbsčia. Taigi Benjaminas stovėjo 
prie šoninių „Telemo“ durų... 

Staiga jaunuoliui sutrūkčiojo nosis. Dvelktelėjęs pažįsta- 
mas kvapas, nors gana malonus, varė baimę, ir Benjaminui 
išsyk neramiai sudunksėjo širdis, pašiurpo oda. Sugniaužęs 
kumščius, jis atsigręžė ir išvydo dar vieną tipą iš smuklės, 
kurioje anąsyk vakarojo su Hugu. Ne policininką, ne. Šitas 
šviesiaplaukis romiu bažnyčios choristo veidu tada sėdėjo 
prie židinio, vogčia klausėsi jųdviejų su žurnalistu pokalbio, 
o paskui, Benjaminas tuo neabejojo, pasekė jį skersgatviais 
ir žiauriai sumušė. Vaikinas susigūžė. Jo kūnas vis dar buvo 
nusėtas užpuoliko batų ir kumščių paliktomis kraujosruvo- 
mis. Šį kartą vyras jaukiai šypsojosi, bet ta jo šypsena niekaip 
nederėjo prie grėsmingo melsvų akių spindesio; dvikovininko 
randas dieną atrodė dar ryškesnis. 

Benjaminas nurijo seiles ir atatupstas žengė porą žingsnių. 

— Labas vakaras, — pratarė vildamasis, kad virpantis balsas 
jo neišduos. 

— Dink iš čia. 


*  Penis. (Hebr., jid.) 


221 


Eliza Granville 


— Prašau)?.. 

— Nešdinkis, iš kur atėjęs. Tu čia nepageidaujamas. 

— Ką gi, - Benjaminas mandagiai palenkė galvą, — tada 
linkiu geros... 

— Jeigu dar sykį nutversiu čia bindzinėjantį, — sušnypštė 
šviesiaplaukis, sugriebęs jaunuolį už apsiausto atlapų, bet vis 
dar šypsodamasis, — neatsisakysiu malonumo sulaužyti tau 
visus susmirdusius kaulus. Aišku? 

Benjaminui gerklėje tarsi gniutulas įstrigo. Be žodžių su- 
linksėjęs, vaikinas nukiūtino Stepono aikštės link ir sustojo 
tik atsidūręs prie katedros. Nuleidęs akis, įėjo į krikščionių 
citadelę ir atsistojo nuošaliame kamputyje, iš kur buvo ge- 
rai matyti Zahnweb-Herrgott, Nukryžiuotojo su skaudamu 
dantimi, kančia. Po valandos jis grįžo prie „Telemo“. Buvo 
įsitikinęs, kad Lelija dėl jo padarytų dar ne tiek. Šįkart jau 
nedvejodamas nuėjo tiesiai prie tarnų durų. 

Pastato užnugaris nebuvo taip iščiustytas kaip fasadas. Tvora 
iš pūslėtų lentų nusilaupiusiais dažais, panaši į teatro scenos 
atpakalį su pavaizduotais Venecijos rūmų interjerais, didin- 
gomis pokylių salėmis, bukoliniais ir jūrų peizažais, menkai 
tepridengė siaubingai apleistą sklypą: matyt, savininkams tai, 
kas buvo už pastato sienų, nė kiek nerūpėjo. Nužvelgęs niūrų 
gervuogių bei dilgėlių sąvašyną ir ištisą mišką aitriųjų slyvaičių, 
besigviešiančių galutinai apkėsti namo pamatus, Benjaminas 
nutarė būsiant protingiausia čia pasisiūlyti sodininku. Jis žengė 
dar kelis žingsnius ir išvydo du vyrus prie įmantraus ketinio 
staliuko, kuriam trūko vienos kojos, tad šią atstojo medga- 


lys. Tiedu rūkydami lošė kortomis. Sėdėjo vienmarškiniai, 

nors apniukusia padange nuožmus vėjas ginė juodų debesų 
nuoplaišas. Ant stalo buvo padėta pora lėkščių, stovėjo vyno 
grafinas, puikaus stiklo, tai Benjaminas išsyk įvertino, taurės. 
Matvyr, niekas čia nemanė, kad tarnams galima atkišti senus, 
apskilusius indus. Abu vyriškiai sužiuro į prieinantį jaunuolį. 

— Ko reikia? — amtelėjo sėdintis arčiau. 

Benjaminas sudvejojo. Jie atrodė visai ne taip, kaip jis 
tikėjosi. Manė, čia dirbantys vyrai bus bobiškos išvaizdos. O 
šitie, priešingai, buvo raumeningi plačiapečiai. 

— Girdėjau, čia randa prieglobstį tie, kas nelabai sutaria su 
pasauliu, — pasakė jaunuolis. 

— Gal ir taip, — atsiliepė tas pats ir sukikeno, tikriau dusliai 
sukriuksėjo. — Bet kas tau darbo, myžniau? 

Jis atsistojo, tingiai pasirąžė, ir Benjaminas baugiai žingte- 
lėjo atatupstas. Tokio milžino, gerokai aukštesnio už jį patį, 
kokių septynių pėdų ūgio, dar nebuvo matęs. Ir atrodė vyriškis 
bjauriai, mat viršutinė jo lūpa buvo perkreipta, randuota — 
matyt, negrabiai gydyto gomurio trūkio pasekmė. Tokia atvira 
užgaulė Benjaminą išgąsdino ir tai neliko nepastebėta: milžinas 
nemaloniai išsiviepė ir prapliupo juoktis. Paskui pamerkė akį 
ir, eidamas prie atvirų durų, pridūrė: 

— Gal dar ir pasimatysim, Zwerg“. Dabar neturiu laiko. 

— Padirbėk, Kurtai, padirbėk, — pasakė jo draugužis. — Aš čia 
išsiaiškinsiu. — Jis padėjo ranką Benjaminui ant riešo. — Sėsk, jau- 
nasis mano drauge. Išgerk vyno. Kuo tu vardu? Aš — Vilhelmas. 

Vilhelmo rankos buvo švarios, veikiausiai stropiai pri- 


žiūrimos, ir jaunuolis suskubo savąsias paslėpti po staliuku. 


* 


Nykštukas, neūžauga. (Vok.) 

Benjaminas susizgribo neturįs jokio veiksmų plano; kita 
vertus, atvirumas galėjo būti tinkamiausia taktika, todėl jis 
nusprendė tiesiai paklausti Vilhelmo apie klubą. 

— Apie šią vietą esu girdėjęs visokiausių gandų. — Iš esmės 
tai buvo tiesa. — Bet taip ir nežinau, kas teisybė, o kas — tik 
smuklių plepalai. Ar tikrai užsienietės merginos čia parduo- 
damos kaip varžytynėse? Ar tikrai čia yra tokių lovų, į kurias 
telpa dešimt žmonių? — pasiteiravo jis šnibždomis. 

Vilhelmas nusišypsojo. 

— Jaunasis mano drauge, neverta paisyti visokių paskalų. 

— Ar iš tiesų orgijos čia tęsiasi septynias paras? — dar tyliau 
paklausė vaikinas. 

— Šis klubas — labai diskretiškas, — pasakė Vilhelmas, pa- 
šiodamasis kairės ausies lezgelį. - Vidutinybėms, kurios uoliai 
laikosi nykių taisyklių ir iš aukščiau nuleistų suvaržymų, čia 
nėra ką veikti. Klubo nariais gali tapti tik pirmarūšiai ponai. 

— Kitaip tariant, turtingi? 

— Turčiai irgi. 

Vilhelmas surinko kortų malką, supašė, paskui perkėlęs įdė- 
jo į dėžutę. Benjaminas pastebėjo, kokia korta atsidūrė pačiame 
viršuje, ir jį nukrėtė šaltukas. Gudruna mėgo burti, tad dažną 
vakarą sėsdavo prie virtuvės stalo padėlioti kortų. Ją domino 
likimai tik tų žmonių, kurių pavardes aptikdavo laikraštyje, 
triūsdama prie iškarpų: Luidžio Lukenio, Marko Tveno, Jano 
Ščepaniko (keistuolio lenko, išradusio prietaisą, kurį pats va- 


dino Fernseber*), pastaruoju metu - Karlo Šlechterio ir Filipo 


* Televizorius. (Vok.) Iš tikrųjų išradėjo Jano Szczepaniko (1872-1926) gyvenamuoju 


laikotarpiu jo išrastasis prietaisas, spalvoto vaizdo televizoriaus prototipas, buvo vadi- 


namas telektroskopu. (Vert. past.) 


224 


GRYTUTĖ IR TAMSA 


Meitnerio. Gudruna mėgino nuspėti, kaip baigsis šių dviejų 
šachmatininkų partijos visų nekantriai laukiamame turnyre. 
Jos iškilmingai skelbiamos pranašystės Benjaminui nerūpėjo, 
vis dėlto jis buvo įsidėmėjęs, kad pikų tūzas reiškia nelaimę, 
kartais mirtį, bet dažniau — didelę nesėkmę. 

— Dirbti čia labai įdomu, - pridūrė Vilhelmas, žiūrėdamas 
jaunuoliui į veidą. - Nepanuobodžiausi. 

— Ten, kur dirbu aš, per vieną senę gyvenimas virsta pragaru. 
Juk žinote, kaip būna, kai užkrauna visus darbus. Atnešk tą, 
nunešk aną, krutinkis, pasiskubink. Nebežinau, ar dar ilgai 
tversiu. — Benjaminas gailiai atsiduso. - Nieko nuostabaus, 
kad norėčiau atsidurti tarp žmonių, kurie mane suprastų. 

Vilhelmas atsilošė ir išsiėmė naują cigaretę. 

— Benjaminai, — tarė triumfuodamas, — nereikia tų užuo- 
lankų. Gerai žinau, ko atėjai. 

Vaikinas mažne paspringo. Surakinta gerkle, jis vis dėlto 
įstengė išspausti drovią šypsenėlę ir pratarti: 

— Tikrai? 

— Na, bent jau vieną priežastį — tikrai. — Vyriškis nusijuo- 
kė. — Ieškai čia darbo, argi ne? 

— Pamaniau, gal reikėtų sodininko. - Benjaminas galva 
parodė į apleistą sodą. 

— Velniai nematė to kiemo. Didelės duobės lygioje žemėje 
pernelyg krinta į akis. Be to, toks darbas tau būtų per prastas. 

— Kad kitokios patirties nelabai turiu... 

Vilhelmas numojo ranka. 


— Retkarčiais mes priimame naujų prižiūrėtojų. Dabar laisvų 

vietų nėra, bet galėčiau pasistengti, kad atsirastų. — Jis įsmeigė 
į jaunuolį skvarbų žvilgsnį. — Iš tiesų galėčiau tau padėti. 

Benjaminas akių nenuleido. 

— Būčiau dėkingas, — atsakė ir, kiek padvejojęs, paklausė: — 
Jeigu man atsirastų darbo, ką turėčiau daryti? 

— Na darbas būtų nesunkus. Avfsebe7 turi žiūrėti tvarkos... 
Kad nekiltų rūpesčių, reikia laiku užkirsti jiems kelią. Turime 
čia ne vieną šimtą odaliskų. — Jis vėl tiriamai pažvelgė į Ben- 
jaminą. — Jos ne visada būna taikiai nusiteikusios. 

— Odaliskų? 

— Moterų. — Vyriškis prunkštelėjo. - Mums liepta jas vadinti 
šitaip. Nors yra daugybė ne tokių pagarbių apibūdinimų. 

— Šit kaip? 

— Jaunasis mano drauge, štai kas: visi gyvūnai turi tam 
tikrų bendrų savybių. Suleisk į dėžę per daug žiurkių, ir jos 
pasius pjautis arba mėgins pabėgti. Mes čia esame tam, kad 
nekiltų jokių nesusipratimų. 

— O jos mėgina? Turiu omeny, pabėgti. 

— Pasitaiko. — Vilhelmo žvilgsnis nukrypo į sodą. —- Tik 
netoli nubėga. - Akimirką parylėjęs, jis vėl prilietė jaunuolio 
ranką. — Netrukus mums reikės darbuotojo, ir man atrodo, 
kad tu, Benjaminai, čia puikiai pritiktum. Jei nori, rekomen- 
duosiu tave... 

— Tikrai norėčiau! 

— O tuatkaklus. — Vilhelmas nusijuokė ir pataršė Benjaminui 
plaukus. - Man metas eiti. Iki vakaro dar daug reikia nuveikti, 


bet spėsiu šnektelėti su... — Jis paėmė taures ir nužingsniavo 

prie durų, pro kurias pirmiau buvo įėjęs Kurtas. — Ateik rytoj. 


Gal turėsiu gerų naujienų, — pridūrė atsigręžęs. 


Nugara jausdamas Vilhelmo žvilgsnį, Benjaminas į gatvę 
išėjo tyčia kuo labiau atsipalaidavęs. Laimė, jį užsipuolusio 
šviesiaplaukio niekur nebuvo matyti; vis dėlto galiausiai jau- 
nuolis paspartino žingsnį, mat norėjo kuo greičiau atsidurti 
sausakimšose Vienos centro gatvėse. Sulėtėjo tik priėjęs Gele- 
žinio kamieno aikštę, buvusį arklių turgų. Sustojo prie Vinių 
medžio atgauti kvapo ir ėmė klausytis akivaizdžiai geriausiais 
Sonntagskleider“ apsitaisiusios biurgerienės, kuri vienodai 
pilkoms kaimietėms rodė garsųjį eglės kamieną su daugiau 
nei keturis šimtmečius į jį kaltomis vinimis. Moteriškė pa- 
šnibždomis tikino klausytojas, es4 medį saugojęs pats Šėtonas. 
Benjaminas ironiškai šypsodamas stebėjo moteris, kurios 
šnairavo į Teisingumo rūmų fasadą, tarytum bijodamos, kad 
iš amerikinių eglių šešėlio išnirs pats Tamsos princas. 

Kaimietėms nuskubėjus į Stepono aikštę, Benjaminas 
taip pat pasitraukė nuo nišos su įtaisytu eglės kamienu ir 
susimąstęs įsižiūrėjo į legendą iliustruojančius bronzinius 
bareljefus ant rūmų durų. Buvo girdėjęs, kad vienas kalvių 
juose pavaizduotas su šešiapirštėmis rankomis ir kad tai esanti 
šelmiška užuomina į šio cecho narių nagingumą. To šeštojo 
piršto niekada taip ir nepavyko aptikti ir jis beveik neabejojo, 
kad tai — paprasčiausias pramanas, vis dėlto figūrėles kaskart 
įdėmiai apžiūrėdavo, taip padarė net ir dabar, galvodamas 


apie apsilankymą „Teleme“. Net kai šitaip pasisekė — užmegzti 


* Sekmadieniniai drabužiai. (Vok.) 

pažintį su klubo darbuotoju, kuris žadėjo darbą, Benjami- 
nas nejautė pergalės skonio. Perspektyva grįžti į tą tamsių 
paslapčių irštvą kėlė jam nerimą. Nors grįžti privalėjo — dėl 
Lelijos. Vos prisiminė mielą merginos, palinkusios prie rožės, 
veidą, suėmė ilgesys ir jis patraukė namo. Vis dėlto tuojau 
pat persigalvojo — taip niauriai nusiteikęs apie įkyrius daktaro 
klausimus nenorėjo net galvoti, todėl pasuko į Stepono aikštę, 
o kadangi žinojo tiesesnį kelią, pasiekė ją dar anksčiau už 
biurgerienę ir patikliąją jos palydą. Nekreipdamas dėmesio į 
įtarius moteriškių žvilgsnius, stabtelėjo prie gatvės prekeivio 
gorės nusipirkti pirmųjų šiųmečių Maronen - putlių, saldžių 
valgomųjų kaštonų, ką tik atgabentų iš pietinių miškų. Liesas, 
paliegęs prekeivio parankinis, iš visų jėgų pučiantis į vos blė- 
suojančias anglis, Benjaminui kažką priminė. Basakojį Hugo 
Beserio globotinį, susigūžusį Kneipe prie židinio, kremtantį 
virtuvės atliekas. Jaunuolis linktelėjo — štai kur verta apsilan- 
kyti. Šitiek įvairiausių žmonių pažįstantis Hugas tikriausiai jau 
sužinojo ką nors apie Leliją. Mikliai nulupęs karštą paskutinio 
kaštono luobelę, Benjaminas įsimetė jį į burną ir per aikštę 
nužingsniavo Leopoldštato link. 

Kai priėjo Dunojaus kanalą, du nuo krantinės meškerioję 
vyrai rūsčiai nužvelgė vaikiną, tarsi jo žingsnių aidas būtų 
galėjęs nubaidyti jiems vakarienę. Nerimavo jiedu be reikalo: 
tuojau abiejų valai sutrūkčiojo, ir Benjaminas jau nuo tilto 
išvydo, kaip abu žvejai ištraukė po gražuolį karpį. Jis dar valan- 
dėlę pastoviniavo, žiūrėdamas į vakaro saulės nutviekstą pietinį 
katedros bokštą; leisdamasi ji apšviesdavo ir vakarų pusėje 


esančias Milžino duris, ant kurių, kaip dievagojosi Gudruna, 

kadaise kaboję gigantiški žmogaus griaučiai. Benjaminas 
prisiminė Kurtą ir sudrebėjo. Tokiais galingais kumščiais šis, 
nors iš pažiūros geraširdis, pritrėkštų jaunuolį lyg musę. Šalti 
baimės pirštai sugniaužė Benjaminui vidurius. Žiūrėdamas į 
tamspilkius kanalo vandenis, jis ramindamasis giliai įkvėpė, 
paskui vėl pakėlė akis į /nnere Stadt“. Tvyrojo tykuma: dangus 
buvo giedras, rūko — nė ženklo, oras gaivus, palei pastatų sienas 
išrikiuoti medžiai, kurių nuogų šakų nejudino nė menkiausias 
vėjelis, atrodė it nupiešti. Tad iš kur ta neatkimbanti bloga 
nuojauta? Benjaminas susiraukė ir apstulbęs pasitrynė akis: 
atitrūkęs nuo katedros stogo, sūkuriuodamas, tai kildamas, tai 
leisdamasis, prie tilto artėjo didžiulis juodas debesis. Audros 
dvasios? Demonas? Gal jis užsnūdo ir sapnuoja Alpiraum**? 
Benjaminas įsižnybo ir iš skausmo net suunkštė. Kai debesis 
atsidūrė jam virš galvos, vaikinas prajuko, mat tariamasis 
košmaras buvo ne kas kita kaip varnėnų būrys, gal netgi tas 
pats, kurį jis jau matė pirmiau, kai prie arklidės kalbėjosi su 
Lelija. Paryliukais šaipydamasis iš savo naivumo, jaunuolis 
atsuko Šv. Stepono katedrai nugarą. Dirstelėjęs į lėtai besisu- 
kantį Didįjį apžvalgos ratą, jis dar kartą giliai įkvėpė ir nėrė 
į dvokiančią Maco salos kloaką. 


Iš pradžių pamanė, kad rėkauja susikivirčiję kaimynai, — 
šioje Vienos dalyje, kur žmonės klimpo vis giliau į skurdą, 
nuoskaudų votys pratrūkdavo dažnai. Benjaminui krito į 


akis, kaip pagausėję užrašų ant sienų, nors po pastarojo jo 


* 


Miesto centrą. (Vok.) 


** Košmaras. (Vok.) 

apsilankymo čia spėjo prabėgti vos kelios dienos. Kai kuriuose 
kvartaluose beveik ant kiekvienos sienos buvo greitosiomis 
pakeverzota Judenfrei*, kai kur dar grėsmingiau - Judenrein**, 
štai šitaip nepakenčiamai skelbėsi krikščionių socialistų partija, 
kurios narius daktaras piktai vadino skystapročiais. Po ryškiai 
raudonomis raidėmis nuvarvėję dažai maišėsi su suodžiais ir 
nešvarumais, todėl spalva atrodė neįprastai, Benjaminas net 
nežinojo, kaip ją įvardyti, nors buvo matęs tokią tikrovėje ar 
sapnuose - ji priminė išdžiūvusio kraujo spalvą. Vaikiną vėl 
apniko prasta nuojauta. Jis nusprendė nekreipti dėmesio. To- 
kie protrūkiai buvo ne pirmiena; po kokio mėnesio puolimo 
galėjo susilaukti čekai, pasisakantys už dvikalbystę Vienoje. 
Triukšmas vis garsėjo: šūksnius ir riksmus papildė dūžtančio 
stiklo treškesys, duslus — veikiausiai griūvančių mūrų - dunk- 
sėjimas, daugelio kojų trepenimas. Benjaminas, nors to šiek 
tiek gėdijosi, nenorėjo veltis į jokias čionykštes rietenas, kad 
ir kas jose dalyvautų. Vienintelis jo tikslas buvo įvykdyti 
darbdavio užduotį — surinkti žinių apie Lelijos praeitį... Jau- 
nuolis spėjo, kad tų žinių ne mažiau reikia ir pačiai merginai. 
Tik jam nerūpėjo, iš kur ji kilusi, ką padariusi. Benjaminui 
pakako, kad Lelija išgyventų ir visada būtų šalia. 
Norėdamas plačiu lankstu apsukti sambrūzdžio rajoną, 
jis puolė į spragą tarp dviejų namų, nuskuodė skersgarviais, 
paplūdusiais dvokiančiu vandeniu, ir kirto apleistus kvarta- 
lus. Kelias minutes dūmęs be kvapo, stabtelėjo ir suglumo: 


arba neramumai sparčiai plito, arba jis nebesiorientavo nuo 


* Be žydų. (Vok.) 
** Išvalyta nuo žydų. (Vok.) 

vaikystės pažįstamose gatvėse, mat pasijuto atsidūręs pačiame 
triukšmo epicentre — priešais, už nugaros, viršuje, apačioje, 
visur rėkavo, dundėjo, — nors žmonių aplink beveik nebuvo. 
Jis kiek pamindžikavo neišmanydamas, kur sukti, ir galiausiai 
nuskubėjo Sefardų namų link. Deja, tuojau pat pasigailėjo. 
Tuščioje Pavėsio aikštėje kažkas buvo nutikę. Parduotuvių 
vitrinos išdaužytos, langinės nuplėštos, ant grindinio mė- 
tėsi prekės, smulkūs daiktai. Benjaminas užuodė svylančios 
medžiagos tvaiką. Netoliese rangėsi dūmų sruogos. Jis nuėjo 
per aikštę jausdamas, kad yra stebimas pro butų, įsikūrusių 
virš parduotuvių, langus. Prie kepyklėlės rytinėje pusėje 
voliojosi skardos ir padėklai, svarstyklės ir svarsčiai. Buvo 
ką tik nuniokota — vienas sunkus, žalvarinis svarmuo dar 
raičiojosi, lyg mėgindamas atsistoti. Benjaminas pasilenkęs 
ėmė rankioti išmėtytus daiktus. Jis ne iš karto susivokė, kad 
gali būti palaikytas marodieriumi. 

Kai kas dėl tokių dalykų nekvaršino sau galvos. Iš pradžių 
neaiškiai šmėžavę pastatų šešėliuose, į dienos šviesą visu bū- 
riu išniro vargetos. Pirmas atkurnėjęs kumpas senis tikėjosi 
lazda pasmeigti šviežios duonos kepalą, bet laimikį jam iš 
panosės paveržė perkaręs šunėkas. Iš tamsių pakampių išpuolę 
skarmaluoti vaikai graibstė kepinius — kad šie išsivolioję ne- 
švarumuose, jiems buvo nė motais — ir paskubomis čiaumo- 
dami nėrė atgal į savo užuoglaudas. Atskubėjusios moterys, 
baimingai dirsčiodamos į šalis, iki paskutinio kąsnelio surinko 
į sterbles, kas atlikę nuo kitų. Benjaminas pabėgėjo joms iš 
paskos, klausdamas: 


— Kas čia atsitiko? 

Atsakymo nesulaukė. Lyg būtų nematomas. 

Iš skudurininko krautuvėlės virto vis tirštesni dūmai. Blausus 
raudonis, nutvieskęs sukabintus padėvėtus apsiaustus, tarytum 
įkvėpė šiems gyvybės, atrodė, drabužiai kraiposi, lankstosi. Po 
akimirkos įsiėmė ugnis. Krautuvėlę siautė liepsnos, dvokiantys 
dūmai, iš pradžių rangęsi pažeme, fantasmagoriškais stulpais 
kilo į viršų, slankiojo po aikštę tarsi šmėklos, slopino bet ko- 
kius garsus. Staiga tylą sudraskė daugiabalsis riksmų choras, 
bėgančiųjų trepsenimas, o šio padriko triukšmo tone pasigirdo 
lygus, dvigubas žingsnio ritmas. Benjaminas pasipustė padus, 
bet buvo per vėlu. Iš dūmų išniro paknopstomis sprunkanti 
minia. Ore švysčiojo atkaklių persekiotojų rankos, smūgiuo- 
jančios bėgliams į galvas ir nugaras. Benjaminas sudvejojo, ar 
tikrai vijikai vilki pilkas uniformas, mat dėmesį buvo sutelkęs 
į neapykantos perkreiptus jų veidus. Panikos apimta minia 
kaipmat užkimšo siauriausių gatvelių žiotis. Žmonės aplink 
Benjaminą springo ir duso, pargriuvusius išsyk prarydavo 
dūmai; jis ir pats parkrito — sugebėjo atsistoti tik įsikibęs 
persekiotojo bato. Kosėdamas, gokčiodamas ir ašarodamas, 
skindamasis kelią alkūnėmis, niuksais, spyriais — noras išgy- 
venti buvo stipresnis už kaltės jausmą, — jaunuolis per minią 
brovėsi į priešingą aikštės kraštą, mat tikėjosi, kad priešakys 
vijikams rūpės labiau nei užnugaris. 

Nepasisekė: ten, kur jis veržėsi, pasilipę ant krūsnies akme- 
nų, kad geriau matytų įvykius, stovėjo dar keli persekiotojai. 
Pora jų isteriškai kvatojo. Trečias balsu skaičiavo, už antkaklio 
laikydamas didžiulį, juodą šunį, kuriam nereikėjo nė loti — 


užtektinai baugino vien iššiepti dantys ir poza. Dar vienas 

sėdėjo atokiau, aukščiau už kitus, įsitaisęs ant apgriuvusios 
sienos, ir nosine šveitė prašmatnią auksinę menorą, vaizduo- 
jančią piestu stojantį elnią. Vyras blizgino žvakidę susikaupęs, 
panarinęs galvą, tačiau Benjaminas išsyk jį atpažino ir neteko 
žado. Ta gelsvų plaukų kupeta ir randas skruoste galėjo būti tik 
vieno žmogaus — to, kurio jaunuolis visaip vengė. Jis staigiai 
apsigręžė, vildamasis išnykti dūmuose ir sumaištyje. Juokas 
Benjaminui už nugaros nuščiuvo. Jis pasijuto apsuptas. 

— Kas gi čia? 

— Nagi, nagi, iš kur tu, vaikine? 

— Iš ččėčia, - vos pralemeno Benjaminas. — Aš — vienietis, 
kaip ir jūs. Gyvenu Brandštėtėje. 

— Herr Klingemanai, girdėjote? Šita žiurkė sako esanti 
tokia kaip mes. 

— Girdėjau. — Šviesiaplaukis padavė žvakidę kitam, o 
pats neskubriai nulipo žemėn. Išvydęs Klingemano šypseną, 
Benjaminas krūptelėjo. Nujautė, kas jo laukia, ir nesuklydo: 
po stiprių smūgių į vieną ir į kitą ausį galva sumaskatavo į 
šalis. Kažkas jaunuolį jėga parklupdė, ir jis išsyk pajuto, kaip 
akmenukai įsirėžė į blauzdas. Klingemanas pasilenkė prie jo, 
prisikišo taip arti, kad Benjaminas užuodė įsisenėjusį tabako 
kvapą, plaukų pomadą ir muskusinius kvepalus, kuriuos žinojo, 
bet dabar neprisiminė pavadinimo. — Vaikine, tu visiškai ne 
toks kaip mes. Tavo padermė Vienoje nepageidautina. Aišku? 

Pyktis trumpai nustelbė Benjamino baimę. 

— Aš čia gimęs. Turiu tokias pat teises... 

Smūgis parbloškė jį ant grindinio, jaunuolis galva trenkėsi 


į akmenį. 

— Tu, žiurke, neturi jokių teisių. 

— Pažiūrėkime, iš ko šitas padaras nudrėbtas, — pasakė 
Klingemanas. 

Mėgindamas atgauti nuovoką, Benjaminas smarkiai pa- 
kratė galvą. 

— Aš — toks pat kaip ir jūs... — pratarė ir tik tada suvokė, kad 
padaru buvo pavadintas ne jis. Didysis šuo už poros žingsnių 
urzgė, unkštė, šiepė nasrus, veržėsi į laisvę. Jaunuolis, griežda- 
mas dantimis, pamėgino atsistoti. Beveik pavyko, bet kažkas 
spyrė į kojas, ir jis vėl pargriuvo. Sunkiu batu apauta koja, 
įmynusi į tarpumentę, pritrėškė Benjaminą prie grindinio. 

— Tu —- ne toks kaip mes, — sušvokštė Klingemanas. -— Ateis 
metas, kai įrodysime tau. Šliaužk, žiurke, į savo pradvisusį 
urvą... Oi ne, tik ne stačias. Šliaužk keturpėsčias. Ir džiaukis, 
kad turiu rimtesnių darbų. - Jis spyrė vaikinui į šonkaulius. — 
Įsikalk į galvą: jau du kartus buvai perspėtas nelįsti, kur tau 
nedera. Jei pamatysiu tave dar sykį, atsidursi ten, kur tokie 


kaip tu keliauja, išleidę kvapą. 

Grėtė leidžia tėčio marškinius tarp gręžtuvo volelių ir suka 
rankeną taip energingai, kad žodžiai pliūpčioja jai iš burnos, 
kaip vanduo — iš drabužio. 

— Oi, panelyte, jei nesiliausi, eisi šunims šėko pjauti, matysi. 
Ar žinai, kas nutinka mažoms melagėlėms? — Aš užverčiu akis 
ir spiriu į vonelę su skalbiniais. Ji niukteli man alkūne. - Liau- 
kis. O dabar klausiu paskutinį kartą: ar nukniaukei pyragą? 

— Ne. Spuckkuchen nemėgstu. 

— Nemėgsti? — prisimerkusi klausia Grėtė. 

— Mėgstu tik saldžiąsias vyšnias, o rūgščiosios, ir dar su 
kauliukais — fe. 

— Na štai, kaip gražiai išsidavei. Jei neragavai, iš kur žinai, 
kokio jos skonio? — Ji iškelia vieną mano drabužių, plonytį 
kaip popierius — taip baisiai jį sutrėškė mediniai voleliai. Grėtė 
drabužį gerai supurto, ir jis atsigauna; net pamoja atsisveikin- 
damas rankove, metamas į džiaunamų pintinę. - Žinau pasaką 
apie mergaitę, kuri negalėjo liautis melavusi, meluodavo vis 
daugiau ir daugiau. Galiausiai ta mažoji bjaurybė apsiskelbė 


galinti šiaudus suverpti į auksą. 

— Nesąmonė. 

— Aišku, nesąmonė. Šiaudus žlevernoja senos karvės, 
daugiau jie niekam netinka. — Gręžtuvas paleidžia darbinius 
tėčio chalatus, tokius ilgus ir plačius, kad iškart prisimenu 
paveikslėlį, kuriame Vendė prisiūna Piteriui Penui šešėlį. 
Grėtė pačiumpa chalatus, šiems nespėjus nukristi ant žemės. 
Paskui kuo atidžiausiai apžiūri — jie turi būti balti kaip išlietas 
pienas, be dėmelės ligonių kraujo ar vėmalų. — Ir nutiko šit 
kas: apie tai nugirdo imperatorius. Jis buvo labai turtingas, 
bet tokie žmonės visada trokšta dar didesnių turtų. Toks 
jau šis pasaulis. Visada taip buvo, visada taip ir bus. Turčiai 
turtėja, vargšai dar labiau skursta. Teisingumo čia nesitikėk. 
Jei būtų mano valia... 

Kol ji kalba skalbiniams, aš nuskinu kiaulpienės pūką. 
Pažiūrėsiu, ar ji teisingai parodys laiką: eins, zwei, drei, vier, 
fin... Grėtė yra sakiusi, jeigu nupūti visus skristukus, tavo 
motina tavęs nebenori. Man jau nebesvarbu. Nupučiu visus 
per septynis kartus, bet dabar ne septynios, o jau po vienuo- 
likos, vadinasi, kiaulpienė — irgi melagė. 

— Ką padarė imperatorius? — klausiu, kai Grėtė pagaliau 
nustoja šnekėtis su skalbiniais. 

— Jis liepė sargybiniams mažąją melagę su didžiule kupeta 
šiaudų ir verptuvu užrakinti rūsyje. Mergaitė liko kiūtoti tam- 
soje. Viena. Neturėjo net sausos duonos plutos pagraužti, ką 
ir kalbėti apie nugvelbtą vyšnių pyragą. Kad liktų gyva, turėjo 
verpti ir tikėtis, jog išauš diena, kai imperatoriaus troškimas 
išsipildys ir jo lobynus užgrius auksas. 


— Kodėl ji neišlipo anglių lataku? 

— Imperatoriai neturi anglių. Jie kūrena namus banknotais. 

— O kaip tai mergaitei baigėsi? - Nekantraudama išgirsti 
pabaigą, straksiu nuo vienos kojos ant kitos. — Niekas neatėjo 
jos išgelbėti? 

— Ne, - atšauna Grėtė, imdama maišelį su spaustukais. — 
Išdykėlė gavo skaudžią pamoką. Žinos, kaip meluoti. Gal iki 
šiol rūsyje tebetupi, jei išbadėjusios žiurkės gyvos nesuėdė. 
Na eik sau, man reikia dirbti. 

— Bet... bet anksčiau sakei, kad nykštukas Rumpelstiltskinas 
suverpė šiaudus į auksą ir aš... ji tapo karaliene. 

Aš įnirtingai čiulpiu nykštį. Verkti dabar netinkamas metas. 

— Pasakos taip greitai mainosi, — sako Grėtė. Vandenį iš kibi- 
ro ji šliūsteli ant akmenų ir man tenka pasitraukti Wascbblau,* 
mėlynai nudažytoms pamuilėms, srūvančioms į nuotekų skylę, 
iš kelio. — O taip, jos keičiasi su vėju, potvyniais ir mėnuliu. 
Dažniausiai pasakos būna suregztos iš rūko, todėl, pašvietus 
saulei, išvis pranyksta. 

— Kai aš kuriu pasakas, užrašau jas, kad neišnyktų ir ne- 
pasikeistų. 

— Na tuomet jos būna netikros, - gūžtelėjusi pečiais, at- 


šauna Grėtė. 


Šiaudų ryšuliai, prie kurių kasdien einame, aukštesni už 
Eriką ir labai sunkūs. Verpimo ratelių čia nėra, todėl ji ran- 
komis iš šiaudų veja ilgas virves, o iš šių pina batus. Erikos 
rankos nusėtos mažytėmis skylutėmis, subraižytos. Kartais jos 


kraujuoja. Jai gelia sutinusius pirštus, bet tenka be paliovos 


* Skalbimo mėlis. (Vok.) 

vyti ir pinti, vyti ir pinti, sustoti nevalia, panašiai kaip mergaitė 
toje pasakoje negalėjo liautis šokusi. Kiti žmonės čia pina iš 
šiaudų pintines ir skrybėles plačiu graižu. 

Kiekvieną rytą mėginu pasislėpti, bet Erika visada žino, kur 
manęs ieškoti. Man čia nepatinka. Šalta, oras — vienos dul- 
kės. Šiaudai neskanūs, jų net praryti neįmanoma, kad ir kiek 
kramtytum. Netikiu, kad karvės juos ėda. Čia nėra ką veikti, 
nebent sėdėti po suolu ir sekti Lotei pasakas - „Rumpelstiltski- 
ną“, „Tris paršiukus“ arba apie šiaudinį jautį dervuota nugara. 
Pasakoju jas kiekvieną kartą vis kitaip, bet visada jos baigiasi 
laimingai. Baisiąsias taupau Danieliui. Kartais įsmunku į gre- 
timą patalpą ir žiūriu, kaip nendrėmis kemšami čiužiniai. Jos 
drėgnos, kvepia paupiu, užtat primena man „Vėją gluosniuose“. 
Tėtis tą knygą buvo pradėjęs man skaityti per Kalėdas, prieš 
mums persikeliant čionai, bet įsidirbęs taip ir nebaigė, o Grėtė 
sakydavo, kad nuo tokių mažyčių raidelių jai įskausta galvą. 

Kai orai visai atšąla, išnyksta dar daugiau žmonių. Kartais 
jie griūna į sniegą — kaip mergaitė su degtukais. Kartais tie- 
siog išgaruoja. Arba stypso ten, kur liepta, ir per naktį Sniego 
karalienė paverčia juos statulomis. Erika iš senos prijuostėlės 
padaro man priekyje suvarstomą liemenę. 

— Bjauri. 

— Apsivilk. Papildomas sluoksnis nepakenks. 

— Dėdės Hrabeno spintoje tebėra visos gražiosios mano 
liemenės ir džersiai. 

— Laikykis nuo jo atokiau. Jau pamiršai, ką sakiau? 

Aš patempiu lūpą. Erika pripasakojo visokių šlykščių ne- 


sąmonių apie tai, ką blogi vyrai daro mažoms mergaitėms. 

Panašiai šnekėdavo Grėtė, kai supykdavo. Bet ji visada pasa- 
kodavo apie kokį nors tolimą žmogų, o Erika nuolat kalba 
apie tai, kas gali nutikti man. Lotė vis primena ir primena 
man, kaip dėdė Hrabenas žnaibosi ir baksnojasi; aš netikiu 
visomis tomis Erikos šnekomis, ir gana. Šiomis dienomis 
ir ji, ir Anė Liza stebi mane ypač atidžiai, bet aš, ištaikiusi 
progą, smunku tarp barakų ir bėgu į bokštą pasiimti kokio 
nors žieminio drabužio. 

Veikiai taip atšąla, kad Lenos nosis pasidaro ryškiai raudona, 
po ja pakimba rasos lašas. Naktimis ji leidžia man prisiglausti 
jai prie nugaros. Būna gera, kol ji nepradeda miegodama 
rėkauti. Sniegas Leną liūdina. 

— Baigiasi dar vieni metai, — sako ji. - Dar vieni pavogti 
metai. 

Anė Liza šiaudų nebepina. Dabar ji vaikšto į miestą tvar- 
kyti namų. Kartais tamtyč įsiūtoje vidinėje sijono kišenėje 
ji parsineša duonos plutų, dešrigalių ar kokio šarkos lobio. 
Erika sako, kad neverta šitaip kvailai rizikuoti, bet Anė Liza 
nesiliauja. 

— Jie atėmė iš manęs viską. Viską. Todėl dabar vienintelis 
dalykas, dėl kurio dar verta gyventi —- paimti ką nors iš jų, 
tegul ir kokį mažmožį. 

Anė Liza vagia obuolių lupenas ir pavienius auskarus, sulin- 
kusius šaukštus, gvazdikėlius ir dantų krapštukus, etiketes nuo 
stiklainių, raktus nuo nežinia kokių durų ir dėžučių, kvepalų 
buteliukų kamštelius, plaukų segtukus, degtukų nuodėgulius. 

Vieną dieną ji parneša saują pupų. Jos perdžiūvusios ir 


labai kietos, raukšlėtos, kaip vandenyje per ilgai laikyti pirštai. 

— Krista, štai tau dovanėlė. Juk jau beveik Kalėdos. - Atidžiai 
atskaičiavusi, lyg tai būtų ne pupos, o auksinės monetos, ji 
duoda man keturias ir priduria: — Kas žino, gal paaiškės, kad 
jos — stebuklingos. 

— Galime jas suvalgyti, — ištiesęs ranką, sako Danielis. 

Aš apgniaužiu pupas. 

— O jeigu jos iš tikrųjų stebuklingos? 

— Nešnekėk kvailysčių. 

Jeigu taip sako, negaus nė vienos. Aš pati irgi nevalgysiu, juk 
žinau, kaip buvo pasakoje: motina išvadino Džeką kvailiu už 
tai, kad išmainė karvę į saują pupų, o jis ėmė ir jas pasodino. 
Grėtė tokias šit pupas sodindavo dviem eilėmis, murmėdama: 
„Šitai augti, tai supūti, šita varnai, ta gegutei.“ Kai pupojai 
užaugdavo, ant kiekvieno būdavo daug ankščių ir kiekvienoje 


ankštyje — po penkias, šešias glotnias, žalias pupas. 


— Mikliau aižyk, — tarškindama prikaistuvį, sako Grėtė. — 
Krapštytis nėra kada. 

— Nenoriu. Nebeaižysiu. Nemėgstu pupų. 

— Ką gi, turėsi pamėgti. Jei valgysi pupas, užaugsi didelė 
ir stipri. 

— Man nerūpi. 

— Kartą jau sakiau, — Grėtė pasilenkia ir renka nuo grindų 
mano išspraigytas pupas, — kas nutinka žmonėms, kurie sako, 
kad jiems nerūpi. Neprisimeni? 

— Ne. — Aš sukryžiuoju rankas ant krūtinės. 

— Nerūpėkui ėmė ir parūpo, - progiesmiu užtraukia ji, 


spragindama ankštis. 

Nerūpėką pakabino 
Ir į puodą pasodino, 
Nerūpėkas kunkuliavo, 
Kol išviręs galą gavo. 


— Kvaila dainelė. Niekas žmonių neverda. Nėra tokių di- 
delių puodų. O pupos - šlykščios. Jų skonis kaip kirminų. 
Niekada jų nevalgysiu. 

— Ką gi, tikėkimės, kad neteks. — Grėtė surenka aiženas. — 
Ar kada sekiau tau pasaką apie vargšę senę, kuri visiškai ne- 
turėjo ko valgyti — tik kelias perdžiūvusias pupas, užsilikusias 
giliausiame spintos kamputyje? 

— Nenoriu girdėti. 

Aš užsidengiu ausis delnais, bet palieku tarp pirštų mažyčius 
tarpelius, kad girdėčiau pasaką. 

— Aišku, nenori. — Grėtė kapoja krapus pupoms pagardin- 
ti. — Senutė nutarė tas pupas išsivirti. Pridėjo į krosnį žabarų, 
prakurams įmetė kuokšrą šiaudų. Laukdama, kol ugnis įsidegs, 
išaižė pupas ir sumetė į puodą. Ir atsitik man taip, kad viena 
pupa nepastebėta nukrito ant grindų ir liko gulėti šalia šiau- 
do. Neilgai trukus sprygt iš ugnies žarija — ir nušoko tarp tų 
dviejų. Tada šiaudas ir klausia: „Bičiuliai, kaip čia atsidūrėte?“ 

— Kvaila pasaka. Šiaudai nešneka. 

— Maniau, nesiklausai. — Grėtė ima šveisti stalą. —- Na, o 
žarija jam atsako: „Laimė, man pavyko iššokti iš ugnies, antraip 
jau būčiau galą gavusi, pelenais pavirtusi.“ „Aš irgi išnešiau 
sveiką kailį, — įsiterpia pupa. - Jei senė būtų įmetusi mane į 


puodą, būčiau dabar sriuba, kaip mano draugės.“ 

Aš atidengiu ausis ir klausiu: 

— Kodėl negali pasekti gražios pasakos? 

— Kodėl negali išaižyti man kelių pupų? — savo ruožtu 
klausia Grėtė. - Pasakų negalima nutraukti per vidurį, tad, jei 
jau pradėjau, verčiau užbaigsiu. Tad štai, panašiai kaip viena 
mano pažįstama, šiaudas, išgirdęs minint sriubą, suraukė nosį... 

— Šiaudai neturi... 

— „Ir aš buvau prie mirties, - prisipažino šiaudas. —- Senė 
pražudė visą mano šeimą. Pačiupo mūsiškių visą šimtą ir 
sudegino gyvus. Man pasisekė, išslydau tarp pirštų.“ Tada 
pupa, žarija ir šiaudas nutarė pabėgti ir drauge eiti ieškoti 
laimės. Netoli nukeliavę, priėjo upę. Tilto ten nebuvo, tad 
šiaudas išsitiesė virš vandens, kad anuodu galėtų pereiti. Pir- 
ma ėjo žarija. Pusiaukelėje, išsigandusi čiurlenimo, ji sustojo, 
o juk buvo karšta, tad šiaudas ėmė svilti, perlūžo perpus ir 
nukrito į vandenį. Žarija irgi pliumptelėjo, tik sušnypštė ir 
išleido paskutinį kvapą. Ant kranto likusi pupa, išvydusi, 
kuo aniedviem baigėsi, taip užsikvatojo, kad net persprogo. 
Ir pasisek gi šitaip: prie upės sustojo atsipūsti keliaujantis 
siuvėjas, geraširdis žmogus. Viens du, pupą jis kaipmat su- 
siuvo. Teisybė, turėjo tik juodų siūlų — šit kodėl pupos būna 
su juoda siūle per vidurį. 

— Parodyk. 

— Oi ne. — Grėtė patraukia prikaistuvį į šalį. - Kai išmoksi 


valgyti pupas neniurzgėdama, tada ir pamatysi. 


Vieną sekmadienį Lena grįžta išsišiepusi, laiminga: jai 


pasiūlytas naujas darbas. 

— Ten yra šezlongas... Įsivaizduojate?.. Aš netgi galėsiu 
pasidažyti. 

Erika įtūžta. 

— Bene išprotėjai? Ką, dar negana blogai, kad ir paskutinių 
savigarbos likučių atsisakai? 

— Na nebūk tokia... Aš tik noriu vėl apsivilkti padorius, 
švarius drabužius... 

— Abejoju, ar tau išvis reikės juos vilkėti, — teškia Erika. 

Lena patraukia pečiais. 

— Erika, dirbsiu tik šešis mėnesius. Paskui jie išleis mane 
namo. 

— Kada jie yra tesėję bent vieną pažadą? 

— Bent pasijusiu moterimi, ne gyvuliu. 

Sėdžiu gulto kojūgalyje ir deduosi taisanti Lotei rankas ir 
kojas, bet iš tikrųjų klausausi ausis įtrempusi. Tikriausiai ir 
aš, nė pati nepastebėjusi, pavirtau gyvuliu, mat užeina noras 
dantimis nusiplėšti lenktus nagus, kad šie vėl būtų žmogiški. 
Kai Erika ir Lena pratrūksta svaidytis negražiais žodžiais, 
ištykinu laukan ir nubėgu prie tuščios paukštidės. Visos 
mano pupos - su juodomis siūlėmis ant pilvukų, vadinasi, 
ta pasaka nepramanyta. Kodėl tada turėtų būti pramanytos 
kitos? Išsirinkusi tinkamą vietą — prie geležinio ramsčio, kad 
stebuklingieji pupojai galėtų įsikibti, —- pradedu rausti žemę. 
Ji įšalusi, labai kieta. Mano duobutės ne tokios gilios kaip 
Grėtės, todėl ant žemių dar užmetu sniego. 

— Šitai augti, tai supūti, šita varnai, ta - gegutei, — užkei- 
kimą, kad būtų tikriau, pakartoju tris sykius. 


Pasodinusi pupas, svarstau, ar neaplankius man dėdės 

Hrabeno. Gaučiau pyrago ir tąsiukų, gal dar pavyktų mikliai 
nugvelbti vieną savo liemenių ir Grėtės dovanotas raudonas 
pirštines su išsiuvinėtais mažyčiais besmegeniais. Per vėlu: 
kūprindamasi prieš vėją, manęs ieškoti ateina Erika. Apsiaša- 
rojusi, akys paraudusios. Aš tylomis nuseku paskui ją į mūsų 
pašiūrę. Užmigusi sapnuoju, kaip kopiu į pupos stiebą, kopiu 
ir kopiu, saulėtekis keičia saulėlydį, žiemą — žiema. Galiausiai, 
užsikeberiojusi į pačią viršūnę, patenku į stebuklų šalį, kur 
milžinai arfomis skambina lopšines, o žąsys deda auksinius 
kiaušinius, tokius didžiulius, kad užtektų papusryčiauti šešiems 
žmonėms. Staiga sumoju, kad su manimi nėra to, kas kopė 
drauge. Bet pupojas nuvytęs, nebegyvas ir aš negaliu grįžti. 
Prabundu nuliūdusi, o kai sliūkiname pro paukštidę, 
virkščios nematyti nė ženklo, nors pasakoje Džeko pupa 
užaugo per naktį. Gal maniškė neišdygo todėl, kad užmiršau 
už pupas padėkoti. Dabar jau nebe laikas. Anė Liza dingusi. 
Per Kūčias Erika įteikia man iš šiaudų nupintą lovelę —- kad 


Lotė turėtų kur miegoti. 


Kaskart, kai tėvelis grįžta iš medžioklės, Grėtė pasiunta. Jos 
veidą išpila raudonis. Ji priskrudina mano pusryčius, paskui 
bet kaip sumeta lėkštes į kriauklę. 

Iš nedidelio priestatėlio, kur sunešamas laimikis, padurio 
srovena kraujas. Tos durys visada užrakintos, kaip Mėlynbarz- 
džio pilyje; pro rakto skylutę matau palubėje ant didžiulių 
kablių pakabintus jauną elnią liūdnomis akimis, kelis fazanus 
ir kiškį. Sulig diena vis tamsesnį kraują naktimis nulaižo 


katės. Sekmadienį ateis tėčio medžioklės draugai, pietums 

bus patiekta keptos elnienos, dar Hasenpfeffer“ su bulviniais 
virtiniais ir Blaukraut“*. 

— Turiu tik dvi rankas, - galąsdama didžiąją kapoklę ir 
rikiuodama peilius, luboms guodžiasi Grėtė. — Šituose na- 
muose, dievaži, darbo ir šiaip per akis, tad kam dar žaisti 
mėsininkus? — Ji dėbteli į mane. — Panelyte, prašyčiau bent 
nesipainioti po kojomis. 

Aš išbėgu į lauką ir grįžtu tik tada, kai senis ir berniukas, 
kuriems Grėtė atiduoda kogalvius, jau išėję. Virtuvėje justi 
rūdžių kvapas. Kelios musės suka ratus aplink didžiulius 
katilus su žvėriena. 

— Taupumas — ne yda, - sako Grėtė, dėdama į kišenę pini- 
gus. — Šiais laikais daug kam vėl tenka misti sunkmečio aviena***. 

— Aviena būna iš avies. 

— Turiu omeny šunieną. Sunkmečio aviena yra šuniena. 

Iš balso aišku, kad ji vis dar įsiutusi. Kartais Grėtė į Hasen- 
Pfeffer deda Pfefferniisse; kiškienos aš nevalgau, bet sausainukų, 
kol jie dar nepaskanino padažo, norėčiau. 

— Grėte, gal paskinti žalumynų? — klausiu. 

Ji net išsižioja. 

— Oho, kokia pažanga! Taip, Krista, man reikėtų trupučio čiob- 
relių ir kelių rozmarino šakelių. Ir poros lauro lapų iš sodo galo. 

Už paslaugumą Grėtė apdovanoja mane sauja biskvitų. 
Išprašau pasekti pasaką. Ji kupina kirčių ir smūgių. 


* Tradicinis vokiškas patiekalas iš marinuotos triušienos ar kiškienos. (Vert. past.) 


** Gūžinis kopūstas. (Vok.) 


*** Vokietijoje taip buvo vadinama šuniena, šioje šalyje ji valgyta visų didžiųjų krizių 
laikais. Uždrausta 1986 m. (Vert. past.) 

— Kartą buvo gražuolė mergelė, pažadėta nedoram jaunikiui. 
Vieną dieną ji išsiruošė jo aplankyti. Niūrus jaunikio viensėdis 
stovėjo gūdžiausioje girioje, kitos tokios niekas nėra regėjęs, o 
vedė į jį pelenų takas. Nuėjusi mergelė namie rado tik senę, ši 
perspėjo, kad jaunikis esąs plėšikas, ir patarė dumti iš ten, kiek 
kojos neša. Bet paika mergužėlė... — Čiukšt, krinta kapoklė ir 
į orą pažyra kaulo arplaišos. Grėtė kruvinos prikyštės kampu- 
čiu nusibraukia nuo kaktos prakaitą ir smarkiai sušniaukščia 
nosimi. — ... Taigi paika mergužėlė, kaip ir daugelis kitų tokių, 
gero patarimo neėmė į galvą. O čia jau ir nedorėlis jaunikis su 
bendrais begrįžtąs. Senė vos spėjo paslėpti mergaitę už statinės. 
Sugužėjo į vidų tie piktadariai, betrunken wie Herren*, ir dar 
jauną merginą kartu atsitempė. Visų pirma privertė ją išgerti 
vyno: taurę raudonojo, taurę baltojo ir taurę juodojo. Paskum 
nutraukė nuo vargšės merginos dailius drabužius ir subloškė 
į krūvą — parduosią, girdi, turguje. O tada tie nedorėliai... — 
Grėtė nutyla, paskui atsikrenkščia ir dirsteli į duris. 

— Ką? Ką jie padarė? — vos iškvarkiu. Man jau baisu, bet 
labai maga išgirsti, kas nutiko paskui. 

— O tada jie... khm... po to, kai baigė tas bjaurystes... 

— Kokias bjaurystes? 

— Tokias bjaurias bjaurystes, kad negaliu net ištarti. Pasaky- 
siu tik tiek: tos bjaurystės tęsėsi labai ilgai, o mergina spiegė 
ir rėkė, ir šaukėsi Dievo beigi visų angelų pagalbos. — Grėtė 
sukiša rankas į elnio vidų ir išplėšia kepenis bei plaučius. — 
O kuomet tie piktadariai pagaliau liovėsi, mergina buvo jau 


numirusi, ir tada jie pirmiau nukapojo jai pirštelius, kad 


Girti kaip ponai. (Vok.) 

galėtų žiedus numaustyti, o paskiau sučeškino visą į smulkius 
gabalėlius ir susūdė. 

— Ar jie tą merginą suvalgė? 

Grėtė vėl pasižiūri į duris. 

— Na taip. O kaulelius sumetė į ugnį, kad turėtų daugiau 
pelenų takui per mišką pabarstyti. 

— O k-kas atsitiko nuotakai? 

— Ji parbėgo namo ir viską papasakojo tėvui, o šis nutempė 
tuos bjaurybes į teismą. Jiems buvo gyviems nudirta oda, o 
paskui kirviu nukirstos galvos. — Grėtė nuleidžia akis į dubenį 
su viduriais. — O, tą dieną kraujas iš Altonos teismo rūmų 


upeliais kliokė į Elbę. 


Dabar jau Erika gauna naują darbą — daug šiltesnėje ir 
švaresnėje patalpoje nei ta, kur dirbdavo su šiaudais, rūšiuoja 
į dideles krūvas suverstus drabužius. Ilgi stalai čia apkrauti 
šilkinėmis sukniomis, kaip mamos, batais, rankinėmis, kai- 
liniais. Kartais aš ką nors prisimatuoju, bet nėra veidrodžio, 
kuriame galėčiau apsižiūrėti. Tarp drabužių randame keistų 
daikčiukų: muilo ir dantų pastos, netikrų dantų, akinių, nuo- 
traukų, šukų. Tas, kuris čia vadovauja, nerėkauja ir nesidaužo. 
Jo pavardė Šmitas, jis pasirūpina, kad sriuba, kurios gauname 
vidurdienį, būtų karšta, ir leidžia pailsėti. Kadangi mano 
pirštai smulkūs, netrukus irgi gaunu darbo: ardyti kailinius, 
kad siuvėjai galėtų persiūti juos naujaip. 

Surasti kailyje mažytę siūlę ne taip paprasta. Jeigu randu 
nesunkiai, žinau, kad kažkas jau buvo ją praardęs ir kad apy- 


kaklėje ar rankogalyje bus užsiūta pinigų arba brangenybių. 

Patalpa didelė, skyrių joje daug, ir vis tiek, kada tik pakeliu 
akis, Šmitas stovi ne kur kitur, o prie manęs. Galų gale sumoju, 
kad jis — tarsi raganius. Čia visada tupi senas, bjaurus, rausvai 
gelsvas katinas, jo akys tokios pat spalvos, kaip šleikščioji Grėtės 
žirnienė, jis įdėmiai mus stebi, ir vos tik pirštais užčiuopiu 
guzą po siūle, bėga skųsti Šmitui. Vieną dieną iš po siūlės, man 
dar nespėjus iki galo jos perkirpti, iškrenta gražutė auksinė 
segė. Visai nedidelė, gėlės formos, su mėlynais brangakmeniais 
vietoj žiedlapių. Ketinu paslėpti sagę bate, bet Šmitas šit jau 
ištiesęs stambią, įraudusią ranką. Katinas glaustosi jam apie 
kojas, žiūri į mane ir šypsosi prisimerkęs. Kai užsimoju spirti, 
jis pranyksta. Erika pataria man nekreipti dėmesio, antraip 
galiu būti perkelta į prastesnį skyrių, kur drabužiai purvini, 
kruvini, dvokia, knibžda gyvių. Man vis tiek. 

Po kelių dienų, apsimetusi, kad noriu su raganiaus kati- 
nu susidraugauti, paimu jį už kaklo ir taip sutrėškiu, kad, 
išsproginęs akis, pasiunta nagais raižyti orą. Lyg iš po žemių 
išdygsta Šmitas, ir man tenka tą padarą paleisti. Kitą kartą jis 


taip lengvai neišsisuks. 


Kai mudu su Danieliu panūstame pasakų, einame į savo 
slaptavietę už vieno barakų. 

— Tavo eilė, - primenu. 

Jis purto galvą. 

— Tavo pasakos geresnės. Jose bloguosius ištinka baisesnis 
galas. 

— Na gerai. Ką nugalabysime šiandien? 


Mes nusprendžiame, kad reikia išmarinti visus zoologijos 

sodo prižiūrėtojus. Jie daug didesni už mudu, todėl pirmiausiai 
juos reikia užburti. Tada mes virstame milžinais, o jie - neū- 
žaugomis. Paskui išrikiuojame juos, kaip vaikus mokyklos 
kieme. Danielis turi didžiulį rimbą ir, jei tik prižiūrėtojai 
neklauso, šmaukši jiems per kojas. Jie stovi, o mudu greitai 
lakstome tarp jų ir žaidžiame žaidimą, kurio Sesilė išmokė, 


kad sušiltume: 


Pro langelį - į vidų, į lauką, 
Pro langelį - į vidų, į lauką, 
Pro langelį - į vidų, į lauką, 


Aš — tavo šeimininkas. 
Kai posmelis baigiasi, reikia ką nors išsirinkti ir dainuoti: 


Ką išsirinkai, trenk per petį, 
Ką išsirinkai, trenk per petį, 
Ką išsirinkai, trenk per petį, 
Visą dieną, visą dieną. 


Bet mes jau pavargę, galvos apsunkusios, todėl tą dalį 
praleidžiame ir per gūdų mišką vedamės prižiūrėtojus į me- 
duolinę trobelę. Tenka paskubėti, nes burtai gali išsivadėti ir 
tada prižiūrėtojai išaugs iki normalaus ūgio. Raganos krosnis 
milžiniška, į ją sutilptų drambliai, žirafos ir tūkstantis papras- 
tų gyvūnų, kuriuos ji laiko paslėpusi už pirties. Tikriausiai 
prižiūrėtojai žino apie krosnį — kad judintųsi, tenka bakštyti 


juos šakėmis ir šaudyti į orą. Jie vos sliūkina, žliumbia ir 

aimanuoja, vaidina, esą labai gailisi, ir vis kartoja, kad blogai 
elgtis juos vertę kiti žmonės. Suvarome į vidų visus, net ir 
dėdę Hrabeną, nors jis maldauja pasigailėti. 

— Krista, juk aš pažinojau tavo tėvelį. Duodavau tau sal- 
dainių. 

Danielis trinkteli jam per galvą. Vieną kartą. Kitą. Iš viso — 
tris sykius. 

— Ką, dar negana blogai, kad ir atsisakai paskutinių savi- 
garbos likučių? 

Užsklendę krosnies duris, aprausiame jas žemėmis, kad ne- 
girdėtume, kaip jie rėkia, tada prirenkame eglių kankorėžių ir 
sausų šakų. Ugnį įkurti turi ragana. Ji labai išsigandusi, pirštais 
rodo visokius paslaptingus ženklus. Paskui parpuola ant kelių 
ir mėgina prisiminti maldą. Iš aukšto aukšto kamino pradeda 
virsti labai tiršti dūmai. Šį kartą jie kvepia žibuoklėmis ir deginta 


karamele. Juodi pelenai byra ant medžių, šie džiūsta ir miršta. 


Iš siuvyklos matome už tvoros miško medžių viršūnes. 
Ten daugiausia juodų it derva eglių, bet yra ir vienas gailiušis 
kaštainis, kuris rudenį nenumes mums nė vieno riešutėlio, 
nors dabar vėjas į mūsų kiemą prineša šūsnis geltonai žalių 
žirginių. Dvi mano pupos sudygo, tiesa, stiebeliai dar maži. 

Nuolat atsiranda naujokų. Viena nemaloni senė nuolat į 
mane spunkso ir, graibstydamasi už krūtinės, gargia: 

— Mano mergaitė, mano mergaitė iš fotografijos! 

Parodau liežuvį ir bėgu šalin, o ji šlubuodama velkasi iš 
paskos ir vis nori mane paliesti. Danielis sako, kad tai senei 


galvoje kliuka. Jis pamosuoja ranka sau prieš veidą. 

Ilgai nesirodęs, vieną dieną prisistato dėdė Hrabenas. Norįs 
man pasakyti, kad jau yra vyšnių. 

— Krista, pasiilgau tavęs. Taip gera būdavo su tavim pasi- 
šnekučiuoti. Užeik kurią dieną manęs aplankyti. Yra mažų 
triušiukų. Ir gražieji drabužėliai tavęs laukia. 

Aš stoviu nudelbusi akis ir tyliu. 

— Neuždelsk, - priduria jis. 

Jis atrodo toks liūdnas, ir tuo, ko prišnekėjo Erika, sunku 
patikėti. Paskui, kai dėdė Hrabenas pasakoja apie vyšnias, 
Lotė perspėja mane su juo nesusidėti, bet jos balselis visai 
silpnas. Jos suvis mažai likę. 

Visą tą dieną, o ir kitą, ardydama didžiulius paltus, sten- 
giuosi prisiminti vyšnių skonį. Ten gaučiau pyrago. Gal netgi 
duonos... su sviestu. Sekmadienį, slapstydamasi už pašiūrių, 
kad nepastebėtų Erika, sėlinu į bokštą. Nė nepajuntu, kaip 
paspartinu žingsnį. 

— Kur vyšnios? 

Dėdė Hrabenas sėdi ant kėdės. 

— Gražuole Krista, juk žinai, ką pirmiau turi padaryti, — 
sako, užsidegęs cigaretę. 

Aš nusiplaunu rankas, pasiimu iš spintos pačią geriausią 
suknytę ir švarias, baltas kojinaites. Jis apsimeta, kad nežiūri, 
bet, kai nesugraibau sagų, prajunka. 

— Tu jau beveik mergina. Nesvarbu. Vis tiek prieik. 

Atsisėdu jam ant kelių. Šiandien jie kaulėti, nepatogūs. 
Dėdė Hrabenas duoda man vyšnių, bet jos neprisirpusios, 
neskanios. Vis tiek valgau. Jis patapšnoja man per galvą. Pa- 
gnaibo rankas, kojas, pasakodamas apie naująjį savo šuniuką, 
vardu Princas, kyšteli ranką po neužsagstyta suknele. 

— Ar jis Princas, nes Karaliaus vaikas? 

— Kvailute, ne. Jis yra der First der Finsternis - Tamsos 
Princas. 

Paskui dėdės Hrabeno ranka lėtai nuslenka ten, kur, pasak 
Grėtės, niekam nevalia lįsti. 

— Baik! 

— Ką, nepatinka? 

— Ne! 

Aš atšoku ir skubiai persirengiu, apsivelku senuosius dra- 
bužius. Jis nusijuokia. Nemalonus tas juokas. 

— Metas tokio seno, nešvaraus žaislo atsikratyti, — sako 
pamatęs, kaip vystau Lotę į skudurą, su kuriuo ją visada 
nešiojuosi. — Didelės mergaitės su išklerusiomis lėlėmis ne- 
žaidžia, susiranda įdomesnės veiklos. Krista, rytoj ateik vėl. 
Bus vyšnių... ir kitų gerų dalykų. 

Noriu papasakoti Erikai apie savo apsilankymą bokšte, bet 
ji apspista naujokių. Veikiausiai kuri nors jų ir pavogė mano 
pupojus su mažuliukėmis ankštimis. Erika beveik iki tamsos 
šnekasi su naujosiomis draugėmis. Paskui išeina į tualetą ir 
dingsta. Nebegaliu jos rasti. Sesilė apkabina mane ir paaiškina, 
kad Erika iškeliavo į geresnį pasaulį. Akimirką sužimba viltis, 
kad naująja mano globėja bus Sesilė, bet ji linkusi verčiau 
mokyti žmones savarankiškumo. 

— Krista, dabar turėsi pasirūpinti savimi pati. Žmonės 
elgiasi su tavimi, kaip su kūdikiu, vien todėl, kad esi tokia 
maža. Metas atpratinti juos taip daryti. Žinau, kad gali, juk 
tu tokia protinga mergaitė. — Ji kiek padvejoja. - Kad ir kaip 


keistai skambės... palūkėk, išklausyk mane, tai svarbu... net 

tada, kai negali sulaukti, ko taip trokšti, — meilės, saugumo, 
dėmesio, — kartais gali pati apdovanoti jais kitus. Ar supranti? 

— Nesąmonės, - sakau, gūžtelėjusi pečiais. 

— Pažvelk, kiek aplinkui vaikų, kurių motinos nebeįstengia 
jais pasirūpinti — jos nusilpusios arba serga. Galbūt tu... 

— Į mane nežiūrėk. Nenoriu jais rūpintis. Kodėl turėčiau? 

Netrukus grįžta Lena. Ji pasiligojusi ir gultu su manimi 
nebesidalina. Aš niekam neberūpiu. Niekas manęs nebever- 
čia ištisas dienas sėdėti prie kailinių, todėl, kai nesimokau, 
daugiausiai laiko praleidžiu su Danieliu. Pavasarį jis gerokai 
ūgtelėjo, dabar mūsų pašiūrės moterys tą patį sako apie mane. 
Lena nori, kad nusikirpčiau ilgus plaukus. 

— Būk atsargi, - kosėdama sako ji. — Jei išgyvensi, tokia 
graži krisi jiems į akį. 

Dėdės Hrabeno vengiu, bet iš tolo jį, vaikštinėjantį su 
Tamsos Princu, matau dažnai. Vieną dieną beveik susiduria- 
me kaktomuša, kai jis su kitu vyru, šis vedasi suaugusį šunį, 
kažko užeina į baraką, pro kurio langus, prisispaudusios prie 
stiklo, žiopso išprotėjusios moterys. Tamsos Princas iš pradžių 
urzgia, paskui ima straksėti, nori žaisti. Dėdė Hrabenas odine 
pirštine stipriai tvoja šuniukui per nosį. Didysis šuo niurna, 
šiepia didžiulius, geltonus dantis, taškosi seilėmis, kol galų 
gale šeimininkas jį nuramina. Staiga atbėga Danielis. 

— Ak štai kur... — prataria jis ir sustoja pastėręs, išbalęs. 
Šuo išsyk jį puola, įrempia pasaitą lyg stygą, blaškosi, urzgia, 
kaukši dantimis, iš paskutiniųjų siekia aukos. Dėdė Hrabenas 
išriaumoja komandą Tamsos Princui, įsako irgi pulti. Danielis 


pradeda labai lėtai, labai atsargiai trauktis. Matau, kaip sukruta 

dėdės Hrabeno lūpos, jis tam kitam vyrui kažką pasako, šis 
linkteli ir taip smarkiai trūkteli už pasaito, kad didysis šuo ima 
strapalioti ant užpakalinių kojų. O dėdė Hrabenas paleidžia 
Tamsos Princą. Šuniukas šoka ant Danielio, šis pargriuvęs 
rėkia, raičiojasi po dulkes ir niekaip negali ištrūkti. 

— Sulaikyk šunį! — spiegiu trankydama dėdę Hrabeną 
kumščiais. 

— Krista, nebijok, — sako jis man, - nieko baisaus nenutiks. 
Kartą kitą įkąs, ir tiek, nebent sargis niršesnis, nei atrodo. Juk 
reikia jam pasipraktikuoti. Visiems šunims reikia mokytis. — 
Jis prilaiko mane, kad nebėgčiau gelbėti Danielio, paskui 
prisilenkia ir sako į ausį: - Šunį tuojau pat pasišauksiu, jei 
tik prižadėsi rytoj mane aplankyti. Nuo šiol turėsi manęs 
klausyti. Antraip... 

Aš tylomis linkteliu. Dėdė Hrabenas spiria Tamsos Princui 
ir, garsiai išrėkęs komandą, sutramdo. 

Kai aniedu su šunimis nueina, tyloje girdėti tik Danielio 
verksmas ir pamišėlių barbenimas į stiklą. Aš, virtusi akmens 


statula, žiūriu į dangų, kur dūmai maišosi su debesimis. 

Ledinis vanduo iš lauke įtaisyto siurblio sugildė nubrozdintus 
Benjamino veidą ir rankas, ir vaikinas riktelėjo taip garsiai, 
kad Gudruna, palikusi šiltą kertelę prie krosnies, atskubėjo 
pasmalsauti. 

— Kas čia? Aa... - Ji nuleido sunkų prikaistuvį ir įsmeigė 
akis į Benjamino kojas. Jis ir pats jas apsižiūrinėjo. — Tai bent 
atrodai! Kur buvai įlindęs? Tokias geras kelnes galėjai dėvėti 
ir dėvėti, o dabar še — skylės ant kelių. 

Nemalonus buvo pažeminimo skonis. Benjaminas pajuto 
gerklėje tulžies kartėlį, vos prisiminęs — argi galėjo pamirš- 
ti? — kaip keturpėsčias, lyg koks nusidėjėlis, ropojo per aikštę, 
jodomas kaip asilas, plūstamas tarsi šuo, spardomas ir daužo- 
mas, spjaudomas ir dar dusinamas dūmų. Kai tik mėgindavo 
atsistoti, ant jo pasipildavo dar niršesnė užgaulių ir smūgių 
kruša. Todėl turėjo šliaužti, veidu mažne bruoždamas pur- 
viną grindinį, kol užpuolikai susirado naujų aukų. Pagaliau 
paleistas, jis metėsi prie sienos ir, aklomis graibstydamasis 


išklibintų akmenų, šiaip ne taip atsistojo. Vogčia dirstelėjęs 

per petį išvydo, kaip jo kankintojai apstojo būrelį varganai 
atrodančių, peisuotų Ostjuden*. Ką Benjaminas galėjo pada- 
ryti? Paliko juos bėdoje, nors ir bjaurėdamasis savo bailumu. 

— Mušeisi, —- užkvarkė Gudruna. — Na palauk, sužinos 
šeimininkas... 

— Atstok, — suniurzgė jaunuolis, senu skarmalu atsargiai 
šluostydamasis kruvinas kojas. — Bėk ir skųsk, jeigu taip 
knieti. Man nusispjaut. 

— It koks benamis gatvės vaikigalis. Išvien peštynės... 

Benjaminas piktai dėbtelėjo į moteriškę. 

— Chuliganai Leopoldštate sukėlė riaušes. Mane užpuolė. 

— Šit kaip? — Gudrunos balsas persimainė. - Na tuomet... — 
Ji atidarė vaikinui duris. — Eikš, čia daugiau šviesos. Stok čia 
ir nesijudink. Grindys ką tik išplautos. 

— Ne... — Virtuvė Benjaminui aptemo. Jis susverdėjo ir 
įsikibo į stalą. Sidabrą blizginusi Lelija puolė prie jaunuolio. 

— Kas jam? 

— Tik tavęs, mergužėle, čia trūksta. Eik sau. - Gudruna 
pastūmė ją į šalį ir, abiem rankomis suėmusi Benjaminui 
už galvos, apžiūrėjo nubrozdinimus. — Reikia gerai išvalyti. 
Medetkų šuteklis ištrauks visus nešvarumus. Maža ką galėjai 
pasigauti tame blusyne. - Ji pritraukė kėdę. — Sėsk. 

— Nieko nereikia. — Benjaminas šalinosi storžievės užuo- 
jautos. — Pats savimi pasirūpinsiu. 

— Kaip sau nori. Anoks ir skirtumas, vienu randu daugiau 
ar mažiau, kai veidas toks negražus. 


— Benjaminas nėra negražus, — paprieštaravo Lelija. Nepai- 


* Rytiniai žydai. (Vok.) 

sydama pašaipaus Gudrunos prunkštimo, ji paglostė vaikinui 
skruostą. Benjaminas nejučia pasviro į merginą. — Jo darbas, 
ar ne? — paklausė ji. — Turėjau susiprasti, kad netesės žodžio. 
Nors padariau viską... — Pastebėjusi tarpduryje stovintį Jozefą, 
Lelija prikando liežuvį. 

— Kas čia dedasi? — Daktaras, išvydęs, kaip Benjaminas 
atrodo, išpūtė akis. — Kaip tai atsitiko? Ne, kol kas parylėk. 
Eime. Tu, Lelija, lik čia, mudviem reikia pasišnekėti akis į akį. 

— Tokios būklės jam išvis negalima vaikščioti, - mėgino 
protestuoti Gudruna. 

— Drįstu manyti, mudu susitvarkysime. — Jozefas suėmė 
jaunuoliui už alkūnės. — Atnešk karšto vandens ir paieškok 
švarių drabužių. Roberto turėtų tikti. 

— Kai kam atrodo, kad rankų turiu be skaičiaus, —- subam- 
bėjo senoji moteris, užvertusi akis į lubas. - Kuo daugiau 
plušu, tuo mažiau dėkingumo susilaukiu. 

Benjaminas atsikvošėjo sėdįs kabinete, aptrintame odiniame 
krėsle, nors, kaip čia atsidūrė, visiškai neprisiminė. 

— Nekalbėk, — pasakė Jozefas. — Pirmiau tave apžiūrėsiu. 

Jis pradėjo nuo akių. Paskui jaunuoliui teko ištverti labai 
nemalonią procedūrą: daktaras išvalė kelių žaizdas, iki pasku- 
tinio išrankiojo žvirgždo krislelius, tada aptepė kojas įvairiais 
mišiniais, tiesa, jie degino, bet veikiausiai Gudrunos įtartinos 
kilmės vaistai būtų aitrinę dar ne tiek. Jozefas dirbo bent jau 
labai atsargiai. 

Paskui Benjaminui vėl išgaravo laiko tarpas. Gal buvo 
užsnūdęs. Kai atsimerkė, Jozefas stovėjo prie jo su minkštais 


baltiniais ir kelnėmis rankose. 

— Štai, turėtų tikti, — tarė daktaras ir padavė vyno taurę. — 
Išgerk. Atsigausi. 

— Ačiū, pone. Atleiskite, kad sukėliau tiek rūpesčių. 

Benjaminas vos nulaikė vis svyrančią galvą. 

— Nieko tokio, —- nekantriai atsakė Jozefas. — Kas gi atsitiko? 
Ėjai į klubą. Ar ten tave ir sumušė? 

— Ne. Vėliau. — Jaunuolis sriūbtelėjo vyno. Aitrokas 
Weifgipfler šiek tiek atgaivino, bet smulkiai pasakoti viską 
jam nebūtų užtekę jėgų. - Klube susipažinau, užmezgiau... 
draugystę. Rytoj vėl reikės ten eiti, tada gal sužinosiu daugiau. 
Išėjęs iš klubo, ketinau pasimatyti su Hugu Beseriu, žinote 
tą žurnalistą. Maniau, gal bus ką girdėjęs. Taip ir nenuėjau. 
Leopoldštate pataikiau į neramumus, pone, labai rimtus 
neramumus. Įmaknojau į pačią sumaištį. Kažkokie išgamos 
niokojo parduotuves, degino pastatus, užpuldinėjo žmones. 
Kaip supratau, smurtaujama prieš... — Jis akimirką padvejo- 
jo. — ...mūsiškius, pone, prieš žydus. 

Vaikino galva vėl nusviro. Jozefas kilstelėjo ją, suėmęs už 
veido. 

— Smūgių į galvą buvo? — paklausė. 

Benjaminas linktelėjo. 

— Kai pakliuvau jiems į nagus, mane gerokai... aplamdė. 

— Aišku. — Daktaras atsitiesė ir ėmė vaikščioti po kabine- 
tą. — Netyčia nugirdau, ką sakė Lelija. — Jis atsikvėpė. — Juk 
ji sakė — na gal ne visai žodis žodin: „Turėjau susiprasti, kad 
netesės žodžio. Nors padariau viską, ko prašė.“ — Jozefas pataisė 
paveikslą. Brūkštelėjęs per rėmą pirštu, pasižiūrėjo, ar labai 


dulkėtas, paskui atsigręžė ir įsmeigė akis į Benjaminą. — Apie 

ką ji kalbėjo? Kokia to žmogaus pavardė? Ką jis turėjo tesėti? 
Ir kodėl judu, nei vienas, nei kitas, nieko apie tai nesakėte 
anksčiau? 

Benjaminas atsiduso. 

— Nenumanau, apie ką ji kalbėjo. — Vis dėlto kažkas kirbėjo 
pačiame atminties pakraštėlyje, bet kuo įnirtingiau vaikinas 
stengėsi prisiminti, tuo labiau tas kažkas nuo jo tolo. — Ne- 
numanau, — pakartojo jis. — Ar tai negali būti susiję su tomis 
jos... pasakomis? Juk yra prikalbėjusi visokių niekų... na, kad 
mechanizmas, arba apie nevalgymą... 

— Hmm... Gal ir taip. - Jozefas atsisėdo, įsipylė vyno, įpylė 
ir jaunuoliui. — Papasakok daugiau, kas atsitiko Leopoldš- 
tate. Kas tie riaušininkai? Krikščionys socialistai? Liuėgerio 
žmonės? - Nelaukdamas atsakymo, daktaras pridūrė: - Jau 
ketverius metus tas kvailys siunčia mums perspėjimus. 

Benjaminas tylėjo. Jis prisiminė, apie ką juodu su dakta- 
ru kalbėdavosi vakarais. Per 1895-ųjų rinkimus burmistras 
grasino pradėsiąs konfiskuoti nuosavybę. Žinoma, gąsdino 
tuščiai: tiesiog norėjo užsitikrinti, kad žydai nerems politinių 
jo oponentų. Suprantama, Liuėgerio taikinys buvo turtin- 
gesnieji Vienoje įsišakniję žydai - komersantai, specialistai, 
akademikai, o ne tie apgailėtini vargetos, suplūdę čionai ieškoti 
prieglobsčio. Šiaip ar taip, ne kas kitas, o kaip tik Karlas Liuė- 
geris pirmasis pavadino Vengrijos sostinę Žydapeštu — minia 
šią pašaipą kaipmat pasigavo. 

— Liuėgeriui patinka drumsti vandenį, - pagaliau prašneko 
Benjaminas. — Jis pasakys bet ką, kad tik patiktų liaudžiai. 

— O į pasekmes jam nusispjauti, — pritarė Jozefas. — Kol 

kas tai dar tik šnekos — daugiau ar mažiau nuodingos. Bet 
paminėsi mano žodį, vaikine, anksčiau ar vėliau kokie nors 
bepročiai tais kliedesiais patikės. Ir kas tada? Tada išgirsime 
šūkį: „Žydai kalti!“ Dėl ko? — verčiau nė neklausti. Nežydiškoji 
dauguma ras kuo mus apkaltinti. Juk atpirkimo ožiais mes 
paskelbiami visada, dėl visko. — Jis atsikrenkštė. — Tad kaip 
tau pavyko nuo jo galvažudžių pabėgti? 

— Šliaužiau, —- sumurmėjo Benjaminas ir išsyk pasigailėjo 
tą Žodį ištaręs. Jis nudelbė akis į grindis. Skruostai kaito. 
Ten, aikštėje, jo delnai buvo išterlioti šunų išmatomis, ir kol 
nenusigavo iki kanalo, neturėjo kur jų nusiplauti. Paskui, 
temstant, gūžėsi krantinėje, rydamas ašaras. Nors nubrozdintą 
odą įnirtingai šveitė, dvoko neatsikratė. Kaip jis dabar palies 
tokią tyrą, tokią įstabią Leliją? Atsistojo pastiręs, varstomas 
skausmų — menkiausias judesys vėrė nespėjusias dorai užsi- 
traukti žaizdas, — ir pažvelgė Pavėsio aikštės pusėn. Ten stiebėsi 
dvi tamsių, tirštų dūmų sruogos, tiesios tarytum kaminai. Jų 
viršūnės atrodė susiplojusios į dangų. To vaizdo Benjaminas 
niekaip neįstengė atsikratyti. 

Jozefas patapšnojo jam per petį. 

— Eik, vyruti, į lovą. Miegas — geriausias vaistas. Rytoj daug 
kas atrodys kitaip. Keliams užgyti prireiks laiko, bet rėžis 
skruoste — negilus. - Daktaras nusišypsojo. — Rando neliks. 

— Palūkėkite. Noriu pasakyti... 

— Manau, galime atidėti iki rytojaus. 

— Neatidėliokime. Svarbu. Tą žmogų... 

— Kuris užpuolė tave Leopoldšrate? 


— Jau buvau matęs. - Benjaminui buvo sunku rikiuoti 

mintis, juolab kad taip nenorėjo prisiminti tų skaudžių pa- 
žeminimų. — Šiandien susidūriau su juo prie klubo, na bent 
jau man pasirodė, kad ėjo pro šalį, bet gali būti ir susijęs 
su „Telemu“. Tas vyras krinta į akis, labai šviesus, beveik 
baltaplaukis, su randu. — Jaunuolis pirštu perbraukė sau per 
skruostą. — Kalba labai aiškiai, apsirengęs nepriekaištingai. 
Ir dar... šypsosi... nuolat, bet tik lūpomis, jei suprantate, ką 
noriu pasakyti. Akys, - Benjaminas net nusipurtė, - blyškios, 
kaip žuvies. Šaltos it ledas. 

— Nemalonus tipas, - įvertino Jozefas. 

— Šit kas dar. Tą vakarą smuklėje, kai mudu su Hugu 
šnekėjomės, jis sėdėjo visai netoli. Klubas buvo paminėtas... 

Daktaras palinko į priekį. Jo akyse tvykstelėjo žiburiukai. 

— O Lelija? 

— Vardo neminėjau, — skubiai atsakė vaikinas. — Be to, juk 
tikrojo mes ir nežinome. Kalbėjau bendrai apie dingusias 
merginas. — Jis sukosėjo. - Hugas vaišino mane vaisiuku. Aš 
prie tokių stiprių gėrimų nepratęs. 

— Užtat ir paleidai liežuvį? 

— Na... mes... ee... daugiau kalbėjomės apie „Telemą“... 
svarstėme, ar... €€... merginai įmanoma iš ten pabėgti. Tas 
šviesiaplaukis tikriausiai girdėjo. Turbūt jis mane ir užpuolė, kai 
išėjau iš smuklės. Būtų suprantama - jeigu tikrai dirba klube. 
Nenorėjau rizikuoti dar kartą gauti į kailį, todėl, kai šiandien 
jis liepė dingti, taip ir padariau. - Benjaminas kilstelėjo galvą 
ir pažvelgė Jozefui į akis. — Vis dėlto vėliau nuėjau dar kartą. 

— O jis laukė tavęs Leopoldštate. 


— Taip. Tikiuosi, daugiau niekada neteks su juo susidurti. 

— Kokia to žmogaus pavardė? 

Benjaminas, suraukęs antakius, įsitempęs, stengėsi prisi- 
minti, kas buvo prieš jam gaunant spyrį į kelius. Vaikinas 
užsimerkė ir vaizduotėje išvydo šviesiaplaukį vadeivą, ap- 
griuvusiame soste šveičiantį grobį... tik ne karūną, o auksinę 
žvakidę, vėl išgirdo jo bendrų patyčias. 

— Klingemanas. Kiti vadino jį Klingemanu. 

— Pavardė negirdėta. — Jozefas vyptelėjo. — Vadinasi, tasai 
Klingemanas - įtakingas. 

— Atrodo, taip. 

Jaunuolis pažvelgė į daktarą nustebęs, mat šio balse lyg ir 
nugirdo palengvėjimo gaidelę. Vis dėlto patikrinti įtarimo 
nebuvo kaip, mat Jozefas nekantriai paragino jį eiti ilsėtis ir 
su pustuščiu buteliu vienoje rankoje bei sūnaus drabužiais — 


kitoje palydėjo per virtuvę iki ūkinio pastato. 


Jozefas Brojeris pakirdo iš kieto, besapnio miego. Šmėste- 
lėjo mintis, kad panašiai, ko gero, miega numirėliai. Dar nė 
neatsimerkęs pasiraivė, pamankštino kiekvieną raumenėlį, 
tarsi norėdamas įsitikinti savo kūno tikrumu. Vos prisiminęs 
vakarykštį vakarą, vėl suirzo: būtinai tam Benjaminui reikėjo 
įsivelti į bėdą, kuri neabejotinai kliudys jųdviejų tyrimui. 
Kvailas vaikigalis. Dabar daktarui neliko nieko kito, kaip 
uždrausti jam dar kartą eiti į klubą. Kas gi būtų, jei žmonės 
sužinotų, kad žymus gydytojas siuntė savo tarną į sunkių su- 
žalojimų ar net mirties pavojų? Tragiškos baigties atveju įkyrių 
klausimų jis neišvengtų. Viskas išaiškėtų. Nekaltą Benjamino 


žygio tikslą užgožtų paikos interpretacijos. Galų gale kaltė 

kristų ant jo, Herr Jozefo Brojerio. Jis būtų pastatytas prie 
gėdos stulpo. Taptų pajuokos taikiniu. Nueitų perniek viso 
gyvenimo darbas, o šeimai būtų užtraukta negarbė. 

Daktarui užvirė kraujas, jis atsimerkė. 

Kambarys knibždėjo pereliškių: vasnodamos baltais spar- 
neliais su juodomis dėmėmis, jos pleveno, kilo ir leidosi, ir 
vėl kilo, tarsi nubyrėję žiedlapiai, sūkuriuojantys švelniame 
vėjelyje. Tie padrikai judą padarėliai atrodė esą tokios pat 
sapno būtybės kaip ir gražioji, gležnoji, paslaptimi apsisiau- 
tusioji Lelija. Vėl apniktas nenumaldomo troškimo matyti 
ją šalia, liesti... įsitikinti, kad ta mergina nebuvo vien vizija, 
nuausta iš pražuvusios meilės ilgesio, Jozefas nuleido kojas 
nuo lovos krašto. Staiga pastebėjo du drugelius, nutūpusius 
ant kojūgalio skersinio. Jie glaustėsi ūseliais lyg įsimylėjėliai. 
Jozefas su kartėliu prisiminė Psichės ir Kupidono legendą, nors 
nežinojo, kas šiuo atveju yra Kupidonas. O, Lelija, Lelija... 
Kas atnešė tave čionai, kokia paslaptis? Daktaras pastukseno 
į lovos rėmą ir peteliškės, pakilusios į orą, jam virš galvos 
ėmė šokti įmantrų šokį. Kambarį užtvindė keistas, malonus 
aromatas, primenantis pavasarį kaime. 

Jozefas vėl užsigalvojo apie Benjaminą. Nors vaikinas, aišku, 
nemokša, net nesugeba išnaikinti saujelės sodo kenkėjų, bent 
gerai, kad Lelija, išvydusi jį sumuštą, sureagavo taip ūmiai. 
Bent tiek iš jo naudos. 

— „Turėjau susiprasti ', — balsu ištarė daktaras, skanauda- 
mas kiekvieną skiemenį. — „Turėjau susiprasti, kad netesės 
žodžio.“ — Jis susiraukė. — „Nors padariau viską, ko prašė“, — 


pridūrė, nebūdamas tikras, kad mergina užbaigė frazę šitaip. 

Drugeliai dabar plazdeno arčiau, suko ratus aplink galvą, 
ir jis irzliai juos nuvijo. Ką galėjo reikšti tie Lelijos žodžiai? 
Kodėl ji nei iš šio, nei iš to pamanė žinanti, kas užpuolė Ben- 
jaminą? Ar tai reiškia, kad ji pažįsta tą šviesiaplaukį, tą... kaip 
jis ten?.. Klingemaną? Ir kodėl, pamačiusi vaikino žaizdas, 
beveik nenustebo? 

Daktaras dar kartą apgalvojo skurdžius faktus, ieškodamas 
slaptų prasmių, perkratė žodžius ir nutylėjimus, pasvėrė niu- 
ansus. Pagrindo nusiraminti taip ir nerado. Buvo akivaizdu: 
tiedu susimokę. Jozefas sugniaužė kumščius. Smilkiniuose 
tvinkčiojo. Jųdviejų planas, kad ir koks, buvo suregztas prastai, 
nedėkingųjų porelė išsidavė. Dabar jam liko tik atskleisti jų 
ketinimus. Jozefas pašoko ir, nemaloniai sutreškėjus sąnariams, 
taip pat staigiai vėl atsisėdo. 

Juk į situaciją jis galėjo pažvelgti ir kitaip. Jei tasai Klin- 
gemanas susijęs su „Telemu“ ir jeigu Lelija pažinojo jį iš tos 
niekingos irštvos, tuomet ji jau anksčiau buvo... daktaras 
mintyse atmetė sąvoką „puolusi moteris“ ir susirado labiau 
jaudinančią — „negera mergaitė“. Tokia, ūmai pradžiugęs 
pagalvojo Jozefas, kuri daro viską, ko jos prašoma. Kurią ne- 
sunku priversti išduoti savo geradarį. Sugebanti išmeilikauti, 
ko tik užsigeidusi. Juk niekas taip nekaitina senstančio vyro 
kraujo, kaip angeliškos išvaizdos mergina, gašli tarytum Lilita 
ir kartu klusni lyg Ieva. Patenkintas tokių minčių paakstintu 
sustangrėjimu, Jozefas atidarė spintos duris ir, išsirinkęs vieną 
geresnių liemenių, pasiruošė pradėti dieną. Jeigu jam pavyks 
įkalbėti Leliją pripažinti savo praeitį, reikės leistis ieškoti 


nedidelio, žavaus butuko. 

Kopdamas laiptais, per dvi pakopas susyk, jis įsivaizdavo, 
kaip išdabins butą daugumos moterų - tik ne Matildės, nors 
ir ji kadaise turėjo šią silpnybę — mėgstamais niekučiais, ir 
iš anksto džiūgavo. Tada jo Lelija tiesiog išnyks. Gudruna, 
žinoma, tik apsidžiaugs; mergina grąžinta ką tik surastai 
šeimai — tokio paaiškinimo moteriškei visiškai pakaks. O 
Benjaminui — kad laikytų liežuvį už dantų ir kad absurdiškų 
svajonių žlugimas nebūtų toks skaudus - jis pasiūlys atlygį: 
didesnę algą, skambiau pavadintas pareigas, gal net elemen- 
tarų išsilavinimą. Jei vaikėzui to neužteks, jam taip pat teks 
išnykti — ūmi liga, karštinė ar nelaimė ruošiant nuodingą sodo 
mišinį, maža kas gali jį ištikti. Lengviausia gauti vario aceto- 
arsenito, vadinamosios Paryžiaus žalumos, kuria šio miesto 
gyventojai nuodijo kanalizaciją užplūdusias žiurkes. Juolab 
kad šio chemikalo poreikis būtų akivaizdus: su graužikais 
Benjaminas kovojo taip pat nesėkmingai kaip ir su prakeiktais 
drugeliais. 

Jozefo apetitas šįryt nė iš tolo neprilygo savimeilei. Eidamas į 
kabinetą, jis nužvelgė ant lentynos sudėtus Wiener medizinische 
Wochenschrift* numerius. Su šiuo savaitraščiu bendradarbiavo 
nuo 1868-ųjų, buvo paskelbęs jame straipsnius: Zwei Fš/le von 
Hydropbobie“*, Das Verbalten der Eigenwūrme in Krankbeiten“**, 
Uber Bogengūnge des Labyrintbs****. Visų publikacijų kituose 


leidiniuose nebūtų galėjęs nė suskaičiuoti. Ne už gražias akis 


* Vienos medicinos savaitraštis. (Vok.) 


** „Du Hidrotfobijos atvejai“. (Vok.) 
*** „Kūno termoreguliacija sergant“. (Vok.) 


**** „Apie pusratinius labirinto kanalus“. (Vok.) 

prieš penkerius metus buvo išrinktas Imperatoriškosios mokslų 
akademijos nariu korespondentu. O kur dar jo tyrinėjimai, 
įrodantys nervo klajoklio svarbą. Tuo laiku Jozefas dirbo 
Karo medicinos mokykloje ir, nors buvo ne ką vyresnis už 
Benjaminą, jo atradimai iš esmės pakeitė ryšio tarp kvėpavimo 
organų ir nervų sistemos sampratą. Tad ar beturčiui sodininkui, 
vaikigaliui, besiverčiančiam atsitiktiniais darbais, varžytis su 
juo, gydytoju, atradusiu refleksą, pavadintą Heringo-Brojerio 
vardu? Jozefas susimąstęs pačiupinėjo vidinės ausies maketą. 
Juk ne kas kitas, o jis atskleidė ir skysčio pusratiniame ausies 
kanale paslaptis. Jis ištyrinėjo pusiausvyrą ir kvėpavimą, tuo- 
du žmogiškojo ir kartu dieviškojo būvio pamatus. Taigi, kad 
ir ką apie jį skelbė Froidas su savo palaižūnais, tai nė iš tolo 
neatitiko tikrovės. Ir savo namuose Jozefas buvo ne išsisėmęs 
senis, kaip atrodė Matildei, o galva. Gudruna veikiai turės 


tuo įsitikinti. 


Pristūmęs Lelijai kėdę, Jozetas prisėdo ant stalo krašto ir 
nusišypsojo, vildamasis šitaip ją nuraminsiąs ir kartu nuslėpsiąs 
savo nerimą. Lyg būtų negana užuolaidos strypą aptūpusių 
peteliškių, jam atrodė, kad kelios jų jau plevena jo skrandyje. 
Jozefas pasiglostė barzdą. 

— Brangute, šiandien atrodote puikiai. Kaip visada, žinoma, 
kaip visada. 

Lelija pasitampė sijono klostes. 

— Sakiau senolei, kad nedėvėsiu dryžuotų drabužių, bet ji 
atšovė, esą dėvėsiu, ir tiek. 


— Nedėvėsite, - suskubo užtikrinti Jozefas. —- Nuo šiol pati 

rinksitės, ką vilkėti — šilką ar atlasą, aksomą ar mitkalį, su 
nėriniais ar kutais, kas patiks, tą ir dėvėsite. Surasime siuvėją... 

— Ką vilkėti, man nesvarbu, kad tik ant drabužio nebūtų 
į žemę nukreiptų linijų. 

— Žinoma, žinoma. — Daktaras pamanė, kad Lelija neilgai 
bus abejinga savo išorei. — Gal norėtumėte kokių papuošalų? 

— Jau turiu apyrankę. — Mergina atsmaukė rankovę ir pa- 
rodė iš paprasčiausių saulučių nupintą vainikėlį. Jų žiedeliai 
kabojo nudžiūvę. - Benjaminas man padarė. 

— Šit kaip? — Jozefo veido raumenys įsitempė. 

Pasirinkusi vieną gėlyčių, mergina ėmė po vieną skainioti 
žiedlapius. 

— Myli, nemyli, myli, nemyli... 

— Deimantai ir perlai daug aiškiau parodytų atsakymą į šį 
klausimą. O gal rinktumėtės safyrus? — Lelija neatsakė, tad jis 
atsisėdo į krėslą ir pavartė popierius. Vaikino reikėjo vienaip 
ar kitaip atsikratyti. — O dabar, brangute, norėčiau dar šio to 
paklausti. Tikiuosi atvirų atsakymų. — Mergina pakėlė akis. — 
Ar pažįstate Bertą Papenheim? 

Daktaras palinko į priekį. Lelijos veidą jis stebėjo labai 
įdėmiai. Ji papurtė galvą. 

— Žmonės dažnai praranda vardus. Kartais vardai įkrinta į 
skyles, būna, juos suėda žvėrys. Kartais vardus nuneša vėjas. 

— Būna, visko būna. — Jozefas nusprendė į tokius absur- 
diškus postringavimus nekreipti dėmesio. - Gali būti, kad 
Fyiulein Papenheim pasivadino kitaip. —- Kiek padvejojęs, jis 
pridūrė: — Tarkime, Ana. 


— Ar ji buvo jus įsimylėjusi? 

Jozefas neteko žado. 

— Iš kur... - Jau žiojosi klausti, bet akimoju susitvardė. 
Vadinasi, jodvi pažįstamos. Norėdamas išsiaiškinti, ar mergina 
buvusios pacientės atsiųsta kaip nors jam pakenkti, jis turėjo 
būti labai atsargus. — Kaip gyvuoja Frėulein Papenheim? 
Girdėjau, su motina išvyko į Miuncheną. 

— Gyvenime nesu jos mačiusi. Tik pavardė kažkur girdėta, — 
abejingai atsakė Lelija. - Rodos, ji tapo rašytoja? Ar vergų 
pirkle? Turbūt jau seniai mirusi. 

— Man regis, gyva. - Jozefas paprieštaravo, bet įtarimų 
vis dėlto atsisakė. — Mergina pernelyg mažai žinojo. - O ką 
pasakytumėte apie Herr daktarą Zigmundą Froidą? 

— Pislius, — tėškė Lelija. 

Daktaras išpūtė akis. 

— Kodėl taip sakote? 

— Kažkas man sakė, kad jam tik Gescblechtsverkebr* galvo- 
je, — su šypsena valiūkiškai ištarė Lelija. 

Jozefas dar nebuvo matęs jos šitaip šypsantis. 

— Judu pažįstami? — paklausė jis. 

— Oi ne. Iš kur? 

— Daktaras gyvena visai netoli, — atsakė Jozefas, vėl kuo 
įdėmiausiai merginą stebėdamas. — Bergo 19. 

— Vienoje? — Lelija suraukė antakius. —- Maniau, kad... 

— Ką manėte? 

— Ne, nieko. Mane suklaidino. 

Jozefas palūkėjo, bet merginos dėmesys jau buvo nukrypęs 


į drugelius. Vienas jų nutūpė jai ant ištiestos rankos. Lelijos 


* 


Lytiniai santykiai. (Vok.) 


268 


GRYTUTĖ IR TAMSA 


lūpos sukrutėjo, ir daktaras beveik neabejojo, kad ji taria kokį 
nors užkeikimą ar pasakoja istoriją, nors neįklausė nė žodžio. 
Krenkštelėjęs pasiteiravo: 

— Ar šįryt matėtės su Benjaminu? 

— Jis sode, valgo duoną su medumi. Nutūpė strazdas ir gavo 
palesti. — Ji pažvelgė į daktarą ir plaštakė tučtuojau nupleveno 
šalin. — Tai mėgstamiausias mudviejų valgis — po abrikosų ir 
vyšnių. Be to, abu nepakenčiame sriubos, ypač senės virtos. 

— Jis gana sunkiai sužalotas, - pasakė Jozefas ir patylėjęs 
pridūrė: - Manau, pažįstate žmogų, kuris tai padarė. 

— Baltoji varna. 

Jozefas užsirašė. Regis, kažkurios menkai žinomos tautos 
mituose balta varna vedė žmoniją į lemtingą kelionę. Nutarė 
patikrinsiąs vėliau. Staiga prisiminė Benjamino pasakojimą 
apie Klingemaną: šviesūs, beveik balti plaukai. 

— Papasakokite apie jį, - paprašė. Mergina neatsakė, ir jis 
paklausė: — Lelija, ar jis ir jus skriaudė? 

— Vienas — širdgėla, — sušnibždėjo ji. 

— Du - džiaugsmas, - pratęsė vaikišką skaičiuotę daktaras. 
Priėjęs prie merginos, uždėjo rankas jai ant pečių ir švelniai 
spūstelėjo. Paskui Jozefo pirštai nuslydo kaklu prie mielos 
duobutės, vos įžiūrimos virš kikliko nėrinių. Lelija nesiprie- 
šino. — Vienam gal ir širdgėla, bet dviem — jau džiaugsmas... 

— Septyni — tai paslaptis... 

— Lelija, atskleiskite man savo paslaptį. Ar ji susijusi su 
„Telemu“? Buvote tame pasibaisėtiname klube įkalinta? Kas 
ten atsitiko? Su jumis blogai elgėsi? Daugiau to nebus. Tų 


dalykų negalima pamiršti. — Jis palinko prie jos, lūpomis 

palietė trumpas garbanėles. — Nagi, manimi galite pasitikėti. 
Papasakokite viską. 

— Šitiek daug paslapčių lieka neišsakyta, — sukuždėjo mer- 
gina. — Ar iš tikrųjų galiu jumis pasikliauti? 

— Žinoma, brangioji. Geresnio draugo jūs neturite... iš 
tikrųjų norėčiau būti daugiau nei... 

— Ber sykį jumis jau pasitikėjau, ir šit kas atsitiko. 

Jozefas atitraukė ranką, atsitiesė ir pažvelgė į ją suglumęs. 

— Aš ne... 

— Argi nežadėjote padėti man sunaikinti pabaisą? 

— Sakykite jo pavardę, ir aš padarysiu viską, kad jis susi- 
lauktų pelnytos bausmės. 

Lelija papurtė galvą. 

— Jo pavardė — gūdžiausia paslaptis. Ją žino tik vienas 
žmogus. Tik kol kas neprisimena. — Jozefas pastebėjo, kaip 
merginos pirštai slystelėjo po rankove ir įsikibo į pintąją apy- 
rankę. — Štai ką jums pasakysiu, - tyliau ištarė ji. - Monstras 
tūno patikimiausioje slaptavietėje pasaulyje. 

— Tikrai? Kurgi ji yra? 

— Praeityje. 

— Mat kaip. - Daktaras užgniaužė šypseną. — O mes galime 
tenai nukeliauti? 

— Jums nėra ko ten lįsti. Jis —- nepasiekiamas. Praeitis saugo 
tą monstrą taip gerai, kad, jei kas nors atsitiktinai ir rastų, nė 
piršto prieš jį nepakeltų. Bet aš žinau. Ir kadangi jis nežino, 
jog žinau, aš vienintelė galiu... - Mergina nupūtė prie pat 
veido plevenančius drugelius. - O taip, aš pagriebsiu jį už 
kairės kojos ir numesiu nuo laiptų*. 


* 


Aliuzija į vaikišką anglų liaudies dainelę, pirmą kartą užrašytą XVIII a. (Vert. past.) 

— Na, gana, brangute. — Jozefas atsiduso. — Pasišnekėsime 
vėliau. 

Buvo nusprendęs kol kas kalbėtis su Lelija trumpai ir aiškiai. 
Ne kažin kiek to aiškumo, dar kartą atsidūsėjęs prisipažino 
pats sau. Į priekį jis nebuvo pažengęs beveik nė kiek. Na, 
ji bent jau nekrūptelėjo priliesta. Daktaras atsitiesė. Metas 


susiremti su varžovu. 


Benjaminą jis aptiko Kūcbengarten“, stebėtinai pagarbiai 
raunantį morkas. Nupurtęs žemes ir nusukęs gelstančius lapus, 
vaikinas atsargiai, lyg gležniausias gėles, dėjo šakniavaisius į 
pintinę. Valandėlę daktaras stebėjo Benjaminą tylėdamas ir 
jo nuotaika giedrijosi, mat mintys sukosi apie morkų formą, 
panašią į falo: didelės ir mažos, laibos ir storos, gumbuotos ir 
keistai susisukusios ar gyslelėmis apraizgytos, visos jos priminė 
tam tikrą organą. 

— Mėgsti morkas? — šiurkštokai paklausė Jozefas. 

Jaunuolis pažvelgė į jį ir, nepaliaudamas darbuotis, link- 
telėjo. 

— Pone, aš labai gerbiu bet kokį maistą. Užsiauginome ne- 
blogą derlių — žiemai užteks, kad ir kiek ji tęstųsi. Ne visiems 
taip gerai klojasi. — Jis įsmeigė šakes į žemę ir atsitiesė. — Vienai 
ateina sunkūs laikai. Mėsa ne kiekvienam įperkama. Duona 
brangsta. Daržovės irgi brangios, net dabar, rudenį, kai jų 
apstu ir turėtų būti kaip tik pigios. Z/err daktare, mes su 
jumis apie tai jau esame kalbėję. Juk prisimenate, sutarėme: 


kai dedasi tokie dalykai, gero nelauk. Girdėjau, imigrantai 


*  " Daržas. (Vok.) 

išsiparduoda iki paskutinio siūlo, kad išgalėtų nusipirkti 
duonos. 

Tokių visuomeniškų jaunuolio pažiūrų nustebintas Jozefas 
tik palingavo galvą. Jis jautė būsiant geriau reikalavimą, kurį 
ketino išrėžti, iš anksto sušvelninti komplimentu. 

— Puikiai darbuojiesi mano sode. Tokio gero derliaus dar 
nėra buvę. — Kai Benjaminas tik linktelėjo ir toliau, lyg niekur 
nieko, rovė morkas, daktaras įsižeidė. O jeigu tas už nosies 
vedžiojamas paikas vaikigalis parduoda jo sodo gėrybes ir 
šitaip suka jiedviem šeimos lizdelį? Kaip toli gali būti nueita? 
Gal vyriokui Lelijos kūno leista pažinti daug daugiau nei jam? 
Gal tuodu jau susičiulbėję? Jozefas sugriežė dantimis. — Tau 
teks vėl eiti į „Telemą“. 

Benjaminas įsitempė. 

— Negaliu. 

— Pats sakei, kad tas žmogus tavęs lauks. - Daktaras kalbėjo 
įsakmiai, nepaisydamas, kad vaikinas akimoju išbalo. — Tai- 
gi teks eiti. Mes vis dar nežinome, ar Lelija tikrai buvo ten 
kalinama. 

— Pone, aš buvau priimtas rūpintis sodu ir arklide... 

— Padariau tavo tėvui paslaugą. Šit kodėl buvai priimtas, — 
atkirto Jozefas. 

Benjaminas pažvelgė į senolį riešutmedį. Jau žiojosi kažką 
sakyti, bet, matyt, persigalvojęs, kietai sučiaupė lūpas. 

— Buvai priimtas atsitiktiniams darbams, - mygo dakta- 
ras. — Dirbti tai, ko bus pareikalauta. 

— Su visa pagarba, pone, buvau priimtas dirbti Brojerių na- 


muose ir sode, — priminė jaunuolis. - Nebuvo net užsiminta, 

kad man reikės kaip privačiam sekliui bastytis po miestą... ir už 
pastangas dar gauti į kailį. Be to, - vaikinas nuraudo, — tas žmo- 
gus — iškrypėlis, schwul... Veikiausiai jis iš manęs kai ko tikisi. 

— Niekas tavęs neverčia tenkinti jo norų, - kreivai dėbtelėjęs 
atšovė Jozefas. 

— Ir dar tas Klingemanas. Jeigu mane užklups... - Benjami- 
nas papurtė galvą. - Ne. Nemanau, kad eiti į tokią pavojingą 
vietą būtų mano darbas. 

— Nebūtų tavo darbas, jei šiems namams nebūtų iškilusi 
grėsmė. Jaunuoli, atitempęs į mano namus nepažįstamą mer- 
giną, užsikrovei atsakomybę. Į klausimus taip ir neatsakyta. 
Kas ji? Iš kur atsirado? Gal ji — visai ne ta, kas dedasi esanti? 
Ar negalėjo kas nors... Vis dėlto svarbiausia, kad negalime 
jaustis saugūs, kol neišsiaiškinome tiesos, o ją, mano įsiti- 
kinimu, galime sužinoti tame klube. Štai kodėl primygtinai 
reikalauju, kad ten nueitum. — Jozefas kelias akimirkas paty- 
lėjo. — Suprantama, tau bus dosniai atlyginta. — Jis pastebėjo, 
kaip Benjaminas vėl įsitempė. - Bala nematė to daržo, verčiau 
pasirūpink savo išvaizda. Į „Telemą“, kaip ir esi prižadėjęs, 
eisi šiandien pat. 

Parodydamas, kad pokalbis baigtas, daktaras apsigręžė ir 


nuėjo. 


Iš už medžio išnirusi Lelija pažvelgė Jozefui pavymui. 

— Ko jis iš tavęs nori? 

— Niekas nepasikeitė. - Benjaminas patraukė pečiais. — Vis 
mėgina išsiaiškinti, kas esi. Iš kur atsiradai. Kaip... kaip... 


kaip pelneisi duoną. - Jis klestelėjo ant samanotos šaknies 

ir iš kišenės išsiėmė du obuolius. Vieną patrynė į rankovę ir 
padavė merginai. — Jis nori, kad paklausinėčiau... kai kur. 

— Neik, — įsakmiai ištarė ji. - Nujaučiu pavojų. Pažadėk 
man, kad neisi. 

— Ir neisiu. Kodėl turėčiau? Man tai visiškai nerūpi. Praeitis 
ilgainiui blanksta, darosi panaši į primirštą sapną. 

— Arba košmarą. 

— Man svarbu tik, kad mudu gyvi. Čia. Dabar. — Akimirką 
padvejojęs, jis pridūrė: — Ir esame kartu. 

— Esame buvę ir baisesnėse vietose, — pasakė mergina. 

Benjaminas pasižiūrėjo į ją suglumęs. 

— Lelija, kas bus, tebūnie. Aš... aš tikiuosi, kad galėsime 
čia tykiai, ramiai gyventi. 

Ji pasisuko į vaikiną ir tarė: 

— Šiandien jis mėgino... 

— Daktaras? - Benjaminui sudilgčiojo nugara. Jis kietai 
sugniaužė kumščius. Numanė, ko ji nenori sakyti. — Jis mė- 
gino — ką? — Nejučia paklausė griežtai, baimindamasis, kad 
bus neteisingai supratęs. 

Mergina nusuko akis į šalį. 

— Jis nori... — pratarė ir papurtė galvą. - Benjaminai, juk 
žinai, kad negalime čia pasilikti. Reikia judėti į priekį. Stokis. 
Jis nenoromis pašoko ant kojų ir atsistojo prie pat jos. 

— Kur mes eisime? Ką darysime? Kaip gyvensime, jei ne- 
teksiu darbo? 

— Kai kas mums padės, prižadu. Kol kas aš pati turiu padėti 
Frau Drache * virtuvėje. 


* 


Slibinas, ragana. (Vok.) 

— Niekas geriau už slibinus nemoka alsuoti ugnimi, — pa- 
sakė Benas. 

Akimis palydėjęs merginą, kuri lengvutė tarytum elfas 
nušmėžavo tarp krūmokšnių, jis čiupo šakes ir kibo įnirtingai 


kasti morkas. 


Scenelę iš užuoglaudos stebėjo Jozefas. Jis matė, kaip Lelija, 
krutindama lūpas, lyg nebyliai melstųsi, sustojo virtuvės tarp- 
duryje ir laukė, kol prie krosnies triūsianti Gudruna atsigręš. 

— Aa, pagaliau parsiradai. 

— Ką norėtumėte, kad padaryčiau? — paklausė mergina. 

Jozefui dingtelėjo, jog mielesnio balso nėra girdėjęs. Kad 
geriau matytų, jis žingtelėjo į priekį ir ištempė kaklą. 

— Štai. —- Gudruna už kojų laikė dvi vištas. — Ketinu padaryti 
paprikas“, - ji numetė paukščius ant didžiojo stalo ir sunėrė 
rankas ant apvalaino pilvo. - Nupešk ir išdarinėk. Tikiuosi, 
sugebėsi. 

Lelija pažvelgė į liesas vištas geltonomis, žvynuotomis 
kojomis ir suraukė nosį. 

— Esu mačiusi, kaip tai daroma. 

— Na tad pasiskubink, mergužėle. Gaišti nėr kada. — Staiga 
Gudruna pastebėjo ant puodo nutūpusį drugelį. Šmaukštelė- 
jusi pašluoste nutrenkė jį ant grindų ir batu sutrynė, liko tik 
pilkšva dėmė. Mergina suunkštė. Jozefas išsiviepė. Gudruna 
prisimerkė. — Gal ir atsikratytume tų gyvių, jei tasai mulkis 


vaikėzas nuolatos nežioplinėtų balažin kur. 


* Vengrų viruvės patiekalas iš vištienos. (Vert. past.) 

Lelija suėmė vištai už galvos ir pirmiausiai ėmė pešti kaklą, 
stengdamasi plunksnas ir pūkus dėti į skirtingas krūvas. Veikiai 
stalą ir grindis, krosnį ir lentynėles nuklojo plunksnos. Vėsus 
skersvėjis po virtuvę nešiojo pūkus. 

— Sniego močia, — pratarė mergina. 

Jozefas vos sulaikė čiaudulį. 

— Ką? — atsigręžusi paklausė raudonveidė Gudruna. 

— Nežinote pasakos apie Sniego močią? -— Lelija nusijuokė. — 
Kakariekū! Mūsų auksuota mergaitė vėl prie namų! 

— Neturiu laiko visokiems niekams. O tu, panelyte, juo 
labiau. Pažiūrėk, kaip priteršei. Kuopsies iki vakaro. 

— Gudruna, pasakoms visada reikia rasti laiko. Kažkas man 
sakė, kad su pasaka bet kokį darbą greičiau nudirbsi. Žiū, kaip 
sukasi plunksnos palei lubas. Sakytum gražioji darbštuolė 
purena Sniego močios patalus. 

— Matyt, greit snigs, - pasakė Gudruna. 

Lelija nusišypsojo. 

— A, vadinasi, žinote tą pasaką? Kaip mergaitė netyčia įmetė 
į šulinį verpstę... 

— Anksčiau ar vėliau kiekvienam teks sutikti Juodąją mo- 
čiutę. — Moteriškė prunkštelėjo. — Jei gerai atsimenu, tinginė 
duktė liko išterliota Pec4*. Dar nebaigei? - Ji dirstelėjo į api- 
pešiotas vištas. — Gal manai, kad virsiu paukščius su visomis 
padaigomis? 

Jodvi nutilo. Lelija susilenkusi iš pašiurpusios odos traukė 
užsilikusius spaiglius. Staiga Jozefas išgirdo kažkokį garselį ir 


sumojo, kad ne tik jis slapčia stebi moteris. Prie durų stovėjo 


*  Derva, degutas. (Vok.) 

Benjaminas ir žiūrėjo į Leliją taip geidulingai, kad daktaras 
iš ūmai užplūdusio įniršio vos neužduso. 

Gudruna dar kartą apžiūrėjo merginos darbo vaisius. 

— Tiek to, bus gerai, — pratarė ir, nukabinusi nuo sienos 
kapoklę, dviem ryžtingais kirčiais nurėžė paukščiams galvas. 
Lelija nespėjo atšokti, ir kraujas aptaškė jai sijoną. Galvos 
nulėpusiomis skiauterėmis gulėjo ant pušinio stalo ir apskrito- 
mis akimis spoksojo viena į kitą, kol Gudruna nubraukė jas į 
kibirą. — Nagi vikriau: kepenis - į dubenį, skilvius - į puodą. 

Lelija, iš pasibjaurėjimo perkreiptą veidą nusukusi į šoną, 
pamėgino subrukti liauną rankelę į vieną skerdenų. 

— Negaliu, - prisipažino po trečio nesėkmingo mėginimo. 

— Duokš, - pasisiūlė į pagalbą Benjaminas, ištaikęs progą 
pasirodyti. Jozefas taip pat nusprendė įsikišti. Duris jis pastūmė 
taip stipriai, kad spintelėje sutarškėjo indai. 

— Gana. Frau Gštaltner, malonėkite paukščius išmėsinėti 
pati. Nemanau, kad toks darbas tinka sveikstančiai ligonei. 
Ir paieškokite jai kitų drabužių. Palėpėje jų prikrauta už- 
tektinai. — Mergaitėms augant, siuvėją jie kviesdavosi kone 
kiekvieną savaitę. —- Parinkite ką nors skoningo, pastelinių 
spalvų. Man regis, apie tai jau kalbėjomės. 

— Herr daktare Brojeri, aš labai stengiuosi, — pabrėžtinai 
manieringai atsakė Gudruna. —- Dar šįryt pristačiau madam 
naują kolekciją. Ji teikėsi tik suraukti nosį... 

— Sakiau, kad dryžiai man nepatinka, — šaltai atrėžė Lelija. 

— Man atrodo, elgetai nedera būti išrankiai. 

— Nekalbėkite su Lelija šitaip... - Benjaminas iš pykčio 


net įraudo. Mergina nutildė jį, suėmusi už rankos. Svelniai 

nustūmusi jaunuolį į šalį, ji atsistojo priešais Gudruną. Jozefas 
prisimerkė išvydęs, kad ne tik Lelija per ilgai laikėsi įsikibusi 
Benjamino, bet ir šis kitą žemėtą savo leteną uždėjo ant jos 
rankos. Negana to, mergina, užuot išsilaisvinusi, tam vaiki- 
galiui nusišypsojo. Ji nusišypsojo. 

— Aš — ne elgeta, — pasakė Lelija ir pažvelgė į Jozefą. — 
Nieko neprašiau, nebent šiokios tokios Herr daktaro Brojerio 
pagalbos. 

— Na taip, taip, — nusišaipė Gudruna. - Baigę sekti „Sniego 
močią“, vėl trauksime galabyti milžinų ir pabaisų. 

— Frau Gštaltner! — užriaumojo Jozefas. 

Gudruna žingtelėjo atbula ir, lyg gindamasi, iškėlė samtį. 

— Pone, ką matau, tą sakau. 

— Lelija, Frau Gštaltner palydės jus į viršų. — Atrodė, kad 
Jozefas kreipiasi į sieną už Gudrunos. - Ji paieškos jums tinka- 
mesnės aprangos ir padarys tai be jokių pastabų ar komentarų. 
Jūsų vilkimus drabužius galima išmesti. 

— Dabar pat? — paklausė Gudruna, rodydama į puode ant 
krosnies burbuliuojantį viralą. 

— Dabar pat. - Jozefas atidaręs palaikė duris. Kad atgautų 
pusiausvyrą, kvėpavo lėtai, giliai. Veriantis naujo gyvenimo 
perspektyvai, jis nėmaž nenorėjo mirti, ištiktas apopleksijos. 
Moterys išėjo tylėdamos: Gudruna — iškėlusi galvą, nė ne- 
slėpdama apmaudo, Lelija — vogčia dirsčiodama į Benjaminą. 
Uždaręs duris, daktaras kilstelėjo ranką ir sulaikė jaunuolį, 
kuris tikėjosi taip pat kuo greičiau išsmukti. — O tu palūkėk. — 
Jozefas atsisėdo, šalindamasis krauju aptaškytų plunksnų. 


Benjaminas liko stovėti. —- Jaunuoli, stebiuosi matydamas 

tave vis dar su darbiniais drabužiais. Juk turėjai eiti susitikti 
su žmogumi. 

— Pone, su didžiausia pagarba... 

— Apsieisiu be pasaldintų atsiprašinėjimų, — tėškė Jozefas. — 
Aš — tavo darbdavys. Taigi, būk malonus paklusti. 

— Herr daktare, juk niekada jums nepriešgyniauju. - Ben- 
jaminas išbalo. - Bet šį kartą jūs net neįsivaizduojate, kur 
mane siunčiate. 

— Pabendrausi, ir tiek, - nukirto daktaras. Jis atsistojo, 
išsitiesė visu ūgiu ir staiga sutriko: sodininkas buvo gerokai 
išstypęs, visa galva už jį aukštesnis. Juodu stovėjo abipus stalo 
ir žiūrėjo vienas kitam į akis. 

— Jūs nesuprantate, — dar kartą mėgino paprieštarauti 
jaunuolis. — Tas vyras... - Balsas sudrebėjo ir jis, lyg ramin- 
damasis, užsimerkė. — Siunčiate mane tiesiai liūtui į nasrus. 

— Tada tau prireiks tokio tikėjimo, kaip Danieliaus. 

— Aš ne... 

— Tai — sąlyga, — griežtai pasakė Jozefas. — Jei nori likti čia 
dirbti, turėsi įvykdyti šią užduotį. Ne tokia ji ir sudėtinga. 
Man tik reikia žinoti, ar Lelija tikrai buvo įkalinta. Tada galė- 
čiau atrakinti jos atmintį. - Daktaras atkišo smakrą. — Vargu 
ar be rekomendacijos tau pavyktų įsidarbinti kur nors kitur. 
Turėk tai galvoje, jaunuoli. Prisimink, koks vargeta pirmiau 
buvai. Prisimink, kaip aš sunkiu metu padėjau jūsų šeimai. Ir 
pagalvok, kaip tavo artimieji —- motina, tėvas, broliai ir seserys, 
senelė, teta — išgyventų be tavo algos dalies, kurią kiekvieną 
mėnesį jiems nusiunti. — Jozefas sudvejojo, ar nepersistengė, 


pykčio ir pavydo apakintas. Ber kelio atgal nebebuvo. Juodu 

neturėjo, iš ko rinktis. - Kaip minėjau, už pastangas tau bus 
labai dosniai atlyginta. 

— Aš nueisiu ten, - pasakė Benjaminas. — Tik ne dėl pinigų 
ir ne dėl jūsų, Herr daktare Brojeri. Kad ir kaip būtų blogai, 
kad ir kas man nutiktų, viską ištversiu — dėl Lelijos. O kai 
grįšiu, jeigu grįšiu, mudu su Lelija... 

— Tik neprisi... - Daktaras nurijo bepratrūkstantį tulžingų 
žodžių srautą. Kol išaiškės visa tiesa apie merginą, neverta 
trukdyti tam kvailiukui tikėti bendra jųdviejų ateitimi, pamanė 
jis. O paskui, kai jis, Jozefas Brojeris, išdabins Leliją prašmat- 
niausiais drabužiais ir brangenybėmis, vargšeliui sodininkui 
užteks sykį į ją dirstelėti ir jis kaipmat liausis svaičiojęs. — Tik 
neprisigalvok baisybių, — pasitaisė daktaras, atremdamas įdėmų 
vaikino žvilgsnį. — Tai paprasčiausias malonumų klubas, ir tiek. 


Šį kartą Vilhelmas prie trikojo staliuko sėdėjo vienas, atkra- 
ginęs galvą, tingiai rūkė cigaretę ir žiūrėjo į dangų. Neišvydęs 
milžino Kurto, Benjaminas apsidžiaugė. Nebuvo matyti ir 
baisiojo Klingemano; gal, duokdie, šio ryšį su klubu įžvelgė tik 
didelės baimės akys. Vis dėlto, prieš pasirodydamas, jaunuolis 
dar padelsė, išžvalgė visus plyšius ir užkaborius, padirsčiojo į 
vidun vedantį tamsų tarpdurį. 

— Benjaminai, sveikas gyvas. Jau maniau, nebeateisi. — 
Vilhelmas atsistojo, numetė cigaretę, paspaudęs vaikinui 
dešinę, užlaikė ją gniaužte, o kita ranka tuo pat metu mos- 
telėjo į kėdę. — Sėsk, sėsk. Vajė, kas tavo veidui? O rankos 
kokios! — Pagaliau paleidęs Benjamino plaštaką, jis išsiviepė. — 


Jaunuoli Benai, regis, veliesi į pavojingus žaidimus. Čia tai 

nepageidautina. Jeigu dirbsi čia, negalėsi vaikščioti kruvina 
nosimi. — Vilhelmas drąsinamai linktelėjo. - Nagi, papasakok. 

— Nieko ypatingo neatsitiko. 

— Prieš mane gali ir nesipūsti. 

— Mane užpuolė, - sumurmėjo Benjaminas. — Vagys. Norėjo 
atimti pinigus. Neturėjau nė skatiko... 

— Ir grabišiai atminčiai tave pažymėjo, — užbaigė Vilhel- 
mas. — Iš tiesų, Vienoje darosi nesaugu gyventi. Ypač jei 
neturi, kas tave apgina. 

Vaikinas, neišmanydamas, ką atsakyti, neaiškiai numykė 
po nosimi ir paklausė: 

— O kur Kurtas? 

— Kurtas? — Vyriškis įtariai pažvelgė į Benjaminą. - Kam 
tau prireikė to Gscherda*? 

— Niekam. — Benjaminas atsakė taip entuziastingai, kad 
Vilhelmas nušvito ir kumštelėjo jaunuoliui. 

— Kurtas savotiškas, bet geras vyras. Kur daug jėgos, proto 
nereikia. Mar kaimietis. Užtat pliektynėse —- nepamainomas. 
Nors tau ir šalia manęs nėra ko bijoti. - Vilhelmas pro dūmų 
debesėlį įsižiūrėjo vaikinui į veidą ir numetęs nuorūką įmynė į 
žemę. — Įsivaizduoju, tau labiau patiktų ne toks... hmm... - Jis 
papūtė lūpas. — ...Na, tarkime, rafinuotas draugas. — Vyriškis 
ištiesė sidabrinį portsigarą, kurio dangtelyje buvo įspaustas 
gausybės ragas, iš jo tarp gėlių ir paparčių kyšojo erelio gal- 
va. — Užtrauksi? 

Neilgai dvejojęs, Benjaminas paėmė cigaretę ir palenkė 
galvą. Vilhelmas spūstelėjęs atvožė tviskančio žiebtuvėlio 


* Kvailys, stuobrys, naivuolis. (Vok.) 

dangtelį. Jaunuolis įtraukė dūmą giliai į plaučius ir iš karto 
springdamas užsikosėjo. Pasaulis pašėlo suktis. Jis įsitvėrė 
susvyravusio luošo stalo ir, krenkšdamas bei dūsaudamas, 
išgirdo naująjį bičiulį juokiantis. Šis išgriebė Benjaminui iš 
burnos cigaretę ir įsikando ją pats. 

— Pirmas kartas, ką? Ko nesakei? 

Benjaminas pabūgo tuojau suviduriuosiąs ar apsivemsiąs. 

— Maniau, pabandysiu, — suniurzgė. Kelis kartus giliai 
įkvėpė, pasitrynė gerklę. — Vieno karto užteks. 

— Kitą sykį būtų lengviau. — Vilhelmas supratingai nusi- 
šypsojo. — Kol pripranti, tas pat būna su visais malonumais. 
Kava tau padės. 

Jis trumpai išnyko ir grįžo su dviem puodeliais garuojančio 
gėrimo. Benjaminą vėl sužavėjo puikus porcelianas. Stambiais, 
nudirbtais pirštais vaikinas vos suėmė mažytę ąselę. Atrodė, 
kad siauručio apvado nė nėra. Lėkštelė buvo neką storesnė 
už gėlės žiedlapį. Tokie daiktai bylojo apie gerą gyvenimą. Ir 
tikriausiai apie darbą tokioje įstaigoje. 

— Vilhelmai, žadėjai pasiteirauti apie galimybę čia padir- 
bėti, — priminė karštos kavos atkutintas Benjaminas. - Ar 
yra naujienų" 

Vyriškis padėjo puodelį ir savo ruožtu paklausė: 

— Ar tik dėl to grįžai? 

— Ne, - atsakė vaikinas. Tai bent jau buvo tiesa. — Visai ne 
dėl to, - patikino jausdamas, kaip kaista skruostai. 

— Tuomet nuo pirmos gali pradėti dirbti. 

— Ką? Tikrai? Bet juk pirma vos už kelių dienų! 


— Yra tik viena problemėlė. - Vilhelmas pasilenkė ir 

prašneko tyliau: — Pasakiau, kad esi mano sūnėnas, vyresnės 
sesers vaikas, ką tik atsikraustęs iš Burgenlando. Kitaip nebū- 
tų pavykę. Svetimų čia niekas nenori. — Jis atsitiesė. — Bet ir 
kamantinėti čia nėra mados. Šiaip ar taip, pasirūpinsiu, kad 
niekas prie tavęs nekibtų. 

— Nė nežinau, kaip tau dėkoti, — vos išlemeno Benjaminas 
neatsistebėdamas - labai jau lengvai jam klojosi. 

— Na, Benai, neabejoju, dėl padėkos kaip nors susitarsime. — 
Patapšnojęs jaunuoliui per kelį, rankos vyriškis neatitraukė. 

— Ką man reikės daryti? — pasidomėjo Benjaminas, slėp- 
damas glumesį. 

— Gal norėtum apsidairyti? Kartu ir išaiškinsiu, ką turėsi 
daryti. 

— Žinoma, noriu. — Vaikinas net pašoko. 

— Matau, tu tikras nekantruolis. - Paėmęs puodelius, Vil- 
helmas nužingsniavo tamsaus tarpdurio link. — Pirmiausia 
tau derėtų pasimatyti su šefu, bet tiek to. Juk, šiaip ar taip, 
kitą savaitę jau dirbsi čia. Tad eime, Benai, aprodysiu ūkį. 

Iš trumpo koridoriaus jie pateko į didžiulę, keturiskart 
erdvesnę nei Brojerių namuose, virtuvę, kur paaugliai dry- 
žuotais chalatais tylomis šveitė puodus, kapojo mėsą, pjaustė 
daržoves, o vadovavo jiems virėja, apvalaina, kokia paritus, 
tokia pastačius, atsikišusiu lyg laivo pirmagalys biustu. Ji ryšėjo 
iškrakmolytą prijuostę, surištus plaukus beveik visiškai slėpė 
balta kepuraitė, o skruostai buvo parausvinti, tad virėja panė- 
šėjo į milžinišką olandišką lėlę. Stambia ranka nubrozdintais 
krumpliais moteris laikė kapoklę. Ant trinkos priešais gulėjo 


skerdena — kiaulės, spėjo Benjaminas, nors buvo siaubingai 

liesa, be galvos ir kojų. Kai juodu ėjo pro storulę, ši sukikeno 
ir paklausė: 

— Na ką, Vilhelmai, jau susiradai naują? 

— Eik sau, Heike, — susiraukęs atšovė Vilhelmas, o Ben- 
jaminas net išsižiojo, mat virėjos balsas, toks žemas, toks 
gargždus, niekaip negalėjo būti moters. Jis ne iš karto paste- 
bėjo, kad Heikė mūvi kelnes ir avi labai didelius batus, nors 
jos palaidinė buvo moteriška, šilkinė. Jaunuolis tikėjosi, kad 
pokalbis bus pratęstas, bet virėja nebekreipė į juodu dėmesio. 
Ji kirto kapokle, ir virtuvėje pažiro kaulo atšaižos. Ant Heikės 
prijuostės pražydo raudonos chrizantemos. Skerdena iš tiesų 
buvo kiaulės. Eidamas pro krosnį, Benjaminas užmetė akį į 
katilą, kuriame silpnai burbuliavo beveik skaidrus skystimas. 
Jame vartėsi kelios pupos ir gražiai supjaustytų svogūnų bei 
kopūstų luisteliai. 

— Sriuba odaliskoms, — suraukęs nosį, paaiškino Vilhel- 
mas. — Pasrebia, ir gerai. Nieku gyvu nereikia jų nupenėti. 
Nebijok, mano drauge, darbuotojai čia maitinasi daug geriau. 
Pats pamatysi. 

— Ar ta skerdiena — kiaulės? — pasiteiravo Benjaminas. Iš 
tikrųjų atsakymas jo nedomino, jis tik neišmanė, kaip manda- 
giau prieiti prie rūpimo klausimo: ar virėja — moteris, ar vyras? 

— Nevalgai kiaulienos? — įtariai paklausė Vilhelmas. 

— Aišku, valgau, - sumelavo jaunuolis. — Tik dar nebuvau 
matęs tiek daug mėsos. 

— Mėsos čia turime visokios. Bet išrankiam būti nedera. 

— Aš ir nesu. Kaip sakydavo mano Groffmutter, išrankus 


lieka alkanas. 

— Aukso žodžiai. 

Vilhelmas apkabino Benjaminą per pečius ir iš virtuvės 
išsivedė į vestibiulį, kurio pasieniais rikiavosi gera dešimtis 
nuogų marmurinių nimfų, laikančių pintinėles su žydinčiais 
jazminais. Ant sienų ir lubų ištapytas scenas iš žinomų pran- 
cūziškų pasakų vieną nuo kitos skyrė gėlių pynės arba vijoklių 
sruogos, tad tiesių linijų beveik niekur nebuvo. Benjaminui 
patiko tokios natūralios formos. Dairydamasis į freskas, jis 
ūmai išvydo tai, ko nepastebėjo iš karto — panašiai kaip va- 
kar, kai apžiūrinėjo suoliukus prie įėjimo, — paveikslai buvo 
nešvankūs. Tarsi būriui nesusitupėjusių paauglių būtų leista 
perrašyti pasakas, kuo nepadoriausiai iškraipant jų siužetus. 
Vienur dvariškiai su gašliomis išraiškomis veiduose žiūrėjo, 
kaip karalaitis anaiptol ne bučiniu žadina Miegančiąją Gra- 
žuolę. Kitur Pelenė... 

— Eime, — paragino Vilhelmas. - Laiko žvalgytis turėsi 
ikvaliai. 

Jis išsivedė Benjaminą į koridorių su daugybe durų, tarp 
kurių kabojo didžiuliai veidrodžiai paauksuotais rėmais. 

— Koks ilgas koridorius, — nusistebėjo jaunuolis. — Keista — 
viduje pastatas atrodo didesnis, nei žiūrint iš lauko. 

— Taip yra todėl, kad jis driekiasi beveik palei visą gatvę 
pietų pusėje. Namai sujungti. Kol kas dar nieko nepamatei. 
Va užlipsime į viršų, ten bus į ką pažiūrėti. — Jis nužvelgė 
jųdviejų atspindžius veidrodyje. — Visai nebloga priešingybė: 
tu — toks tamsus, aš — šviesiaplaukis. Kartu atrodome puikiai, 
ar ne? — Vyriškis patapšnojo Benjaminui per skruostą. — Na 


tad štai, čia jos mankštinasi. Du kartus per dieną, po dešimt 

vienu metu, po keturiasdešimt sykių kiekviena. Tu turėsi 
prižiūrėti, kad nesirietų. Tik užsižiopsosi — susipjaus kaip 
benamės katės. 

— Ir kas tada? Baudžiate jas? Skamba nekaip. 

Ko gero, aiškėjo siaubingos Lelijos būklės paslaptis. Ben- 
jaminui net žadą atėmė. 

— Nieko ypatingo. — Vilhelmas nuspaudė veidrodžio rėmo 
užraitą. Siena atsivėrė. — Tuojau parodysiu. - Laiptai buvo 
siauri, neapšviesti, iš apačios, lyg iš kokio urvo, užtvoskė 
drėgme ir pelėsiais. Jiedu nulipo, ir Benjaminas sumojo atsi- 
dūręs rūsyje, gerokai senesniame nei pats pastatas; šviesos čia 
buvo tik tiek, kiek prasisunkė per vėdinimo angas palubėje, 
asla drėgna, nelygi, sienos apniktos grybelio - daugybę metų 
jokių permainų, tik skliautuotose nišose, kur kadaise laikytos 
statinės, įrengtos asketiškos vienutės. Kvapas čia tvyrojo dar 
gaižesnis. Irenkė išmatomis. Vilhelmas skepetaite prisidengė 
nosį ir susniaukrojo: — Pelių ir vorų draugijoje pasiutimas 
joms kaipmat išgaruoja. 

— Tad rimbais jų nečaižote? — pasmalsavo vaikinas. — Galvų 
neskutate? 

— Žinoma, ne. Kam mums subjaurotos odaliskos? 

Vilhelmas nusigręžė ir ėmė kopti laiptais. Benjaminas 
buvo belipąs iš paskos, tik staiga kažką pastebėjo. Nuo krūvos 
skarmalų pakilo jaunutė mergina, dar beveik vaikas, graibsty- 
damasi sienos atėjo iki grotų ir, įsitvėrusi į jas, sustojo. Akys 
klaikiai liesame veide išsišovusiais lyg gugos skruostikauliais 
atrodė milžiniškos. Šviesūs plaukai, surizgę, nešvarūs, krito 


beveik iki juosmens. Mergina Benjaminui pasirodė matyta. 

Bene bus į bėdą pakliuvusi pažįstamų ar kaimynų duktė, 
baimingai pamanė jis. 

— Tau nedera čia būti, - sukuždėjo ji. 

— Ar galiu kaip nors padėti? — paklausė jaunuolis, dirstelėjęs 
į laiptus. — Gal kam nors pranešti? 

— Tau nedera čia būti, - pakartojo mergina ir vėl išnyko 
šešėlyje. 

Benjaminas nuskubėjo Vilhelmui iš paskos. 

— Ką ji padarė? — pasiteiravo prisivijęs. 

— Kas? 

— Ta mergaitė vienutėje. Iš pažiūros atrodo tikrai per ilgai 
ten užsibuvusi, — nekantriai išbėrė Benjaminas. — Ką iškrėtė? 

— Jaunasis mano drauge, tos kameros tuščios. Į jas uždarome 
nebent tada, kai nėra kitos išeities. Sakai, per ilgai užsibuvusi? 
Dažniausiai viena valanda ten atkrato nuo visų blogų įpročių. 
Vos pamačiusios pelės uodegą, odaliskos rėkia... 

— Tikrai mačiau mergaitę, - tikino jaunuolis. — Grįžkime, 
pats pamatysi. 

— Tavo laki vaizduotė, — pasakė vyriškis, kai jiedu vėl nulipo 
į rūsį ir įsitikino, jog visos kameros atrakintos ir tuščios, — arba 
tiesiog norėjai atsivilioti mane čionai, kad galėtume pabūti 
vienudu. Aš, žinoma, neprieštaraučiau, — jis sugniaužė Ben- 
jamino ranką, — bet šiame pastate yra ir jaukesnių vietelių. 

Benjaminas nutylėjo. Vaikystėje jis kartais paerzindavo 
rabiną Blechmaną, tikindamas, esą pakeliui į sinagogą jį 
sekę vaiduokliai. Senukas išrėždavo poros valandų trukmės 
paskaitą apie šiame pasaulyje, pasak amžinosios filosofijos, 


užsibūnančias sielas; sakydavo, kad tokius regėjimus galima 

laikyti palaima, nes tatai esančios pamaldžių žydų dvasios, 
tik kreiptis į jas nevalia. Vėliau Benjaminas ne sykį svarstė, 
ar nėra taip, kad dvasios egzistuoja už laiko ribų ir gali 
tarsi gyvąjį paveikslą iš šalies matyti visą žmonijos istoriją. 
Dar rabinas, remdamasis gausiais pavyzdžiais iš Samuelio 
ir Karalių knygų, pasakojo, kad esama ne tik 0vo:4*, jau 
beveik atsiribojusių nuo žemiškųjų aistrų, bet ir dybbuk, 
piktųjų dvasių, ieškančių kūno, kurį galėtų užvaldyti. Kad 
mergina vienutėje galėjo būti vienokia ar kitokia dvasia, 
Benjaminas nemanė. Vėl atsidūręs koridoriuje, jis jau nea- 
bejojo, kad ją tik įsivaizdavo. Perspėjimą veikiausiai taip pat 
buvo sukūrusi vaizduotė. Nejaugi fantaziją šitaip sužadino 
vienas cigaretės dūmas? Apie rūkalus vaikinas nebenorėjo nė 
pagalvoti. 

— Parodysiu mielą, jaukų kampelį, kur galima... pasišnekėti 
akis į akį, — šnipštelėjo Vilhelmas. — Ten užeiti leidžiama tik 
keliems iš mūsų, bet jeigu jau ruošiesi su manimi dirbti... 
Kodėl gi ne? Tik kitiems — nė šnipšt. 

Susiėmę už rankų, jie grįžo į vestibiulį, čia malonus jazminų 
aromatas keistai nederėjo prie freskos, kurios tema iš pirmo 
žvilgsnio buvo nekaltybės triumfas, bet iš tikrųjų tapinys 
vaizdavo mergelei gresiantį ištvirkimo pavojų. Įkomponuoti 
tarp lapų, gėlių ir fališkų grybų — tai panėšėjo į kažin kokią 
viduramžių rankraščio iliuminacijos parodiją, - į mergelę iš 
visų pusių spoksojo bjauriausiai deformuoti velniūkščiai ir 
nykštukai, beždžionės ir dar balažin kokie padarai, ir ne tik 


spoksojo — rodė jai savo siaubingai išpampusius penius arba 


*  Šmėkla, dvasia. (Hebr.) 


288 


GRYTUTĖ IR TAMSA 


vieni kitiems juos ryte rijo. Reginys taip prikaustė Benjamino 
žvilgsnį, kad, net kopdamas storu kilimu užklotais laiptais, 
vaikinas gręžiojosi per petį. Kitame aukšte jo laukė dar atvi- 
resni paveikslai ir statulos. 

Vilhelmas, nieko nekomentuodamas, nusivedė jaunuolį 
dar vienu maršu aukščiau, paskui dar vienu — čia laiptai buvo 
siauresni, bet uždengti tokiu pat prašmatniu kilimu, - iki durų, 
ant kurių kabojo spyna. Paleidęs Benjamino ranką, vyriškis 
skubiai apsidairė ir raktu iš ryšulio prie diržo atrakino nedidelę 
spintelę, iš kurios paėmė kitus du raktus — nuo spynos ir nuo 
pačių durų. Už šių buvo blausiai apšviesta, dusni patalpa. Iš 
viršaus sklido slopūs šnibždesiai. Vilhelmas įsitempė vaikiną 
į vidų ir užrakino duris. 

— Kas čia? — paklausė Benjaminas, žingtelėjęs atatupstas. 

— Tsss. — Vyriškis pridėjo pirštą prie lūpų ir papurtė galvą. — 
Kopsime į bokštą, — pridūrė, lūpomis prisilietęs jaunuoliui 
prie ausies. — Kad ir ką pamatysi, niekam nepasakok. 

Kai akys apsiprato, Benjaminas išvydo laiptus, tokius pat 
siaurus kaip anie — į rūsį. Šie buvo uždengti baltu kilimu, o 
sienos — stora medžiaga, sugeriančia bet kokius garsus. Vietoj 
turėklų kabojo šilkinės virvės. Staiga jaunuolis pabūgo - ką ten, 
viršuje, pamatys? Kas gali nutikti? Grumdamasis su pagunda 
sprukti, jis vos stūmėsi aukštyn. Širdis daužėsi, gėlė galvą, 
o šleikščioji Gudrunos Kūrbissuppe mit Salami* skrandyje 
taip teliūskavo, kad atrodė — dar kiek, ir jis apsivems. Tik 
piktdžiuga Benjaminą ir palaikė. Gudruna žinojo, kad jos 
naminio saliamio ir kokčių moliūgų vaikinas nepakenčia; šit 


* 


Moliūgų sriuba su saliamiu. (Vok.) 

jis ir bus su ja atsiteisęs, jei daugiau niekad nebeims į burną 
to pagieža miešto, prasto raganiško srėbalo. 

— Tsss, — vėl sušnypštė Vilhelmas, kai juodu užlipo į viršuje 
įrengtą kambarėlį. Pasieniais sustatytos pliušinės sofos čia 
sudarė ratą. Į senovinių pilių šaudymo skyles panašios siauros 
angos sienose buvo uždangstytos medinėmis paauksuotomis 
langinėmis. Vilhelmas mostu paragino Benjaminą vienas jų 
atidaryti. Jaunuolis nenoromis sugraibė skląstį ir pro langelį 
pažvelgė žemyn: apačioje buvo patalpa su dviem dešimtimis 
medinių lovelių, kuriose miegojo mergaitės. Visos jos čiulpė 
nykščius, kuri kairį, kuri dešinį, gal pernelyg anksti atjunkytos 
sapnavo motinos krūtį. Kambaryje viskas buvo balta — nuo 
nėriniuotų mergyčių drabužėlių iki subtiliais ornamentais 
papuoštų baldų. Ant grindų mėtėsi žaislai ir knygos. Vidur 
kambario supamajame krėsle sėdėjo bedantė senutė ir užsimir- 
šusi mezgė. Nėrinys buvo toks ilgas, kad rangėsi jai apie kojas. 

— Pokaitis, —- Benjaminui į petį sukuždėjo Vilhelmas. — 
Todėl taip tylu. 

— Bet juk jos — dar vaikai, — irgi šnibždomis atsakė pri- 
blokštas vaikinas. — Nejaugi jūs... jie... kas nors... 

— Fe. Kas, tavo galva, esame? — Vyriškis išsiviepė. — Tiesiog 
tam tikri ponai, kuriems nestinga nei kantrybės, nei pinigų, 
renkasi šituos angeliukus ir mėgaujasi stebėdami, kaip jie auga. 
Augina lyg gėles. - Bukai nusišypsojęs, Vilhelmas pridūrė: — 
O kai ateina laikas, nuskina, jei dar pajėgia. 

— Nuskina? — pakartojo Benjaminas ir vėl pažvelgė pro 
langelį. Dabar pamatė, kad mergaitės, visos aliai vienos, 


šviesbruvės, visų plaukai — ilgi ir tik šviesių atspalvių, nuo 

šalto mėnesienos baltumo iki žaižaruojančio aukso. - Kiek 
daug geltonplaukių... 

— Taip, dabar didelė tokių paklausa. — Vilhelmas palietė 
žvilgančius jaunuolio plaukus. - Nors man labiau patinka 
tamsus. 

Vyriškis viltingai palūkėjo, bet susimąstęs Benjaminas jo 
tarsi neišgirdo. 

— Iš kur jos? — paklausė. 

— Iš visur: iš mokyklų kiemų ir gatvių, iš nuskurdusių 
kvartalų ir ūkių, iš miškų ir kalnų. Šviesiaplaukės krinta į 
akis, taigi nusižiūrime jas ir pagrobiame, — na, kaip kiti vagia 
gyvulius. Jaunuoli, man nepatinka tavo žvilgsnis. Dirbti čia 
reikia kieta širdimi ir be sąžinės graužaties. 

Vilhelmas uždarė langinę ir pakvietė Benjaminą prie kitos. 
Vaikinas vėl susvyravo. Ir vėl prisivertė pažvelgti pro angą. 

Šioje patalpoje mergaitės buvo vyresnės. Vienos piešė, kitos 
skaitė, dar kitos žaidė. Prižiūrėjo jas griežta bobulė. Buvo kam- 
baryje ir gyvuliukų, tik geriau įsižiūrėjęs Benjaminas sumojo, 
kad tai — ne katės, o stambūs triušiai. Jam pasimiglojo akys, 
ėmė svaigti galva. Vaikinas pamanė, kad sapnuoja. 

— Čia gerokai mažiau... 

Vilhelmas linktelėjo. 

— Jei graži septynerių, dar nereiškia, kad bus daili ir dešim- 
ties. Kitais atžvilgiais jos irgi ne visada atitinka reikalavimus. 
Daug kas priklauso nuo tėvų, nuo tėvų tėvų. — Jis pažvelgė 
Benjaminui per petį. — Na ką, prisižiūrėjai? 

— O ką darote su tomis, kurios jums nebetinka? 


— Kaip manai, ką? 

Vaikinas neatsakė. Jį vėl apniko baimė. Pripuolęs prie 
trečios angos, atidarė langinę ir nuogąstavimai pasitvirtino — 
kambaryje buvo tik viena mergina. Ji sėdėjo prie veidrodžio 
ir šukavosi juosmenį siekiančius plaukus. Benjaminas troško 
pamatyti jos veidą ir, prisispaudęs prie langelio, be žodžių 
meldė merginą pasisukti. Vilhelmas patraukė jaunuolį į šalį 
ir atsistojo tarp jo ir angos. 

— Jos investitorius nori atsiimti įdėtus pinigus. 

— Ką tai reiškia? 

— Pats matei. 

— Bet jai tik... 

— Per sena, - atrėžė Vilhelmas. — Ir išvis, koks tau skirtumas? 
Kaip supratau, į moteris nesižvalgai. - Jis prisitraukė vaikiną, 
viena ranka sugniaužė jo klubą, kitą padėjo ant sprando. Lū- 
pomis įsisiurbė į skruostą. Benjaminas paskubėjo išsivaduoti 
iš vyriškio glėbio. — Kurtas, ar ne? — paklausė tas. 

— Ką? 

— Tau patinka stambuoliai, taip? Net tokie peraugę Scb/uchb- 
tenscheisser“. 

— Ne! 

— Tad kas yra? Atėjome čionai pabūti dviese. Ar aš tau 
nepatinkų? 

— Ne dėl to. - Benjaminas karštligiškai galvojo, ką atsaky- 
ti. — Aš tik labai nemėgstu, kai skubina. 

— Aa, šit kaip. — Vilhelmas linktelėjo ir paėmė vaikinui už 


peties. — Vadinasi, ne tik cigaretės dūmas tau pirmiena. Šiuose 


S Šitaip vokiečiai ir net patys vieniečiai vadina kalnuotųjų Austrijos vietovių gyven- 


tojus; pažodžiui — šikantys į bedugnes. (Vert. past.) 

reikaluose irgi dar naujokas. Ko iš karto nesakei? Aš nelinkęs 
skubėti. — Jis išsidrėbė ant sofos ir padrąsinamai nusišypsojo. — 
Uždaryk tą skylę, jaunasis mano drauge. Eikš, sėsk šalia manęs. 

Benjaminas paskutinį kartą pažvelgė į kambarį apačioje ir 
vos neaiktelėjo. Mergina atsistojusi žiūrėjo tiesiai į jį. Veidrodis 
gulėjo parverstas, plaukų šepetys mėtėsi ant grindų. Veidas 
po išdrikusiais šviesiais plaukais buvo sukritęs tarsi jaunos 
raganos. Ji vos šnibždėjo, atrodė, paukščiukas čirpsi nendryne: 

— Tau nedera čia būti. 

— Tad Kurtas tikrai tavęs nedomina? - paklausė Vilhelmas. 

Mergina vėl sukrutino lūpas: 

— Tau nedera čia būti. 

— Nedomina, - atsakė Benjaminas ir patyliukais užsklendė 
langinę. Ūmai perdžiūvusia burna atsisėdo greta vyriškio. Šis 
prisislinko arčiau ir apkabino jaunuolį. Šiaip jau lieso Vilhelmo 
jėga Benjaminą išgąsdino labiau nei primestas intymumas. Kai 
vyriškis panūdo bučinio, jis užsimerkė ir įsivaizdavo, kad tas 
dygus skruostas yra brolio. Vilhelmas sukikeno. 

— Ne visai tai, ko tikėjausi, Benai, bet nieko tokio, galiu 
ir pakentėti. — Jis atsistojo ir nuėjo prie laiptų. — Čia nebėra 
ką veikti. Eime. 

Benjaminas parodė į paskutinį langelį. 

— O ten?.. 

— Tuščia. 

— Ne, negali būti. 

Baimė persmelkė vaikiną, bet jis vis tiek prišoko prie pasku- 
tinės stebėjimo angos: patalpa apačioje iš tikrųjų buvo tuščia, 


tamsi, nors Benjaminas beveik neabejojo girdįs slopų verksmą. 

Kitoje pusėje spragtelėjo — Vilhelmas atrakino koridoriaus 
duris. Jaunuoliui spiginant į kambarį, jame sukūkčiojo garsiau. 

— Kur tu? — sušnypštė jis. 

Rauda liovėsi ir iš juodos tamsos išniro blyškus, neaiškus 
merginos veidas, lyg kreidelėmis paspalvintoje fotografijoje. 
Jos lūpos sukrutėjo, tačiau Benjaminas nieko neišgirdo. Veidą 
pamažu vėl prarijo juoduma. Ir vėl pasigirdo gailus verksmas. 
Jaunuolis pasitrynė akis. Šį kartą jis iš tiesų regėjo šmėklą. 

— Benai! — nuo laiptų nekantriai pašaukė Vilhelmas. 

— Einu. 

Jaunuolis greitai uždarė langinę ir nuskubėjo vyriškiui iš 
paskos. Tik koridoriuje susizgribo galėjęs sužinoti ką nors 
svarbaus: merginos galva buvo nuskusta, beveik visiškai plika. 
Klausinėti Benjaminas dabar negalėjo. Jo vedlys susirūpinęs 
skubėjo laiptais žemyn. 

— Per ilgai ten užsibuvome, — niurnėjo jis. - Nepadariau 
milijono darbų. Tikiuosi, šefas... — Kai jiedu atsidūrė prieš- 
paskutinėje laiptų aikštelėje, Vilhelmas atsargiai kyštelėjo nosį 
į koridorių. — Ką gi, jaunasis mano drauge, palydėsiu tave iki 
virtuvės. Kelią iš ten rasi pats. 

Jiems sparčiai žingsniuojant per vestibiulį, atsilapojo para- 
dinės durys — pasitvirtino baisiausi Benjamino nuogąstavimai. 

— Ką, po velnių, čia veikia šitas? — užriaumojo šviesiaplaukis 
vyras, nutrenkdamas ant grindų čia pat nusivilktą apsiaustą. 

— Herr Klingemanai, jis - mano sūnėnas, apie kurį jums 
sakiau, — paaiškino Vilhelmas, stodamas tarp anųdviejų. — Se- 
sers berniukas iš Burgenlando. Pats maloniai leidote įdarbinti 


jį mano pagalbininku. 

— Sūnėnas? Šikniau tu, melagio gabale, - Klingemanas 
šypsojosi maloniai ir kartu kraupiai, - kiekvienam mulkiui 
aišku, kas jis. — Randuotasis puolė vartyti marmurinių nimfų, 
ir netrukus ant grindų pabirusiose žemėse voliojosi duženos, 
mėtėsi suniokotos gėlės. — Be to, jis - šūdino rašeivos Beserio 
šnipas. Jeigu šitas nevėkšla — tavo draugas, tuomet gali iš čia 
nešdintis. 

Vilhelmas pažvelgė į Benjaminą su panieka ir atsitraukė 
į šalį. 

— Pone, buvau suklaidintas. Jis man niekas, — išlemeno. 

— Aš nesu Beserio šnipas! — suriko jaunuolis, slinkdamas 
atbulas. Veikiai trauktis neliko kur. Priešais jį lyg iš po žemių 
išdygo Kurtas, apkūnioji virėja — moteris ar vyras, buvo visiškai 
nebesvarbu — užstojo kelią pasprukti per virtuvę. Į vestibiulį 
prigužėjo ir daugiau vyrų. Palankiai nusiteikusio tarp jų nebuvo 
nė vieno. Tik Klingemanas nepaliovė šypsotis. Traškindamas 
krumplius, jis sušvokštė: 

— Nuolat painiojiesi kur nereikia. O juk perspėjau tave, 


Judenscheisse“. 


:Ž Žydo šūdas. (Vok.) 

Kiauras dienas, pasivertusi nematoma, neinu iš barako. Mė- 
ginu pašnekinti Leną, bet ji serga ir pernelyg dažnai verkia. 
Daugiau niekas nenori su manimi kalbėtis. Kai moterys 
nedirba, miega arba žiopso, nors žiūrėti čia nėra į ką. Lotė 
visiškai susidėvėjusi, o ieškoti Danielio neverta: jis nesirodys, 
kol bus matyti žymės. Žaizdos ir mėlynės tik pridaro naujų 
žaizdų, dar bjauresnių mėlynių. 

Vakaro dabar verta laukti vien dėl mokyklos. Sesilė sako, 
kad aš - geriausia jos mokinė, bet mažylių ji nepriima, todėl 
man tenka liautis čiulpus nykštį. Ji vadina mane mažąja po- 
liglote ir pasakoja apie graikus, romėnus, moko geometrijos, 
žemėje pagaliuku rašo Pitagoro teoremą. Buvo pradėjusi aiš- 
kinti tetraktą — tai magija, todėl man patinka, — bet liūtis vis 
nuplaudavo skaičius, man nespėjus jų sudėti. Paskui mudvi 
sėdėjome tarpduryje ir kalbėjomės apie Pitagorą ir jo pupas. 
Kai pasiguodžiau, kad mano stebuklinguosius pupojus kažkas 
pavogė, Sesilė patapšnojo man per ranką ir papasakojo apie 
Anglijoje atrastus du žaliaodžius vaikus, kurie valgė tik pupų 


stiebus, daugiau nieko. Nesunku išprašyti Sesilės, kad papa- 

sakotų, kaip Anglijos karaliams krosnyje degė duona, kaip jie 
slėpdavosi ąžuoluose ar kapodavo savo žmonoms galvas, bet 
tikrų nutikimų ji nežino — vien iš istorijos. Kai pasiskundžiu 
nuobodžiaujanti, ji primena apie kitus vaikus, tad galiausiai 
susodinu kelis aplink save, ir jie manęs klausosi. 

Yra čia dar viena pasakininkė, bet jos pasakos nekokios. 
Jos barška — barkst, barkšt, barkšt, - lyg plonytės sužiedėjusios 
duonos riekutės kristų į lėkštę. O mano pasakos riebios, iš jų 
liejasi karamelinis sirupas, birte byra serbentai arba priesko- 
niai. Kai matau, kad kiti vaikai tikrai išbadėję, veduosi juos 
į gūdžiausius miškus, ir mes klaikiai sudorojame raganas, o 
tada leidžiu jiems suvalgyti meduolinę trobelę. Kita pasaki- 
ninkė vardu Hana. 

— Vaikai, — sako, - šiandien paseksiu jums dar negirdėtą 
pasaką. Apie du vyrus, kurie kivirčijosi dėl seno slyvyno. Ir 
vienas, ir kitas tvirtino, kad slyvynas — jo. Ir vienas, ir kitas 
sakė, kad ne kieno kito, o jo tėvas prieš daugel metų pasodi- 
no vaismedžius. Ginčas tęsėsi mėnesių mėnesius. Galų gale 
žmonos įkalbėjo anuodu kreiptis į rabiną. Rabinas išklausė 
ir vieno, ir kito. Ir vis tiek nieko negalėjo nuspręsti, mat 
abu kivirčininkai atrodė esą teisūs. Tada jis šitaip pasakė: 
„Kadangi neišmanau, kuriam iš jūsų slyvynas pridera, lieka 
viena išeitis — pasiklausti žemės.“ Išmintingasis rabinas labai 
lėtai išėjo iš kaimo ir pamažėle nupėdino iki slyvyno. Ten 
priglaudė ausį prie žemės ir pasiklausė. O atsistojęs šit ką pa- 
sakė: „Žmoneliai, žemė sako, kad nėra ji nei vieno, nei kito. 
Priešingai, abudu esate jos.“ 


Moteris, čia pat lopanti sijoną, šypsosi, o vaikai sėdi, kaip 

sėdėję, ir laukia, nors aišku, kad pasaka baigta. Kvaila pasaka, 
žiojuosi sakyti, bet ūmai prisimenu Grėtės perspėjimą — būti 
atsargiai su keistai atrodančiais žmonėmis. 

Bjauresnės už Haną nerastum visame pasaulyje. Ji atrodo 
dar baisiau nei ta kuprota čigonė, kuri kiekvieną pavasarį atei- 
davo į mūsų namus su pintine narcizų, kiekvieną rudenį — su 
krepšiu Steinpi/ze*. Gal irgi buvo ragana? Grėtė visada ką nors 
iš jos nupirkdavo. Kitaip būtume susilaukę nelaimės. Gėles ji 
pamerkdavo į stiklainį ir pastatydavo ant palangės, kad čigonė 
pamatytų, jei kartais eitų pro šalį. Grybus užkasdavo sode, 
giliai, giliai; nors jie atrodė kaip paprasti baravykai, galėjo 
būti ir nuodingi šungrybiai. Hana viena koja šlubuoja, dėvi 
senus skarmalus ir purvinu jų audiniu be pertrūkio muturiuoja 
pirštus. Jos veidas susuktas kaip gręžiama mazgotė, o ilgos, 
išsidraikiusios plaukų sruogos dera prie ruožuoto sijono. Kai 
neseka pasakų, Hana šneka su tais, kas jos klausosi... o kai 


niekas nesiklauso, marma pati sau. 


Šį kartą Danielis mane susiranda, dar neužgijus šuns 
paliktoms žaizdoms. Jis nesako, kad manęs pasiilgo, bet aš 
žinau, kad taip yra, mat ir pati esu jo išsiilgusi. Mane apspitę 
vaikai nori pasakų ir man tenka juos nuvyti. Viena mergaitė 
nesitraukia nuo Danielio net tada, kai paimu pagalį. 

— Kas čia? Tavo šešėlis? — klausiu. 

— Nevaryk, - sako Danielis. - Nieko blogo tau nedaro. 

— O kas tau darbo? Mauk sau. 


Danielis atsistoja tarp manęs ir jos. 


* Baravykai. (Vok.) 

— Nebūk kaip... 

— Aš noriu pasišnekėti su tavimi. Nenoriu, kad ji klausytųsi. 

— Čia jis, ne ji, — pataiso mane Danielis. 

Vis dėlto abu sužiūrame į naujokę ar naujoką dvejodami. 

— Gerai jau, gerai. Kuo tu vardu? - klausiu aš. Būtybė ty- 
lėdama spokso į mane didelėmis, varliškomis akimis. Ji liesa 
it skiedra ir balta kaip popierius. Net nesuprantu, ar kada yra 
turėjusi plaukų. — Na? — raginu, žnybdama į ranką. Ši keista, 
lyg kaulas būtų guminis, tad savąją staigiai atitraukiu. — Tu 
berniukas ar mergaitė? Pasakyk ką nors. — Kilsteliu koją, ketinu 
įspirti, tik vos vos, kad matyčiau, ar to padaro ir koja guminė. 

— Nedrįsk, — sako Danielis. 

— O tau kas? 

Danielis atrodo sunerimęs, todėl tik kepšteliu kojos pirštu. 
Vos prisiliečiu. Tikrai neskaudžiai, bet būtybei iš akių vis tiek 
pasipila ašaros, iš nosies — snargliai. 

— Jei nepasisakys, yra tik vienas būdas patikrinti lytį. Tu 
pažiūrėsi ar man reikės? — klausiu Danielio. 

— Nė nesvajok! — Tokio įpykusio jo dar nesu mačiusi. Veidas 
raudonas kaip burokėlis. Net nebeįžiūriu mėlynių ir šuns dantų 
paliktų žymių. — Niekas jo netikrins. Niekada. Girdi? Kas 
tau užėjo? Nejaugi taip ir nepasimokei, būdama?.. — Danielis 
kilsteli rankas. - Koks kieno reikalas? Verschwinde! Dink iš 
čia! Aš su tavimi nebesikalbu! 

— Ir gerai. Labai man čia rūpi. Aš su tavimi irgi nebesikal- 
bu. Kvailys! 

Nueinu neatsigręždama. Lotė iš po liemenės kažką šau- 


kia. Tegul nesivargina — net jeigu niekada daugiau Danielio 

nebepamatysiu, man nusispjauti. Net jei išnyktų vidury 
nakties, kaip kiti, man nerūpi. Jeigu ta nuosusa jam bran- 
gesnė už mane - geros kloties! Tegul Danielis nemano, kad 


nesugalvosiu, kaip jos atsikratyti. 


Tik mirksnis, ir šviesos kripė perskelia juodą dangų. Tolu- 
moje sugurguliuoja. Panašiai urzgia tingus šuo kitapus gatvės, 
kai baksteliu jam lazda. Obelyje čiulba palšasis strazdas - matau 
šlakuotą jo pilvelį, - o Grėtė skuba sunešti į vidų skalbinius, 
kol audra nepratrūkusi. Viena ranka ji nutraukia nuo virvės 
besiplaikstančią paklodę, kita griebia mane ir, niurnėdama 
negražius žodžius, vilkte velka atgal į virtuvę. 

— Neklaužada, juk sakiau niekur neiti. Gal nori, kad žaibas 
susvilintų tave į gruzdą? Man nėmaž nereikia, kad sekiotum, 
įsikibusi į prikyštę. Kodėl niekada nedarai, kas tau liepia- 
ma? — Paėmusi gerą galą virvutės, ji už kojos pririša mane 
prie stalo. - Žinosi, kaip neklausyti. 

Aš spiegiu ir spardausi, bet Grėtei nė motais. Ji be žodžių 
išskuba laukan. Pašioju mazgą ir šiaip, ir anaip, bet jis neat- 
siriša, tada imu centimetras po centimetro traukti stalą prie 
durų. Jis per didelis, pro duris neištelpa. Kampas kliūna už 
staktos. Dar kartą sužaibuoja. Ir dar. Po baisaus trenksmo 
dangus prakiūra. Pila kaip iš maišo. Pasislepiu po stalu, Grėtė, 
pirmiau pūkšdama įstumia pro duris pintinę su skalbiniais, 
tada atlenda pas mane. 

Išsidžiovinusi plaukus ir paliovusi ant manęs šaukti, ji įpila 
man pieno. Pyrago negaunu. Grėtė pradeda lyginti skalbinius. 


Iš jos veido matau, kad pasaka bus nelabai smagi. 

— Kartą buvo, - sako ji ir paspjauna ant lygintuvo pado — 
seilės tik sučirškia, — užsispyrusi mergaitė, kuri niekada ne- 
klausė vyresnių ir protingesnių. Žinia, Dievui tokia nusidėjėlė 
nepatiko, tad veikiai ji apsirgo ir jokie daktarai negalėjo 
mergaitės išgelbėti. Duobkasys iškasė duobę ir užsispyrėlė 
buvo atnešta į kapus šventoriuje. Kai mergaičiukę nuleido į 
duobę ir užbėrė žemėmis, ji atkišo į viršų vieną rankelę. Visi... 

— Kodėl jos nepaguldė į dėžę? Mama gulėjo dėžėje su 
žalvarinėmis rankenomis, o ant dangčio buvo padėta gėlių. 

— Na nepaguldė, ir tiek. 

— Kodėl? 

— Kelmas žino. Gal tie žmonės buvo vargšai. Ar mergaitė 
pernelyg nusidėjusi. Nežinau. Nepaguldė, ir gana. — Grėtė 
padeda karštą lygintuvą ir virtuvėje pasklinda svilėsių kvapas. — 
Tad štai, nulenkė tą jos ranką, užpylė dar daugiau žemių. Bet 
ji ir vėl išlindo. Ir teko mergaitės m... kam nors vaikščioti prie 
kapo ir dieną naktį čaižyti neklusniąją ranką rykšte. Tik tada 
ranka, kaip ir pridera, pasislėpė žemėje ir daugiau nebeišlindo. 

Aš pastumiu šalin tuščią puoduką. 

— Kvaila pasaka. Numirėliai nekaišioja rankų iš žemės. 

— Tikrai? Jeigu nenori įsitikinti, kad taip būna, verčiau 


liaukis ožiuotis. Ir nesekiok man iš paskos, kai draudžiu. 


Vėl dingsta žmonės. Daugiausiai — surukusios senutės ir 
ligoniai, išnešti į ligoninę pagydyti. Ir kai kurie vaikai. Lena 
apsigrando skruostus ir dabar bent matyti šiokia tokia spalva. 
Naktį girdėjome triukšmą. Šįryt paukštidė pilna varnų, jie 


nerimsta. Stengiuosi į juos nežiūrėti. 

Hefziba sako, kad Biblijoje pasakojama apie karalių Orebą. 
Tas vardas reiškia „varną . 


— Vienas varnas andai puolė izraeliečius, o dabar žiū, kiek jų. 


Visą savaitę Grėtė keistai nusiteikusi, tai trankosi ir bala- 
dojasi, tai mazgioja prikyštės kampučius, spokso į niekur ir 
dūsauja. Šįryt ji šluoja kiemą didele šluota standžiais šeriais, 
iš visų kerčių varo blyškius dulkių velnius. 

— Atstok. — Niuksi man alkūne. — Šiandien tuštiems ple- 
palams neturiu laiko. 

Aš trepteliu koja. 

— Noriu pasakos. 

— Gali sau norėti kiek tinkama, jaunoji panele. Nematai, 
kaip man blogai, oi kaip blogai. Dirbau tavo tėvui lyg arklys, 
plūkiausi liežuvį iškišusi, ir še — išmeta į gatvę. Perspėjęs vos 
prieš savaitę. O namai iki viešpačiui šeimininkui grįžtant, 
žinoma, turi būti kuo švariausiai iščiustyti. Vien baldams 
apdangstyti sugaišiu visą popietę. — Ji, trindamasi strėnas, 
atsitiesia. — O kaip tėvas tave sutramdys, nepaliauju savęs 
klaususi? Kaip sutramdys, ką? 

— Grėte, gal pašlakstyti vandeniu takus? 

— Ė, panelyte, nedera šitaip gerintis, — sako ji. - Be to, 
išseko mano pasakų atsargos. Išsunkei iki paskutinės. 

Aš vis tiek pasemiu iš kibiro rieškučias vandens ir šliūkšteliu 
ant dulkėtų akmenų. Lieka mažytės purvo akutės, su kuriomis 
paskui galėsiu pažaisti. 

— Grėte, o kur tu eisi? 


— Namo, - liūdnai sako ji. - Daugiau neturiu kur. Kur dar 


302 


GRYTUTĖ IR TAMSA 


šiais laikais dėtis ssnmergei, jei ne grįžti pas savo vištas ir žąsis, 
į savo laukus ir miškus? Kai tėvų nebėra, dabar ten brolio ūkis. 
Aišku, šiuo metu dar viena pora rankų jį tik pradžiugintų, 
bet kam reikalinga sena boba, kai darbai baigti? — Grėtė labai 
garsiai atsidūsta. — Grįš brolio berniukai — jei tik Dievas jų 
pasigailės, — ir bus kam darbus dirbti. O ką man tada daryti? 
Kam jiems dar viena burna, jei darbininkės nebereikės? 

— O kur dabar tie berniukai? 

— Kariauja. — Grėtė čiumpa kibirą ir kieme išlaisto visą vande- 
nį. Tada grįžta į virtuvę. — Kai šitaip su manimi pasielgta, turiu 
teisę bent paskutinę darbo dieną iš geriausio puodelio išgerti 
pačios geriausios kavos. — Iš valgomojo ji atsineša vieną mamos 
puodukų su rausvomis rožytėmis aplink apvadą ir pumpuru 
ant ąselės. Lėkštutė tokia plonytė, kad atrodo peršviečiama. 
Pieno Grėtė man, kaip visada, įpila į kvailą kūdikišką puodą. 

— Kartą vieną dorą ir uolų kareivį, - pradeda pasakoti ir, man 
nespėjus nė susiraukti, atpjauna mudviem po didžiulę riekę 
imbierinio meduolio, — užpuolė plėšikai. Apgrobę iki siūlo 
galo, nedorėliai išdūrė bėdžiui akis ir pririšo jį prie kartuvių. 

Aš taip skubu užsidengti akis, kad užmirštu ryti ir pasprin- 
gusi apsispjaudau trupiniais. Grėtė šlepteli man per ranką. 

— Dar taip padarysi — tavo pyragas atiteks paukščiams. - Ji 
įsipila dar kavos. — Vargšas apakintas kareivis išgirdo virš gal- 
vos šiušant, mat ant kartuvių nutūpė trys senutėliai varnai... 

— Iš kur kareivis žinojo, kad nutūpė varnai? Juk jis nebe- 
turėjo akių. 

— Kvailute, iš balsų. 


— Varnai ne... 

— Tai nori pasakos ar ne? Tuomet klausykis. Pirmasis varnas 
papasakojo broliams, kad miršta karaliaus duktė, ir valdovas 
pažadėjęs ištekinti karalaitę už to, kas ją išgydys. 

— O jeigu išgydytų moteris? 

Grėtė rūsčiai dėbteli į mane. 

— „Nieko nėra paprasčiau, kaip išgydyti karalaitę, — pasa- 
kė varnas. — Reikia tik susigauti antai toje kūdroje rupūžę, 
sudeginti ją gyvą ir sumaišyti pelenus su šlakeliu vandens.“ 
Tada prabilo antrasis varnas: „Ak, kad žmonės būtų tokie iš- 
mintingi kaip mes! Paklausykite manęs, broliai varnai. Šiąnakt 
iškris stebuklinga dangaus rasa. Jei koks neregys suvilgys ja 
akis, išsyk praregės.“ Tada garsiai užkrankė trečiasis varnas: 
„O, jeigu paikas žmogelis būtų bent perpus toks išmintingas 
kaip mes. Veikiausiai girdėjote apie miestą užklupusią baisią 
sausrą? O juk pakaktų tik iškelti vieną akmenį iš grindinio 
turgavietėje, ir ištrykštų tiek vandens, kad užtektų visiems.“ 
Sulig tais žodžiais varnai nulėkė miegoti, o kareivis, kuris 
viską girdėjo, susivilgė akis įstabiąja rasa. Ir tučtuojau prare... 

— Sakei, kad plėšikai išdūrė jam akis, tai kaip jis rado... 

— Ar nepatrylėsi?! - užbaubia Grėtė. 

— Kvaiša pasaka. 

Aš spiriu į stalo koją ir sukryžiuoju rankas ant krūtinės. 
Grėtė sriubčioja kavą ir stebi mane iš padilbų. 

— Metas man dangstyti baldus. 

— Na ir gerai. Aš ir pati žinau pabaigą. Kvailas kareivis 
padaro, kaip varnai sakė, ir veda kvaišą karalaitę. 

— Taip, tik tai dar ne pabaiga. — Grėtė lėtai stojasi. — Bet 


jeigu nebenori... 

— Kas ten dar atsitiko? 

Ji vėl atsisėda, prisipila trečią puodelį kavos ir atpjauna 
mudviem dar meduolio. 

— Taip jau susiklostė, kad vieną gražią dieną kareivis, dabar 
jau karalaitės vyras, sutiko tuos pačius žiauriuosius plėšikus. 
Žinia, jis vilkėjo prašmatnius drabužius ir piktadariai jo ne- 
atpažino. Kai jis viską papasakojo, plėšikai puolė ant kelių, 
melsdami pasigailėti. Užuot nubaudęs, kareivis juos paleido. 
Juk jeigu ne jie, likimas nebūtų buvęs jam toks dosnus. O 
plėšikai nutarė praleisti naktį prie kartuvių, vildamiesi, kad 
varnai ir jiems atskleis kokių nors paslapčių. Bet varnai buvo 
įniršę. Jie sumojo, kad kažkas bus nugirdęs jų šnekas, mat, kaip 
jie tąsyk kalbėjo, taip ir atsitiko. Pasižiūrėjo po kartuvėmis ir 
išvydo sėdinčius plėšikus. — Grėtė sudvejoja, paskui palinksta 
į priekį ir sukužda: —- Smigo varnai žemyn, nutūpė aniems ant 
galvų ir iškapojo akis. Kapt! Kapt! Kapt! — Susidrėkinusi pirš- 
tus, ji surenka pabirusius meduolio trupinius. — Kapt! Kapt! 
Kapt! Varnai taip sukapojo plėšikams veidus, kad niekas, net 
motinos, nebegalėjo jų atpažinti. 

Kaip tik tą akimirką iš medžio už lango, plakdami sparnais 
ir rėkdami, pakyla du paukščiai. Žinau, kad tai tik strazdai, 
bet vis tiek nuskuodžiu į viršų ir pasislepiu po savo lova. Kai 
vidurnaktį papasakoju tėčiui savo košmarą, jis labai supyksta. 


— Ta moteris taip ir prašosi izoliuojama! 
Danielio nematau ištisas dvi dienas. Galiausiai, kad ir kaip 


nenoromis, man tenka eiti ir jį susirasti. Toji perkarusi būtybė 


vis dar sekioja tylėdama jam iš paskos. Danielis į mane nenori 

net žiūrėti. Jo veidui kažkas nutikę. Kai tik atsistoju priešais, 
Danielis nusisuka. 

— Kas yra? 

Jis prisidengęs burną delnu, todėl atrodo, kad švepluoja. 

— Pargriuvau. Aišku? 

— Nesąmonė. Kas iš tikrųjų atsitiko? 

— Ne tavo reikalas. 

Aš atitraukiu jo rankas nuo veido. 

— Dink, — šnypščia Danielis. 

Jo burna kruvina, trūksta kelių dantų. Mane ūmai supykina. 

— Dėdės Hrabeno darbas, ar ne? 

— Turi galvoj tą Arscbloch* geltonais plaukais, su dideliu, 
juodu šunim? Tą, kuris visada išsiviepęs, net kai spardo? Jis 
tau visai ne dėdė, tad kodėl taip vadini? 

— Tėtė liepė taip jį vadinti. - Pridurdama prie kieno nors 
vardo tą „dėdę“, kažkodėl jausdavausi saugiau. — Ką jis sakė? 

— Nieko. — Vis dėlto Danielis išsiduoda. —- Tau negalima 
ten eiti. Prašau, neik. Prižadėk, kad neisi. 

— Neisiu. 

Jis griebia man už rankos. 

— Krista, sakau rimtai. Prisiek, kad neisi ten. —- Danielis iš 
paskutiniųjų tramdo ašaras. Šliurpščia nosimi ir šluostosi ją 
rankove. — Prisiek! Prisiek! Visi išėjo. Paliko mane. Jei ir tu... 
išnyksi... 

Jis varsto mane akimis ir aš viliuosi, kad nepermato kiaurai, 
mat ketinu eiti į Hrabeno bokštą kaip tik to, dėl ko jis prašo 


neiti. Danielis — vienintelis mano draugas. Pagalvoju apie 


Šiknaskylė. (Vok.) 

Tamsos Princą, didžiulius jo nasrus ir piktas akis. Tas šuo 
aklai klauso šeimininko. Nemanau, kad dėdė Hrabenas lieptų 
sukandžioti mane, užtat sudraskyti Danielį leistų nedvejo- 
damas. 

— Nesąmonė. Aš niekada neišnyksiu. 

— Prižadi? 

Ten, už zoologijos sodo tvoros, tuose namuose, kur kadaise 
su tėčiu gyvenome, buvo lentynėlė su rašytojos Majos Karl 
knygomis apie kaubojus ir indėnus. Kai kuriose jų rašoma 
apie Senąjį Šeterhendą ir jo kraujo brolį Vinetu, indėną apa- 
čių. Kartu jiedu patyrė daugybę nuotykių, petys petin narsiai 
kovėsi su priešais. Aš atsmaukiu rankovę. 

— Galėtume būti kraujo broliais, - sakau. 

Danielis purto galvą. 

— Tokie niekai — tik vaikams. Be to, neturime peilio. - Kai 
susirandu aštrų akmenį, jis susiraukia. — Tiesiog prižadėk, 
kad neisi ten. 

— Prižadu. 


Bet, ką prižadu, nesakau. 


— Ar neparylėsi?! - kriokia Grėtė. - Nuo tų tavo „kodėl?“ 
ir „kas?“ man galva plyšta. Esama dalykų, kurių nereikia aiš- 
kintis, jie yra, ir baigta. Gerai, kad nesi mergelė, kurios šešis 
brolius ragana pavertė gulbėmis. Kad juos atkerėtų, jai reikėjo 
tylėti septynerius metus, kol siuvo stebuklingus marškinius iš 
žiedlapių. Ir tiek laiko ji nepratarė nė žodelio. Ką ten žodelio, 


nė karto net nespygtelėjo, neatsiduso. 

Mano kojos virtusios dideliais, sunkiais akmenimis, kuriuos 
turiu laiptais užtempti į bokštą. Įeinu į kambarį net nepasi- 
beldusi. Mane pamatęs, dėdė Hrabenas nudžiunga. Paduoda 
lėkštutę su dviem Negerkiūsse. Vieną suvalgau visą, o nuo kito 
užpildo atsargiai nukramtau šokoladą. Paskui abu prieiname 
prie spintos. Paimu vieną dailiųjų suknelių ir, atkišusi prieš 
save, apžiūriu; Lotė primena, kad šitą vilkėjau tą dieną, kai 
iš parduotuvės parsivedžiau ją namo. Iš karto matyti, kad 
suknelė jau išaugta. 

Dėdė Hrabenas atsisėda prie stalo ir užsidega cigaretę. 

— Gražuole Krista, šiandien iš tavęs tikiuosi šio to ypatingo. 

Aš žingteliu atbula. 

— Ko)? 

— Nenumanai? 

— Ne, — vos pratariu tokiu silpnu balseliu, kad net suabe- 
joju, ar jis išgirdo. — Ne. 

— Esu tikras, kad numanai. Na, pamėgink atspėti. - Dėdė 
Hrabenas atsilošęs šypsosi ir pučia dūmų ratilus. —- Anksčiau 
jau esu tavęs prašęs. Nejaugi užmiršai? 

— Nori, kad atsisėsčiau ant kelių? 

— Krista, ateis metas ir tam. Bet pirmiau norėčiau kitko. — 
Palūkėjęs jis labai švelniai sako: - Neprisimeni, kaip prašiau 
mane vadinti? Tėčiu. 

— Nevadinsiu. 

— Ėė, teks. 

— Nevadinsiu, — sakau dar kartą ir traukiuosi atatupsta. Iki 
kėdės — toliau nėra kur. 


Dėdė Hrabenas juokiasi ir meta man Pfennig Riesen. 

— Sėsk, Krista, ir pagalvok, kol aš baigsiu darbą, - sako, rody- 
damas į šūsnį popierių. — Netrukus der Fūrst der Finsternis reikės 
išvesti pasivaikščioti. Neabejoju, kad iki tol spėsi susiprotėti. 

Mano kėdė stovi šalia nedidelio staliuko. Vienas jo stalčius 
šiek tiek ištrauktas, jame matyti rašymo reikmenys. Įsimetusi 
saldainį į burną, patyliukais išimu parkerį, mėlyno rašalo 
buteliuką ir užsirašau ant rankos tokius pat skaitmenis kaip 
Danielio. Jei negalime būti kraujo, būsime bent rašalo bro- 
liai. Tik maniškiai skaičiai užrašyti ne taip tvarkingai: vienur 
plunksnos užkliūta, kitur rašalas nuvarvėjęs arba išskydęs. 

— Ką, po galais, darai?! - sušunka dėdė Hrabenas, grieb- 
damas man už riešo. — Kas gi čia?! - Nelaukęs atsakymo, jis 
įninka taip smarkiai trinti nosine man odą, kad ši kaipmat 
parausta. Bet skaitmenys vis tiek nenusitrina. Pastebėjęs, kad 
šypsausi, dėdė Hrabenas stveria man nuo kelių Lotę ir išmeta 
pro langą. - Krista, metas jau būtų suaugti. Peržiūrėjau įrašus: 
ogi tu vyresnė, nei atrodai. Didelėms mergaitėms turėtų būti 
nebeįdomu žaisti su senais, purvinais Spielzeugė“. 

— O kas turėtų būti įdomu? Pitagoras? — klausiu, spring- 
dama įniršiu ir ašaromis. 

Jis pažvelgia nustebęs. 

— Ne paslaptis, kad jaunoms merginoms turi rūpėti tam tikri 
malonumai, paskui, žinoma, Kleide7“*, na o galiausiai - Kinder, 
Kiūche und Kirche***. Nieko nėra geriau už senas tradicijas. — 


Dėdė Hrabenas nusikabina nuo sienos šuns pasaitą. — Aišku? 


* Žaislai. (Vok.) 
** Drabužiai, apranga. (Vok.) 


*** Vaikai, virtuvė ir bažnyčia. (Vok.) 

— Taip. 

— Taip, tėveli. — Jis vynioja saitą aplink riešą ir šypsosi. 

— Taip, tėveli, — iškošiu pro sukąstus dantis. 

— Jau geriau, — pratisai atsidusęs sako dėdė Hrabenas ir 
patapšnoja man per užpakalį. - Gali eiti. Rytoj vėl ateik. 
Kad neužmirštum, Princo nešersiu. Jis —- nuožmus šuo, darosi 
pavojingas. Taip ir turi būti, kad jaustumės saugūs. 

Apačioje, prie laiptų, lūkuriuoja Danielis. Liesosios būtybės 
nematyti. 

Ž Žadėjai neiti, — priekaištingai sako jis. 

— Nežadėjau. Kodėl mane sekei? 

— Visada seku. Prižadėk, kad nebeisi. 

— Gerai, gerai, — sakau, žiūrinėdama žemę. 

— Jeigu ieškai savo lėlės, ji čia. 

Danielis atkiša man kelias pilkšvai rausvas dalis. Vieną 
ranką. Vieną koją. Galvą be veido. Ir net be akių. Sunkiai 
nuryju seilę. 

— Lotė saugojo visas mano pasakas, kol galėsiu užrašyti. 
Dabar jos pražuvusios. 

— Gali sukurti naujų. 

— Ne. Daugiau pasakų nebebus. Niekada. 

— Nesakyk taip. — Danielis atrodo išsigandęs. - Kaipgi mes 
atkeršysime? 

Aš gūžteliu pečiais. 

— Bene svarbu? Vis tiek tas kerštas netikras. 

— Jei labai norėsime, bus tikras. 

— Tam reikėtų magijos. — Nutariu palaidoti Lotę prie paukš- 


tidės, kur buvau pasodinusi pupas. —- O magija irgi netikra. 

Kadaise jau klausiau apie tai Sesilės. 

„Brangioji, magija — tai vaizduotė“, — kirste nukirto ji. 

„Nori pasakyti, jei labai aiškiai ką nors įsivaizduosiu, gali 
taip ir atsitikti?“ 

Sesilė tada nusijuokė. 

„Galbūt“, — pratarė, bet aš supratau, kad ji pasakė „ne“. 

Danielis nervingai dairosi. 

— Verčiau mums čia nesitrainioti. 

— Eime. — Sliūkiname prie paukštidės, o ten sudedame 
Lotės palaikus į šaltą, sunkiai prarausiamą žemę. — Iš dulkės 
gimei, dulke ir pavirsi, — ištariu. Tik tiek prisimenu. Visi išėjo: 
mama, tėtis, Grėtė, net Lotė, ir ta. 

— Bent jau turime vienas kitą. —- Danielis suspaudžia man 
ranką. Net nepajutau, kada už jos paėmė. — Mes niekada 
neišsiskirsime. 

— Jei niekada manęs neišsižadėsi, — sakau pradžiugusi, kad 


dar prisimenu Grėtės pasakas, — aš neišsižadėsiu tavęs. 


— Patikėk, daugybė vaikų buvo pamesta gūdžioje, tamsioje 
girioje, - sako Grėtė. — Kai kurie jų, panašiai kaip vienas toks 
netoli manęs, elgėsi tikrai blogai, niekada neklausė suaugu- 
siųjų, išsipurvindavo drabužius, nuolat atsižodžiuodavo. Ne 
visada tik tėvai būna kalti. Šit pasakoje apie Fundevogel*... 

— Kvailas vardas. 

Lipnius delnus nusišluostau į suknutės priešakį - man 
smalsu, kaip reaguos Grėtė. Ji užsiėmusi, ašarodama pjausto 


svogūnus ir nieko nemato. 


* 


Paukštis rastinukas. (Vok.) 

— Vaikas tokį vardą gavo dėl to, - šniurkšdama nosimi, 
pradeda pasakoti Grėtė, - kad vanago pagrobtą iš prisnūdusios 
motinos jį rado eigulys. Rado ir parsinešė namo, bus, pamanė, 
draugas dukrelei Lenutei. Ir susidraugavo vaikai augdami taip, 
kad neperskirsi. O virėjos tuose namuose būta pikčiurnos 
raganos — kai kurie žmonės tiesiog nesupranta, kaip jiems 
pasisekė. Taigi pasigviešė ji išsikepti ir suėsti Rastinuką, bet 
apie tokias užmačias sužinojo Lenutė. Tada vaikai pabėgo 
iš namų. Žinia, virėja puolė vytis. Išvydusi ją, mergaitė tarė 
Rastinukui: „Jeigu manęs neišsižadėsi, aš neišsižadėsiu tavęs.“ 
„Niekada“, - atsakė Rastinukas. 


— Niekada, — sako Danielis. —- Būsiu su tavimi amžinai. 
Negaliu jam sakyti, kad tarp jo ir Tamsos Princo - tik aš. 


— Tai visiškai normalu, — sako Hrabenas, matydamas, kad 
nesiliauju verkusi. — Kitą kartą bus geriau. Ateik rytoj. — Jis 
žiūri man į akis. — Turėsi ateiti, antraip tavo draugui... Jis ir 
šiaip jau nebereikalingas. Bet aš leidžiu jam gyventi... kol kas. 
Tai mano dovana tau. Ir šitai. 

Hrabenas padeda ant stalo pyragaitį, bet aš jo nenoriu. Bur- 


na išbrinkusi ir opi. Skruostus degina ašaros. Gelia visą kūną. 


Hrabeną bokšte privalau lankyti kiekvieną popietę. Šiandien 
pas jį susirinkę draugai. Jie triukšmingai lošia skatą, todėl jis 
liepia man pasėdėti kampe, palaukti. Kita kortų malka pa- 
skleista ant grindų. Surinkusi jas, žiūrinėju nuotraukas kitoje 


pusėje. Čia visa Vokietija: Berlynas, Miunchenas, Insbrukas, 

Krokuva, Viena... Žaidžiant skatą, reikia daug šnekėti: geben — 
bėren — sagen — weitersagen*; kadaise tėtis mėgino išaiškinti 
taisykles, bet man labiau patiko su Grėte lošti kvartetą. Vienas 
vyrų nori verčiau pažaisti Doppelkopf“*, bet kiti atsisako. Man 
regis, jie lošia iš pinigų ir leidžia ratu butelius, kuriuos tėtis 
laikydavo užrakintus. Kalbasi apie kažkokį „Pragaro liepsnų“ 
klubą. Jis prieš daugybę metų pradėjęs veikti Londone, bet 
Sesilė niekada tokio neminėjo. 


***, — murma vienas vyriškių ir spokso į 


— Daryk, ką geidi 
mane. — Nė vieno vienuolio čia nematau, užtat turime mažą 
vienuolę. 

Visi nusikvatoja. 

— Vienuolių pasiieškokite sau patys, - sako Hrabenas. - Tik 
pagalvokite, kiek turėjau laukti. 

— Na ir kvailas. 

— Sykį jau nusidėta, nebėra ko skrupulauti. 

— Pažiūrėsime, kaip kris korta, — glostydamasis smakrą ir 
stebeilydamas į mane, sako tas pirmasis. 


Netrukus Hrabenas išeina. 


Grėtė kruvinos prikyštės kampučiu nusibraukia nuo kaktos 
prakaitą ir smarkiai sušniaukščia nosimi. 

— ... Taigi paika mergužėlė, kaip ir daugelis kitų tokių, gero 
patarimo neėmė į galvą. O čia jau ir nedorėlis jaunikis su 
*  Dalyti - atsakyti —- šaukti — toliau. (Vok.) 
** Dvigalvis, dviguba galva. (Vok.) 


x*kk 


„Daryk, ką geidi, toks yra Įstatymas“ - frazė iš Aleisterio Crowley'o (1875-1947), 
anglų mistiko, rašytojo, „Telemos“ religinės komunos įkūrėjo, „Įstatymo knygos“. 
(Vert. past.) 

bendrais begrįžtąs. Senė vos spėjo paslėpti mergaitę už stati- 
nės. Sugužėjo į vidų tie piktadariai, betrunken wie Herren, ir 
dar jauną merginą kartu atsitempė. Visų pirma jie privertė ją 
išgerti vyno: taurę raudonojo, taurę baltojo ir taurę juodojo. 
Paskum nutraukė nuo vargšės merginos dailius drabužius ir 
subloškė į krūvą — parduosią, girdi, turguje. O tada tie nedo- 
rėliai... — Grėtė nutyla, paskui atsikrenkščia ir dirsteli į duris. 

— Ką? Ką jie padarė? — vos iškvarkiu. Man jau baisu, bet 
labai maga išgirsti, kas nutiko paskiau. 

— O tada jie... khm... po to, kai baigė tas bjaurystes... 

— Kokias bjaurystes:? 

— Tokias bjaurias bjaurystes, kad negaliu net ištarti. Pasaky- 
siu tik tiek: tos bjaurystės tęsėsi labai ilgai, o mergina spiegė ir 
rėkė, ir šaukėsi Dievo beigi visų angelų pagalbos. O kuomet 


tie piktadariai pagaliau liovėsi, mergina buvo jau numirusi... 


Bokšto durys neužrakintos, tad, įsėlinusi vidun, apgraibomis 
nusigaunu iki Hrabeno rašomojo stalo. Susiradusi žirkles, kuo 
trumpiau nusikerpu plaukus. Tikiuosi, kad plika atrodysiu gra- 
sesnė už velnią. Kai ant galvos nebeužčiuopiu nė vieno bent kiek 
ilgesnio šerio, susirandu sidabrinį Hrabeno žiebtuvėlį, tą su erelio 
galva tarp gėlių ir paparčių. Tik iš dvidešimto karto pavyksta 
išskelti mažytę kibirkštėlę. Pirmiausia padegu Hrabeno popierius, 
paskiau — kortas, tada — visus gražiuosius savo drabužėlius, kad 
nepakliūtų į rūšiavimo baraką ir niekas jų neparduotų kartu su 
kitomis drapanomis. Padegti baldus sunkiau. 

Deja, man nepasiseka: liepsnas pastebi Joana, ir ugnis 


daug žalos pridaryti nespėja. Suėmusi už kaklo ir prikišusi 

prie gerklės peilį, ji ištempia mane laukan ir dar apspjauna. 
Man niekas neberūpi. Šiaip ar taip, esu jau mirusi. Rankos 
ir kojos juda taip, lyg būčiau mechanizmas. Aš dar reikalinga 
Hrabenui, todėl kitaip manęs nebaudžia, tik įkiša į karcerį — 
kad pagalvočiau apie savo elgesį. 

— Miststūck! - sušnypščia Joana ir pastumia taip stipriai, 
kad atsitrenkiu į tolimąją sieną. Guliu tamsoje be žado ir 
klausausi aidaus durų trenksmo ir raktų žvangėjimo. Kai 
garsai nuslopsta, suvokiu, kad šutnioje tamsoje esu ne viena. 


Girdžiu kažką krutant. 


— Ką padarė imperatorius? — klausiu, kai Grėtė pagaliau 
nustoja šnekėtis su skalbiniais. 

— Jis liepė sargybiniams mažąją melagę su didžiule kupeta 
šiaudų ir verptuvu užrakinti rūsyje. Mergaitė liko kiūtoti tam- 
soje. Viena. Neturėjo net sausos duonos plutos pagraužti, ką 
ir kalbėti apie nugvelbtą vyšnių pyragą. Kad liktų gyva, turėjo 
verpti ir tikėtis, jog išauš diena, kai imperatoriaus troškimas 
išsipildys ir visus jo lobynus užgrius auksas. 

— Kodėl ji neišlipo anglių lataku? 

— Imperatoriai neturi anglių. Jie kūrena namus banknotais. 

— O kaip tai mergaitei baigėsi? - Nekantraudama išgirsti 
pabaigą, straksiu nuo vienos kojos ant kitos. - Niekas neatėjo 
jos išgelbėti? 

— Ne, - atšauna Grėtė, imdama maišelį su spaustukais. — 
Išdykėlė gavo skaudžią pamoką. Žinos, kaip meluoti. Gal iki 


šiol rūsyje tebetupi, jei išbadėjusios žiurkės gyvos nesuėdė. 

Kad ir kas tai būtų, artinasi. Ne žiurkė: padaras pernelyg 
didelis, pernelyg garsiai alsuoja. 

— Nelįsk, — suurzgiu keldama kumščius. 

— Nebijok. Neketinu tavęs skriausti. Pažįstu tave, mergai- 
čiuke. Mėgsti pasakoti visokias istorijas. 

Iš balso atpažįstu bjauriąją Haną baltai ruožuotais plaukais. 

— Eik sau. Atstok. 

— Tu — Krista, ar ne? 

Neatsakau. Gelia kiekvieną kūno lopinėlį. Trokštu tik ra- 
mybės, bet Hana pratrūksta šnekėti ir nebenuryla. Užsikemšu 
ausis pirštais; kai ištraukiu, ji pasakoja apie savo šeimos sodą. 
Ten auga didelis riešutmedis, o po juo - sklypas rudeninių 
vėlyvių, blyškiai rausvų ir tirtančių menkiausiame vėjelyje; 
Hanos Groffpapa* vadinęs juos nuogalėmis. 


Kai tik užsimerkiu, suguža piktadariai, betrunken wie 
Herren, ir atsitempia kartu merginą. Visų pirma priverčia ją 
išgerti vyno: taurę raudonojo, taurę baltojo ir taurę juodojo. 
Paskum nutraukia nuo vargšės merginos dailius drabužius ir 


subloškia į krūvą — parduosią, girdi, turguje. O tada... 


Dabar bjaurioji Hana pasakoja apie arklidę, kurioje gyveno 
baltoji pelėda. Dienomis ji miegodavo, o naktimis medžioda- 
vo peles ir nėmaž nepaisė senos katės, kuri arklidę laikė savo 
viešpatija. Niaudavosi jodvi be atvangos: viena ūkdavo, kita 
kniaukdavo, kol neapsikentusi virėja šliūkštrelėdavo kibirą 


vandens. 
* Senelis. (Vok.) 

Ir vėl Grėtės balsas: 

— O tada jie... khm... po to, kai baigė tas bjaurystes... 

— Kokias bjaurystes? 

— Tokias bjaurias bjaurystes, kad negaliu net ištarti. Pasaky- 
sių tik tiek: tos bjaurystės tęsėsi labai ilgai, o mergina spiegė 


ir rėkė, ir šaukėsi Dievo beigi visų angelų pagalbos. 


Aš prisnūstu ir vėl prabundu, o Hana vis šneka ir šneka. 
Dabar pasakoja apie senelio kabinetą su nusišėrusia elnio galva 
ant vienos sienos ir juokingai, senoviškai apsirengusio jo tėvo 
portretu — ant kitos. Ant rašomojo stalo stovėjęs didžiulis 
vidinės ausies maketas. Jis ją gąsdinęs. Galvodavusi, o jeigu 
auslinda įlįs į tą ausį ir pasiklys jos labirintuose? Kabinete buvę 
šimtai knygų: Groff(papa, didis mąstytojas, puikiai išmanęs 
žymių filosofų — Platono, Kanto, Milo, Spenserio — veikalus, 
bet ir į dailius veidelius mėgęs pasmilinti akis. Hana ir jos 
brolis Erikas kartais žiūrinėdavę senelio kolekciją — garsių 
paveikslų, vaizduojančių gražias moteris, reprodukcijas. Pa- 
vyzdžiui, Džono Koljerio „Lilitą“. 

— Svajodavau užaugusi atrodyti kaip ji, - sako Hana. — Aiš- 
ku, tai buvo neįmanoma, juk aš - juodbruvė, aštrių bruožų. 
O vieną dieną išvydau įsikūnijusį paveikslą. Ar atmeni, kaip 
stebeilijau? Atrodė, kad Koljeris nutapė tave, gražuole Krista... 

— Nevadink manęs šitaip. 

— Nutapė ilgus, auksinius tavo plaukus... 

— Aš juos nusikirpau. 

— O ne, ne! Kodėl? 


— Nenoriu būti graži. Dabar aš — tik mechanizmas. 

Mechanizmo niekas neįskaudins. Grėtė mano galvoje 
pradeda sekti pasaką. Bet dabar aš regiu ne plėšiko namuką 
miške, o dėdės Hrabeno bokštą. Grėtės balsas vis vangesnis, 
vis duslesnis. 

— Taurę raudonojo, taurę baltojo ir taurę juodojo. Paskum 
nutraukia nuo vargšės merginos dailius drabužius ir subloškia 
į krūvą — parduosią, girdi, turguje. O tada... 

Staiga sumoju, kad nuo tada, kai čia atsidūriau, Hana 
nutilo pirmą kartą. Paskui ji sušnibžda: 

— Vargšas vaikuti, eikš. 

Net negyvėliui reikia paguodos. Net mechanizmui. Hana 
krūpteli, kai apčiuopiu jos pirštus, mat šie — be nagų. 

— Tau šalta. Jau greit pavasaris. Bus šilčiau. Vienoje, kai 
būdavo gražus oras, eidavome į Stepono aikštę pasivaikščioti. 
Kai viskas baigsis, būtinai nuvažiuok ten, tik neprieik prie 
katedros per arti, kad varpų gaudesys neapkurtintų. Sakoma, 
kad Liudvikas van Bethovenas susivokė visiškai apkurtęs, kai 
pamatė kylančius varpų pabaidytus balandžius, bet neišgirdo 
nei dūžių, nei sparnų šiurenimo. O taip, kiekvienas tų varpų 
dirba savo darbą ir visi jie su vardais, kaip žmonės. Ugniagesio 
priedermė — paskelbti miestui apie gaisrą, o Alinio — perspėti 
smuklininkus, kad jau metas paskutiniams užsakymams. Var- 
pas, vardu Bedalės Sielos, skamba tik per laidotuves. Giedorius 
šaukia katedros choristus, o Sekmadieninis kviečia Didžiųjų 
mišių. O šit pietiniame bokšte kabantis Senasis Dundulas toks 
didžiulis ir sunkus, kad jam įsiūbuoti reikėdavo šešiolikos vyrų. 
Bet šitoks svoris galėjo pakenkti visam statiniui, todėl dabar 


siūbuoti varpą draudžiama - leidžiama skambinti tik šerdimi. 

Žmonės tiesiog pamiršta, koks sunkus Senasis Dundulas. Jis 
nulietas prieš gerus du šimtmečius, perlydžius daugiau nei du 
šimtus užpuolikų turkų patrankų, skersmuo - beveik dešimt 
pėdų. Tas varpas Vienai labai svarbus. Sakoma, jei jam kas 
nutiktų, žlugtų ir miestas. - Hanai prireikia atsikvėpti. Ji 
tamsoje mane paliečia. —- Krista, nemiegi? 

— Kodėl tu tiek daug kalbi? 

— Todėl, kad netrukus išeisiu ir visa, ką esu mačiusi, gir- 
dėjusi, jautusi, uodusi, ragavusi, visa, kuo džiaugiausi ir ką 
mylėjau, išnyks ir bus užmiršta. Iš manęs liks tik kur nors 
užrašytas numeris. Štai kodėl dalinuosi su Žeme prisimini- 
mais. — Hana sukikena. — Šitaip aš gydausi pokalbiais. 

— O nuo ko tau reikia gydytis? 

— Veikiausiai nuo baimės. Niekas nenori būti tik numeris. 

Ji nežino, kad šnekasi su numirėle. 

— Aš noriu, — sakau. 

— Tas noras praeis, Krista, praeis. — Ir tuojau pat Hana vėl 
leidžiasi į kelionę Vienos gatvėmis. — Tėvas nenorėjo, kad 
vaikščiotume į katedrą, tokie mat buvo laikai, bet mudvi su 
Elizabete daugybę kartų buvome įsmukusios į vidų pasižiūrėti 
Zahnweh-Herrgott, ir nė sykio neišgirdome pikto žodžio. Pas- 
taruoju metu vis prisimenu tą skulptūrą: veidas perkreiptas, 
kupinas tokio žmogiško skausmo. Čia tokią išraišką mačiau 
daugel sykių. Bet argi tada mes, visai dar mažiukės, galėjo- 
me numanyti, kas artinasi? Yra tokia legenda: trys studentai 
medikai, mažumą įkaušę, pamanė, kad Nukryžiuotajam gelia 
dantį, ir aprišo Jam galvą. Pajuoka baigėsi liūdnai, mat tą patį 


vakarą pokštininkus surietė nežmoniškas dantų skausmas. 

Jiems teko grįžti į katedrą ir viešai atsiprašyti. Skausmas išsyk 
liovėsi. Tėvui atrodė, kad tokiais niekais tikį žmonės niekuo 
ne geresni už primityvius stabmeldžius, bet Grofpapa jam 
nepritarė. „Žente, — kartą pasakė jis, - žmogaus sąmonės jėga 
ir imlumas sugestijai tiesiog stulbina.“ 

Hana atsistoja ir kelias minutes vaikšto po karcerį. Į tylą 
vogčia įsismelkia Grėtės balsas: 

— Po to, kai baigė tas bjaurystes... 

— Kokias bjaurystes? 

— Tokias bjaurias bjaurystes, kad negaliu net ištarti. 

Hana vėl atsisėda prie manęs. 

— Švento Stepono katedros išorėje irgi rastum įdomybių. 
Prie vienos sienos pritvirtinti du elio ilgumo strypai, audinių 
matai. Elis atitinka rankos ilgį. „Kieno rankos?“ — klausdavome 
mes, vaikai. Mat mėsininko He77 Gruberio rankos buvo labai 
trumpos, putnios, o, tarkime, senuko He77 Biokerio, pianinų 
derintojo, siekė žemiau kelių. Kai ten būsi, užmesk akį į der 
Fenstergucker* po sakyklos laiptais. Tai nežinomo skulptoriaus 
autoportretas. Gali būti, kad tas pats menininkas skaptavo ir 
turėklus su vienas kitą ryjančiais driežais ir rupūžėmis. Laiptų 
viršuje iš akmens iškaltas šuniukas. Jį man parodė teta Dora. 
Vargšė Dora. 

Hana nutyla ir aš, pasinaudojusi proga, klausiu: 

— Hana, už ką tave čia įkišo? 

— Išgirdome gandą, esą jis numirė. Ir aš labai garsiai pasa- 
kiau: viliuosi, kad mirtis buvo lėta, skausminga, niekinga ir 


kad nusibaigė žinodamas, jog visos jo pastangos nueis perniek. 


Žiūrintis pro langą. (Vok.) 

— Kas — jis? Apie ką tu kalbi? 

— Apie monstrą, — beveik nekantriai sako ji ir spjaute iš- 
spjauna vardus: — Herr Voltas. Karvedys. Der Teppichfresser“. 
Išgama, per kurį visi atsidūrėme čia, nevidonas Hamelno žiur- 
kininkas, kurstantis Massenausschreiteungen**, minios įtūžį. Ak 
kad būčiau gebėjusi numatyti ateitį. Būčiau nušliaužusi, ant 
kelių nuropojusi į Lincą — iš ten, iš Linco apylinkių jis kilęs. 
Būčiau padariusi tą pat, ką per Pesachą padarė Jahvė, perei- 
damas Egipto žemę, tik aš pirmagimiu būčiau neapsiribojusi. 

Aš nieko nesuprantu, ir Hana paaiškina, bet tuojau pat 
vėl nuklysta ir ima pasakoti apie savo miestą, sakytum vedasi 
mane į Geležinio kamieno aikštę, smulkiausiai apsako stulpą 
su vinimis ir nagingus bronzinius kalvius. Ji tvirtina, kad kai 
kurių rankos — su šešiais pirštais. Paskui nupasakoja Secesijos 
paviljoną auksuotu kupolu su trimis tūkstančiais lapelių ir 
septyniais šimtais uogų; Grabeną su marą simbolizuojančia 
sene; Didįjį apžvalgos ratą kitapus kanalo. Dar nesupratusi, 
kad keršto nusipelnė ne tik mūsų prižiūrėtojai, klausausi 
Hanos viena ausimi. 

Tik gerokai vėliau ji pasisako, kad jos senelis buvo gydy- 
tojas. Aš net pašoku. 

— Mano tėtis buvo gydytojas. 

— Na tuomet žinai, kokie ypatingi žmonės būna gydyto- 
jai. Žinoma, kai buvau maža mergytė, Herr daktaras Jozefas 
Brojeris man buvo ne kokia ten garsenybė, o paprasčiausias 


senelis. Jis išsivesdavo mus pasivaikščioti, nupirkdavo šiaip jau 


*  Kilimų ėdikas. (Vok.) 
** Masiniai pogromai. (Vok.) 

užgintų saldainių ir ledų. „Na, Opa, nun mach mal schneller! 
Nagi, seneli, pasiskubink!“ — šitaip jam šūkčiodavome. Buvo 
pasiryžęs aukotis dėl visų. Pagalbos neatsakydavo niekam. Gar- 
sėjo dosnumu. — Hana sukikena. - Jo silpnybės buvo s4/ishkes 
su šviežiai paskrudinta, ką tik sumalta kava ir GermknėodeF 
su vanilės padažu ir daug aguonų. — Ji vėl prajunka. — Sykį 
senelis buvo įsimylėjęs pacientę. Vos neįsiplieskė skandalas. 
Dabar, žinoma, nebesvarbu. 

Hana tai užmarma visu balsu, tai vėl ima kuždėti. Pu- 
siaumiga sekioju jai iš paskos po Vienos turgus ir cukraines, 
grįžtame į Brojerių namus Brandštėtėje, drauge rausiamės 
po drabužių skrynias palėpėje arba klausomės, kaip senoji 


šeimininkė riejasi su arklininku. 


Vos prisnūstu, į mano sapnus įsibrauna piktadariai ir atsi- 
tempia merginą. Visų pirma priverčia ją kartu su jais išgerti 


vyno: taurę raudonojo, taurę baltojo ir taurę juodojo. 


Mane pažadina garsas. Lyg kas graužtų ir brūžintų sieną. Šį 
kartą tikrai bus žiurkė. Nebekreipiu dėmesio, kol ant grindų 
nutįsta siaurutis žirnienės spalvos mėnesienos ruoželis. Kažkas 
praurbino tarp plytų plyšiuką. 

— Hana, žiūrėk. 

— Krista, Krista, — pasigirsta kitas balsas, jai net nespėjus 
atsakyti. 


Šviesos juostelė išnyksta. Kažkas uždengė spragą. 


* Tradicinis austrų ir bavarų virtuvių patiekalas, valgomas ir kaip pagrindinis, ir kaip 


desertas, iš purios mielinės tešlos, su uogienės įdaru. (Vert. past.) 

— Danieli?.. Eik sau. Tau nedera čia būti. 

— Norėjau sužinoti, ar tu... 

— Eik sau. Greičiau! Tau nedera čia būti. Eik. Dink! Tau 
nedera čia būti. 

— Kur man be tavęs eiti? 

Ką jam atsakyti, nežinau. Vis dėlto Danielis pasišalina. 
Išnyksta be žodžių. Mėnesiena vėl spraudžiasi pro jo praraktą 
spragą. 

— Ar tik ne tas pats jaunuolis, su kuriuo tave matydavau? — 
smalsauja Hana. — Bene jis ir bus tavo zvyg“? 

— Kas tai yra? 

— Tau pažadėtasis. Tas, už kurio vieną gražią dieną ištekėsi. 

— Nenoriu jokio kvailo vyro. 

— Senelis yra sakęs, kad, anot didžiojo Platono, kiekvienas 
esame tik puselė ir gyvenime ieškome žmogaus, su kuriuo 
sudarytume visumą. Mes tą antrąją, pamestąją, pusę vadi- 
name bashert**. Sakoma, kai pora susijungia, tuodu žmones 
pagauna meilės, draugiškumo ir artumo svaigulys. Tada jie 
jau nebeišleidžia vienas kito iš akių. 

Gūžteliu pečiais. Į tas kvailas Hanos šnekas nėra ką ir 
atsakyti. Netrukus ji jau pasakoja apie atostogas su seneliais. 

— Jie kasmet vasarodavo Gmundene. Tą miestą supa kal- 
nai — Traunšteinas, Erlakogelis, Vildkogelis ir Hėlenai — visų 
jų vardus Groffpapa įkalė mums į galvas. O kokie nuostabūs 
ežero vaizdai! Dabar ten viešpatauja ramybė, bet praeityje 


x 


Pagal žydų tradiciją tikrasis asmens gyvenimo partneris, numatytas pagal dieviškąjį 
planą; net jei žmogus vedęs (ar ištekėjusi) ne kartą, zvyg gali būti tik vienas. (Vert. past.) 
** Likimas, lemtis. (Jid.) 

būta visko. 1626-aisiais generolas Papenheimas prie Gmun- 
deno malšino valstiečių maištą. Tais laikais mieste buvo 
statomi koviniai laivai. O dabar ten veikia didžiuliai gimdy- 
mo namai. - Hana nusijuokia. - Žinoma, juose įdarbinami 
tik tokie gandrai, kurie atneša mėlynakius, šviesiaplaukius 


naujagimius. 


Aš vėl virtuvėje. Grėtė kerta kapokle, į šalis pažyra kaulo 
skeveldros. Pamačiusi, kad grįžau, ji sudvejoja, ar verta mane 
bausti — pasakoti, kas buvo paskui. 

— Ką? — vos iškvarkiu. Man jau baisu, bet labai maga išgirsti, 
kas nutiko paskiau. 

— O tada jie... khm... po to, kai baigė tas bjaurystes... 

— Kokias bjaurystes? 

— Tokias bjaurias bjaurystes, kad negaliu net ištarti. Tokias 
bjaurias bjaurystes, kad negaliu net ištarti. Tokias bjaurias 


bjaurystes... 


Laike galiu orientuotis tik pagal šviesą, įslystančią pro Da- 
nielio iškrapštytą plyšį. Pagaliau ateina rytas. Praslenka diena. 
Dar viena naktis. Hana pernelyg įnikusi į prisiminimus, kad 
gaištų laiką miegodama. Kai trečią rytą ateina jos išsivesti, 
ji skubomis pašnibžda man, kaip elgtis. Net ir pasitikdama 
prižiūrėtojus, Hana veja savo istoriją, panašiai kaip Kloto — 
senovės graikų deivė, apie kurią pasakojo Sesilė, — pagal savo 
nuotaiką audžia kiekvieno mūsų gyvenimo giją: ilgą arba 
trumpą, gražią arba varganą. Darau, kaip Hana patarė, gū- 


žiuosi kamputyje, vildamasi, kad mane užmirš. Užsitrenkia 

durys. Spynos spragtelint neišgirstu. Tūnau tylutėliai, laukiu, 
kantriai laukiu, kol mažytis šviesos spinduliukas išblunka ir 
mane apsiaučia juoda tamsa. Išsmukusi į lauką, sėlinu iš šešė- 
lio į šešėlį, vengdama milžiniškų žibintų akių, kurios šmaižo 
pirmyn atgal, niekas pro jas neprasprūsta. Mūsų barakas 
keistai tykus: beveik negirdėti verkšlenant nei aimanuojant, 
nei knarkiant. Lenos lova tuščia. Susiriečiu po ja ir laukiu 
ryto. Balsai atsiveja mane ir čia. 

— O tada jie... khm... po to, kai baigė tas bjaurystes... 

— Kokias bjaurystes? 

— Tokias bjaurias bjaurystes, kad negaliu net ištarti. Tokias 
bjaurias bjaurystes, kad negaliu net ištarti. Tokias bjaurias 
bjaurystes... 

— Bjaurystės, - sako Erika. - Tokios, kad pradedi gailėtis 
gimusi. 

— Buvo dienų, kai po trisdešimt kartų... - sušnibžda Lena 
ir pravirksta. 

— Klausykis, ką sakome, — ragina Anė Liza. —- Mes žinome. 


Mes žinome. 


Šiandien nekaukia sirena, nesirikiuojame patikrinimui - į 
darbą niekas neina. Bet ir ne laisvadienis. Ilsėtis nėra kada, mat 
visi į batus kiša skarmalus, globiasi pečius apklotais. Ruošiasi 
ilgam žygiui aplink ežerą, į šiaurės vakarus. Pirmieji jau išėję. 
Pažįstamų išvis nebematau. 

Dūmai virsta tumulais ir danguje maišosi su debesimis. 
Švelnūs pelenų pūkai sūkuriuoja ūmai sukilusiame šaltame 


vėjyje ir, tarytum blyškios šmėklos, lydi mane, bėginėjančią tai 

šen, tai ten, ieškančią Danielio. Jei ne būtybė, palinkusi virš 
šūsnies kruvinų skarmalų prie paukštidės, baltais, kaulėtais 
kumščiais grūmojanti varnams — tie net žvilga, tokie juodi, — 
pati nesusiprotėčiau ten dirstelėti. 

Kai bandau pakelti Danielį ant kojų, jis spyriojasi. 

— "Tu eik, Krista, eik. Pasiimk Šešėlį ir eik iš čia. 

Man regis, trenkiu jam. 

— Juk žinai, kad be tavęs neisiu. 

— Nieko man nenutiks. Drauge su kitais keliausiu į burtų 
kalną. Ten geresnis pasaulis, viena senė taip sakė. 

— Bene išprotėjai? Galvoj tau pasimaišė? Tas kelias veda ne 
į Hamelno žiurkininko kalną, o į krosnį raganos trobelėje. 

— Man nebesvarbu, - suniurzgia Danielis. — Žmonės kalba, 
jog eiti teks ilgai. Daug dienų. Aš negaliu, Krista, negaliu. 

— Gal manai, kad ketinu leistis varoma kartu su visais? 
Mes pabėgsime. — Mane suima pyktis. — Aš išbursiu didžiulį 
mišką, kad mus užstotų, arba iššauksiu stebuklingą rūką, ir 
tapsime nematomi. Dingsime. Be to, ateina pagalba. Visi 
sako, kad ateina pagalba. 

Šešėlis liauna ranka įsikimba Danieliui į parankę, aš timp- 
teliu jam už švarkelio. Šiaip ne taip įsiterpiame į vartų link 
sliūkinančią skarmaluočių koloną. Vienas zoologijos sodo 
prižiūrėtojų protarpiais šnioja slenkantiems pro šalį žmonėms; 
Šešėlis, rimbo kotu gavęs per pakaušį, susverdėja, vos išsilaiko 
nepargriuvęs. Stengiamės nežiūrėti į išrikiuotas mašinas, jos, 
tarsi išbadėję grifai, šį kartą — albinosai, laukia, kada galės 
praryti silpniausius, sunkiausiai pasiligojusius, senius. Veikiai 


prieiname pilkais pelenų maurais padengtą ežerą, jo krantuo- 

se geltonuoja vilkdalgiai ir purienos. Kartu kiūtina blausūs 
vaiduokliai: tėtis, Erika, Anė Liza, Lena, Hana... 

Me bot zey in dr erd, me vet zey iberlebn, me vet noch der- 
lebn, - dainuoja jie. - Tebūnie jie prakeikti, mes ištversime, 


mes vis tiek ištversime. 

Benjaminas atsigaivelėjo, bakstelėtas dideliu batu apauta koja. 

— Blau wie ein Veilchen*, - pasakė kažkas. — Va taip ir būna. 
Iš pradžių geria kaip ponai, paskui mušasi kaip baudžiaunin- 
kai, ir šit kuo baigia. 

— Regis, bus viena žiurkių iš Maco salos? — užbaubė kitas. — 
Ir iš kur jie ima pinigų šitaip prisiliuobti? 

— Šnapšei pinigo visada atsiranda. Na šitas rūpesčių nebe- 
turės. Dar vienas įnamis keliaus į Zen:ra/friedhof“*. Teks vežti. 

— Bet ar jis tikrai nebegyvas? 

Trečiasis balsas buvo jaunatviškas ir Benjaminui pasirodė 
pažįstamas. Jis mėgino prasižioti, bet burna buvo tarsi sku- 
durų prikimšta. Atmerkti lyg užklijuotų akių irgi neįstengė. 
Atkakliai darbuodamasis dešiniojo žando raumenimis, vargais 
negalais pajėgė atplėšti vieną voką. Atsižino kniūbsčias gulįs 


žolėje. Bet ne ant vejos. Netoliese driekėsi dulkėti takai, siūravo 


* Girtas kaip dūmas. (Vok.) 
** Centrinės kapinės. (Vok.) 

pienės. Ant lapelių ir žiedų kabojo rasos lašai. Rytas, pamanė 
Benjaminas. Kažkur čia pat tekantis vanduo pliuškeno ir 
gurguliavo, matyt, srovė skalavo kokią kliūtį. 

— Pametėkime jį aukščiau į krantą, — pasiūlė pirmasis bal- 
sas. — Pasiruošę? Viens, du... op! 

Pora pabaidytų ančių sparnais suplakė vandens paviršių ir, 
piktai krykdamos, nulėkė sau. Benjaminas tik pajuto, kaip 
rankos suėmė jam už pečių. Kūnas buvo nebe jo. Tiesa, dabar 
jis jau matė upę. Dvi nendrinės vištelės snapais kapstė dumblą. 
Gerokai pavojingesnis Benjaminui būtų buvęs didelis juodas 
varnas, vaikštinėjantis už kelių metrų. Raben* iškapodavo 
akis. Jis suvaitojo. 

— Aš gyvas, — iškrenkštė šiaip ne taip. 

— Kas čia buvo? — Jaunartviškasis balsas nuskambėjo daug 
arčiau. Benjaminas įžiūrėjo prie jo palinkusį miglotą pavidalą. 
Ar tik ne pati Mirtis bus prisiartinusi? Jis pamatė kitus du 
tamsius siluetus. Raganos... Galų gale suvokė, kad jie - po- 
licininkai. 

— Nnevvežkite manęs į kapines. 

— Juk sakiau, kad gyvas! 

Dar vienas niuksas batu. 

— Atverskit jį. 

Ir vėl Benjaminas pajuto tik rankas ant pečių, daugiau 
nieko. Sveikosios akies krašteliu įžiūrėjo tamsiai pilką, juodai 
ruožuotą dangų. Kažkuris anų trumpai susijuokė. 

— Iš tikro dar ne lavonas. Bet atrodo nekaip. 


— Aš —ne lavonas, — patvirtino Benjaminas. Graži išvaizda 


*  Varnai, krankliai. (Vok.) 

dabar jam rūpėjo mažiausiai. Mintis pasirodė keista, bet jis 
net nespėjo jos nusitverti. — Aš — gyvas. 

— Na štai, matote? 

— Puiku, Štumfai. Tuomet reikia vežti jį į Al/gemeines Kran- 
kenbaus“. Jei išgyvens, gerai. Jei ne, studentai galės tučtuojau 
jį išskrosti. Praktika jiems, šiaip ar taip, reikalinga. Papildę 
Leichenbiicher**, padarysime jiems paslaugą. 

Perspektyva atsidurti ligoninės praktikantų rankose kaip 
neatpažintam lavonui Benjaminą pašiurpino. 

— Tik ne į Viešąją, —- sušvokštė jis. - Aš dirbu pas garsų 
gydytoją. Jis manimi pasirūpins. — Staiga Benjaminas prisimi- 
nė, kur matytas vienas policininkų. Žemaūgis raudonplaukis 
Štumfas buvo tas pats, kurį vyriausiasis inspektorius paliko 
prie laukujų durų jo apklausti tą dieną, kai Gudruna įskundė 
policijai Leliją. - Nejau neprisimeni? Aš - Benjaminas. Dir- 
bu Žerr daktaro Jozefo Brojerio namuose Brandštėtėje. Na 
pasakyk jiems, Štumfai, pasakyk. 

Stojo tyla. Benjaminas juste juto į jį susmigusius žvilgsnius. 

— Nežinau, nežinau, — pagaliau numykė Štumfas. 

— Dar sakiau, kad paskalos rūpi tik senoms boboms, — 
priminė Benjaminas. 

Štumfas suprunkštė. 

— Aa, tu — ta durų žalvarį šveičianti tarnaitė. —- Benjaminas 
išgirdo, kaip, jaunajam policininkui atsitiesiant, sugurgždėjo 


batų oda. — Taip, dabar prisimenu, nors atpažinti šitokios 


x 


Viešoji ligoninė. (Vok.) 


xx 


Mirusiųjų registras. (Vok.) 

būklės nelengva. Jis tikrai yra Herr daktaro Brojerio tarnas. 
Ar man parvežti paklydėlį namo? 

Benjamino kūno juslės pamažu atsigavo, bet procesas buvo 
nemalonus. Vaikinas jautėsi kaip energingai išmušta Scbnitze/ 
mėsa be kaulo. Policininkai jaunuolį gana šiurkščiai pasodino. 
Viena ranka laisvai karojo, bet jis nenorėjo į ją nė pažvelgti. 
Žinojo dar prisižiūrėsiąs. Lūpos buvo sutinusios, išopėjusios. 
Burnoje jis jautė sūrsvą skonį. Skaudėjo. Tie smulkūs, kieti 
grumsteliai po liežuviu tikriausiai buvo išmušti dantys. Kai 
pareigūnai pastatė Benjaminą ant kojų, jo žvilgsnis pirmiau- 
siai nukrypo į Štumfo batus. Vaikinas vylėsi, kad jaunasis 
policininkas bus pamiršęs pragaištingą Gudrunos užmaišyto 
valiklio poveikį. Nors tąsyk buvo įniršęs nejuokais. Vis dėlto 
dabar Štumfas senų nuoskaudų, laimė, nebeprisiminė. Jis 
padėjo Benjaminui nueiti iki laukiančio vežimaičio. 

— Na, tarnaite, prasti tavo popieriai. Kaip įpuolei į bėdą? 

— Šešiese buvo, - sumurmėjo Benjaminas. Jis mėgino 
pasakyti klubo pavadinimą, bet įstengė ištarti tik „I“. Iš 
burnos paplūdo kruvinos seilės, jaunuolis neturėjo jėgų jų 
nusišluostyti. Skubinosi išsakyti viską. - Mažos mergaitės 
ten įkalintos. Pagrobtos kaip avys. Triušiai. Senės mezginys 
toks ilgas, kad atrodo kaip milžino kojinė. - Kojos sulinko, 
ir Benjaminas smigo į juodžiausią tamsą. Paskui pasijuto 
keliamas. Trinktelėjo durys ir pasigirdo rirmingas dvigubas 
pasagų caksėjimas į akmenis. — Ar aš - katafalke? 

— Vežame tave namo. — Štumfo balsas ataidėjo iš tolybių. — 
Jau beveik atvažiavome. Gerai būtų, kad pasakytum, kas tave 


šitaip sudirbo. 

— Milžinas, - šnipštelėjo Benjaminas. Aplink jį vėl spietėsi 
košmaro pamėklės. Vaikinas nusipurtė. — Virėja, pusiau vyras, 
pusiau moteris. Tasai baltapūkis laikė mane prieš paveikslą. 
Miegančioji Gražuolė. Jie daužė mane gabalu nimfos. 

Štumfas atsiduso. 

— Et, tiek to. 

— Visos merginos susirinko pasižiūrėti. 

— Beje, kaip gyvuoja pamišėlė? — pasiteiravo policininkas. — 
Girdėjau, dailutė. 


Jozefas nesudėjo bluosto beveik visą naktį, ėjo ir ėjo į ūkinį 
pasižiūrėti, ar Benjaminas negrįžęs. Galų gale užsnūdo prie 
stalo. Pažadino jį Gudruna. Raukšlių išvagotas jos veidas 
buvo papilkęs. Moteriškė įsikibo į kėdę, lyg šitaip būtų buvę 
drąsiau pranešti naujienas. 

— Berniukas... Benjaminas... 

Jozefas pašoko ant kojų. 

— Kas atsitiko? 

Senolė lėtai, pratisai suvaitojo. 

— Kaip turėsiu pasakyti jo motinai? Dėl Dievo, Herr daktare, 
kas bus, jeigu ji pamatys tokį?.. 

— Jis negyvas? — Jozefas pasijuto taip, lyg būtų geležiniu 
kumščiu gavęs į saulės rezginį. - Baruch dayan emet, - nejučia 
sumurmėjo. — Pašlovintas teisingasis Teisėjau. —- Tuojau pat 
pridūrė: — Aš kaltas. 

Šeimininkė išpūtė akis. 

— Policininkai sako, kad pienburnis girtuokliavo, kol su- 
simušė. Kaip galite būti kaltas dėl geltonsnapio kvailysčių? 


— Ne, ne. - Jozefas pasiminkė smilkinius. - Nesupranti. 


332 


GRYTUTĖ IR TAMSA 


Aš siunčiau Benjaminą su kvaila užduotimi. Per mane jis... — 
Daktaras pažvelgė į moteriškę. — Kur jį nuvežė? 

— Atvežė čionai numirti, - atsakė Gudruna. — Liepiau nešti 
į jo kambariuką virš arklidės. Gal man apžiūrėti žaizdas? Gal 
duoti ko nors nuo skausmo? Galėčiau palengvinti jaunuoliui 
paskutines valandas. Mano... 

— Ne! — užriko daktaras. — Sulaikyk juos. Tegul neša į 
namą. Aš pats pasirūpinsiu Benjaminu. - Jis pastebėjo, kaip 
trūksmingai senutė įkvėpė oro. - Suprantama, Gudruna, 
neapsieisiu ir be tavo pagalbos. Jei būsi tokia maloni. Drauge 
pasirūpinsime jaunuoliu. Neleisime jam numirti. 

— Ką gi, puiku. — Gudruna išsyk atlyžo. — Pasistengsime. 

Ji išskubėjo pro duris, o Jozefas ėmė rinktis priemones, 
kurių galėjo prireikti. 

Net šeimininkės perspėtas, jis nesitikėjo, kad Benjamino 
būklė bus tokia apverktina. Jozefas apžiūrėjo jaunuolį itin ati- 
džiai. Mažne sulig kiekvienu judesiu daktarą užliedavo nauja 
atgailos banga. Tris kartus vaikinui teko per jį nukentėti. Šį 
sykį Benjaminas sverdėjo ant mirties bedugnės krašto. Net 
jei išgyventų, randai veikiausiai išliktų visą gyvenimą. O į 
bėdą jį įstūmė darbdavio gašlumas. Jozefui prireikė nemenkų 
pastangų atgauti šaltam profesionalo protui. Norint nugalėti 
grumtynėse su bedugnės angelu, emocijų reikėjo žūtbūt 
atsikratyti. 

— Vyrukas ne iš kelmo spirtas, — pasakė Šrumfas, kartu su 
kitu policininku įnešęs Benjaminą. — Kaip nenuskendo, neį- 
sivaizduoju. Vienas Dievas žino, kaip jam, šitaip sudaužytam, 


pavyko išsikapstyti iš upės. 

Jozefas tik linktelėjo. Dievas iš tikrųjų žinojo, juk Jis matė 
viską, taip pat ir begėdiškus geidulius, iškerojusius tamsiausiose 
žmogaus sielos kertelėse. Daktaras padėjo Gudrunai nukirpti 
permirkusias Benjamino drapanas ir kone susivėmė: drabužiai 
buvo sūnaus, po ano sumušimo pats jaunuoliui juos ir davė. 
Jozefas norėjo, kad Štumfas pagaliau išeitų, bet tas avigalvis 
delsė. Veikiausiai, spėjo daktaras, dar nebuvo iš taip arti matęs 
paskutiniosios. Policininkas tą prielaidą iškart ir patvirtino. 

— Kaip manote, ar jis mirs? Pirmiau klejojo apie nimfas, 
piemenis ir miegančią gražuolę. O dabar šit nurimęs. — Štumfas 
nedrąsiai dirsčiojo į kruviną kūną. — Turbūt blogas ženklas, ar 
ne? — Jis atšoko nuo Gudrunos, kuri panešėjo tolėliau dubenį 
su krauju aptekusiais skarmalais. — Eisiu jau. 

— Gudruna, prašyčiau dar karšto vandens. 

Jozefas kruopščiai tyrinėjo Benjamino žaizdas. Jau buvo 
aišku, kad galvą sužalotajam teks nuskusti. Kairėje ausyje 
daktaras aptiko kraujo krešulį, susiformavusį dėl vidinio su- 
žalojimo. Kairė akis taip pat kėlė nerimą. Tokio baisaus tynio 
daktaras dar nebuvo matęs. 

— Liks be akies, paminėsite mano žodį, - įvertino padėtį 
Gudruna. 

— Tyliau, — sudraudė Jozefas, būgštaudamas, kad moteriškė 
greičiausiai neklysta. — Jaunuolis ne kurčias. 

— Stebiuosi, kad išvis dar gyvas, — šiek tiek tyliau atsakė ji. 

Benjaminas sujudėjo. 

— Aš — ne lavonas, — pratarė. Ant lūpų jam išsipūtė rau- 
doni burbulai. —- Neatiduokite manęs pjaustyti studentams. 


Nenoriu numerio... — Sulig tais žodžiais vaikinas vėl nualpo. 

— Be Fuchso neišsiversime, — pasakė Jozefas, pasivedėjęs 
moteriškę į šalį. — Gudruna, turėsi susisiekti su Ze77 daktaru 
Ernstu Fuchsu, universitetinės akių klinikos vadovu. Praneši 
jam, kad maloniai prašau kuo skubiausios pagalbos. Geres- 
nio už jį akių specialisto Vienoje nėra. Tik jis gali išsaugoti 
Benjaminui akį. 

Daktaras atsigręžė į jo sūnaus lovoje gulintį sudarkytą kūną. 
Baimintis, kad su juo praktikuosis studentai, nevertėjo. Iš 
šitaip subjauroto lavono jiems būtų mažai naudos. Tas, kas 
įmetė jaunuolį į upę, neabejojo siunčiąs jį myriop. 

Kai Gudruna, paskubomis užsimetusi geriausią apsiaustą, 
užsidėjusi skrybėlaitę, išėjo pas daktarą Fuchsą, Jozefas vėl kibo 
į darbą. Tyloje triūsė įsigilinęs, darbavosi adata ir rankomis 
ir ne iš karto susigaudė, kad yra kas paduoda karšto vandens 
ir švarių tvarsčių, po ranka mikliai padeda instrumentus. 
Sutvarstęs paskutinę žaizdą, jis atsargiai pavertė vaikiną ant 
šono - reikėjo ištraukti sukruvintą medicininę paklodę. Tokia 
užduotis vienam buvo per sunki, tad dar dvi, tegul ir liaunos, 
rankos labai pravertė. Staiga daktarui atsivėrė akys. 

— Lelija! - Jis skubiai pridengė jaunuolio nuogybę. - Bran- 
gute, jums nedera čia būti. - Padvejojęs pridūrė: - Nelabai 
padorus vaizdas... 

— Vargšas Benjaminas. Ką jie padarė šį kartą? 

— Pjautinės žaizdos. Mėlynės. Bjaurūs lūžiai. — Niūriau- 
sius nuogąstavimus Jozefas nutylėjo. Iš merginos išraiškos 
jis suprato, kad tokio atsakymo jai nepakanka, bet, laimė, į 
kambarį įtrinksėjo grįžusi Gudruna, ir daktaras pridūrė tik 


tiek: — Deja, kurį laiką jaunuolis bus prikaustytas prie lovos. 

— Dar daugiau man rūpesčių, — atsiduso Gudruna, bet 
pastebėjo Jozefo žvilgsnį. — Aišku, gaila vyručio. 

— Ar perdavei žinią? 

Moteriškė linktelėjo. 

— Herr daktaras Fuchsas visą dieną priima ligonius. Atvyks, 
kai tik galės. — Ji vėl pabrėžtinai atsiduso, paėmė dubenį su 
nešvariais drabužiais ir prieš išeidama suniurzgė: — Išnešiu, 
juk daugiau nėra kam. 

— Privertėte jį ten eiti, — staiga pasakė Lelija. 

Jozefas atsigręžė į ją apstulbęs. 

— Brangute, ką norite tuo pasakyti? 

— Maldavau, kad neitų. Žinojau, kad pavojinga. Bet jūs 
kažkaip jį privertėte. Ką pasakėte, kad sutiko eiti? 

— O ką jūs žinote apie tą klubą? — savo ruožtu paklausė 
daktaras. — Jei būtumėte apie tą velnio irštvą papasakojusi, 
jaunuoliui nebūtų reikėję rizikuoti. 

— Apie klubą nieko nežinau, - tyliai atsakė mergina. — Nesu 
ten buvusi. Visi matėme, kaip Benjaminas bijojo ten eiti. 

— Nesate ten buvusi. - Jozefas nurijo seiles. - Šit kaip? Tad 
iš kur atsiradote? 

Lelija nukreipė žvilgsnį į šalį. 

— Pažvelkite, gėlių ir čia yra. 

— Brangute, tai drugeliai. 

— Taip manote? 

Daktaras prakalbo įsakmiau: 

— Lelija, kur buvote, prieš atsidurdama čia? Tarkime, prieš 
mėnesį? Prieš metus? Kur gyvenote? Kur praleidote 1898-uo- 
sius? Ką veikėte 1897-aisiais? Ar per 1895-ųjų rinkimus 


buvote Vienoje?.. 

— Jau sakiau, anksčiau manęs nebuvo. Bent jau šitokiu 
pavidalu. Buvau sukurta ateiti čionai ir... 

— Gana! - Jozefas abiem rankomis susiėmė už galvos. — 
Liaukitės! - Apsiraminęs prašneko tyliau: — Taip, jūs atėjote 
sunaikinti pabaisos. Aš turiu jums padėti. Bet tada pasakykite, 
kas jus sukūrė. — Daktaras ištiesė rankas į merginą. — Kas 
sukūrė jūsų grožį? 

— Gal jūs? 

— Vargu. 

Jozefas sunkiai atsiduso. Jei būtų įmanoma susikurti tai, 
ko labiausiai ilgiesi, kam tada reikėtų Dievo? 

— Galbūt aš prasimaniau save. Jus, Benjaminą, — ji ranka 
apmojo kambarį, - visa tai. — Šviesa blėso ir tą akimirką 
Lelija atrodė mažesnė, jaunesnė, gerokai gležnesnė. — Ar tai 
įmanoma, kaip manote? 

— Ne. - Jozefas nenuleido nuo jos akių. — Ne, Lelija, ne- 
įmanoma. 

Mergina parodė į Benjaminą. 

— Žiūrėkite, peteliškės telkiasi aplink jį. - Daktaras užjuto 
jos balse dar negirdėtą baimės gaidelę. Lelija sugriebė jam už 


rankos. — Jozefai, ką tai reiškia? Ką tai reiškia? 


Kai Benjaminas susivokė gulįs patale, geroje lovoje, jį su- 
ėmė panika. Buvo prašęs nevežti jo į ligoninę. Ten pakliuvę 
vargšai už medikų priežiūrą užsimokėdavo savotiškai: tuojau 
po mirties gavę numerį, keliaudavo tiesiai į skrodimo patalpą. 
Vargais negalais pramerkęs vieną akį, vaikinas vis dėlto įsitikino 


esąs ne Viešojoje ligoninėje. Bet ir ne apšiurusioje kamarėlėje 

virš arklidės. Vietoj išsiklaipiusių lentų su žiurkių ir pelių 
pragraužtomis skylėmis jis išvydo gerai išvaškuotas grindis, už- 
dengtas turkišku patiesalu. Lubos čia buvo baltos, su įmantriu 
bareljefu pačiame viduryje, nė ženklo nei šiurkščių sijų, nei 
prie jų prilipdytų kregždžių lizdų. Benjaminas ta viena akimi 
tuščiai ieškojo senos pažįstamos pelėdos, kuri ištisas dienas 
tupėdavo prie neįstiklinto lango. Kilstelėjęs galvą, jaunuolis 
pamatė raudonmedžio spintą, tokią pat skrynią, lentynas su 
knygomis, kurių pavadinimai jam buvo neįkandami, ir porą 
puikiai pažįstamų stambių kulkšnių. 

Jis nuleido galvą ant priegalvio ir apsimetė miegas. Per 
vėlai: Gudruna jau pastebėjo jaunuolį krutant. 

— Nieko sau, bernužėli, ar gražu taip daryti? — Vaikinas 
neatsakė. Senolė pakėlė jo galvą ir apmaudą išliejo ant pūkinės 
pagalvės — energingai ją sutapšnojo. — Kai šitaip nutiko, bent 
nebesivalkiosi velniai žino kur. 

Gudruna supurtė dygsniuotą antklodę. Ši nusileido ant 
kūno besvorė it debesis, ir Benjaminas nusistebėjo — galūnės 
buvo visiškai nejautrios. 

— Nejaučiu kojų... 

— Nieko tokio, greit pajusi. Davėme tau nuskausminamųjų. 

— Ačiū, — tyliai pratarė jis. 

Moteriškė paskutinį kartą sudavė per priegalvį. 

— Džiaukis, kad gyvas likai. Jei ne aš... Žinoma, ir daktaras 
prisidėjo... 

— Ačiū, — vėl padėkojo vaikinas. — O kur Lelija? 

— Ėė, prastai tau būtų pasibaigę, jei būtume jos klausę, — 


atsakė Gudruna. 

Ji kalbėjo dar kažką, tačiau Benjaminas jau smego į šiltą, 
juodą tylą. Kai prabudo, kambaryje sėdėjo Lelija. Ji prisitraukė 
kėdę arčiau lovos. 

— Na ką gi, dabar mudu abu beveik plikiai. Benjaminai, 
kas gi nutiko vargšei tavo akiai? Juk sakiau tau neiti. Kodėl 
nepaklausei? 

— Daktaras įkalbėjo. Mes mėginome išsiaiškinti, kas tu, iš 
kur atsiradai. 

— Bet juk tu viską apie mane žinai. 

Jaunuolis neatsakė. 

— Visada žinojai, —- priminė Lelija. - Metas atgaivinti 
atmintį. 

— Nesuprantu. 

Ką ji turėjo galvoje? Kad ir kaip stengėsi, Benjaminas kokios 
nors bendros jų praeities suvis neprisiminė. 

Sykį, per vieną vakarinį jųdviejų su daktaru pasisėdėjimą, 
gausiai liejantis vynui, Jozefas pasakė, kad graikų dievas 
Dzeusas perskėlė žmonių sielas perpus, todėl vienai puselei 
lemta ilgėtis kitos. 

„Meilė, — tąkart su švelnia pašaipa aiškino daktaras, pa- 
šiodamasis barzdą, — yra gražiai pavadintas visumos siekis.“ 

Kai Benjaminas prajuko, Jozefas pasitelkė filosofą Platoną. 
Prigimtinis žmogaus būvis, skirtingai nei šiais laikais, susi- 
dėjęs iš trijų dalių: vyro, moters ir tobulo šių dviejų pavidalų 
junginio. Staiga Benjaminui akyse stojo stambioji virėja, nei 
vyras, nei moteris, o vis dėlto kažkaip neįtikėtinai — ir vie- 


nas, ir kita. Jis sudrebėjo. Nieko tobulo tokiame išsigimime 

jaunuolis neįžiūrėjo. Bet argi kas išdrįstų ginčytis su išmin- 
tinguoju Platonu? 

— Mūsiškiai tai vadina 6asbert, - sumurmėjo jis, vėl grimz- 
damas į snaudulį. 

— Kas tai yra? — prisilenkusi paklausė Lelija. 

— Platonas kalbėjo apie padalytas sielas. Basbert — sąjunga 
su prarastąja dalimi. - Benjaminas pamėgino ištiesti į ją ran- 
ką, bet jėgų dar stigo. - Sakoma, kai pora susijungia, tuodu 
žmones pagauna meilės, draugiškumo ir artumo svaigulys. 


Tada jie nebepaleidžia vienas kito iš akių. 


Jozefas jautėsi dėkingas Gudrunai, kad po sunkios nakties 
ji neskubėjo jo žadinti. Tai buvo maloni staigmena. Moteriš- 
kė, tegul ir stačiokiško būdo, šeimos narius mylėjo. Staiga jis 
sumojo, kad priežastis gali būti daug grasesnė. Paskubomis 
apsirengęs nuskubėjo į Roberto kambarį. Iš trūksmingo, 
šaižaus kvėpavimo suprato, kad Benjamino gyvybės siūlas 
nenutrūkęs. Kambarys, lyg tuščias teatras ar koncertų salė, 
buvo užtvindytas aidų. „Visas pasaulis — teatras“, — tikino 
mus anglų dainius... Gydytojui dažniau nei paprastiems 
mirtingiesiems tekdavo vaidinti dramose, nors jo dialogai su 
nornomis dažniausiai būdavo nebylūs. Čia, šiame kambaryje, 
didžios sagos nuotaika tvyrojo ore. Nuvijęs teatriškas mintis, 
Jozefas prisiartino prie nejudraus kūno. 

— Kokie pokyčiai? — paklausė, imdamas vaikinui už riešo. 
Pulsas buvo neritmingas, bet ne toks silpnas kaip anksčiau. 
Viltis suruseno. — Ar kalbėjo? 


— Mažai, — iš šešėlio atsakė silpnas balselis. 

Kambarys buvo fasadinėje pusėje. Storos užuolaidos sau- 
gojo jį nuo gatvės triukšmo ir dujinių žibintų šviesos; tvyrojo 
prieblanda — naktinė lempelė blausiai apšvietė tik galvūgalį. 
Kai akys apsiprato, daktaras išvydo ant kėdės prie lovos susi- 
rangiusią Leliją. Ji vilkėjo keliais dydžiais per dukslų drabužį; 
kai atsistojo, blyškus šilkas aplink kojas susigarankšlojo ant 
grindų. Afroditės gimimas, sužavėtas pagalvojo Jozefas. Ne 
pirmą kartą, žvelgdamas į merginą, jis regėjo dievybę. Ak, 
kaip būtų miela kas rytą prabudus pirmiausiai išvysti tokį 
grožį. Gal tiesiog reikėtų atkakliau stengtis. Šit su Berta jis 
net planavo pabėgti į Ameriką. Ir dabar būtų galima sugalvoti 
ką nors panašaus. Umai daktaras pastebėjo, kad merginos 
paakiai užjuodę. 

— Kodėl budite prie paciento? Liepiau Gudrunai jūsų 
netrukdyti. 

— Senutei reikia ilgiau pamiegoti, — gūžtelėjusi pečiais, 
atsakė Lelija. Drabužis nuslydo jai nuo peties ir pasimatė 
puikaus batisto naktiniai. — Be to, ir pati norėjau čia pabūti. 

Jozefas vos atplėšė akis nuo švelnaus jos krūtų išlinkio. 
Mergina, pirmiau laikiusi Benjamino ranką, ją paleido. 

— Minėjote, kad pacientas kalbėjo. Sąmoningai? 

— Visiškai. 

Daktaras baimingai lūkuriavo, ką dar pasakys Lelija. Jis 
matė, kad mergina persimainiusi. Nors pokytis buvo sunkiai 
nusakomas. Gal ji tiesiog slėpė jaudulį. Atrodė pavargusi, nors 
akys taip ir švietė. 

— Ar jis papasakojo, kas nutiko? — paklausė Jozefas. 


— Ne. Mes kalbėjomės apie Platoną. 

— Apie Platoną? — Jozefas apstulbo. 

— Taip. Jis sakė, kad vyras ir moteris kadaise buvo vientisa 
būtybė. Ir kad gyvenime mes ieškome antrosios savo pusės. 

Jozefas sugriežė dantimis. 

— Ne, Lelija, ne. Kai mudu su Benjaminu svarstėme šią 
idėją, aš jam sakiau, kad tai — veikiau alegorija, paaiškinanti 
vyro trauką prie moters. Brangute, būkite tokia maloni, ati- 
traukite užuolaidą. 

Kambarį nutvieskė blausūs saulės spinduliai. Jozefas išgirdo 
Leliją aiktelint ir pažvelgė per petį. Lango stiklą buvo tirštai 
aptūpusios baltos peteliškės. Jos lėtai vasnojo sparneliais. 
Juodi jų šlakai panėšėjo į kaukolės akiduobes. Tuos tuščius, 
grėsmingus žvilgsnius buvo sunku ištverti. Kadangi Benjami- 
nui sulaikyti to vabzdžių antplūdžio nepavyko, teks iš šalies 
kviestis kokį nors šiuolaikinį Hamelno žiurkininką, deramai 
apsiginklavusį ne fleita, o skysčiais. Daktaras palietė jaunuolio 
kaktą ir ėmė žiūrinėti žaizdas. Kai kilstelėjo drabužio audinį, 
vaikinas sukrutėjo ir kažką sumurmėjo. Jozefas tikrino, ar 
nematyti infekcijos požymių, mat net ir trumpos maudynės 
Vienos upėje galėjo būti pražūtingos — pastarųjų metų po- 
tvyniai buvo sukėlę mieste choleros epidemiją. 

— Tegul miega. - Padėjęs ranką Lelijai ant peties, daktaras 
ketino ją išsivesti iš kambario. — Manau, ir jums būtų ne pro 
šalį dar kelias valandas numigti. 

Mergina pasitraukė nuo jo į šalį. 

— Aš liksiu su Benjaminu. 

— Tik trikdysite jam poilsį. Ateikite vėliau, kai mudu su 


Gudruna perrišinėsime žaizdas. 

— Jūs nesuprantate, — atšovė Lelija. — Be manęs jis numirs. 
Benjaminas turi girdėti mano balsą... 

— Tai visiškai nebūtina, — nukirto Jozefas, godžiai traukda- 
mas jos kvapą. Tik neatpažino, kokia gėle mergina dvelkia. — 
Pavojus Benjaminui jau beveik nebegresia. 

— Dar niekad mums nebuvo iškilusi tokia baisi grėsmė kaip 
dabar, — dairydamasi į šalis, sušnibždėjo Lelija ir žengė kelis 
žingsnius atatupsta. 

Jozefą staiga surakino baimė. Jau antrą kartą mieloji mergina 
jam pasirodė efemeriška. Jis pabūgo, kad, iš karto nesiėmęs 
ryžtingų veiksmų, praras Leliją visiems laikams. Ištiesė rankas, 
tikėdamasis merginą apkabinti, bet ten, kur siekė, jos nebuvo. 
Jis sugriebė tik riešą ir, pakėlęs prie lūpų, apibėrė bučiniais. 

— Brangioji, ar apgalvojote tai, apie ką kalbėjomės va- 
kar? — Lelija atrodė suglumusi, ir Jozefas pamanė, kad ji jo 
nesuprato. — Kalbėjome apie tai, kad galėtume būti daugiau 
nei draugai. Ar suprantate? — Ji vos pastebimai linktelėjo ir jis 
pasijuto drąsiau. — Ar galėtumėte mane pamilti? Būti mano 
brangiausiąja? 

Lelija papurtė galvą ir išlaisvino riešą. 

— Niekada. 

Toks tiesus atsakymas Jozefui smeigė it dūris į širdį. Saulė 
aptemo, kambarį apsiautė pilkuma, staiga jis pasirodė tuščias, 
kaip ir gyvenimas be šios merginos. 

— Meldžiu dar pagalvoti. — Jis parklupo ant kelių. — Pažvel- 
kite į savo grožio vergą. Leiskite man jumis rūpintis, daugiau 
nieko neprašau. Mano santuoka - fikcija. Kol neišvydau 


jūsų, mano gyvenimas buvo beprasmis. Aš neskurstu ir jums 

tikrai nieko netrūktų. — Daktaras įsikibo į merginos drabužio 
palanką. — Viską jums atiduočiau, jei tik galėčiau tikėtis, kad 
vieną gražią dieną atsakysite į mano jausmus... 

— Ber aš nieko nenoriu. 

— Nekalbėkite šitaip. —- Jozefas apkabino Lelijos šlaunis ir 
pravirko. — Geriausiame rajone išsinuomosiu patogų butą. 
Apstatysime jį stilingais baldais, galėsite prašmatniai rengtis, 
dabintis kailiais, brangenybėmis... turėsite viską, ko reikia jau- 
nai moteriai. Tik, prašau, pagalvokite. Atsakymo aš palauksiu. 

— Mano atsakymas nepasikeis. Prašau atsistoti. 

— Nemaniau, kad galite būti tokia žiauri. — Jis nerangiai, 
įsikibęs lovos galo, atsistojo. — Dėl Benjamino? Ar judu... — 
Klausimas Jozefui buvo pernelyg sprangus. Jis nusigręžęs 
pasišluostė akis ir, vėl atsisukęs, šiurkščiai paklausė: — Ar 
Benjaminas jums sako, kokia esate graži? 

— Benjaminui aš niekada neatrodžiau graži. 

— Tuomet kiti vyrai... 

— Kas jiems rūpi? Pats matėte, kaip elgėsi policininkai. — 
Mergina pamojavo ranka sau prieš veidą. — Visi mato tik be- 
protybę. Visi. Niekas nemato manęs pačios — tik aplinkybes, 
kuriose atsidūriau. 

— Vadinasi, esama kitų vyrų? — Jozefas net pats nusistebėjo: 
kai ji to nepaneigė, jam vėl suruseno viltis. Jis drąsiai prie jos 
prisiartino. — Argi nenorėtumėte verčiau rinktis vieną, tą, 
kuris jus mylės ir brangins, negu daugelį tų, kuriems nerūpite? 

— Jūs — miręs, — pasakė Lelija. 

— Na gal aš ir vyresnis už jus, bet... 


— Ne. — Ji pažvelgė į langą. Drugelių spiečius ant palangės 

metė šešėlį, kurio besimainantis raštas priminė ką tik išsisklei- 
dusius lapus. - Jūs - miręs. 

— Lelija, gerai pagalvokite. Kaip sakiau, jums nieko ne- 
trūks. Aš perleisiu jums dalį savo turto, tiek pakaks visam 
likusiam gyvenimui, jei kartais aš... jeigu išsiskirtume pirma 
laiko. — Jozefas vėl atgavo jėgas, prisiminęs, koks didelis am- 
žiaus skirtumas buvo tarp jo tėvų. — Lelija, ką man padaryti 
ar pasakyti, kad persigalvotumėte? 

Užuot atsakiusi, ji nuėjo prie lango. Plaštakės, lyg byrantys 
žiedlapiai, iš karto supleveno aplink merginą. Leidosi jai į 
plaukus, ant pečių. Į rieškučias. 

— Padarysiu bet ką, - pažadėjo Jozefas, regėdamas ją vėl 
virstant kita deive, šįsyk pavasarį įkūnijančia Flora. Ir jos 
jaunystė, ir grožis galėjo atitekti jam. 

— Nuvežkite mane į Lincą. 

Daktaras priblokštas žioptelėjo. 

— Į Lincą? - Kodėl į Lincą? Ar tik nebus jis pagaliau pra- 
skleidęs Lelijos paslapties šydo? — Žinoma, brangioji. Jeigu 
norite, išvažiuosime, kai tik Benjaminas sustiprės tiek, kad 
galėtume palikti jį globoti Gudrunai. Mano vaikuti, nuvešiu 
jus visur — į Paryžių, Florenciją, Veneciją, Romą, Londoną... — 
Jis nutilo, pristigęs kvapo, vos įstengdamas patikėti, kad Lelija 
galų gale nusileido. - Bet kodėl norite į Lincą? 

— Ten labai gražios Alpės. 

— Lelija, brangenybe mano, jeigu norite kalnų, važiuokime 
į Šveicariją, — pasiūlė Jozefas, plačiai išskėtęs rankas. 

— Į Lincą, — primygtinai pakartojo mergina, vikriai iš- 


vengdama jo glėbio. - Ten viskas prasidėjo. Jei lauksiu, kol 

monstras pasieks Vieną, jis spės užaugti per didelis. Tiesiog 


nuvežkite mane į Lincą ir aš sunaikinsiu jį laiku. 


Pavakare vaikino būklė pablogėjo. Matyt, vidinių suža- 
lojimų būta dar sunkesnių, nei daktaras manė. Benjaminas 
karščiavo, blaškėsi, kliedėjo. Pritilusi Gudruna barstė žoleles 
ir kaišiojo jam po pagalve keisčiausius amuletus. Jozefas, iš 
nekantrumo jau mažne pametęs galvą, teisindamasis infekci- 
jos grėsme, išsivedė Leliją iš ligonio kambario ir, vengdamas 
kančios sklidino jos žvilgsnio, be paliovos žingsniavo po 
kabinetą. 

— Krosnis! - rėkė Benjaminas. — Degu krosnyje! Išleiskite! 

— Reikia iškviesti tėvus, — pasakė Gudruna, kai jiedu su 
daktaru vėsiu vandeniu šlakstė karštą jaunuolio kūną. — Pa- 
minėsite mano žodį, šiąnakt jis užges. 

— Vilties dar yra, - paprieštaravo Jozefas, kuriam mintis 
apie Benjamino šeimos vizitą kėlė šiurpą. — Nenoriu, kad jie 
pamatytų sūnų tokios baisios būklės. 

— Neabejoju, kad tėvams būtų geriau atsisveikinti su gyvu, 
ne su mirusiu. 

— Meduolinis stogas! - sušuko jaunuolis. — Atsilaužk ga- 
balėlį! 

— Dar ledo, - paprašė Jozefas. - Luktelėsime. Karštis turėtų 
greit nuslūgti. 

— Ką gi, tikėkimės, — pratarė Gudruna ir kietai sučiaupė 
lūpas. 

Daktaras grįžo prie lovos. Sveikoji Benjamino akis buvo 


atmerkta, vyzdys krusčiojo. Atrodė, jaunuolis stebi kažką, ko 

Jozefas nemato. Vaikinas praplėšė suskeldėjusias, ištinusias 
lūpas ir sušnabždėjo: 

— Beprotybė. Galas. Gėlės. Pasaka. 

— Taip, taip, — atsiliepė daktaras. Tokia apyrišlė šneka 
atrodė geras ženklas. O ir jaunuolio širdies ritmas buvo sulė- 
tėjęs. Jozefas vis dar vylėsi, kad Benjaminas pakils iš mirties 
patalo. Bet jeigu ne, kaip tada reikės pakelti atsakomybės 
naštą? Ir ar nežlugs jųdviejų susitarimas su Lelija? Daktaras 
sunkiai susmuko ant kėdės. - Benjaminai, aš taip gailiuosi, 
kad įstūmiau tave į bėdą. Ką galėčiau padaryti, kad tau būtų 
geriau? — Jozefas patylėjo, paskui prisiminė vakarines jų dis- 
kusijas ir pasakė: — Kai atsistosi ant kojų, pasirūpinsime tavo 
išsilavinimu. Negerai tokį imlų protą leisti vėjais. - Benjaminas 
tylėjo. Žiūrėjo į lubas. Daktaras taip pat pakėlė akis ir išvydo 
šimtus drugelių, nutūpusių savotiško frizo kraštus. — Psichė, — 
sumurmėjo jis vildamasis, kad plaštakės dar nereiškia, jog 


netrukus siela apleis jaunuolio kūną. 


Gudruna budėjo pirma. Greitomis pavakarieniavęs Jozefas 
sėdėjo kabinete ir, dirsčiodamas į laikrodį, laukė šeimininkės. 
Prieš pat vidurnaktį jis nukabino tėvo portretą ir apsukęs 
pastatė prie sienos — išsyk pasijuto atsikratęs bet kokios atsa- 
komybės ir nusprendė verčiau iš anksto pasimėgauti kelionės 
su Lelija džiaugsmais. Po Linco jis ketino siūlyti patraukti į 
vakarus, į Miuncheną, arba — jei mergina norėtų dar pasidairyti 
po Alpes — piečiau, į Zalcburgą. Jozefas vylėsi, kad mielasis 
vaikutis nereikalaus laukti, kol Benjaminas pasveiks. Buvo ne- 


lengva perprasti, ar Lelija tikrai šitaip prisirišusi prie jaunuolio. 

Daktaras abejojo, ar tam galėjo pakakti laiko. Žinoma, ji turėjo 
jaustis dėkinga Benjaminui už tai, kad nepaliko jos bėdoje prie 
Kvailių bokšto. Jozefas pasitrynė akis ir nusižiovavo. Padorus 
išsilavinimas bus vaikinui daugiau nei deramas atlygis už tai, 
kompensacija už patirtus sužalojimus. Deja, jau dabar buvo 
aišku, kad pasekmių Benjaminas neišvengs. Nežinia, kaip sugis 
sutrupinti rankos kaulai, trijose vietose lūžusi koja tikriausiai 
bus trumpesnė, vadinasi, jaunuolis liks šlubas. O juk Fuchsas 
dar neapžiūrėjo sužeistosios akies. Jozefas žinojo: Benjamino 
negalavimai, kad ir kokie, bus nuolatinis priekaištas jam, 
maža, bet neblunkanti dėmelė, temdanti jųdviejų su Lelija 
laimę. Teks ištverti. Galbūt ilgainiui ji vis dėlto pripažins: 
geriau vyresnis negu luošas. 

Jis šiek tiek pasnaudė, įrėmęs kaktą į atverstą užrašinę ant 
stalo. Sapnas buvo ryškus, saulėtas, šiltas, kupinas pavasariškų 
garsų — burkavo karvelis keršulis, kukavo gegutė, dūzgė bi- 
tės, — o tolumoje tai garsiau, tai tyliau vis sušnekdavo ramus 
balsas. Sapnas nutrūko ir gamtos garsai nuščiuvo. Tik balsas 
netilo, nors žodžių Jozefas nesuprato. Suskambusi garsiau, ta 
kelių natų melodija išviliojo jį į koridorių, užkopdino laiptais 
ir atkvietė iki ligonio kambario durų. Pastūmęs jas, daktaras 
išvydo ant kėdės prie lango miegančią Gudruną. 

— Jis pasileido siauromis gatvelėmis. 

Dabar balsas kalbėjo aiškiai ir buvo išsyk atpažįstamas — 
Lelijos. Jozefas žengė prie lovos ir atšoko. Benjaminas ir 
mergina gulėjo apsikabinę. Daktaras drebančiomis rankomis 
nutraukė antklodę. Lelija buvo beveik nuoga, ant odos rau- 


donavo vaikino kraujo dėmės. Kai Jozefas iš nevilties suriko, 

Gudruna sukrūpčiojo, bet neprabudo. Mergina kalbėjo 
toliau: 

— Už kelių šimtų metrų jis priėjo žibintą, po kuriuo... 

Daktaras griebė jai už rankos ir pamėgino ištempti iš lovos. 

— Ar neatstosite pagaliau?! — išrėkė ji. — Turiu likti su juo! 
Nejau nesuprantate? Antraip jis mirs! 

— Ar mylite jį? — spigindamas į Leliją, paklausė Jozefas. 

— Mes susaistyti amžiams, juk šitiek ištvėrėme kartu. 

— Ber ar mylite jį? 

— Taip, — atsakė ji visiškai paprastai. 

Daktaras sugniaužė kumščius. 

— O mudu? - Jo veidas pajuodo. - O jūsų pažadas? 

— Aš tesėsiu žodį. - Mergina patraukė pečiais. - Galite 
daryti man, ką norite. Ištversiu viską. Tik nuvežkite į Lincą, 
kad galėčiau... 

— Ištversite? — Jozefas dabar jau balo. Jeigu Lelija būtų 
nežadėjusi nieko, ir tat būtų buvę geriau. — Tučtuojau grįšite 
į savo kambarį, — iškošė jis pro sukąstus dantis. 

— Ne, - atšovė Lelija ir įsitvėrė lovos. 

Daktaras atplėšė jos rankas nuo rėmo ir jėga nutempė 
merginą iki jos kambario durų. 

— Rytoj pat išsiųsiu jus į prieglaudą. Tegul jie ten klausosi 
jūsų kliedesių. O jūsų sugulovas gali gydytis ir ligoninėje. Jei 
išgyvens, čia nebedirbs. — Jis įstūmė Leliją į kambarį ir užra- 
kino duris. — Eikite abu velniop, šit ką pasakysiu, — pridūrė 
persiraukęs taip, lyg būtų atsikandęs rūgštaus vaisiaus. 

— Benjamino aš nepaliksiu, — tyliai, bet ryžtingai ištarė 


Lelija, nueidama koridoriumi. 


349 


Eliza Granville 


Jozefas įsistebeilijo į duris. Jos buvo užrakintos. Spynoje 
kyšojo raktas. Atlapojęs duris, daktaras prisivijo merginą, su- 
griebęs už rankos parsitempė ir pamėgino vėl įstumti į tamsų 
kambarį. Ji ėmė tirpti dar ant slenksčio ir Jozefas tik suma- 
kalavo rankomis. Trenkė durimis taip stipriai, kad sudrebėjo 
visa siena. Džergžtelėjo sukamas raktas. Bet Lelija vėl tipeno 
koridoriumi, buvo nuėjusi jau geroką galą. Daktaras tekinas 
pasileido vaškuotu parketu jai iš paskos, bet su kiekvienu 
sunkiu žingsniu mergina ne artėjo, o tolo, kol virto blankiu 


šešėliu, fantomu, iliuzija, iš mėnesienos nuausta būtybe. 


Galų gale Jozefas pakėlė galvą — taip garsiai ir atkakliai šį 
kartą belsta į duris. Prie stalo jis sėdėjo jau labai ilgai, veikiausiai 
nebuvo pajudėjęs nuo tada, kai sunkia širdimi grįžo iš Gmun- 
deno. Gunksojo sušalęs į ragą, užtirpusiomis kojomis. Aplink, 
net ant grindų, buvo pridėliota lėkščių su taip ir nepaliestu 
maistu, popieriai aptaškyti iš nugriuvusio grafino pasiliejusiu 
vynu. Jozefas stenėdamas atsistojo ir nušliureno prie durų. 

— Žinau, žinau, liepėte netrukdyti, bet reikalas svarbus. — 
Gudruna pamosavo jam prieš veidą telegrama. — Jums, 
Herr daktare Brojeri. Nuo žmonos. Ji grįžta, vėlai vakare 
bus namie. — Moteriškė nukaito. — Juk žinote, aš svetimos 
korespondencijos neskaitau, bet kai tokios aplinkybės... Nei 
kalbate, nei valgote, kojos iš kabineto nekeliate... Pone, jūs 
kaip nesavas. 

Ji žiūrėjo į daktarą lūkuriuodama. 

— Gerai padarei. - Jozefas nė nemanė priekaištauti. Į plono 


popieriaus lakštą jis vos dirstelėjo. — Sakai, vėlai vakare? 

— Jei ne anksčiau. - Gudruna atitraukė užuolaidas, pri- 
juostės kampu nubraukė nuo palangės dulkes ir, piktai 
caksėdama liežuviu, ėmė rankioti lėkštes. — Na pagaliau vėl 
gyvensime kaip normalūs žmonės. Nė pati nesuprantu, kaip 
man pavyko išsaugoti šituos namus nesugriuvusius. Ar šitie — 
svarbūs? — Vynu aplaistytus popierius ji padžiovė ant kėdės 
atlošo, greitomis apšluostė vidinės ausies maketą. — Vis daugiau 
tvarkos. 

— Mergina... — prasižiojo daktaras, būgštaudamas, kad, 
pasinaudojusi proga, Gudruna nuvarys ją nuo kojų. 

— Būtų gerai, bet kur taip greit rasime? 

— Lelijos... 

— Taip, taip, žinau, reikia šviežių gėlių. Kas nors turės 
pabėgėti į turgų. 

— Bet aš ne... 

— Nėra ko delsti. Be pagalbos neišsiversiu. Kas bus, jei 
Frau daktarienė Brojer ras namuose tokį jukinį? Išvadins 
mane paskutine Sc4/ampe*! - Moteriškė atsiduso. — O juk 
taip stengiuosi, dievaži... 

— Gudruna, niekas neketina nuvertinti tavo pastangų. Kai 
palikome tave prižiūrėti namų, nenumanėme, kad tau teks 
rūpintis ir manimi, ką ir kalbėti apie kitus. 

— Apie kitus? — Gudruna suraukė antakius. Atrodė, stengiasi 
prisiminti dylančius veidus. Paskui numojo ranka. — Herr 
daktare, šita našta man per sunki net ir tuščiuose namuose. 
Nėr ko slėpti, nebe jauna esu. 


— Nė vienas nejaunėjame. - Jozefas nukūprino prie lango 


*  Nevala, apsileidėlė. (Vok.) 

ir užsižiūrėjo į gatvę. — Ir išminties senatvė neprideda. Deja, 
dar ir sapnai persekioja. 

Šeimininkė pažvelgė į jį įtariai. 

— Herr daktare, dėl namų ruošos... Mano dukterėčia - labai 
stropi ir darbšti jauna Fraw. Dviese su ja kibusios, kaipmat 
viską čia išblizgintume. O vienas jaunesniųjų jos brolių ga- 
lėtų apsitvarkyti lauke. - Gudruna palūkėjo ir, nesulaukusi 
atsakymo, pridūrė: — Frau daktarienei Brojer bus nemalonu 
sodą rasti tokį apleistą. 

— Gudruna, daryk kaip išmanai. Suprantama, jam bus 
dosniai atlyginta. — Ištarti žodžiai pačiam Jozefui pasirodė 
keistai pažįstami. Jis nė pats nesuprato, kodėl nugara perbėgo 
šiurpuliukas. Ar tik ne panašų įspūdį prancūzų mokslininkas 
Emilis Buarakas apibrėžė kaip dėj4 vu? Pats Jozefas šios są- 
vokos niekada nesuprato, o buvęs jo draugas Zigmundas tą 
nemalonų fenomeną vadino das Unbeimliche. Slėpiniu. Ką 
tai galėtų reikšti? Turbūt nieko. 

Pirmą kartą per daugelį dienų Jozefas įveikė apatiją ir 
prisivertė išeiti į lauką. Giliai kvėpuodamas pastovėjo ru- 
denine vėsa dvelkiančiame ore. Gudruna sakė tiesą: sodas 
atrodė baisiai. Amžinoji kova tarp Žmogaus ir Gamtos, kuriai 
Matildės žalėsių lysvėje atstovavo rūgštynės ir dilgėlės, buvo 
užsibaigusi pastarųjų naudai. Nuplikę krūmai, ant kurių kas 
savaitę ateinanti skalbėja džiaustydavo skalbinius, atrodė 
negyvi. Daktaras nuskynė vienintelę žydinčią gėlę ir įkvėpė 
jos aromato. 

— Štai rozmarinai, — sumurmėjo, — atminimo gėlės. 


Aromatas sužadino nerimą, Jozefas nujautė per greitai kažką 

užmiršęs, bet niekaip neįstengė prisiminti — ką. Jis paėjėjo 
taku. Šiltnamį buvo visiškai apkėtę vijokliai. Daržoves gožė 
varpučiai ir samanos. Gležni rudeniniai vėlyviai po senuoju 
riešutmedžiu stiebėsi į šviesą tarp pūvančių riešutų. Sodas 
merdėjo. 

Ūkiniai pastatai taip pat atrodė prastai. Vežimaitis liko 
(Gmundene, kad Matildė galėtų kasdien iškylauti prie Trauno 
ežero, tad gaižiai trenkianti arklidė buvo tuščia. Jozefas aptru- 
pėjusiais laiptais užkopė į palėpę, kur kadaise mėgo žaisti vaikai. 
Dabar čia tysojo tik pelių pragraužtas plunksninis čiužinys. 
Po gegne kabojo du senoviški balnai. Ant palangės gulėjo 
pelėsiais apėjusi knyga, Kinder-und Hausmėrchen*. Daktaras 
paėmė ją pasklaidyti ir pataikė atsiversti „Jonuką ir Grytutę'. 
Jis nusišypsojo. Margaretė šią pasaką labai mėgo, o knygą čia 
slėpė todėl, kad Matildė brolius Grimus negailestingai peikė. 
Jos nuomone, jų pasakos vaikams visiškai netiko: esą raganos, 
krosnys, kalbantys gyvūnai juos tik baugino. Pats Jozefas 
žmonos priekaištams nepritarė. Jam atrodė, kad vaikystė be 
tokių dalykų būtų skurdi. Daktaras nejučia dirstelėjo per petį 
ir atsivertė mėgstamiausią savo pasaką — Der Froschbkėnig““. 

— Senais gerais laikais, kai dar pildydavosi visi žmonių 
norai... — perskaitė jis ir liūdnai nusišypsojo — toje pasakoje 
išorė tikrai meilei buvo ne kliūtis. 

Užverčiama knyga dunkstelėjo, sukilo debesėlis dulkių. 
Veikti čia nebuvo ko, tad Jozefas grįžo į namą. Užkopęs į 


antrą aukštą, apėjo visus miegamuosius. Baldai juose buvo 


* 


Vaikų ir namų pasakos. (Vok.) Brolių Grimų pasakų rinkinys. (Vert. past.) 
** Karalaitis Varlė. (Vok.) 

uždangstyti. Ilgėliau jis stabtelėjo tik galiniame, svečių kam- 
baryje. Į lango stiklą čia trankėsi baltas drugelis; išleistas 
laisvėn, jis nupleveno prie arklidės ir nutūpė į vartus apkė- 
tusį seną rožių krūmą. Daktaras niekaip neprisivertė išeiti iš 
kambario, kuriame tvyrantis silpnas salsvas kvapas pažadino 
prisiminimus apie ištisus mėnesius globotą Bertą Papenheim, 
aštrų jos protą, neklusnią tamsių plaukų kupetą, žibančias 
akis, smulkią, gležną figūrą. Kažin kaip būtų susiklostęs 
gyvenimas, jei jis nebūtų savo mažosios Anos O. išsižadėjęs? 
Jozefas teisindamasis kalbėjo apie atsakomybę, santuoką, darbą, 
vaikus... 

Ji šnekėjo tik apie meilę. 

— Meilė nebegrįš. Aš nuvysiu, kaip rūsyje uždarytas augalas 
be saulės. 

Prabėgo šitiek metų, ir dabar vietoj jos veido ryškėjo kitas, 
kitokie bruožai, turkio atspalvio akys, auksiniai plaukai. Šit 
ką daro amžius, pagalvojo Jozefas, šiūruodamas į kabinetą. 
Netrukus namus turėjo užkariauti šluostės ir prikaistuviai. Gal 
metas grįžti į senas vėžes? Apsilankyti „Nihilizmo“ kavinėje, 
pasisukioti tarp garsenybių — jei pasiseks, tegul ir nelabai 
garsių, — pašniukštinėti, ar pagrįstos prieš jam išvykstant į 
Gmundeną pasklidusios kalbos apie naują antisemitizmo 
bangą. Pagalvojęs, kaip smagu bus praleisti laiką draugėje, 
pasišnekučiuoti, jis išsyk atkuto. Karštos vonios, kiek pa- 
svarstęs, nusprendė atsisakyti, o kai jau pustėsi išeigai, išgirdo 
slopiai tilindžiuojant durų varpelį. Veikiai Gudruna ant seno, 
žalvarinio padėkliuko atnešė vizitinę kortelę. 


— Frau Heideman tarnaitė teiraujasi, kada galėtų tikėtis 

jūsų pagalbos. Sako, tokių baisių skausmų krūtinėje jos ponia 
dar nėra kentusi. 

Jozefas vos susilaikė šiurkščiai neatkirtęs. Ir kodėl žmonės 
negali pakentėti? Šįvakar jis mažiausiai pageidavo klausytis ai- 
manuojančių pacienčių, ypač tų dykaduonių, kurios vizitus pas 
gydytoją laikė savo visuomenine priederme. Fyau Heideman 
buvo menko proto moteris, o jos skausmai krūtinės ląstoje — 
įsikalbėti... Vis dėlto atjauta nugalėjo. Daktaras susitvardė. Gal 
širdį moteriškei, kaip ir jam pačiam, gildė neatsakyta meilė. 

— Ak, ta vienatvė, - sumurmėjo Jozefas, — svajonių mieste 


Vienoje. 

Tik po daugelio metų Hamelno žiurkininkas grįžta kitų vai- 
kų. Nors jo muzika nutildyta, tūkstančiai seka jam iš paskos: 
jauni ir seni, storuliai ir džiūsnos, visi... Net septynmyliais 
batais avintys žengiantys ir rimbais šmaukšintys milžinai, net 
devyngalviai jų šunys. Mes — ištremtosios žiurkės, ir žemė 
gūžiasi po mūsų kojomis. Burnose — pavasario kartėlis. Ištisą 
dieną pliaupia lietus, krinta žmonės; kiaurą naktį ežeruose 
vaitoja undinės. Mums įkandin, uostinėdamas orą, sėlina 
kraujo spalvos lokys. Nenuleidžiu akių nuo kelio, skaičiuoju 
baltus akmenukus, baimės kaustoma spėlioju, kur mus nuves 
imbiero meduolių trupiniai. 

Ar burtai suveikė? Man regis, taip: rūko sruogos rangosi 
mums apie kojas, gožia bet kokius garsus, ryja žmones aplink 
mus. Ištaikę progą, skuodžiame nosies tiesumu, tempdamiesi 
su savimi Šešėlį, ir sustojame tik tada, kai aš ištiesta ranka 
apčiuopiu šiurkščią pušies žievę. Dar žingsnis, kitas, ir mes 
atsiduriame užburtame miške, kur ore justi ledinis raganos 
alsavimas. Diena aplink mus gniaužiasi. Atitrūkusios nuo 
medžių, supuola šmėklos sargybinės, reikalauja pasisakyti 


vardus, bet mes net neprasižiojame, tad jos apsigręžusios 

nuplevėsuoja į rytus, debesų užkloto mėnulio link. Susivijusios 
šaknys raizgo mus, spaudžia prie samanų. Gūžiamės tyloje, 
kurią kartkartėmis sutrikdo tik elnių metamų ragų barškesys. 

Prabundame nesuėsti. Saulės sutirpdyto rūko — nė ženklo. 
Kraštovaizdis ištuštėjęs. Pasirodo, netoli mūsų nusigauta: 
matau kelią, bet juo niekas neina. Tyku. Staiga tankmėje 
užkukuoja gegutė. 

— Girdi? 

— Kukulka, - sako jis ir, stogeliu pridėjęs delną prie kaktos, 
dairosi po medžių viršūnes. 

— Kū kū, - atitariu. Jis vis dar šneka taip juokingai. - Ji 
sako „kū kū“. 

Jis kaip visada trūksmingai gūžteli pečiais. 

— Pagaliau mes laisvi. 

— Tik, kol nesustojame. Eime. 

Šešėlis verksnoja, bet priverčiame jį atsistoti ir, prilaikydami 
iš abiejų pusių, lėtai žingsniuojame pamiške, kol prieiname 
laukus, kur varnai įnirtę kapoja jauniems kviečiams akis. 
Tolėliau po žemėmis virpa ką tik pasodintos bulvės. Tary- 
tum eilėmis išsirikiavusios žalios galvos, pūpso kopūstai. Kai 
parklupę kimbame graužti jų kaukolių, lapai stringa gerklėse. 

Einame ir einame, nors kojos, minant klampų molį, apsun- 
kusios. Galų gale Šešėlis susmunka. Griebiu jam už rankos. 

— Čia nesaugu. Reikia eiti toliau. Jeigu mus pastebės — galas. 

Nesustoti, tik nesustoti. Žinoma, anksčiau ar vėliau mūsų 
pagailės gerieji nykštukai arba minkštaširdė milžino žmona. 
Tačiau baimė jau tapo tokia įprasta palydovė, kad nebeįkvepia 
mums jėgų. Be to, Šešėlį dabar tenka nešti. Jo galva tabaluoja, 

išplėstos akys — tuščios, kojos vilkdamosi palieka minkštoje 
žemėje dvi skrodes. Jos gali prišaukti mums mirtį. 

— Turėsime eiti vienudu. 

— Ne, - iššvokščia jis. — Aš pažadėjau nepalikti... 

— Aš nieko nepažadėjau. 

— Tad eik. Gelbėkis viena. 

Danielis žino, kad jo nepaliksiu. Be to, jei ne ta apgailėtina 
būtybė, nebūčiau jo suradusi. 

— Stovėdami čia ir plepėdami, tik bėdos prisidarysime, — 
atšaunu ir pakišu ranką Šešėliui po pažastimi. Nesuprantu, 
kaip jis, plonas lyg peilio geležtė, gali būti toks sunkus. 

Vėl ilsimės, šįsyk užsiropštę ant samanotos ąžuolo šaknies. 
Saujomis triauškiame pernykštes giles. Pasiekti galime tik ne- 
subrendusias. Šešėlis guli ten, kur jį patiesėme, veidu į dangų, 
matau, jo akys — visiškai baltos. Nei iš šio, nei iš to surinka, 
garsiai kaip niekada, paskui aikteli ir tirtėdamas išleidžia ilgą 
atodūsį. Aš išspjaunu paskutines giles. Šešėlis netrūkčioja, 
nesitąso, kaip esame įpratę matyti jį darant, nesujuda net 
tada, kai koja prispaudžiu krūtinę. Suglemžiu ąžuolo lapų ir 
užmetu Šešėliui ant veido. Danielis stveria man už rankos. 

— Ką darai?! 

— Numirė, - atsakau. 

— Ne! - šaukia jis, bet matau, kad su palengvėjimu par- 
klumpa, norėdamas įsitikinti. — Šitiek ištvėrę, vis tiek dvesiame 
kaip šunys... pod plotem, patvory. — Jis užspaudžia Šešėliui 
akis. — Baruch dayan emet. 

Tikriausiai tai kokia nors malda: jo lūpos toliau kruta be garso. 


— Mes dar nemirštame, — sakau ir tempiu jam už drabužio. — 

Šešėliai niekada ilgai netraukia. Ir pats žinojai, kad jis — be- 
viltiškas. Dabar, vienudu, galėsime keliauti greičiau. 

Jis nusipurto mano ranką. 

— Žemė čia minkšta. Padėk išrausti kapą. 

— Nepadėsiu. Nėra kada. Mums reikia eiti. Jau po vidur- 
dienio. - Matau, kaip jis dvejoja. — Šešėlio niekas neės. Juk 
jis ne iš mėsos. 

Jis stovi kaip stovėjęs, ir aš nueinu. Šiaip ne taip prisiverčiu 
neatsigręžti. Galiausiai jis mane pasiveja. 

Takas vingiuoja tarp lauko ir miško. Sykį užmatome 
kaimą, bet jis pernelyg arti juodojo burtininko buveinės, 
tad nusprendžiame, kad ten nesaugu. Su kiekvienu žingsniu 
einame vis lėčiau, galų gale net saulė mus apleidžia, ir aš 
suvokiu, kad tuoj krisime be jėgų. Miškas praretėja, priešais 
mus nusidriekia laukas - kiek akys užmato, ilgutėlės, lygios 
išsikerojusių augalų lysvės. Sliūkiname tarp jų, vos vilkdami 
kojas. Staiga sumoju: juk tai pupos. 

— Na tai kas? — nusikamavęs vos išlemena jis. 

— Sesilė sakė, jei užmigsi po žydinčiomis pupomis, išprotėsi. 

— Nėr čia jokių žiedų, — šiurkščiai atšauna. 

Vis dėlto jis klysta. Keli pumpurai viršūnėse skleidžia 
baltus vainiklapius, apytėmyje jie atrodo vaiduokliškai, bet 
rytą paaiškėja, kad turime paskubėti — šimtai per naktį iš- 
siskleidusių žiedų, siūruojami vėjo, plevena lyg peteliškės, 
kvėpina šylantį orą. 

— Leisk man dar pagulėti, - šnibžda jis, skruostu įkniubęs į 
žemę; nenori judintis, net nepastebi ranka rėplinančio juodo 


vabalo. —- Niekas mūsų čia neras. 

Keičiasi jo kraujosruvų spalva. Pirmiau juodai raudonos, 
dabar jos žalsvėja. Kai jis paprašo pasakos, prisimenu, ką 
Sesilė man pasakojo apie du vaikus, išlipusius iš stebuklingos 
vilkduobės. Jų oda irgi buvo žalia. 

— Tai nutiko Anglijoje, - pradedu pasakoti, — labai seniai, 
per pjūtį. Nelauktai netikėtai, lyg burtais, javų lauko pakraštyje 
atsirado berniukas ir mergaitė. Jų oda buvo žalsva, drabužiai 
keisti. — Aš apsižiūriu ir nusijuokiu. — Kai tie vaikai prašneko, 
niekas nesuprato pasakiškos jų kalbos. Pjovėjai nuvedė juodu 
į lordo namus, ir ten jais buvo pasirūpinta, bet vaikai nieko 
nevalgė, ničnieko, kol vieną dieną pamatė tarną, išnešantį 
glėbį pupojų. Šrai šiuos jie valgė, bet pačių pupų — niekada. 

— Kodėl jie nevalgė pupų, kaip visi žmonės? 

— Sesilė sakė, kad pupose laikosi mirusiųjų sielos. Jeigu 
valgai pupą, gali būti, kad kremti savo motiną ar tėvą. 

— Kvailystė. 

— Aš tik sakau, ką girdėjau iš jos. Tai tikras atsitikimas, bet 
jeigu nebenori... 

— Ne, ne, pasakok toliau, — prašo jis, o aš matau: nors ir 
stengiasi atrodyti narsus, į pupų žiedus žvilgčioja baimingai. — 
Kas nutiko tiems žaliems vaikams? 

— Užvalgę pupojų, jiedu sustiprėjo ir išmoko anglų kal- 
bos. Papasakojo lordui apie nuostabią savo šalį, kur niekas 
neskursta ir visi gyvena amžinai. Mergaitė pasakė, kad vieną 
gražią dieną žaisdami jie išgirdę įstabią muziką ir, eidami jos 
link, atsidūrę tamsioje oloje... 

— Kaip tavo pasakoje apie Hamelno žiurkininką? 


— Taip. — Sutrinku, prisiminusi, kad Sesilės pasakoje 

berniukas numirė, o mergaitė užaugo ir tapo paprasčiausia 
moterimi. — Bet daugiau neatmenu. 

Kelias akimirkas patylėjęs, jis įsmeigia akis į mane. 

— Ką darysime? Kur eisime? Į ką kreipsimės? Iki šiol dar 
niekas nėra mums padėjęs. 

— Jie sakė, pagalba ateina. Sakė, jau pakeliui. 

— Ar tuo tiki? 

— Tikiu. Todėl turime eiti jų pasitikti. — Jei ne kraujosruvos, 
jo veidas būtų baltas kaip varškė. Ranka atrodo visai prastai, 
vos pajudinęs ją susiraukia. Lūpų kampučiuose matau kraują. 
Ūmai mane suima toks pyktis, kad vos tvardausi. — Įmany- 
dama užmuščiau jį! - Sugniaužiu kumščius taip kietai, kad 
nagai susminga į odą. Noriu spiegti, spjaudytis ir spardytis. 
Jis vis dar žiūri į mane klausiamai. - Na žmogų, kuris visa 
tai užvirė. Jei ne jis... 

— Gal negirdėjai, apie ką visi kuždėjosi? Tas žmogus jau 
miręs. — Jis vėl vos pastebimai trūkteli pečiais. —- Be to, mano 
tėvas sakė, jeigu ne jis, būtų kas nors kitas. 

— Gal tada čia būtų kas nors kiti, ne mes. 

Jis nusišypso ir suspaudžia man ranką. 

— O mes būtume niekada nesusitikę. 

— Būtume vis tiek susitikę, — piktai atšaunu. — Kaip nors, 
kur nors — kaip senosiose pasakose. Ir vis tiek gaila, kad ne 
aš jį nudėjau. 

— Jis per didelis, pernelyg galingas. 

Krumpliais pasitrinu akis. 

— Tada aš norėčiau būti dar didesnė. Priminčiau jį ir sutrėkš- 
čiau kaip musę. Arba ne — norėčiau, kad jis būtų mažesnis. 


Tada parblokščiau jį ir nutraukčiau galvą arba nudurčiau į 

širdį. — Šiek tiek pasėdime tylėdami. Apgalvoju visus būdus, 
kokiais tik galima nugalabyti ką nors mažumo sulig berniuku 
Nykštuku. — Dabar jau eikime. 

— Leisk man pamiegoti. 

— Eime. Vėliau pamiegosi. 

— Gerai jau, gerai. Bet tada pasek pasaką — vieną tų ilgųjų — 
apie berniuką ir mergaitę, kurie nudobė milžiną. 

Susimąstau. Pamažu prisimenu pasakas, bet nė viena jų 
neatrodo pakankamai baisi. Galiausiai suvokiu, kad kito- 
kiomis aplinkybėmis milžiną iš tiesų buvo galima užmušti. 
Ir net gana nesunkiai. Mačiau, kaip tai daroma. Bet dabar 
mus prisiveja ir apsupa dūmiškos šmėklos, kiekvieną lapą, 
kiekvieną gėlės žiedą jos užkloja bevardžiais pelenais. Erika, 
Anė Liza, Lena, Sesilė, Hana... Tik iš balsų jas, karštligiškai 
mums kalbančias, atpažįstame, su dulkėmis įkvėptos, jos 
tampa mūsų pačių dalimi. 

— Taip, gyvenimas kupinas vargo, — šnibžda Erika, — bet 
yra stebuklingas kelias nuo jo pabėgti - mokytis ir pažinti 
kitokius žmones, kitas šalis ir civilizacijas. Tik kai daug žinosi, 
tavo protas, kad ir kas nutiktų, gebės kurti istorijas, kurios 
nuneš tave, kur tik panorėsi. 

Aš suklūstu. 

— Kur tik panorėsiu? — perklausiu. 

— Kur panorėsi ir kada panorėsi. 

— Mano senelis buvo pasiryžęs aukotis dėl visų, - įsiterpia 
Hana. — Pagalbos neatsakydavo niekam. Garsėjo dosnumu. — 
Lyg dar ką prisiminusi, ji priduria: — Ir į dailius veidelius 


mėgo pasmilinti akis. 

Ūmai susijaudinu. Danielis vis dar laiko mano ranką. 
Stipriai trūktelėjusi, išsilaisvinu. 

— Stokis. Nuo šiol pasakosiu tik tada, kai judėsime į priekį. 
Jei tik sustosi, nebeišgirsi nė žodžio. 

Bet jam skauda petį. Danielis nejuda, ir aš vis tiek pradedu 
pasakoti, leidžiu jam atsikvėpti, o aplink mus, lyg drugeliai, 
saulėkaitoje plasta ir šoka pupų žiedai. Jei Sesilė sakė teisybę, 
gali būti, kad kaip tik šituose rado prieglobstį mūsų išnykusieji. 
Žiedų čia tūkstančiai, milijonai — po vieną kiekvienai pagrobtai 
sielai. Jau ir šiaip nepajėgčiau suskaičiuoti, o vis daugiau ir 
daugiau jų švelniame vėjelyje išskleidžia gležnus žiedlapius. 

Paragaujame pupojų, bet jie labai gysloti, syvai trykšta tarsi 
žalsvas kraujas. Jauni, minkšti lapeliai viršūnėse skanesni, nors 
skoniu primena Bobneneintopf, šleikščią tirštą pupų putrą, 
kurią Grėtė versdavo valgyti, 

Užslinkus nakčiai, miegoti jau per šalta. Mudu riečiamės 
į vieną kamuolį ir aš pasakoju savo istoriją tamsai, o nutylu 
tik iš Danielio unkščiojimo supratusi, kad jis jau sapnuoja. 
Vos praaušus, kiūtiname toliau. Palaukėje prieiname galvijų 
bandą. Abu atsigeriame, nors vanduo knibžda blakių ir kitokių 
vabzdžių. Žemė po loviu minkšta, drėgna. Danielis atsiklaupęs 
rausia ją sveikąja ranka, ieško sliekų. Mėginu vieną praryti, 
bet kai jis pradeda rangytis gerklėje, raugėdama išspjaunu. 

— Reikia atlošti galvą, štai šitaip, - moko Danielis, nusi- 
čiupęs rausvą, riebų slieką. Nugurkia jį ir pasitrina gerklę. — 
Matai? Tada nuslenka tiesiai į pilvą. 

— Nesu tokia alkana, kad valgyčiau sliekus, - sakau ir nu- 


sišluostau burną rankove. 

Jis gūžteli pečiais ir išsikasa dar kelis. Pailsėję, kurį laiką 
žingsniuojame greičiau, vežimų keliuku pėdiname per nedirba- 
mą lauką, kuris ribojasi su mišku ir aukštutėliais gervuogynais. 
Kuproti krūmai panašūs į miegančius banginius. Ginčijamės 
dėl mano pasakojimo: Danieliui atrodo, kad Benjaminą tu- 
rėčiau pavaizduoti aukštesnį ir išmintingesnį. 

— Kvailas pasiūlymas. Juk jis — tik sodininkas. 

— Nenoriu visą gyvenimą likti sodininku, — piktai atšauna 
jis. - Aš būsiu profesorius, kaip tėvas. 

— Iš kur ištraukei, kad Benjaminas — tu? 

Danielis užverčia akis. 

— O kaip kitaip? Juk Lelija — tu, argi ne? Užtat sukūrei ją 
gražią ir protingą. 

— Kvaily, ji ir turi tokia būti, kitaip Jozefas nepadėtų jai 
Lince laiku surasti pabaisos. 

— Na tuomet galėtum bent neleisti tai senai raganai uiti 
Benjamino. 

Piktai dėbteliu į jį. 

— Šita istorija 22220. Jeigu nepatinka, daugiau nepasakosiu. 

Valandėlę kiūtiname tylomis. Nusileidžiame į slėnį, kuriuo 
vingiuojantis upelis tolumoje įteka į ežerą. Aname jo krante — 
kaimas. Pažvelgiu į saulę ir sudvejoju, ar nepasiklydome ir... 
ko išvis ieškome. 

Kai išeiname į kelią, bėgantį palei upę, Danielis sako: 

— Galiu būti ir sodininkas. Sodininkai bent gali sočiai paval- 
gyti. Visada turi bulvių, morkų, pipirų... obuolių, abrikosų... 

— Vyšnių, — priduriu ir užsimerkiu, kad geriau prisiminčiau 


skonį. — Braškių. 

— Kopūstų. Burokėlių. 

— Fe... 

— Taip nesakytum, jei būtum ragavusi mano močiutės 
gotąbki. - Danielis apsilaižo. — Balandėlių. Tai - į kopūstlapius 
susukta mėsa su svogūnais. O dar mums reikės užsiauginti 
daug burokėlių, kad galėtume išsivirti 6arszcz... 

— Aš labiau norėčiau ledų, - prisipažįstu ir tuojau pat suima 
liūdesys, mat prisimenu, kaip Mirela, Lena, Rika, Sofika ir 
kitos tamsoje šnibždomis dalindavosi valgių receptais, keldavo 
įsivaizduojamas puotas. Virėjaudavo liežuviu, pasak Erikos. 
Ūmai užsimanau pačiulpti nykštį. 

— Paragausime visko, — žada Danielis ir jau žiojasi vardinti 
valgius, tik staiga išgirstame atūžiant automobilį. Griebiu už 
sužalotosios rankos ir jis suinkščia iš skausmo. Danielis tirta 
išbalęs, jo kojos suglemba, dar prieš mums šokant į griovį. 
Pro žoles stebime kelią, o aplink mus teliūskuoja riebus, žalias 
vanduo. Baltas autobusas — kaip tik tokius matėme išrikiuotus 
prie zoologijos sodo vartų — lėtai darda pro šalį, pokšėdamas 
bezdalais, iš išmetamojo vamzdžio leisdamas bjaurius, juodus 
dūmus. Nedrįstame nė kvėptelėti. Stiebeliais šliaužia sraigės, 
didelė varlė nerangiai keberiojasi Danieliui ant čiurnos. Grėtė 
sakydavo: turėčiau džiaugtis, kad gaunu tikro maisto, nes, 
pavyzdžiui, prancūzams tenka valgyti vien sraiges ir varlių 
kojeles. Bet juk sraigės sudarytos iš snarglių. Kai tik susiruošiu 
griebti varlę, ši strykteli ant kranto. 

Griovyje tūnome ilgai. Pro medžių ošimą girdėti vien 
duslūs bažnyčios varpo dūžiai. Galiausia išbrendame. Aš vėl 


kraujuoju, dumblynėje ieškoti pamesto bato nėra kada, tad 

kojos turės pakaitomis dalintis vienu. Danielis, susirietęs dvi- 
linkas, vos paklumpina. Nieko nepastebi. Varvėdami žaliais 
glitėsiais, peršokuojame — nuo akmens ant akmens — upę ir 
atsiduriame miške, kur medžių lajos tokios tankios, kad be- 
veik tamsu. Visiškai vienodi juodi, tiesūs kamienai rikiuojasi 
eilėmis tarytum narvo grotos. Spyglių kilimas ant minkštos 
žemės slopina bet kokius garsus. 

— Pasakok toliau, - kužda Danielis. Aš irgi kuždu, mat 
beveik neabejoju, kad mus kažkas stebi. Kai akys apsipranta 
prieblandoje, pastebiu tarp medžių išmėtytus baltus akmenu- 
kus. Paskui virš galvų garsiai suplazda, ir mes išvystame tarp 
šakų besiblaškančius baltus paukščius. Man atrodo, tai varnai 
albinosai, jie dar pavojingesni už juoduosius. Kai pasakau 
Danieliui, šis išsišiepia. 

— Čia tik karveliai. Pažiūrėk, kokie mažučiai. Uodegos — 
kaip vėduoklės. 

Jis kikena, kol nutildau, sudavusi per skaudamą ranką. 
Kad kaip nors atsikratyčiau pabaisos, braunuosi į savo pačios 
istoriją, bet kažkas mane įtraukia į visai kitą. Ant Grytutės 
namų stogo tupėjo baltas karvelis. Jonukas kelią iki raganos 
krosnies nužymėjo baltais akmenėliais. Abu buvo alkani, 
įsibauginę. Ar pasaka iš tiesų baigėsi taip, kaip mums sekda- 
vo suaugusieji? Šit Grėtė jas kaitaliodavo, kaip jai šaudavo į 
galvą. Metu į šakas saują akmenukų, ir karveliai nuskrenda 
sau. Tada pasakoju jau garsiau. 

Egles pamažėle keičia beržai ir ąžuolai. Žemė traukiasi sa- 
manomis, o šios nusėtos gėlytėmis — žibuoklėmis, raktažolėmis 


ir dar kažkokiomis rausvutėmis, kurios linksi žiedeliais, kai 

praeidami sujudiname orą. Geras ženklas. Juk mano istorijoje 
irgi buvo gėlių. O „Jonuke ir Grytutėje“ jos net nepaminėtos. 

Paskui mes prieiname aukštą sieną. Ją beveik ištisai dengia 
gebenės, kabančios tarsi stora užuolaida, kurioje kažkas cypsi ir 
šiugžda — gal paukščiukai, o gal ir nuožmios žiurkės. Didžiulės 
juodosios, riebios rudosios, tingios ir purvinos žiurkės, aptekusios 
blusomis, žiurkės ilgomis nosimis, žiurkės ilgais, riestais nagais... 

— Kas yra? — niuktelėjęs man, klausia Danielis. 

— Nieko. 

— Regis, kažin kur nuklydai. — Jis galva parodo į sieną, 
apsidairo, pažvelgia per petį. - Kur link eisime? 

— Pamėginkime ją apeiti, — pasiūlau, nors pati nenutuokiu, 
kurion pusėn turėtume sukti — saulės jau senokai nematėme. — 
Paryliukais. Gal kaip nors pamatysime, kas už tos sienos. 

Jis dvejoja, tad pirma patraukiu kairėn. Žengiu labai atsar- 
giai. Grėtė sakydavo, kad, eidamas prieš laikrodžio rodyklę, 
prisišauksi nelaimę. Sustojame, pastebėję sienoje gebenėmis 
apaugusią plačią spragą. Danielis praskleidžia susiraizgiusias 
palaipas. 

— Atrodo, sodas, - sako ir, ištempęs kaklą, žvalgosi pro plyšį. 

Mums virš galvų šusteli būrys baltų karvelių ir ištirpsta 
skaisčioje šviesoje kitapus pamėkliškosios tvoros. Man vėl 
sukirba nerimas. Jeigu tai sodas, vadinasi, turi būti ir namas, 
gal netgi raganos. 

— Leisk pažiūrėti. - Nustumiu Danielį į šalį ir palypėju ant 
klibančių akmenų. 

Jis nesuklydo. Tai iš tikrųjų sodas, tiesa, rožynus jame 


gožia siaubingai suvešėjusios rūgštynės ir dilgėlės. Didžiulis 

namas kadaise turėjo atrodyti įspūdingai, tikra pilaitė. Dabar 
tai tik įjuodę griuvėsiai, į dangų lyg išgedusius dantis atkišę 
aptrupėjusius kaminus. Suanglėjusios stogo gegnės prime- 
na laukinio žvėries šonkaulius — tokių tėtis parsiveždavo iš 
medžioklės. Bet yra ir dar šis tas... palei griuvėsius, šiek tiek 
užstojamas medžio... Man užgniaužia kvapą, nušoku nuo 
palipos ir kimbu draskyti gebenes. 

— Nežiopsok! Padėk man! - raginu Danielį. - Mikliau! 
Turime prasibrauti į aną pusę! 

Jis stypso kaip stypsojęs, tad ūglius ir šakeles plėšiu viena. 
Galų gale išdraskau pakankamą prasisprausti spragą. Kai ge- 
benė įsikimba į batą, daug negalvojusi iš jo išsispiriu. 

Po tykaus miško sodas atrodo triukšmingas. Sausos žolės 
kuokštuose čirpia svirpliai, ant kamino riejasi kuosos, orą 
drebina nepaliaujamas daugybės karvelių ulbesys. Kai sau- 
lės nutviekstu sąžalynu pasileidžiu ilgo tako, vedančio prie 
baseinėlio priešais namą, link, pratrūksta šaižiai rėkauti dar 
ir strazdai. Baseinėlis toks, kaip būna parkuose — su plačiu 
akmeniniu apvadu, ant kurio galima pasėdėti, ir fontanu — 
vieniša marmurine undine. Kadaise liejusi vandenį iš didelės 
kriauklės, dabar ji nebeturi ką veikti, nebent žiūrėti į laum- 
žirgius, šmaižančius virš vandens lelijų, kurios it sugniaužti 
kumščiai kyšo iš žaliaukių. 

Bėgdama pasuku į kairę, prasibraunu pro tankią, beveik 
kaip „Miegančiojoje Gražuolėje“, gyvatvorę. Ir nustėrstu. 
Priešais mane stūkso bokštas. 

Jis toks, kaip nupasakojo Hana: tobulai apskritas, su siaurų 


langelių eilėmis ir smaigčiu ant stogo. Veikiausiai tai ir yra 

Blitzfūnger, žaibolaidis, į kurį berniūkščiai mėto akmenis. Hana 
sakė, kad dar jos vaikystės laikais statinys jau gerą šimtą metų 
buvo apleistas; turbūt todėl jis taip apterštas paukščių, tankiai 
apaugęs jaunuolynu. Prie durų, tokių pat siaurų kaip langai, 
trijų pakopų laipteliai. Spynoje kyšo raktas, ir aš pasiryžusi 
eiti į vidų — gal pamatysiu grandines, kuriomis surakindavo 
pamišėlius. Pagaliau mane prisiveja Danielis. 

— Kas čia yra? — Jis žiopčioja ir graibstosi už šono. - Ką 
pamatei? — Bokštas Danielio nesudomina, jis dairosi, tikėda- 
masis pamatyti ką nors įdomesnio. — Ar čia ir rasime žmonių, 
kurie mums padės? 

— Nieko nesupranti? — sušnypščiu. - Juk čia Narrenturm... 
Kvailių bokštas. Mes pakliuvome į mano istoriją. Čia viskas 
ir... Čia tu, na ne tu, Benjaminas mane rado. Mes su tavim 
atėjome iki Vienos. 

— Nešnekėk kvailysčių. Tai neįmanoma. 

— Aš ne kvailė, — aprėkiu jį. - Gal apakai? Nematai bokšto? 

— Matau, bet Viena — už tūkstančio kilometrų. O tu tikrai 
kvailė, nes šitas bokštas — paprasčiausia go/ebnik“. 

— Kas?! 

Danielis pasikrapšto pakaušį, perkreipia veidą ir galų gale 
randa žodį. 

— Taubenturm**. Labai didelė karvelidė, - pamokomai 
priduria. 

— Tešlagalvi tu, čia - Narrenturm! — Taip įnirštu, kad puolu 
jį tvatyti. Danielis surinka, susiėmęs už peties, parpuola ant 
kelių ir pravirksta. 


*  Karvelidė, balandinė. (Lenk.) 
** Karvelidė, balandinė. (Vok.) 

— Nekenčiu tavęs! — suklykia. 

— Ir gerai. Man nusišvilpti. Išeinu. 

Kitapus bokšto pro arką patenku į aptvertą sodą, beveik tokį 
pat užžėlusį, kaip ir tas, per kurį atėjome. Oranžerija iš vienos 
pusės gulte užgulta vijoklių. Kitoje —- vabzdžių apspisti, žydin- 
tys gumbuoti medžiai, stora viela pririšti prie įšilusios plytų 
sienos. Po jais tai šen, tai ten želia žolės — tokias augindavo 
ir Grėtė: Fenchel, Thymian, Rosmarin ir Salbei*. Juodai balti 
tarp piktžolių savaime pasisėjusių pupų žiedeliai prasiskleidę 
plačiau nei tie, kuriuos matėme laukuose. Visą daržo sklypą 
dengia dideli, žvilgantys šleikščiųjų rabarbarų lapai. Sėdžiu 
ant akmens, traukau iš kojų pašinus ir prisimenu kokčiuosius 
Grėtės desertus, kurie niekada nebūdavo saldūs — berk cukrų 
nebėręs, — šitaip kratausi gėdos dėl savo elgesio su Danieliumi. 
Nors jis man nebepatinka, vis tiek yra vienintelis draugas. 

Ant tvoros nutūpę balandžiai valosi plunksnas, sklaisto 
uodegas, paskui visi kaip vienas nuskrenda, nors mano sviesti 
akmenukai iki jų net nenulekia. Pažvelgiu į bokštą. Mano 
pyktis blėsta, mat akivaizdu, kad galėjau ir apsirikti: karveliai 
tupi beveik kiekviename lange, ant stogo jų dar daugiau. Dabar 
jau matau, kad smaigtis viršuje tėra vėjarodis; man bežiūrint, 
jis pamažėle krypsta į vakarus. 

Dar sunerimstu, kad ir Erika bus suklydusi, sakydama, 
esą vaizduotė gali nunešti mane, kur ir kada tik panorėsiu. 
O jeigu taip nėra... 

Ne. Verčiau apie tai net negalvosiu. 

Atsistoju ir nueinu į šiltnamio gale užsiglaudusią pašiūrę, 


*  Pankoliai, čiobreliai, rozmarinai, šalavijai. (Vok.) 

kurioje sudėti sodo įrankiai, puodai su dumblu, rėčiai įvai- 
rių dydžių akutėmis. Palubėje kabo senas šiaudinis avilys ir 
perdžiūvusių svogūnų kasos, jie barška vos priliesti, čia pat, 
po darbastaliu, sumesti į krūvą maišai. Išsitraukiu juos, mat 
ketinu pasitaisyti guolį. Šiandien toliau nebeisime, o čia 
miegoti vis geriau nei po atviru dangumi. 

Danielis vis dar prie bokšto, guli ant šono, ranka atkišta to- 
kiu nenormaliu kampu, kad bjauru net žiūrėti. Jis dar klaikiau 
išblyškęs, veidas pilkšvai baltas, padengtas išdžiūvusio prakaito 
luobele. Danielis kvėpuoja tankiai ir negiliai, lyg tyliai dustų. 
Kojos pirštais baksteliu jam į blauzdą, bet jis net neprasimerkia. 

— Atsiprašau, — sumurmu. Pirmą kartą gyvenime nuoširdžiai 
atsiprašau, bet Danieliui tai, regis, nė motais. 

— Eik sau. 

— Danieli, kelkis. Eime. Suradau pastogę. Sodininko pašiūrę. 
Ji truputį panaši į Benjamino buveinę virš arklidės. 

Jis išspaudžia šypsenėlę. 

— Na taip, Vienoje. 

— Cha cha cha. 

Dar paragintas Danielis atsiklaupia. Padedu jam atsistoti 
ir atkišu pasiremti petį. Taip ir gogliname į stoginę. Eiti ir 
šiaip sunku, o aštrūs akmenys dar raižo basas mano pėdas. 
Ir pečius gelia. Kaip norėčiau, kad tiek bėdos ir tebūtų. Prie 
arkos Danielis sustoja. 

— Nepalik manęs, - paprašo. 

— Jau sakiau, kad nepaliksiu. 

Jis tik vos girdimai kažką suniurna. Man neramu. Danielis 


varto akis, kaip anksčiau Sešėlis... 

— Danieli, peikėkis! — šūkteliu. Jis krūpteli ir apsižvalgo, lyg 
nesusivokdamas, kur esąs. — Peikėkis, — pakartoju. — Nenoriu 
likti čia viena. 

— Krista, viena neliksi. - Dar tardamas šiuos žodžius, jis 
ima glebti, keliai linksta, galva svyra, sakytum traukia kūną, 
kartu ir mane, prie žemės. Iš paskutiniųjų laikydama Danielį, 
kad neišgriūtų, vos išgirstu jį sakant: — Jeigu tik leisi, liksiu 
su tavim per amžius. 

— Tuomet stokis! — užrinku. Puikiai suvokiu: jeigu jis dabar 
atsiguls, veikiausiai niekada nebeprikelsiu. — Stokis! Judinkis! 
Pirmyn! 

— Ką? - Jis atsipeikėja ir išsitiesia, pasirengęs sliūkinti 
toliau. — Nesirūpink. Mes bent jau laisvėje. Viskas bus gerai. 

— Tik jeigu nesustosi. — Staiga pasijuntu nežmoniškai nu- 
vargusi. — Mes aklavietėje ir aš nebeturiu jėgų tavęs palaikyti. 


Bene kitą dieną Hlexe* grįžta namo ir mus aptinka. Regis, 
būsime miegoję ilgai. Kai ji atlapoja duris, Danielis pra- 
busdamas sudejuoja. Aš išsyk pašoku ant kojų ir siekteliu 
ilgakočio kauptuko. Prieš saulę matau tik raganos siluetą, ne 
tiek aukštą, kiek platų, o kai ji prieina arčiau, pastebiu, kad 
vilki slaugės uniformą, o ant pečių užsimetusi dukslų paltą, 
kaip dėdės... kaip Hrabeno. Ji iš tiesų stora, veidas panašus 
į didžiulę spurgą su dviem kepėjo įspaustais serbentais; tas 
pats kepėjas išžnybo ilgą, smailią nosį ir išbraukė burną, bet 
užmiršo pridėti lūpas. Raganos plaukai ilgi, geltoni, tik prie 
pat galvos beveik juodi. Kol ji spokso tai į mane, tai į Danielį, 
stengiuosi prisiminti, kur galėjau ją matyti. 


* Ragana. (Vok.) 

— Išgirdau krebždant. Maniau, pelė, bet, pasirodo, ne. Kaip 
judu pasprukote? — Nieko nesakau, tad ji prieina dar arčiau 
ir įsižiūri į Danielį. —- Dievulėliau, jus reikėtų gerai atšerti. 

— Nesitikėk, kad galėsi mane suėsti, — šnypščia jis. 

— Na, tokios mėsos dar neragavau. - Ragana nusijuokia. 
Visai nejaukiai. —- Bet kai kam tikriausiai teko. 

— Wynocha stąd! Idz stąd*! — Sunkiai stodamasis Danielis 
iš skausmo net suvaitoja. — Na, ko lauki? Nešdinkis! Dink! 

— Lenkai? — Suraukusi kaktą, lyg įtemptai galvotų, ragana 
įsistebeilija į jį. — Aha. Jei jie manys... 

— Atstok. — Aš pamosuoju savo ginklu, prikišu geležtę 
raganai prie pat veido ir ji atšoka. — Eik sau. 

— Neketinu jūsų skriausti. — Ji neva šypsosi. — Aš tokia 
pat kaip judu. Irgi pabėgusi. Galėtume vieni kitiems padėti. 

— Kaip? — Nuleidžiu kauptuką, bet dėl viso pikto laikau 
tvirtai. — Kaip gali mums padėti? 

— Visų pirma pagalba bus skausminga. — Ragana rodo į 
Danielio petį. — Regis, išnarintas. Galėčiau atstatyti... - Kiek 
patylėjusi priduria: - Kaipmat atstatyčiau, jei prižadėtumėte 
pasakyti jiems, kad elgiausi su jumis gerai, kad pagelbėjau. 

Mudu su Danieliu susižvalgome. 

— Be to, - sako ji, - pamaitinsiu jus. Tai irgi jiems pasaky- 
tumėte. — Vėl parylėjusi, kalba toliau: - Svarbiausia, nuvesčiau 
jus kur saugiau. Už tai tu, berniuk, pamokytum mane lenkų 
kalbos... man užtektų kelių žodžių. Ilgiems mokslams neturime 
laiko. — Iš akių matyti, kad mintimis nuklysta kažkur kitur. 


Murmėdama panosėje, ragana vaikštinėja pirmyn atgal. — Bet 


* Nešdinkis iš čia! Eik iš čia! (Lenk.) 

ar aš kalta, kad paklusdavau įsakymams? Visi žinojome, kas 
ištinka tuos, kurie nepaklūsta. Buvau verčiama taip daryti. Tik 
nereikėjo jiems meluoti apie mokslinius tikslus. — Ji prieina 
prie Danielio ir žiūri jam į akis. —- Man reikia, kad papasa- 
kotum apie kokį nors Lenkijos miestą, tada galėčiau sakyti, 
kad esu iš ten. Supranti? 

Aš iš karto perprantu raganos kėslus. Ji tikisi, kad Danielis 
jai išsipasakos, panašiai kaip Hana man. Šitai bobšei reikia jo 
prisiminimų, kad iš jų galėtų sukurpti netikrą savo istoriją. 
Nespėju jo perspėti — pats susipranta. 

— Verpiss dich“! 

Šiurkštus Danielio atsakymas raganai nepadaro ypatingo 
įspūdžio. Ji išsiplerpia ant darbastalio ir pasikedena plaukus. 

— Kaip sau nori. Gali visą gyvenimą likti luošys. Gali 
badauti. Bet siūlau neužmiršti, kad aš galiu jus iš čia išvesti. 
Švedai yra pasirengę gelbėti moteris ir vaikus, kol čia neatėjo 
sąjungininkai. Jankiai, britai, rusai yra laukiniai kraugeriai, 
jie persekios visus vokiečius, ir prasikaltusius, ir nekaltus. — 
Ji reikšmingai dirsteli į mane. — Juk suprantate, kas bus, jei 
pakliūsime jiems į rankas. 

„Sugužėjo į vidų tie piktadariai, berrunken wie Herren, ir 
dar jauną merginą kartu atsitempė“, - sukužda Grėtė. Nuryju 
sprangias seiles ir delnais užsidengiu ausis, nors žinau, kad 
ji - mano galvoje. Matau, kad ragana kalba toliau, o Danielis 
stovi nudelbęs akis. Umai jis surinka taip garsiai, kad net aš 
išgirstu: 

— Gerai! Gerai, papasakosiu! 


*  Užsikrušk. (Vok.) 

Jis pasižiūri į mane ir atplėšia mano rankas nuo galvos. 

— Puiku, — sako ragana. — Protingas berniukas. Nuo ko 
pradėsime? 

— Pirmiau pagydyk jam ranką, - pareikalauju tuo pat metu, 
kai Danielis klausia jos vardo. 

— Skaudės. — Tai sakydama ragana šypsosi. — Bet greit praeis. 
Kuo aš vardu? Na... Agnieška. — Melą išsyk permatau. Pauzė 
buvo per ilga. — O judu? 

Aš irgi nusišypsau. Jeigu ji taip nori, galime ir pažaisti. 

— Aš — Lelija, - sakau. — Jis - Benjaminas. O dabar gydyk. 

— Benjaminai, kelis lenkiškus žodžius aš žinau. — Ragana 
kalba tik su Danieliu, mane ignoruoja. — Cheb, woda, kietbasa. 
Ar teisingai tariu? 

Jis linkteli. 

— Duona, vanduo, dešra. 

— Piwo, wino... 

— Alus, vynas. 

— Ser. Proszę. 

— Sūris, — suglumęs atsiliepia Danielis. O proszę - prašau. 

— Nie ran mnie! - Ragana stebi jį labai atidžiai. — D/aczego 
to robisz? Bėg mi pomože. 

— Pirmas sakinys: neskaudink manęs. Antras: kodėl taip 
darai? O paskutinis: Dievas man padės, — išverčia Danielis 
tyliai, nedrąsiai. 

— Taip ir maniau. Kad žinotum, kiek kartų man teko to 
klausytis. Ir nenorėdamas išmoksti. - Agnieška nuslysta nuo 
darbastalio. - Gera pradžia — pusė darbo... o dabar duokš 


savo petį. Nusivilk švarkelį. Gulk štai čia. 

Su kapliu rankose prišoku jam padėti. Raganai prisilietus, 
Danielis sukrūpčioja. Išskyrus įkandžių vietas ir nuobrozdas, 
iš kurių sunkiasi kraujas ir kažkoks skaidrus skystis, dar bjau- 
riai ruzganai nugeltusius tynius, jo kūnas juodai purpurinis. 
Danielis bijo, bet iš visų jėgų stengiasi neišsiduoti. Sugniaužiu 
sveikąją jo ranką, kad žinotų — stebėsiu kiekvieną raganos 
judesį. 

— Atsigulk ant pilvo, - liepia Agnieška. —- Arčiau krašto. 
Dar arčiau. Tegul ranka laisvai kabo. 

— Nedrįsk jo nuskriausti, - suurzgiu aš. 

— Nešnekėk niekų, - atšauna ji ir tvirtai suima Danieliui 
už rankos aukščiau alkūnės. Kita ranka stveria už riešo ir 
patraukia. Danielis kraupiai surinka, jo burna akimirką man 
pasirodo plati kaip urvas. Nespėjusi atsivėdėti kauptuku, 
išgirstu, kaip mano draugas sudejuoja iš palengvėjimo. Kad 
ir ką jam ragana padarė, ranka dabar išrodo normaliai. 

— Dziekuję, - sušnibžda Danielis užsimerkęs. — Ačiū. 

Ragana pakartoja žodį kelis sykius — regis, iki šiol jo negir- 
dėjusi, — paskui nusiriša prijuostę ir sulanksto iš jos paraištę. 

— Tegul ilsisi, — prataria. — O tu eikš su manim. 

— Ko? Niekur neisiu, — atkertu. Noriu likti su Danieliu. Jo 
veidu srūva prakaitas, jis vėl tyliai dūsta. Patyliukais sukuriu 
dar galelį istorijos: „Pavakariais vaikino būklė pablogėjo. 
Mavyt, vidinių sužalojimų būta dar sunkesnių, nei daktaras 
manė. Benjaminas karščiavo, blaškėsi, kliedėjo.“ 

Minties giją nutraukia ragana. 

— Mergaičiuke, liaukis sapnavusi, jeigu nori valgyti. Ir 


neužmiršk, kad jam reikės vandens. 

Takeliu, nuklotu pupų žiedlapiais, kurie atrodo kaip su- 
trėkštos plaštakės, nenoromis slenku paskui Agniešką. Kai 
kuriuos pupojus jau svarina bręstančios ankštys. Kai ji atrakina 
bokšto duris, gaižus balandžių šūdo dvokas atima žadą, tenka 
prisidengti nosį. Išbaidyti paukščiai kildami pažeria debesį 
plunksnų: Sniego močia purto savo duknas. Kai pūga nurimsta, 
pamatau, kad storose, išgaubtose plytų sienose nuo apačios iki 
lubų žioji daugybė nedidelių įlaidų. Pačiame viduryje stūkso 
aukšta, medinė kolona, papėdėje gausiai apdrėbta išmatomis. 
Iš jos viršūnės stačiu kampu, lyg pečiai, kyšo dvi atšakos, į abi 
atremta po kopėčias. Kai ragana pradeda vienomis jų kopti, 
vėl sukyla balandžiai. 

— Beprotnamis, — burbteli ji, bet šitas visai ne toks, kaip 
tikėjausi, ir istorijos gija man išslysta. Veikėjai sparčiai blunka: 
Grėtė užgožia Gudruną, kad ir kaip stengiuosi įsivaizduoti 
Benjaminą, vis tiek matau tik Danielį. Net Jozefas, ir tas iš- 
nyksta praeities miglose, kur jam ir dera likti. Galbūt aš jam 
tik šmėkla... „Lelija vėl tipeno koridoriumi, buvo nuėjusi 
jau geroką galą. Daktaras tekinas pasileido vaškuotu parketu 
jai iš paskos, bet su kiekvienu sunkiu žingsniu mergina ne 
artėjo, o tolo, kol virto blankiu šešėliu, fantomu, iliuzija, iš 
mėnesienos nuausta būtybe.“ 

— Mergaičiuke, kvošėkis, — subara mane ragana ir nulipusi 
paduoda mažų, baltų kiaušinukų dėtį. Perkelia kopėčias prie 
kito lizdo, paskui — dar prie kito, o aš su laimikiu rieškučiose 
seku iš paskos. 

Kai Agnieška nulipa nuo kopėčių paskutinį kartą, išei- 


name į saulėkaitą ir, prasibrovusios per tankiai sužėlusius 

krūmus, atsiduriame kieme už sugriuvusiojo namo. Iš seno- 
viško siurblio žabtų varva vanduo. Ant samanoto grindinio 
draikosi plunksnos, aplink čerpėmis pridengtą kruviną maitą 
spiečiasi musės. Daugiau čia negyvena niekas. Ilga grandine 
prie sienos prirakinta kaulų krūvelė byloja apie liūdną palikto 
sargio lemtį. Paimu tuščią jo dubenėlį, kad turėčiau į ką įpilti 
vandens Danieliui. 

Ši namo dalis atrodo prasčiau nei fasadas. Sienos apgriu- 
vusios, durys užverstos sijomis ir mūro luitais. Ragana galva 
mosteli į lango kiaurymę. 

— Ropškis vidun. - Matydama, kad neskubu paklusti, 
suragina: — Nagi, gyviau. Nieko čia sudėtingo. Įsikibk rėmo 
ir prisitrauk. Aš įlipsiu tau iš paskos. 

Turbūt mano, kad aš kokia einfūltig“, ne viso proto. Lyg 
nežinočiau, kaip būna pasakose. 

— Negaliu. Nemokėsiu. Bijau nukristi. 

Kad įtikimiau atrodytų, imu verksnoti. 

— Dummkopf. Jammerer**. Gerai žiūrėk, kur statau kojas, 
kad kitą kartą, užuot žliumbusi, viens du, ir įliptum. 

Įsikeberiojusi vidun, ragana atsigręžia paduoti man rankos, 
bet aš jau viduje — jai už nugaros. Čia kadaise būta virtuvės, 
tiesa, dabar vietoj lubų — dangus, bet ant lentynų vis dar 
pūpso puodai, ant kobinių kabo prikaistuviai, viryklė, kaip ir 
maniau, didžiulė, krosnyje galėtum kepti dramblį. Aš laikausi 
atokiau nuo raganos ir stengiuosi neatsukti jai nugaros, bet 


veikiai sumoju, kad bent jau kol kas esu saugi: krosnį užkurti 


*  Naivi, patikli, kvailoka. (Vok.) 
** Verksnė. (Vok.) 

ji pamiršo. Užtat prilaužo jau apdegusių medgalių ir, didelėje 
skardinėje užkūrusi ugnį, išverda karvelių kiaušinius. Paskui 


padalina juos į tris dalis, bet aš ja vis tiek nepasitikiu. 


Visą popietę Agnieška kaulija Danielio, kad dar pamokytų 
lenkų kalbos. Iš pradžių jis spyriojasi, pasako jai tik po vieną 
kitą žodį. 

— Medycyna - medicina. 

— Medycyna. Medycyna. 

— Penicylina — penicilinas. 

— Penicylina. Penicylina. Visai paprasta, — džiugiai sako 
ji. - Juokų darbas. 

Danielis susiraukia. 

— Tėvas man sakydavo, kad lenkų kalba — viena sunkiausiai 
išmokstamų. 

— O kur tavo tėvas dabar? — pagiežingai klausia ragana. 
Danielis neatsako. — Išmokyk mane skaitvardžių, — prašo 
ji. - Man reikia mokėti bent iki dvidešimties suskaičiuoti. 

— Jeden, dwa, trzy, cztery... - pradeda vardinti jis. Užkrimtęs 
atrodė gerėliau, bet dabar jo akys blizga, jis vėl dūsta. Jeigu 
Agnieška ir buvo slaugė, tikriausiai niekam tikusi. 

— Kas jam yra? — klausiu. 

— Infekcija, - gūžtelėjusi pečiais, atšauna ji ir, lyg kokią paiką 
giesmę, kartoja skaitvardžius, kol mane suima noras užspiegti. 

Išėjusi į lauką, atsargiai nuraškau ankštį ir pragnybiu vieną 
nedidukę pupą — bene rasiu joje kokią sielą. Mėginu prisi- 
minti savąją istoriją ir sukurti Jozefą tokį tikrovišką, kad jis 


galėtų nuvažiuoti į Lincą. Dar neapsisprendžiau, kaip nudėsiu 

berniūkštį Adolfą, bet tai turėtų būti nesunku — kokių tik 
nužudymų nesu mačiusi. Hana sakė girdėjusi, kad vaikystėje 


jam trūkę draugų, tad susibičiuliauti su juo bus paprasta. 


Grįžtu į stoginę. Ragana kamantinėja Danielį apie Lenkijos 
miestus. Ji nori tykaus, kur būtų patogu apsigyventi ir lengva 
rasti darbo. Danielis tyso prie sienos užsimerkęs ir ilgai jai 
neatsako. 

— Jedvabnas, - ištaria galiausiai ir, staiga atkutęs, atsisėda. — 
Gali sakyti, kad esi kilusi iš Jedvabno. Tas miestas — šiaurės 
rytuose, netoli Balstogės. 

— Jedvabnas? —- Ragana suraukia kaktą. - Tą pavadinimą 
tikrai esu girdėjusi. Ar miestas kuo nors žymus? Ten kas nors 
nutiko? Pats esi jame buvęs? Svarbiausia — ar ten patogu 
gyventi? 

Danielis linksi, bet aš matau sugniaužtus jo kumščius. 

— Kadaise Jedvabnas buvo audėjų miestas. Jame gyveno 
mano seneliai. Prisimenu nuostabius apylinkių miškus, ilgas, 
šiltas vasaras. Pastaraisiais metais iš Jedvabno... išvyko... daug 
žmonių, ir jų namai dabar tušti, parduotuvės apleistos. - Da- 
nielio veidas įsitempęs. — Tu ten pritiktum. Pakaktų tik išmokti 
pasakyti: pocbodzę z Jedwabnego — esu kilusi iš Jedvabno. 

— O dabar valgysime, — sako akivaizdžiai patenkinta Ag- 
nieška. - Puotausime. Berniukas padainuos lenkiškų dainų. O 
paskui tu, — ji žiūri į mane, — padėsi man nusikirpti plaukus. 
Tada papasakosiu, ką esu sumaniusi. 

Nežudysi — nepuotausi. Todėl mes vėl einame į bokštą. 


Artinasi vakaras, ir karveliai grįžta į namus. Dunkst dunkst 

dunkst — lipa kopėčiomis ragana, čiaumu maumu žliobu 
vobu - girgžda, aimanuoja didelis medinis reketas, įsukantis 
kolonos pečius. Keli balandžiai išskrenda laukan, dauguma, 
plakdami sparnais, malasi palubėje, vienas, kitas netgi ryžtasi 
pulti geltoną it puriena Agnieškos galvą... tik motinos lizduose 
sparnais dangsto savo vaikučius. Kas iš to: panūdusi ragana 
išžudys visus karvelius aliai vieno, visą jų padermę nušluos 
nuo žemės paviršiaus. Štai kaip makaluoja ji stambiomis ran- 
komis, tranko balandes į sieną, graibo iš lizdų balandžiukus. 
Treška nusukami sprandai, šlumši menki kūneliai į išskėstą 
mano sterblę. Mėginu, kaip įpratusi, pasislėpti savyje, toje 
slaptoje kertelėje, kur burtais ir didvyriškais žygiais man 
pavyksta permainyti dalykus, atsikratyti negyvo, bejausmio 
mechanizmo kiauto — dažniausiai pavyksta, o šiandien negaliu. 
Durys užtrenktos. Sumanymai išgaravę. Žodžių nėra. Gal taip 
nutinka tada, kai į pasakas pradedi terpti kitas istorijas — tada 
jos tampa šiurpiai tikroviškos. 

Ragana, labai patenkinta, išdėlioja balandžiukus kieme ir 
suskaičiuoja. Medicininėmis žirklėmis nukarpo jiems spar- 
nus, sukiodama ir tąsydama nutrauko galvas, nupeša retas 
plunksnas. Išplėšusi krūtinėles, visa kita išmeta. Mes su Da- 
nieliu užlipame į virtuvę, kur Agnieška aplamdytoje aliejaus 
skardinėje troškina Jungtaube* su žalėsiais iš daržo. Kai viralas 
užburbuliuoja ir pasiunta laistytis per kraštus, Agnieška liepia 
man jį prižiūrėti, o pati trumpai išeina. 

— Žiūrėk, kad neprisviltų, — mesteli atsigręžusi. 


Sprendžiant iš garsų, ji per nuolaužas ropščiasi į kitas patalpas, 


* Balandžio jauniklis. (Vok.) 

o man, nors labai smalsu, ką ragana sumanė, dar labiau knieti 
puodas, kurį ji vogčiomis pastūmė į šalį, kad nekristų mums į 
akis. Nuvožusi dangtį sumoju, kad įvykiai klostosi neteisinga 
tvarka, mat Grytutė brangakmenius rado tik tada, kai ragana 
jau buvo nusibaigusi. Kita vertus, Grytutė nebuvo nei tokia 
smalsi, nei tokia protinga kaip aš. Be to, puode ne tokios 
brangenybės kaip pasakoje, o auksiniai laikrodžiai, žiedai, 
segės ir dantys, perlų vėriniai. 

Aš —alkana, bet balandžiukų troškinio nenoriu. Labai jau jis 
neįprastas. Galų gale prisiverčiu nugurkti kelis kąsnius, o Da- 
nielis sušlemščia kas likę. Pavalgę nedainuojame ir nešokame, 
Agnieška nė plaukų nesikerpa — jai maga išdėstyti savo planą. 

— Ne, - nė nelaukęs, kol ji baigs pasakoti, sako Danielis ir 
purto galvą. - Ne. Negaliu. Nesutinku. Verčiau jau mirsiu. 

— Tuomet veikiausiai taip ir atsitiks, — piktdžiugiškai atšauna 
ragana. — Mes nebeturime laiko. Siūlau iki ryto persigalvoti. 

— Ką ji šneka? — šnibždomis spėlioju, kai su Danieliu su- 
siriečiame ant savo maišų. — Kodėl nebeturime laiko? Ar ji 
žino ką nors, ko nežinome mudu? 

Jis tyli taip ilgai, kad spėju pamanyti užmigus. 

— Gal numatytas koks nors mūšis, — galiausiai prabyla. — 
Man nusispjauti. Sakiau gi, verčiau liksiu čia ir mirsiu, nei 
meluosiu, kad ji - mano motina. 

— Jeigu ji gali pasiūlyti išeitį, bene svarbu, ką tau reikės pa- 
sakyti? — Mėginu Danielį įkalbėti. - Bus vienu melu daugiau, 
na ir kas? - Jis tyli. - Pasakyk, kad ji — tavo pamotė, pikta, 
pikta. Ir to negali? 


Danielis sušniurkščia nosimi. 

— Gal... 

— Turėsi pasakyti. Čia mudu neliksime ir nemirsime. 

— Bet mano motina... — Jo balse aiškiai girdžiu dvejonės 
gaidelę. 


— Liaukis. —- Mudu esame sutarę, iki šita pragaištis pasibaigs, 
apie artimuosius nekalbėti. — Juk pamotės niekada neturėjai, 
tad menkniekis, jei ir pameluosi. Be to, Agnieška, ar kuo ji 
ten vardu iš tikrųjų, nieko neapmulkins. Kas gi patikės, kad 
tokia storašiknė yra badavusi? 

— Šlykšti, stora karvė. Dziewka*. Suka**. Kurwa, -— Danie- 
lis išrėžia visą savo negražių žodžių atsargą, bet įkarštis greit 
išblėsta. 

— Bet vis tiek pasakysi, kad ji — tavo... 

Dabar jis jau tikrai miega, pilvas gurgia iš nuostabos, kad 
gavo prisikimšti. Aš irgi nebeištveriu, nugrimztu į miegą ir 
sapnuoju Ravensbriuką, ligoninę, tarsi bėgu begaliniais, bal- 
tais koridoriais ir šaukiu tėtį. O prisišaukiu Agniešką. Ragana 
išeina pro duris, tai iš dešinės, tai iš kairės, kruvinose rankose 
laiko gabalus žalios mėsos arba kojas, kartais plunksnuotas, 


kartais — apautas batais. 


Rytą ragana prisistato neatpažįstamai pasikeitusi. Vilki nebe 
slaugės uniformą, o dryžuotą, kaip mano, drabužį, lyg jai siūtą 
ir daug švaresnį nei maniškis, nors jos panagės po vakarykščių 
skerdynių vis dar kruvinos. Pusę plaukų jau nusikirpusi ir, net 
žadindama mus, it pamišėlė čeksi žirklėmis, remžia likusius. 
*  Mergšė. (Lenk.) 

** Kalė. (Lenk.) 

— Tą sumautą kledarą baigia sutaisyti. Kito šanso neturė- 
sime. Jie tuojau pajudės. 

— Ką? - klausiu, dar neatsikvošėjusi po košmaro. — Kas ką 
baigia sutaisyti? — Danielis pašoka ant kojų ir nuskuodžia prie 
durų. Viena ranka laikosi už pilvo, kita dangstosi burną. - Kas 
atsitiko? — vėl klausiu, dabar jau jo. Agnieška griebia mane, 
kad nesekčiau jam iš paskos. — Paleisk! — rėkiu. — Noriu žinoti, 
kas atsitiko... 

— Pilvą susopo, ir tiek. Išeis viskas, atsiprašant, pro abu 
galus. Taip būna, kai prisiryji po ilgos dietos. 

— Kodėl jo neperspėjai? 

— Tokie jau jie, tie Kreaturen — bjauresni už gyvulius. Santū- 
rumo — nė lašo. — Ragana gūžteli pečiais ir vėl imasi žirklių. — 
Kas galėjo pamanyti, kad teks prašyti vieno tų Judenscheisse 
pagalbos. - Nusijuokusi iš jai vienai suprantamo sąmojaus, 
tuojau pat surimtėja. — Ką darysi, jei reikalas prispiria. — Aš, 
prikandusi liežuvį, stebiu jos nugara lyg bjaurios, geltonos 
gyvatės slystančias sruogas. — Tuojau galėsime eiti, — priduria 
ragana. — Ilgai neužtruksiu. 

— O kur mes eisime? - klausiu, išspaudusi šypseną. Ragano- 
mis pasitikėti negalima, bet, jei nori išgauti iš jų kuo daugiau 
naudos, tenka dėtis draugu. 

— Į autobusą, kur daugiau. - Agnieška padeda žirkles, 
pakrato galvą ir pirštais persibraukia nelygius juodų plaukų 
kuokštus. - Nuostabus jausmas, lyg būčiau išsivadavusi. 
Galas žino, kam reikėjo šitiek nervintis. Matyt, iš tuštybės. 
Na kurgi tas berniukas? 

— Į kokį autobusą? - klausiu, sekdama jai iš paskos. — Ne- 


suprantu. Kur jis yra? 

— Prie ežero, netoli. Benjaminai, eime! — Ji pašaukia tarp 
rabarbarų susirietusį Danielį. - Eisime iki plento, o paskui — 
kaimo link. Autobusas gerai užslėptas — pastatytas atokiau, 
tarp medžių. Puiki priedanga, užtat ir man buvo patogu jį 
stebėti. Eime, parodysiu. 

Taip ir pastėrstu. 

— Iš kur žinai, kad autobusas — ne iš tų, kuriais išvežė 
ligonius, senukus?.. 

— Iš kur žinau? Ogi štai iš kur, - prikišamai kantriai paaiš- 
kina ji. - Šitas — su raudonais kryžiais ant šonų. Juk žinai, kas 
yra Raudonasis kryžius? Lelija, autobusas tikrai ne mūsiškių, 
o švedų. Jų buvo ir daugiau. Kiti pilnutėliai išvažiavo namo. 
Tik šitas sugedo, todėl dar tris dienas čia užtruko. 

Aš atsilieku nuo raganos. Laukiu Danielio, kuris atrodo 
prastai kaip niekad. Grėtė sakytų, pažaliavęs kaip žaliuokė. 
Kalena dantimis, nors oda dega, neprisiliesi. 

— Vėmei? 

Danielis liūdnai linkteli ir, vilkdamas kojas, sliūkina su 
manimi, bet taip lėtai, kad neištvėrusi apkabinu jį per lieme- 
nį. — Tik manęs neapderk, gerai? 

Ragana nekantriai mindžikuoja daržo gale. Pasispraudusi po 
pažastimi laiko sunkų medžiaginį krepšį. Žinau, kas jame, nė 
klausti nereikia. Gal mano istorija ir negali baigtis kitaip negu 
tikroji, bet aš bent jau nieko blogiau nei Grytutė nepadarysiu. 

— Duokš jį man. - Agnieška perima iš manęs Danielį. — 
Vyruti, suimk save į nagą. - Ji šypsosi, bet intonacija griežta. — 
Nagi pasistenk. — Taip ir neprivertusi jo žingsniuoti sparčiau, 
po kelių akimirkų sustoja su buka išraiška veide. - Benjaminai, 

jeigu atsiskirtume ar ką... Pakartok, kaip pasakyti: „Mano 
vardas - Agnieška.“ 

— Nazywam sie Agnieszka, — ištaria Danielis ir suvaitoja. 
Paleidusi jį, ragana atsitraukia. Danielis susverdėja ir aš griebiu 
ji į glėbį. Agnieška, kartodamasi frazę, vaikštinėja pirmyn atgal. 

— Na ir dar vieną, — maloniai prašo ji. - Kaip pasakyti: 
„Aš — slaugė“? — Pajuntu, kaip įsitempia mano draugas. Jo 
išraiška beveik tokia pat keista kaip jos. — Tokia profesija gali 
būti labai naudinga, — priduria ragana. 

Danielis sulinksi galva ir labai aiškiai sako: 

— Jestem zabėjcą dzieci“. - Kažkas negerai — jis apčiuopo- 
mis susiranda mano ranką ir taip sugniaužia, kad man ima 
dilgsėti pirštų galai. Be to, Danieliui iki šiol nėmaž nerūpėjo, 
kad ragana teisingai ištartų lenkiškus žodžius, o šią frazę jis 
pakartoja gal dešimt sykių: — Jestem zabojcą dzieci, jestem 
zabojcą dzieci... 

— Gerai. — Agnieška pastumia mane į šalį ir vėl suima Danielį 
už parankės. - Benjaminai, na sukaupk jėgas. Eiti netoli. — 
Ji šypsosi, bet žvilgsnis šaltas, nuožmus. — Lelija, brangute, 
galėtum pabėgėti pirma ir paprašyti, kad jie mūsų sulauktų. 

Lyg kas lediniais pirštais grabaliotų man nugarą. Ragana 
rezga kažką pikto. Danielis tai irgi nujaučia. Jis akimis meldžia 
manęs neiti ir purto galvą. 

— Ber kaip aš juos rasiu? — suverkšlenu. 

Agnieška niekinamai caksi liežuviu. 

— Juk sakiau, kur jie yra. 

— Bijau viena eiti. 


* Aš - vaikų žudikė. (Lenk.) 

Mes priartėjame prie bokšto. Pasiruošiu — širdis daužosi 
kaip patrakusi, — žengiu dar vieną žingsnį, tada griebiu raganos 
krepšį, skuodžiu prie durų ir bloškiu jį į vidų. Sukyla išbaidyti 
balandžiai. Ragana suklykusi meta Danielį ir puola rankioti į 
dvokiančias išmatas pabirusių brangenybių ir auksinių dantų. 
Žaibiškai pasuku raktą spynoje. Ragana daužo duris ir grasin- 
dama kriokia. Ištrūkti ji negali, bet ir aš niekaip nebeatkeliu 
Danielio, taigi gelbėtojai veikiausiai išvažiuos be mūsų. 

— Eik, — kvėpte iškvepia jis ir užsimerkia. 

Parklumpu ant kelių. Danielis staiga nurimsta, bet man 
tai visai nepatinka. 

— Aš grįšiu, —- pažadu, priglaudusi skruostą jam prie žan- 
do. - Surasiu tuos žmones, paprašysiu palaukti ir grįšiu tavęs. 

Dumiu per kiemą, palei arklidę, apsukdama sulūžusius 
vežimus ir surūdijusius ūkio padargus, kol po basomis kojomis 
sugurgžda piktžolėtas plačios prievažos žvirgždas. Sunkūs, 
metaliniai vartai dunkso aklinai apžėlę, metų metus niekieno 
nevarstyti. Laimė, pastebiu brūzgynuose raganos išmintą takelį. 
Dilgėlės leidžia geluonis, gervuogės stvarsto už rankų ir kojų, 
paberdamos ant odos skaisčiai raudonų karoliukų vėrinius, bet 
mano burtai galingesni už raganos, ir jos takas išveda mane 
prie siauros akmeninės perlipos šalikelėje. 

Nors jaučiu virš vandens kylančią vėsą, paties ežero ne- 
matau, užstoja medžiai ir krūmai. Jokio autobuso taip pat 
nematyti. Ragana sakė, kad eiti reikės kaimo link, ir namukus 
tolumoje mačiau, kai buvome užkopusios į kalvą, bet dabar 
nebesugaudau, ar sukti kairėn, ar dešinėn. Skaičiuodama iki 


dviejų šimtų, pabėgėju į dešinę, apsisukusi grįžtu ir skuodžiu 

priešinga kryptimi. Sulig šimtu devyniasdešimt devyniais 
išgirstu balsus, prasibraunu per krūmus ir mažne atsitren- 
kiu į baltą autobusą, puikiai paslėptą po šakomis ir glėbiais 
paparčių. Autobusas tikriausiai tas pats, nuo kurio slėpėmės 
griovyje. Kas šnekėjo, nematau. Prisispaudusi prie mašinos 
šono, pamažėle slenku pirmyn, stabtelėjusi pasižiūriu į kraujo 
raudonumo kryžių ir... užrioglinu kažkam ant ištiestų kojų. 

— Hej! - Po autobusu gulėjęs vyras išlenda ir, mosuodamas 
dideliu veržliarakčiu, atsistoja. Tikras milžinas tepaluotu vei- 
du, trumpais, šviesiais, kaip Hrabeno, plaukais. Vis dėlto aš 
sutelkiu drąsą ir niekur nebėgu. — Vžnta, ///a! - užriaumoja jis, 
ištiesia įjuodusią ranką ir jau tyliau priduria: — Palauk, mažute. 
Olafas neketina tavęs skriausti. — Nusigręžęs vėl užbaubia: — 
Lote! Sigrida! Var finns dessa kvinnor nūr du bebėver dem*?! 

Kažkas nusijuokia. 

— Du bebėver inte svūra, Olaf. Hėr ūr vi, tillbaka frėn vėr 
simtur"“. 

Iš už autobuso išnyra moteris. Jai iš paskos ateina ir dau- 
giau žmonių. Moteris nužiūri keistus, apiplyšusius, krauju 
aptaškytus mano drabužius, basas kojas ir sako: 

— Sveika. Į Olafą gali nekreipti dėmesio. Tu tikriausiai iš 
Ravensbriuko stovyklos? Kaip pavyko iš ten ištrūkti? 

— Danielis... — tik tiek įstengiu išlementi. 

— Ar tu iš Ravensbriuko? 

Linkteliu. 


— Vaikuti, dabar viskas gerai. Nieko nebijok. Čia tu saugi. — 


Kur prašampa tos moterys, kai jų labiausiai reikia? (Šved.) 


** Olafai, nereikia bartis. Štai ir mes, grįžtame nusimaudžiusios. (Šved.) 

Ji žydru kaspinu ramiai susiriša plaukus. — Niekas čia tavęs 
nenuskriaus. Iš toli atvažiavome pagalbon. 

Aš bijau, bet daugiau, šiaip ar taip, neturiu kuo pasikliauti, 
tad pirmiausia labai įdėmiai nužvelgiu tą moterį. Jos akys 
tokios pat spalvos kaip kaspinas, o jau spėję pradžiūti plau- 
kai — auksiniai. Moters nosis ir skruostų viršus strazdanoti. 
Kažką ji man primena. Kai apkabina, mane užplūsta jaukumas. 

— Danielis... — vėl pratariu ir rodau ton pusėn, iš kur atbėgau. 

— Ar Danielis sužeistas? — klausia moteris. 

Energingai sulinksiu. 

— Jis negali atsistoti. 

— Suprantu, - sako ji ir atsineša iš autobuso mediko krep- 
šį - lygiai tokį pat turėjo tėtis. - Nuvesi mus pas jį. 

Nieko nelaukdama pasileidžiu eiti, vis pasitikrindama, ar 
tie žmonės neatsiliko. Kai prieiname dilgėles, Olafas juodas 
rankas nusišluosto dar juodesniu skuduru ir mane perneša. 
Man ant rankovių vis tiek lieka alyvos dėmės. Jis puola atsi- 
prašinėti, o gydytoja tik nusijuokia. 

— Netrukus surasime jai geresnių drabužių, — sako ji ir, 
paspartinusi žingsnį, susilygina su manimi, nors aš jau beveik 
bėgu, mat labai bijau, kad Danielis nebūtų... — Beje, visi mane 
vadina Lote, — prisistato moteris. — Tai Šarlotės trumpinys. 

— Turėjau Šarlotę. Palaidojome ją paukštidėje. 

— Ak kaip liūdna. 

— Ji nusinešė į kapą visas mano istorijas. 

— Suprantu, — prataria Lotė ir kurį laika žingsniuoja tylė- 
dama. Paskui vėl prašnenka: — Atsiras naujų istorijų. Visada 


atsiranda. Ar pasisakysi vardą? 

— Krista. 

Prieiname bokštą. Danielis vis dar guli ten pat. Kvėpuo- 
ja, nors kvapas nuo jo sklinda nekoks. Kai atsisėdu šalia ir 
paimu už rankos, jo vokai sutrūkčioja. Lotė atsiklaupia prie 
Danielio iš kitos pusės ir atsargiai prasagsto jo švarkelį. Jos 
veidas persimaino. Matau, kaip ji nuryja seiles. 

— Na na, - tarsteli ir išsiima iš krepšio stetoskopą. 

— Hallė, — išgirstu dar vieną balsą. — Hr d7 vi“. 

— Štai ir mes. Atsiprašome, kad užgaišome. 

Tai mums iš paskos atskubėjusios dar dvi moterys, viena 
tamsiaplaukė, kita šviesbruvė, kaip Lotė, tik stambaus veido. 
Matau Olafo skruostais riedančias ašaras. Nemaniau, kad mil- 
žinai verkia. Turbūt jis kur nors labai skaudžiai užsigavo. Kai 
prasitariu apie tai Lotei, ši vyriškį apibara. Jis nusišluosto akis 
ir, nužirgliojęs atokiau, užsidega cigaretę. Išgirdęs triukšmą 
bokšte, Olafas atrakina duris, nesuskumbu jo perspėti. 

— Ragana, — sušnypščiu. 

Lotė sprigteli į didžiulį švirkštą ir sako: 

— Danieli, šitie vaistai apmalšins tau skausmus. 

Išsiterliojusi šūdais Agnieška išpuola iš bokšto ir jau Žiojasi 
išplūsti mane paskutiniais žodžiais. Pamačiusi kitus, ji mėgina 
apsimesti maža ir apgailėtina. Viena moterų, regis, Sigrida, 
šnekina raganą, bet ši, išpūtusi akis, spokso į niekur, dedasi 
tokia pat kaip tie bėduliai, kurie, varomi iš zoologijos sodo, 
nebesusivokė tikrovėje. 

— Nazywam sie Agnieszka, - murma ji. - Nazywam się 
Agnieszka. 


* Sveiki, štai ir mes. (Šved.) 

— Ragana, — sakau garsiai, kad visi išgirstų. Bet anodvi 
moterys visą dėmesį sutelkusios į Agniešką, o Danielis pa- 
sinaudoja proga pasiskųsti skaudžiu adatos dūriu. Ragana 
nukreipia žvilgsnį į jį. 

— Mėj syn*! - surinka. — Benjaminai! 

— Jo vardas — Danielis, —- primenu Lotei. 

Ši tik atsidūsta: 

— Vargšė moteriškė. 

Danielis praplėšia akis ir sako: 

— Ji meluoja, aš visai ne jos sūnus. 

— Matyt, apdujusi. — Lotė žiūrinėja sužalotą jo odą. — Sigrida 
šiek tiek moka lenkiškai, susišnekės. Ar čia šuns įkandžiai? 

— Nesuprantate, - įsiterpiu aš. — Ta boba - iš blogųjų slaugių. 
Jos pjaustė žmones. Pati mačiau. Ji tik apsimeta, kad yra mūsiškė. 

— Šit kaip, — beveik nesiklausydama tarsteli Lotė. 

— Einer der Engel des Todes, - sako Danielis. — Ji — viena iš 
mirties angelų. 

Lotė atsistoja. 

— Jaunuoli, tau reikia skubios pagalbos. Nešnekėk, neeik- 
vok jėgų. 

Ji pasišaukia Olafą. Šis sumaigo cigaretę ir prišokęs išsklei- 
džia neštuvus. Jau nebeverkia, bet akys vis dar paraudusios. 
Juodu su Lote kilsteli Danielį, o aš išlyginu brezentą. Ragana, 
abiem rankomis nusitvėrusi savo krepšio su dantimis, pripuola 
prie mūsų. 


— Jestem polką**, - rėkia ji. — Pochbodzę z Jedwabnego. 


* "Mano sūnus. (Lenk.) 


** Esu lenkė. (Lenk.) 

— Ne, ji ne iš Jedvabno, - sako miegūstas Danielis. Nusi- 
žiovavęs priduria: — Ir visai ne lenkė. 

— Jestem zabėjcą dzieci. - Ragana žybteli akimis ir pakartoja 
gerai išmoktą frazę, iš kurios daug tikisi. Iš veido matau, kad ji 
nesupranta, kodėl Sigrida staiga atšoko. — Jestem zabojcą dzieci. 

— Ji sako... — Sigrida, suraukusi kaktą, krutina lūpas, lyg 
mintyse kartodama tuos pačius žodžius, tarsi dvejodama, ar 
teisingai suprato. — Ji sakosi esanti vaikų žudikė. 

— Mano mažoji sesutė... — sušnibžda Danielis. 

Paliečiu jo skruostą. Dar ne metas kalbėti apie artimuosius. 

— Schmutziger betrūgender Jude! — Išbalusi ragana šiepia 
dantis, kaip urzgiantis šuo. — Bjaurus, klastingas žyde, reikėjo 
man tave laiku pritrėkšti! 

Ji lyg šlapią šluostę sumaigo savo krepšį ir iš jo pabyra 
auksiniai dantys. Netarusi daugiau nė žodžio, ragana nu- 
plumpsi miško link, tiesiai į nagus meškai, buldogams arba 
į glėbį — jankiams. Vos tvardausi nesusijuokusi. Dabar, kai 
ragana sudorota, pasakai trūksta tik vienos detalės, bet, kai 
pagaliau atsiduriame autobuse, suvokiu, jog mums pasisekė 
netgi labiau nei Jonukui ir Grytutei, kuriuos per upę saugiai 
perkėlė baltoji antis. 

Geros ir blogos istorijos susipynė. Aš, kaip ir mergaitė iš 
„Hamelno žiurkininko“, grįžau pasiimti Danielio, bet man 
ir vėl pasisekė labiau, mat Lotė prižadėjo, kad iš čia, kur 
buvome ne kartą išvadinti žiurkėmis, keliausime į nuostabią 
šalį kitapus kalnų. Tik manoji istorija baigėsi ne taip, kaip 
pridera. Regis, Sesilė neklydo, kai sakė, jog kai kurių dalykų 


pakeisti neįmanoma, kad ir kaip įnirtingai įsivaizduotum... 

Vis dėlto gal truputėlį ir klydo, mar tikrai žinau, kad kai ką 
pakeisti įmanoma. Šįryt nugirdau Lotę Sigridai sakant, kad 
tik per stebuklą Danielis vis dar gyvas. Jos tiesiog nesupranta, 
kad jo gyvybę palaiko mano pasakojamos istorijos. Štai kodėl 
aš nesitraukiu nuo jo lovos — nors jos sako, kad jis manęs 
greičiausiai nebegirdi, - šnibždu vieninteliam savo draugui į 
ausį naują istoriją apie Leliją ir Benjaminą - kaip jie išsikėlė 
iš Vienos ir dabar savo užmiesčio sodelyje augina vyšnias ir 


abrikosus. 


Buvau, beveik kaip visada, teisi: mokslininkai galų gale 
patvirtino mano žodžius — iš pojūčių paskutinės netenkame 
klausos. 

Ir štai, išaugus dar dviem kartoms, aš vėl sėdžiu prie lovos ir 
laikau Danielio ranką, vėl pasakoju istoriją apie Leliją ir Ben- 
jaminą, mūsų pačių sukurtą laimingai pasibaigiančią pasaką, 
ir viliuosi, kad mano žodžiai padės jam išlikti šioje žemėje, 
gyvenime, kurį kartu rentėme... išlikti sau manimi. Nuo tada, 
kai pabėgome iš Ravensbriuko, jau daugel kartų šitaip sėdėta, 
daug būta naktinių budėjimų, daugybę sykių perpasakotos 
istorijos: nors pasauliui įgriso mūsų skausmas, sielvartas ir 
baimės, mūsų keistenybės, vis dėlto mudviejų patirtų vargų 
padariniai neišnyko; juo baisesni prisiminimai, juo smarkiau 
dusina dabartis. Mes ištvėrėme. Mes gyvenome. Atrodė, to ir 
pakanka. Ber dabar nujaučiu, kad mano sugebėjimas pasakoti 
istorijas nebepadės. Pernelyg senas jaučiasi Danielis, pernelyg 
pavargęs ieškodamas atsakymų. 


— Pirmą kartą per daugelį dienų, - kuždu, - Jozefas įveikė 

apatiją ir prisivertė išeiti į lauką. Giliai kvėpuodamas pastovėjo 
rudenine vėsa dvelkiančiame ore. Gudruna sakė tiesą: sodas 
atrodė baisiai. Amžinoji kova tarp Žmogaus ir Gamtos, kuriai 
Matildės žalėsių lysvėje atstovavo rūgštynės ir dilgėlės, buvo 
užsibaigusi pastarųjų naudai. Nuplikę krūmai, ant kurių kas 
savaitę ateinanti skalbėja džiaustydavo skalbinius, atrodė negyvi. 
Daktaras nuskynė vienintelę žydinčią gėlę ir įkvėpė jos aromato. 

„Štai rozmarinai, — sumurmėjo, — atminimo gėlės.“ 

Aromatas sužadino nerimą, Jozefas nujautė per greitai 
kažką užmiršęs, bet niekaip neįstengė prisiminti — ką. Jis 
paėjėjo taku... 

Kai vos vos pastumtos atsiveria durys, nutylu. Žinau, tai 
Sara, jauniausioji mūsų dukraitė, atneša man kavą. Nuosta- 
bus, švelnus vaikas, tiesiog stebuklingas. Kai ji įeina, Danielis 
atsimerkia. Pavakario saulė nuauksina Saros plaukus. 

— Krista?.. 

Jo balse justi nerimas. Vis dar apgobtas mudviejų praeities, 
Danielis šiek tiek sutrikęs. Juk, nors Sara taip pavadinta sto- 
vykloje žuvusios jo sesutės garbei, atrodo ji visai kaip aš, kai 
buvau jos metų, bent jau taip jis pats tvirtina. 

— Aš čia, — sakau, spūsteldama jo ranką. 

— Nepalik manęs, — prašo Danielis. 

— Nė nemanau. 

— Čia labai tamsu. — Jis išspaudžia blankią šypsenėlę ir 
užsimerkia. — Pasakok toliau. Apie tai, kaip Lelija ir Benja- 
minas susirado užmiestyje vasarnamį. Apie didžiąją obelį... 
mūsų daržą, tavo knygas, mano muziką, tuos ilgus, saulėtus 


vakarus prie upės... 

— Vis pasakoji seneliui istorijas? 

Sara užbraukia ilgus savo plaukus už ausų ir padeda prie 
manęs puodelį su garuojančia kava. 

— Ne istorijas, — pataisau, — istoriją. 

— Ber juk visada tą pačią, vis tą pačią. Ir kaip judviem 
nenusibosta? Per šitiek laiko turbūt tūkstantį kartų spėjai ją 
papasakoti. Niekada nieko nepakeiti? 

Aš atsargiai paleidžiu Danielio ranką ir paimu puoduką. 
Tylomis gurkšteliu kartoko gėrimo ir išsyk pajuntu jėgų 
antplūdį. Pažvelgiu į Sarą. Mergaitė sunerimusi. Kandžioja 
apatinę lūpą, o akys įtartinai žvilga. Iš manęs ji paveldėjusi 
tik išorę, o gerą širdį — iš Danielio. 

— Nenorėjau... - sumurma. — Močiute, atsiprašau. Žinau, 
kaip sunku buvo pabėgti iš stovyklos. Ir visos tos baisios 
žudynės... Tikrai nenorėjau... 

— Eikš. — Kiek nerangiai pasikeliu ir apglėbiu mergaitę. — 
Žinau. Žinau. — Tokia aukšta, kaip ji, aš niekad nebuvau. Kad 
pasiekčiau Saros skruostą, man net reikia pasistiebti. Man labai 
negera, kad per mūsų prisiminimus kentėti tenka dukraitei; 
kaip, neapsunkinant siaubingomis detalėmis, papasakoti jai 
tai, ko nevalia užmiršti? Išlaviruoti beveik neįmanoma. - At- 
sakau į tavo klausimą: istorijoje apie stovyklą niekada nieko 
nekeičiu. Kaip galėčiau keisti? Tų prisiminimų iš mūsų kūno 
ir kraujo jau neišplėši. 

Pasakau ir pati sudvejoju. Ar tikrai taip? Aš apsisprendžiu 
tikėti, kad taip. Be to, manau, kad tokių prisiminimų visiškai 
aiškiai perteikti to nepatyrusiam neįmanoma. Ravensbriuke 

alkis; vėjo nešiojamas šleikščiai salsvas svylančios mėsos tvai- 
kas; nevilties smaugiamų motinų tildomi kūdikių riksmai; 
spengimas ausyse po smūgių į galvą — šiaip sau, už nieką; 
kraujo skonis burnoje; geliančios blauzdos, valandų valandas 
išstovėjus liūtyje, sniege ar kaitrioje rugpjūčio saulėje; bukas 
užsisklendimas savyje, kai negali nematyti skausmo, netekčių... 

— Močiute... — Sara palinkusi virš manęs — nė nepajutau, 
kaip susmukau į krėslą. - Tau bloga? Gal pašaukti tėtį? 

Purtau galvą. Danielio ranka apgraibomis ieško manosios — 
blyški, raukšlėta jūrų žvaigždė mūsų lovatiesės mėlyje. Aš 
įsikimbu į tą ranką. Nežinia, kuriam kurio dabar labiau reikia. 

— Kaip tik ketinau sakyti, kad kita istorija apie Leliją ir 
Benjaminą, ta, kuri išsaugojo mums gyvybę, nuvedė mus 
pas gelbėtojus, kaskart šiek tiek keičiasi. Ne jos esmė, tik kai 
kurios detalės... ir pats pasakojimo būdas. — Prisimenu, Grėtė 
sakydavo, kad tikros istorijos kinta su vėju, potvyniais ir mė- 
nuliu, užtat priduriu: —- Kaip kad pasaka ilgainiui pasikeičia. 

— Aa, kaip pasaka. Suprantu. — Sara linkteli, jos išraiška 
komiškai rimta. 

— Sara, prasimanyti aš įpratau, būdama mažesnė nei tu 
dabar. Nuo tada tiek daug sužinojau, iš gyvenimo, iš draugių, 
iš knygų... —- Nutylu, išgirdusi tolimą Erikos balso aidą, ji 
primygtinai ragina mane lankyti slaptąją mokyklą. - Iš kny- 
gų... — pakartoju, juk ilgus metus knygos mane ne tik guodė, 
bet ir padėjo permanyti kitų žmonių idėjas ir laimėjimus, viltis 
ir baimes, keistenybes ir silpnybes, sapnus ir... demonus. Ak, 
mielasis Jozefas, apie jo gyvenimą buvau prisiskaičiusi tiek, kad 

Buvo ir daugiau tokių žmonių, nors kai kurių veiksmai man 
taip ir liko neperprantami... Nusipurtau, lyg kratydamasi 
slogių prisiminimų, ir kreivai šyptelėjusi priduriu: — Apie save 
taip pat šį tą sužinojau! Taigi istorija neišvengiamai ilgėjo ir 
painėjo. Ilgainiui. Tuo pat metu pynėsi jos ir tikrovės detalės. 
Benjaminas ir Lelija gyveno ramiai, laimingai, augino sūnų, 
šis — nuostabią dukrelę. Štai šitaip istorija pasikeitė. 

— Niekada jos negirdėjau, — nukaitusi sako Sara. — Na, gal 
vieną kitą nuotrupą. 

Aš vėl šypteliu. Žinau, kad ji klausosi, stovėdama už durų. 
Tai — giminės bruožas. 

— Sėsk. Manau, tavo senelis neprieštaraus, jei pradėsiu 
pasakoti iš naujo. — Giliai atsidūstu, mat žinau — gali būti, 
kad pasakosiu paskutinį kartą. - Gmundenas prie ramaus, 
aukštų kalnų apsupto ežero buvo nuostabi vasarvietė, kol vieną 
rytą Matildė sužinojo, kad kažkoks generolas Papenheimas 
1626-aisiais ten žiauriai numalšino valstiečių sukilimą. Ta 
pavardė suerzino apmaudo širšyną. Juk tas padaras — Berta, 
jaunoji pacientė, kuria Jozefas taip rūpinosi, irgi buvo Pa- 

padėka 


Dėkoju Richardui Marggrafui Turley'ui 

iš Aberistvito universiteto už geranorišką 
paramą ir padrąsinimus, kurių sulaukiau, 
rašydama šį romaną. 

